
PREFAŢĂ 


Mircea Eliade, care a luat asupra lui grija editării acestui volum, îmi cere 
să scriu câteva rânduri de prefaţă. O fac cu atât mai bucuros, cu cât găsesc 
aci prilejul câtorva precizărl pe cari le socotesc necesare. 

Adunarea între scoarțe de volum a unor articole de gazetă, scrise în 
timpuri și împrejurări foarte variate, este o operaţie cu totul ingrată. 
Evident, există, pentru o asemenea îndeletnicire, nu numai putinţa, dar și 
îndatorirea unei selecțiuni. O elementară nevoe de sinceritate mă obligă, 
însă, a face această alegere nu după ceea ce îmi convine sau nu-mi mai 
convine mie astăzi să fi scris atunci, ci după ceea ce îmi aduc aminte să fi 
fost esenţial sau nu pentru momentul în care scriam. Aşa fiind, colecția 
aceasta de articole însemnează mai degrabă o cronică a celor câţiva ani pe 
cari îi încadrează, decât... portretul meu doctrinal, aşa cum se vor fi 
așteptând unii. 

Ori cum ar fi însă — cronică sau material pentru un portret —, 
însemnările şi comentariile acestea se prezintă cetitorului în condițiuni 
extrem de neavantagioase. Un articol de gazetă este scris în trepidația 
întâmplărilor cotidiene, şi nu poate fi înțeles, în toată dreptatea, decât de cel 
care îl ceteşte în această trepidaţie. Ziua de viață publică este o cutie de 
rezonanţă; şi fără această cutie de rezonanţă, care ea selectează valorile 
gazetăreşti, o activitate ziaristică îşi pierde şi sensul și rostul. 

Desigur, un ziarist aduce în judecarea lucrurilor şi situaţiilor un punct de 
vedere relativ statornic, care se trage ca un fir roșu dealungul întregii lui 
activități. Dar, mai întâiu, necesităţi tactice obligă adesea pe redactorul 
cotidianului să ia drumuri întortocheate şi cel puţin aparent contradictorii, 
chiar dacă strategic obiectivele rămân aceleaşi; și mai apoi, pentru ca firul 
acesta roşu să se poată în adevăr desprinde de pe fondul confuz al faptelor 
zilnice, e nevoe de o anumită trecere de vreme, singura în stare a crea o 
perspectivă în care scoriile cotidianului dispar. 

lată de ce, articolele acestea — scrise în marea lor majoritate între 1926 
şi 1933 — apar prea târziu sau prea de vreme: prea târziu pentru a mai 
păstra prospeţimea lor originară, prea devreme, pentru a nu fi urmărite decât 
în esenţialitatea lor — dacă vor fi având una. 

De ce, totuş, având aceste păreri, am consimţit la publicarea lor în 
volum? Pentrucă, ori cum ar fi, ele reprezintă un efort disciplinat, metodic, 
cinstit și desinteresat de a privi cotidianul pentru permanenţele lui și de a 


desprinde din întâmplări — sensuri şi probleme. Ceeace, pentru tinerii cari 
încearcă sincer să gândească politic, poate fi un început de școală. 

S'ar putea ca publicaţiunea aceasta să mai aibă un neajuns. S'ar putea, 
anume, să se găsească cineva care să mă prindă cu ocaua mică a schimbării 
de atitudine sau — Doamne fereşte! — a lipsei de originalitate. 

S'ar putea — dar treburile astea nu mă privesc. 

Aș fi foarte trist dacă cei câţiva cetitori ai acestor rânduri mă vor socoti 
drept orgolios. Trebue să spun însă că, ce crede lumea despre puţinătatea 
mea, mă interesează foarte puţin. În toate luptele pe cari le-am purtat, m'am 
dovedit aşa de străin de „interesele” mele, așa de „neglijent” cu „cariera” 
mea, încât am dreptul, poate, să cer — nu numai prietenilor, dar şi 
adversarilor mei — să nu acorde persoanei mele o importanță — în bine sau 
în rău — mai mare decât cea pe care o acord eu. 

Originalitate? Eu ştiu câtă greutate se pune în lumea noastră pustiită de 
personalism pe originalitatea aceasta. Dar ce însemnează originalitate 
pentru un om care știe că, aşa după cum nu poate sări peste umbra lui, nu 
poate sări nici peste marginile vremii lui şi comunităţii de destin care e naţia 
lui, — şi care nu-și poate dori altă funcţiune decât aceea de a formula, cât 
mai circulabil și deci cât mai rodnic, sensul vremii şi al întâmplărilor pe 
care le trăieşte? Nu e, oare, obiceiul nostru de a pune, prin numele nostru, 
fierul nostru de proprietate pe orice carte pe care o scriem, semnul 
însingurării uscate și cu nimic îndreptăţitei individualizări sub care suferă 
încă omenirea? Și dacă nu ar fi nevoie de a identifica răspunderile, nu s'ar 
găsi atunci atâţi oameni între noi pentru cari anonimatul ar fi încă o bucurie 
a comunierii? 

lar cât despre lipsa de originalitate — ce e asta „lipsă de originalitate” 
pentru un om care își trăieşte toate gândurile? Să mi se ierte exemplul, dar a 
fost lipsit de originalitate Pascal atunci când — fără să cunoască 
„Flementele” lui Euclid — a construit din capul lui aceste „Elemente”? Sau 
e, poate, lipsit de originalitate actul meu de conștiință când am văzut luna 
pe cer, pentru că luna asta a mai fost văzută şi de alţii? Ce e asta 
„originalitate", mă rog — patent de exploatare, sau prospeţime de viaţă? 

Şi tot aşa de fără sens e problema schimbării de atitudine. Eu nu ştiu 
dacă în activitatea mea gazetărească se găsesc schimbări de atitudine. Nu 
ştiu, pentru că nu m'am gândit încă la asta. Și nici n'am să mă gândesc. Eu 
ştiu că nu m'am născut din capul lui Jupiter — și cu atât mai puţin gata 
înarmat, ca Pallas Athene. Știu doar atât, că sunt un biet om care încearcă să 


înţeleagă ceea ce se petrece în jurul lui, și care îşi dă seama că instrumentul 
acesta de înțelegere nu se crează decât încet-încet, printr'o atentă, umilă și 
stăruitoare aproximare a vieții. 

lar dacă articolele adunate în paginile cari urmează vor fi tot atâtea 
isbânde sau poticneli pe drumul care duce la crearea unei metode de 
înţelegere a realității politice, 

iată încă un motiv, şi anume unul hotărâtor, pentru care cred că nu am 
greșit atunci când am consimţit să pun la îndemâna tinerilor această istorie 
pe scurt a experienţelor mele. 

NAE IONESCU 


CRONICĂ ORTODOXĂ 


ORTODOXIA RĂSĂRITEANĂ ȘI PANCREŞTINISMUL. 


Încercarea de apropiere a bisericilor creştine, începută anul trecut în chip 
mai concret prin conferința de la Stockholm, va fi continuată acum într'o 
nouă adunare, convocată pentru sfârșitul lui August la Geneva. 

Iniţiativa porneşte, atunci ca și acum, din lagărul protestant, care se 
dovedeşte a fi nu numai cel mai hamic și mai stăruitor, dar și cel mai 
chinuit de insuficiența lui metafizică în actualele împrejurări de renaştere 
religioasă. 

E, pentru noi, de cea mai mare însemnătate, să ne dăm seama, că 
ofensiva protestantă pornită pe aşa de largi baze, nu e numaidecât un semn 
de vigoare şi de sigurantă lăuntrică, ci, dimpotrivă, aş considera această 
ofensivă, ca o încercare involuntară, inconștientă, dar fatală, de întoarcere la 
izvoarele vecinic vii ale religiozităţii. Căci şi legăturile unui Blake sau 
Hartman cu biserica roşie rusească, și sprijinul, deadreptul neleal pentru 
noi, pe care ambițiile și jactanţa răposatului Meletie din Constantinopol l-au 
găsit în Anglia, și presiunile sistematice la care a fost supus mitropolitul 
pribeag Antonie al Kiewului, și — last non least — grija asiduă cu care este 
înconjurată biserica noastră, arată ca ţel al acestei ofensive răsăritul. 

De ce tocmai răsăritul? Se complac unii în a crede: pentrucă răsăritul e 
mai slab, şi deci mai uşor de înfrânt. 

Nu. Pricinile sunt mai adânci. Circulă între protestanți în genere 
convingerea că Luther ar fi deslănțuit „din nou” puterile originare ale 
creştinismului. Se poate. Dar Luther a ignorat întreaga apocaliptică judaică; 
el a exclus din spiritualitatea creștină entusiasmul primitiv; grija tragică a 
mântuirii ca și aspra disciplină bisericească paulinică s'au închircit în 
negurile nordului; toate demenţele mistic-ascetice pe care Sf. Pavel le trecea 
ca moștenire creștinismului din lichidarea antichităţii s'au risipit, și mai ales 
a dispărut fără urmă conceptul paulinic de sacrament, care, istoric şi 
structural, isvorăște din cultul — eminamente răsăritean — sincretist al 
misterelor. Luther a vrut să facă creștinism ignorând răsăritul. 

Nu se poate! Asta o simt acum inconştient toţi protestanții. Și deaceea 
vin la noi, deaceea ne-au chemat la Stockholm şi ne cheamă la Geneva. 

Ne vom duce: Non congandet iniquitate. TREBUE să ne ducem. Dar nu 
săraci și umiliți. Ci conștienți de slăbiciunea noastră în ceasurile de astăzi; 


dar generoși și siguri pe moştenirea noastră: ca depozitari ai tuturor 
tradiţiilor răsăritului, fără de care nu a fost nici odată posibilă — și mai ales 
nu e acum, — ridicarea spirituală a lumii creştine. 

Să nu fie o ofensă, care jicneşte și ridică bănuieli. Ci doar o sigură 
afirmare, în care Geneva va trebui să audă din nou pe Tertulian: Quid 
Athenis et Hierosolymis? La ce bun curiozitatea, când ochii noştri au văzut 
crucea, la ce bun cercetarea, când noi avem cuvântul mântuirii... Desbatere 
care nu e desigur încă la sfârşitul ei, dar pe care toate forţele istorice s'au 
conjurat ca să o rezolve în favoarea noastră. 

2 Mai 1926. 


SECTANȚII 


În adunarea eparhială la Cluj, s'au spus cuvinte grele față de activitatea 
sectelor religioase din ţară. lar între toate, cel mai greu cuvânt a căzut 
asupra statului, se pare că prin atitudinea şi măsurile lui, mai mult împiedică 
decât înlesnește acțiunea bisericei. 

Este un fel comod, dar ineficace, de a înțelege dificultăţile noastre 
religioase. De ce nu am avea sinceritatea — și curajul — să punem 
problema în adevărații ei termeni? 

E. adevărat că din toate punctele de vedere sectele acestea, mistice sau 
protestante, sunt, ca spiritualitate, incomparabil inferioare ortodoxiei. Dar 
ele, și mai ales cele care vin din apus, au marele avantaj politic că izvorăsc 
din aceiași structură spirituală care ne-a dat statul modem. Desbrăcând 
marele principiu creştin al iubirii de toată semnificaţia lui ontologic- 
metafizică, și transpunându-l în plan sub subiectiv-psihologic al realității 
concrete, „noul creştinism”, din care se inspiră toate aceste secte, a încetat, 
e drept, să aibă cel mai uşor contact cu religiozitatea, — dar a izbutit să se 
încadreze perfect în ideologia juridică a noilor state europene. Mai mult, el 
face parte integrantă din această ideologie, este pur și simplu această 
ideologie. 

A cere deci statului modern știenţist, democratic şi egalitar, sprijin în 
potriva ofensivei dizolvante a sectelor protestantizante, este cel puţin 
nepotrivit. Unul şi celelalte sunt fraţi buni, vorbesc aceeaș limbă, sunt unul 
şi acelaș lucru. Atunci? 

Biserica noastră e victima unei iluzii grave. Din faptul că ultima noastră 
constituție a consimţit să recunoască o religie de stat în înfățișarea ortodoxă 


a creştinismului, oamenii bisericii se socotesc îndreptăţiți a crede că statul 
s'a identificat cu interesele înalte ale bisericii. Dar cercetaţi documentele 
oficiale ale timpului, şi veţi vedea că dominanţa bisericei ortodoxe în noul 
stat românesc nu a fost acordată de constituantă, ci smulsă acesteia. Și 
anume: 

Graţie laşităţii oamenilor politici, care nu au avut curajul să opună ceva 
drepturilor istorice ale bisericei: 

Graţie ignoranței acelorași oameni, cari au crezut că ortodoxia ar putea fi 
un instrument de poliție socială, — un simplu protestantism, oarecare. 

Nu. Statul actual nu mai este aliatul firesc al bisericei, pentru că el a 
încetat de a fi statul creştin. Tovărăşia este hibridă; — iar conlucrarea va fi 
doar o luptă de fiecare zi lipsită de sinceritate, unde fiecare din părți va 
încerca să sustragă celeilalte un maxim de foloase. 

Astăzi și mâine, cei mai mari sorți de izbândă îi are biserica. Căci 
formula modernă a statului s'a dovedit a fi deficientă faţă de realităţi; iar 
omenirea luptă pentru un nou echilibru spiritual. La noi, ca și aiurea, 
adevărurile mari ale bisericii pot reconstitui acest echilibru. Toate semnele 
sunt că lumea îl cere. 

Întrebarea e numai dacă biserica noastră va înţelege noua ei chemare, 
mai ales dacă va ști să vorbească vremii în limba ei. 

Să-şi plămădească deci biserica noul stat care ne trebue. Dacă poate. 
Dacă nu, plăngerile și încriminările sunt de prisos. 

10 Mai 1926 


„PIATRA DIN CAPUL UNGHIULUI” 


Gala Galaction a scris o carte care e mărturisirea credinței noastre 
ortodoxe în ce are ea mai esenţial și mai caracteristic. Adresată unui tânăr 
preot frământat de îndoielile turburei noastre vieţi bisericeşti și religioase în 
genere; preot care există în adevăr, pe care cei de vârsta noastră l-au 
cunoscut pe băncile universităţii, dar pe care grozava ignoranță în cele 
sfinte, ca și jacobinismul total lipsit de adâncime sufletească al 
învățământului nostru teologic, îl multiplică până la a face din el tipul 
comun, elementul de criză a actualei preoțimi. Nu un vinovat, ci o biată 
jertfă sângerândă a unei biserici până mai ieri analfabete, terorizată de 
prestigiul calp al „ştiinţei” cu care nu a avut decât atingeri periferice și — 
calitativ — suburbane. 


Cartea părintelui Grigore ar fi provocat ieri doar o ridicare de umeri; ea 
poate fi astăzi o faptă isbăvitoare. Într'atâta s'a schimbat în ultimii ani 
perspectiva noastră spirituală. Căci cele două teze fundamentale ale cărții: 
1) nu e decât o mântuire — prin biserică; 2) nu e pentru noi decât o biserică 
adevărată — a noastră, sunt bunuri comune ale vremii. În aşa măsură, în cât 
chiar o foaie ca „Adevărul Literar”, chiftind de intelectualitate și de hiper- 
rafinament, nu mai poate ocoli chemarea către o reînnoire religioasă. (Ah! 
— între paranteze — demnitatea ştiinţifică a „Adevărului Literar”, jicnită 
de superficialitatea noastră de foileton, ce mișcătoare înțelegere dovedeşte 
ea pentru toate lucrurile astea când ne recomandă să revenim la... 
Metaphysische Anfansgriinde a lui Kant!) 

Acum, evident, necesitatea unei reînvieri a vieţii religioase, ca și faptul 
acestei reînvieri, nu sunt acelaş lucru cu persistența în vechea noastră formă 
de credință. Întoarcerea la Dumnezeu este un fenomen mai general, 
provocat pe de o parte prin jalnicul faliment al pozitivismului și prin 
goliciunea spăimântătoare a cultului unui „grand être” al umanităţii, pe de 
alta prin inconsistenţa și desnădăjduitoarele efecte ale panteismului care un 
moment făgăduia să devină limanul mântuirii pentru toți intelectualii. Deci 
nu în afirmarea necesităţii și a faptului conversiunii religioase stă adevărata 
valoare a cărții părintelui Grigore. Această afirmare e astăzi aproape 
generală. Nu mai că, mare majoritate a oamenilor, ajunși în faţa problemei 
religioase, nu printr'un act positiv de credinţă, ci printr'o operaţie negativă, 
de înlăturare a tuturor celorlalte „absoluturi” dovedite insuficiente, crede că 
nevoia noastră de absolut nu poate fi astăzi îndestulată decât printr'o religie 
nouă; formele „vechi? de religiozitate, perimate prin simplul fapt al 
evoluţiei istorice, nemai putându-se încadra în chip eficace în structura 
spirituală contemporană. 

Aci însă atitudinea lui Gala Galaction intervine hotărâtă și restauratoare; 
împotriva ori cărei înnoiri de dogmă. Pentru părintele Grigore atitudinea 
aceasta izvorăşte dintr'un act integral de credință. Pentru noi, ea poate să 
aibă însă și alte înţelesuri, — și anume înţelesuri construite cu elemente cari 
stau chiar la îndemâna nouilor reformatori. Numai că drumul părintelui 
Grigore e deocamdată singurul constructiv. 

Problema este îndeajuns de vastă; să căutăm a-i descoperi, cel puţin 
încheieturile cele mai de seamă. Nu pe cele metafizic-teologice, care sunt 
mai greu de urmărit, ci pe cele „istorice”. 


Voi spune deci, că o nouă religie este astăzi imposibilă, din motive cari 
stau în însăș esenţa și originea religiei însăș. Dar ce însemnează această 
afirmaţie? 


Cea mai de seamă dificultate pe care o întâmpinăm la înţelegerea vieții 
religioase, provine din faptul că noi aplicăm categoriei „sanctităţi” reţetele 
de cunoaștere pe care le întrebuințăm sau pe care le-am scos din teoria 
ştiinţei. Și ce e mai grav încă, noi construim așa numitul „a priori”, nu din 
Logos-ul care stăpânește întreaga existenţă, ci din elementele structurale ale 
unei raţiuni subiective, care totuş rămâne aceeaşș dealungul vremilor şi 
culturilor. 

Înlăturând însă această ultimă presupoziţie, care nu e în fond de cât o 
prejudecată, se pune întrebarea dacă nu cumva cunoașterea subiectivă 
condiționată nu e pasibilă de o desfășurare istorică. Şi nu va fi — în urmare 
— greu de admis că există funcțiuni și organe subiective de cunoaștere 
diferite, cu aplicaţie la diferite sfere de realitate: ireductibile una la alta, și 
împărţite în omenire după rase și culturi, — după fazele de viaţă ale marilor 
culturi. De unde ar urma că fiecare Cultură judecă și valorifică întreaga 
existență, după o metodă și un criteriu care îi e în propriu. 

Evident, faţă de filozofia iluminată a veacului al 18 care trăia doar cu 
ideea unei rațiuni abstracte vecinic identică cu ea însăș în funcțiunile ei, 
această concepţie istorică a cunoașterii poate să fie mai suplă și mai 
fecundă. Ea este însă fatal stăpânită de „legea? progresului, gravă 
prejudecată a spiritului contemporan; care propriu zis devine un criteriu 
pentru măsurarea gradului de selecționare a realităţii. 

Aplicarea acestei gnoseologii pozitiviste la facultăţile religioase ale 
omului, a transformat religia într'o simplă categorie istorică. În această 
hipostază ea este evident pasibilă de schimbare, de „progres” și de înoire. 
Dar: vorbesc deci de înoire religioasă — nu a putinţei omeneşti de a-și 
împrospăta puterile de rugăciune şi de adorare, ci de înoire a conţinutului de 
adevăr a religiei noastre — numai cei care ajung la aceste probleme pe 
drumul pozitivismului. E însă acesta drumul cel potrivit. 

Mai sunt oare şi alte drumuri? Probabil. Îmi închipui că generaţia noastră 
filosofică are o problemă de rezolvit a ei proprie, care a lipsit veacului 
trecut: problema treptelor de cunoaştere. Și în legătură cu ea, problema 
delimitării planurilor de realităţi: există în ordinea cunoaşterii un plan 
ştiinţific, un plan filosofic, un plan religios de realitate: fiecare de sine 


stătător, cu metodele lui proprii, ireductibil unul la altul. Probleme, evident 
nerezolvite încă, dar a căror rezolvare va face imposibilă afirmarea unei 
noui religii. Până atunci dorinţei de „progres” religios nu i se poate 
împotrivi decât faptul masiv și biruitor al adevărului trăit. Adică, tocmai așa 
cum face Gala Galaction. 

5 Iunie 1926 


AD MATURANDUM CHRISTIANAE UNITATIS BONUM 


Se anunță prin ziare că în curând vor avea loc la Malines în Belgia, 
discuțiuni şi „tratative” pentru unirea bisericilor creştine, la care vor lua 
parte reprezentanți ai catolicismului, protestanților și ortodoxiei. 

În această formă informaţia e falsă; sau cel puţin tendenţioasă; şi de 
natură a încuraja confuziune sau nădejdi irealizabile. Miezul lucrurilor 
închide însă un sâmbure de adevăr destul de semnificativ, şi nu e deci lipsit 
de interes a preciza situaţiunea. 

Întâlnirea dela Malines, dacă va avea loc, se va întâmpla după dorinţa 
exprimată oarecum în articola mortis de răposatul Cardinal Mercier, 
primatul catolic al Belgiei, și nu va fi decât contirmarea încercărilor de 
apropiere, sau cel puţin de înţelegere începute încă din 1921. 

Aceste încercări pornesc din lagărul protestant. Este adevărat că deja în 
1895 papa Leon XIII cere tuturor catolicilor din lume să se roage pentru 
reconcilierea fraţilor despărțiți; iar doi ani mai târziu instituia între Înălţare 
şi Rusalii o perioadă de rugăciuni în acest scop. Dispoziţia se respectă încă 
şi astăzi. Dar toate aceste acte au la bază îngrijorarea care cuprinde lumea 
protestantă în fața disoluţiei fără leac aproape a vieţii lor religioase, 
îngrijorare căruia catolicul de mai târziu Neuman îi dădea expresie încă de 
acum 50 ani. 

Istoriceşte, deci concret, dorinţa de reîntoarcere la adevărata biserică, a 
protestanților şi-a găsit după războiu exprimarea în activitatea Lordului 
Halifax, figură întru toate venerabilă și iubită în ţara lui. El este care cel 
dintâiu a luat în 1921 iniţiativa unei vizite la Malines, unde cardinalul 
Mercier l-a primit în tovărășia abatelui Portal, personagiu intim amestecat 
sub pontificatul lui Leon XIII, în chestiunea hirotonirilor anglicane. O a 
doua întâlnire provocată de acelaș Lord Halifax a avut loc în primăvara 
anului 1923. 


Rapoartele cari fixează conţinutul acestor întâlniri abundă însă toate în 
precizări cari stabilesc caracterul convorbirilor. Se spune de exemplu că 
întâlnirile au fost private, şi anume, schimbări de păreri întrun salon 
particular. Lucru pe care de altfel îl confirmă și dr. Randall Davidson, 
arhiepiscopul de Cantorbery, în scrisoarea adresată la Crăciun 1923 
arhiepiscopilor anglicani. Este prin urmare cel puţin inexactă telegrama 
publicată în ultimele zile de ziare, care vorbeşte de tratative între amintitele 
biserici. Pentru ca cineva să „trateze”, trebue să aibă un mandat. Asemenea 
împuterniciri însă nu au existat nici deoparte, nici de alta. În stadiul absolut 
preliminar al convorbirilor, care nu a fost depășit, chestiunea mandatelor ar 
fi fost de altfel şi indiscretă şi inoportună. Aceasta ca o primă precizare. 


Și o a doua. „Conversaţiile dela Malines” au avut loc între catolici şi 
anglicani. Acum telegramele vorbesc de o întâlnire a catolicilor, 
anglicanilor și ortodoxilor. Să distingem. Nu se știe nimic de o participare a 
„ortodoxilor” la aceste convorbiri. Vestea pleacă după originea 
telegramelor, dela protestanți. E foarte puţin probabil că ei ar poseda o 
autorizaţie formală în acest sens. Nu e totuș mai puţin adevărat că pasul lor 
are în fond o îndreptăţire. Raporturile dintre anglicani şi ortodocşi sunt cel 
puţin ciudate. Biserica de răsărit păstrează neştirbită tradiţia creştinismului, 
în forma ei cea mai autentică. Nu e deci nimic mai natural ca anglicanii, la 
cari conștiința sărăciei lor religioase e mai vie ca în toată lumea protestantă, 
să caute prietenia și — dacă se poate — înrudirea cu răsăritul. Aceste 
relațiuni le creiază lor o situație, măcar indirect precisă, în lumea creștină; şi 
poate asigura cuvântului lor o mai însemnată autoritate în adunările bisericii 
universale. Pe de altă parte ortodoxia constată că blazonul pe care și l-a 
trecut nepătat dealungul istoriei, i-a cam fost spălat de ploi. Aur pe el în 
orice caz nu mai este. Biserica a sărăcit literal, în ordinea materială. Mai 
ales anumite patriarhate sunt silite astăzi să constate că nu mai au asigurată 
ziua de mâine. Pentru acestea anglicanii sunt prietenul bogat. Îmbogăţiti de 
război, probabil. Dar bogaţi. Prietenia lor e deci dorită, iar înrudirea — şi ea 
acceptată. 'Trebue să credem prin urmare că cel puţin în particular legăturiie 
dintre anglicani şi anumite biserici ortodoxe sunt în deajuns de strânse, 
încât ei să poată nădăjdui că la viitoarele convorbiri dela Malines ortodocşii 
le vor consolida — prin prezenţa lor — situaţia. Dar este, în orice caz vorba 
numai de un serviciu particular pe care din anumite motive, foarte 
personale, unele organizaţii locale din lumea ortodoxă înțeleg să îl facă 


anglicanilor. De aci şi până la participarea „ortodoxilor” la convorbirile din 
Malines, distanţa este apreciabilă. 

Iată prin urmare cum trebue înțelese și precizate veştile care ne vin din 
străinătate în legătură cu „tratativele” pentru unirea bisericilor creștine. 
Aceasta în ce priveşte pe participanţi. 

Să presupunem însă că în adevăr reprezentanţi ai acestor trei biserici s'ar 
întruni să discute şi să realizeze haec populorum omnium in oecumenica 
unitate consensio, cum ar zice Pius XI. Care sunt sorții de izbândă ai unor 
asemenea încercări? 

Dintre cele trei grupe în prezenţă, cei cari ar putea cel mai puţin ceda 
sunt ortodocşii. Pentrucă ei au preferit întotdeauna să vadă născându-se o 
schismă, decât să admită soluţii tranzacţionale. Biserica pravoslavnică nu 
are, nici teoretic, nici istoric, posibilitatea unei mlădieri. 

Cu catolicii, principial, s'ar putea trata. Ei au ştiut adesea să găsească un 
modus vivendi, care garantând fondul chestiunii, să înlesnească soluţionarea 
unor probleme delicate. (O astfel de soluţie neclară, dar, pentru biserica 
română, de mare utilitate este biserica greco-catolică; uniţii noștri.) În cazul 
special însă al anglicanilor, se pare că atitudinea romano-catolică va fi 
absolut intransigentă. lată părerea cardinalului Mercier: ,„...Ne puserăm 
deci pe lucru, însuflețiți de aceeaș dorință de înţelegere reciprocă şi de 
frăţesc ajutor... Este totuş lesne de înțeles că atunci când se ridicară 
chestiuni esențiale — ca de pildă primatul Papei, stabilit de consiliul 
Vaticanului, şi care fu prima şi ultima la ordinea zilei — nici prietenii mei, 
nici eu, n'am avut măcar un moment gândul să jertfim unei dorinţe stupide 
(insensé) de unire cu orice preț, un singur articol al crezului catolic, 
apostolic şi roman”. E aproape drastic de clar. 

26 Iunie 1926 


TINERETUL ȘI ORTODOXIA 


Cu vre-o două săptămâni în urmă am fost într'o adunare de tineri. Erau 
oameni cari cercau să se lămurească — mai întâiu fiecare pe el însuş, și să 
se precizeze asupra câtorva principii de bază ale credinţii lor. Spectacol 
emoționant fără îndoială, adunarea aceasta, însuflețită mai ales de bună 
voinţă, neliniştită de îndoeli şi nesiguranţă, bătută de vânturile tăioase ale 
încăpăţânării tinerești, — dar și încălzită de dorința aproape rugătoare a 
cunoașterii şi a înțelegerii. 


În această dorință de lămurire, cineva se întreba asupra fundamentelor 
credinţei sale proprii şi asupra îndreptăţirii afirmațiilor sale. Problemă 
îndrăzneață întru toate — și mai ales penibilă pentru oamenii slabi, cărora le 
lipseşte curajul unor răfueli radicale, singurele în adevăr rodnice. Dar acest 
curaj tinerii mei prieteni l-au avut. Este un prilej de mare bucurie pentru cei 
ce urmăresc cu grije și dragoste evoluţia spirituală a tineretului nostru, şi cu 
un asemenea sentiment am vorbit atunci când am crezut că le pot fi de un 
folos. 

Eu am spus — în scurt — că garanţia adevărului stă mai presus de orice 
în comunitatea de iubire, care este, cu alt nume, însăș biserica 
credincioșilor. Am putut să o spun astfel încât gândul meu să fie înţeles 
complet? Nu știu. 

Dar era de faţă un scump prieten cu mult mai în vârstă decât noi, şi cu o 
experiență care întrecea pe toată a noastră a celorlalți adunată la un loc. A 
dat şi el lămuririle lui: altfel; altfel cel puţin în parte. Nu ştiu când voiu mai 
avea prilejul a fi iarăşi în acea adunare. Treburile fiecăruia probabil că ne 
vor răspândi până în toamnă. Și totuş gândurile noastre trebuesc spuse 
întreg; asta nu suferă întârziere. Pentru prietenii mei din acea adunare și 
pentru cei ce aiurea ostenesc pe aceleași drumuri grele ale lămuririi 
lăuntrice, dau aci un fragment dintr'o hotărîre bisericească răsăriteană, 
răspuns la o scrisoare a Papei Pius LX. 

„La noi nau putut niciodată nici patriarhi, nici sinoade să introducă 
lucruri noi, pentrucă apărătorul religiei este însuși trupul Bisericii, adecă 
poporul însuşi”. 

Textul nu e mai vechiu de trei sferturi de veac. Prietenii mei vor trebui 
să-l gândească. În el însuş, şi în consecinţele lui. 

Ce spune textul acesta e clar: nu există, întrun anumit sens, deosebire 
între cler și laici. Și mai ales nu există în sânul bisericii celei adevărate și 
veşnice o biserică a... şcolarilor, alături de o ecclesia docens. 

Aceasta trebue scos la iveală; şi urmărit în toate dedesubturile istorice; 
cu toată grija și conștiința întreagă: pentru ca nu cumva ferindu-ne de Scylla 
protestantismului, să ne lovim de Carybda sfintei biserici romane; care de 
sigur nu merită ocara de a fi comparată cu cea dintâiu; dar totuşi nu este, — 
şi nu poate fi scăparea noastră. 

30 Iunie 1926 


ÎNVĂŢĂMÂNTUL TEOLOGIC 


Sf. Sinod al bisericii noastre a pus în discuţie reforma învățământului 
religios. Nu ştiu de unde a pornit ideea, dar ea este în adevăr fericită; iar 
graba cu care ministrul cultelor și-a însușit-o, arată că înțelegerea pentru 
cele bisericeşti îşi face drum și în lumea politicei, care începe să fie 
interesată nu numai la „manevrarea” bisericei, ci şi la întărirea ei efectivă. 

Pentru biserică prilejul acesta este unic. Unic mai ales prin conjunctura 
extrem de favorabilă; căci, de la întemeierea statului român modern, nici 
odată viaţa publică și atmosfera spirituală a ţării nu a fost mai sincer 
interesată și mai deschisă problemelor religioase ca astăzi. 

Ce va isbuti să facă biserica din prilejul acestei reforme, e hotărîtor 
pentru câteva generaţii de aci înainte. 

În definitiv învățământul religios mai că nu există. Nici nu spunem ceva 
nou; și credem că nu se va găsi nimeni care să se simtă insultat... Tot 
învăţământul nostru e arhaic şi anacronic; de ce ar fi tocmai cel teologic 
altfel? 

Concepţia universităţii noastre este medievală; ceeace la urma urmelor 
nu ar fi nici un rău; rău, dacă, numai, acest medievalism școlăresc ar fi în 
tradiția noastră spirituală. Dar cultura de școală medievală noi nu am 
cunoscut-o niciodată. Și atunci învăţătura care în altă parte se valorifică cel 
puţin prin asimilare desăvârşită şi prin integrare în structura spirituală a 
naţiei, la noi rămâne pur și simplu literă de carte, — moartă. De aceea la noi 
cartea nu isbuteşte să fecundeze viaţa publică. 

Biserica vrea să înceapă astăzi o mișcare de mântuitoare ofensivă. Toate 
împrejurările îi sunt prielnice. Să cumpănească deci bine instrumentele de 
luptă pe care şi le făureşte; şi între acestea în primul rând învățământul. Ea 
poate complecta și perfecționa vechiul sistem, desigur. Dar asta nu e prea 
mult, căci perfecționarea aceasta ar însemna un progres doar în ordinea 
cantitativă; ar fi vorba numai de un mai mult sau mai puţin. Și pe urmă 
sistemul prea depinde de oameni: cu profesori buni se va face oricând ceva; 
cu altfel de profesori se va vorbi iarăşi în trei patru ani de nevoia unei 
reforme... 

Credem că sistemul însuși trebue schimbat. Învăţământul teologic va 
trebui să reprezinte o știință ofensivă. E un lucru care se poate? 

Evident, e nevoe de ceva curaj și de lipsă de prejudecăţi în materie de 
„drepturi câștigate”. A opera e un lucru dureros întru toate, o recunoaștem. 
Dar biserica nu are astăzi prea multă alegere. Într'un fel sau în altul va 
trebui să se decidă. Să nădăjduim că nu va alege calea compromisurilor. 


5 Iulie 1926 


„SUFLETUL MISTIC”! 


De curând d. C. R.-Motru, comentând fenomenul de recrudescență pe 
care îl trăeşte „sufletul mistic”, îi găsea explicarea în posibilităţile moderne 
de comercializare ale acestei manifestări spirituale. Explicaţia nu mi se pare 
fericită; ori cât de ingenioasă și de adaptată ritmului vremii ar fi ea. 

Nu doară că aş considera interpretarea d-lui Motru ca pejorativă. Dar a 
admite „comercializarea” ca resort principal al ofensivei sufletului mistic, 
însemnează a nega în bună parte puterile reale ale acestei ofensive, 
acordând o proporție exagerată elementului de artificios şi de modă al 
întregii renaşteri mistice contimporane. 

Nu voi tăgădui: un fel de îmbulzeală a snobilor și a iubitorilor de 
neobicinuit s'a produs de sigur în jurul noului misticism; recunosc că pe 
alocurea zarva indiscretă și superficială a „dandy”-lor... spirituali ameninţă 
să confisce şi — deci — să sugrume în ridicol sau neseriozitate această 
mișcare. Comercializare, de sigur. Dar ea să fie oare marele motor al 
asaltului nostru către cer? Comercializarea este doar un sistem de 
exploatare. Ea se poate aplica oricărui fel de a valorifica viaţa; oricărei 
perspecpective spirituale. De ce însă comercializarea se exercită astăzi 
tocmai asupra sufletului mistic; şi de ce prinde astăzi comercializarea 
acestui suflet? Succesul negustorilor de idei, atitudini și crezuri ar fi fost 
oare acelaș, dacă în loc de misticism ei ar fi comercializat, la 1925, 
enciclopedismul veacului al XVIII și filozofia iluminării? Am, mi se pare, 
tot dreptul să mă îndoesc. 

Prudent este doar să constat faptul recrudescenţei — și să-l descriu. Pot 
încă să-l înscriu în cadrul unei afirmațiuni mai largi, pe care o socotesc 
fundată; că anume sunt în istorie perioade în care sufletul omenesc e mai 
aproape de Dumnezeu, (după cum iarăș sunt ţinuturi pe pământ, unde — ca 
să vorbesc ocolit — Dumnezeu se arată cu predilecție). Dar să-l explic? La 
urma urmelor, oricât de sceptic m'aș ţine, personal, față de eficacitatea 
explicaţiilor noastre în genere, aş putea să-l și „explic”; însă nu așa cum — 
sauf le respect que je lui dois — o face d. Motru; adică nu în cadrul unor 
preocupări psiho-sociologice (cari în acest caz special sunt irevelante), ci a 
unora de filozofia istoriei. 


Perspectiva psihosociologică şi-a arătat valoarea. (Vorbesc, evident, 
numai pentru această împrejurare). Ea a izbutit să caricaturizeze, să 
bagatelizeze o mișcare adâncă, reală și fecundă. Chiar când această 
perspectivă a fost mântuită de d. Motru, gânditorul nostru de o metodă atât 
de sigură, de o acuitate analitică așa de impresionantă, de o probitate 
ştiinţifică aşa de severă. 

Și pe urmă, mi se pare că studierea misticismului contimporan este încă 
prematură; dacă bine înţeles voim să studiem fenomenul în întregul lui; căci 
mișcarea e abia la început; nu se arată decât semne rare, că ea ar avea, de 
gând să se smulgă din faza de tendinţe confuze pe care o trăim noi astăzi. 

Propriu zis, deocamdată noi nu facem decât să lichidăm raționalismul; 
nu raționalismul adevărat cu care misticismul a trăit întotdeauna în cea mai 
rodnică pace; ci raționalismul cartezian, care este o răsturnare şi, mai 
departe, o falşificare prin unilateralitate a celui adevărat. Îl lichidăm: în 
filozofie prin noile curente anti-intelectualitate, cari în partea lor 
constructivă sunt doar biete gânduri de milogi spirituali fără vlagă; fără 
disciplină şi fără curaj; dar a căror critică este adesea corosivă, și anume 
fără leac; 

în politică, prin punerea sub observaţie a regimului parlamentar 
democratic; prin îndreptarea interesului către formele vii și concrete de 
gospodărire; prin prețuirea din ce în ce mai accentuată în trebile publice a 
omului de meserie și de specialitate; întrun cuvânt, prin precumpănirea 
concepţiei organice asupra celei contractuale; 

în artă, unde Cocteau, von Unruh sau Hasenklever, Satie, Poulene sau 
Schoenberger; Picasso, Brâncuş sau Kokoschka disociază toate unităţile 
conceptuale ale artei, încercând sinteze originale, în propriu acestui plan de 
realităţi; 

în viaţa religioasă, prin atacurile repetate și concentrice în potriva 
protestantismului, această desanctificare săracă şi mioapă a cerului și... 
umanizare a lui Dumnezeu. 

Dar de aci şi până la misticismul constituit, capabil de realizări precise în 
ordinea spirituală, — mai va; căci Bergson nu este — ca esență — încă 
Plotin, Picasso nu este Fra Angelico şi nici... Max Scheler — San Juan dela 
Cruz sau loan Scărarul. 

Cine vrea să fie drept cu actuala frământare a sufletului omenesc, va 
trebui să spună că o dorinţă de „altceva” există; că această dorință de 
noutate pluteşte deja în larg în apele transcedenţei, şi prin aceasta îşi 


desemnează eventualitățile mistice; dar că deocamdată ea nu a eşit din faza 
de intenţiuni. Misticism bine definit? Greu de spus. Pentru moment numai 
un fel de băzâială neliniștită: Schwaermerei. Foarte interesantă și 
respectabilă de sigur; dar nu încă misticism. Căci, nu am crezut că mai e 
nevoe să o amintesc — dar văd că e nevoe să o fac: să nu se uite că 
misticismul presupune o disciplină mintală şi de atitudine, o preciziune și o 
supraveghere tot așa de severă — cel puţin tot aşa de severă ca aceea a 
raționalismului scienţist. Cine nu înţelege acest lucru e zadarnic să mai 
studieze mișcarea. 

Ce aşteaptă misticismiul ca să se precizeze? Dezvoltarea lui normală; 
maturitatea lui; geniul care să-i dea expresie; ceeace e tot una; căci atunci 
când revoluţia mistică va fi încheiată, în chip necesar îi vom culege floarea. 

În orice caz generaţia noastră nu va trăi întâmplările acestea. De abia 
suntem la poalele muntelui; și iată de ce încercarea de a bănui perspectivele 
care se deschid abia în vârf mi se par premature. 

31 Iulie 1926 


1). Cu prilejul studiului din Gândirea An. II No. 4-5. 


MISTICISM ?... 


Cu ce mândră siguranță protestă mai ieri poetul Nanu, în numele celor 
foşti la Cuibu cu Barză, în potriva lui credo, quia absurdum!... ÎL simţi cât 
de îndurerat despreţuieşte pe toţi cei cari nu posedă „regulile elementare ale 
logicei” — sau nu fac uz de ele. Și îți închipui cât de jos, pe scara pierzării, 
stau în ochii lui sufletele noastre pustiite de absurdităţile ortodoxiei! 

Să ne fie chiar aşa de grozavă? Mă gândesc adesea că inventivitatea 
minţii omenești nu e fără margini; prea se repetă situaţiile pas cu pas, şi 
prea aceleaşi vorbe se aruncă în cumpăna discuţiei. Ştiţi cum scria pe 
vremuri FEunomnius către Grigore cel mare? „Voi cuteza a gândi 
imposibilul”. Căci vai! nici Grigorie nu prea stăpânea „regulele elementare 
ale logicei”! 

Logică, — de sigur nu avem, sau mai bine, nu avem logică unde nu e 
nevoie de ea. lată de ce întâmpinarea tuturor pseudo-creştinismelor 
raţionaliste nu ne rușinează. De la ortodocşi la protestanți deosebirea este 
fundamentală; noi întrebăm dacă trebuie să gândim aşa; ei, — dacă pot să 
gândească așa. Drumurile noastre merg pe la Getsemani, prin grădina jertfei 


acceptate; credo, quia absurdum este doar durerosul sacrificiu al 
intelectului; pe care orice creştin trebue să-l facă: senin şi cu convingere; 
căci e sacrificiul trupului. 

Cred, cu toate că e absurd; cred tocmai pentru că e absurd; căci în 
dușmănia minţii față de credinţă, eu văd tocmai putinţa unei vieți mai înalte. 

Nu e nimeni aşa de pedepsit de Dumnezeu ca să despreţuiască 
cunoștința. Dar care cunoștință? Pe cea dată de „regulele elementare ale 
logicei”? E prea puţin în genere; iar aci nu e nimic Credo, quia absurdum, 
asta a spus-o Tertullian. De ce nu se citează însă cu aceeaș asiduitate 
Anselm din Canterbury? Căci al său credo ut intelligam este implinirea 
istorică şi logică a celui dintâiu. E mai puţin cunoscut? Mă îndoiesc. E mai 
puţin comod pentru o argumentare ad-hoc? Se poate, dar nu ar fi un motiv. 
Motivul este altul; când ai pornit pe drumul rațiunii, ţi-e frică să mergi până 
la capăt, căci nu ştii unde poţi să ajungi. 

Vrem să cunoaștem; dar nu după „regulele elementare ale logicei” — ci 
după îndurarea lui Dumnezeu, așa cum stă scris: videmus nune per 
speculum in aenigmate; tunc antem facie ad faciem. Nunc cognosco ex 
parte; tunc autem cognoscam, sicut et cognitus suma. (1. Cor. XIII. 12). 

lar pentru aceasta, mărturisim hotărât: credo qui absurdum! 


quia absurdum! 


A. T.R. 


La Piatra-Neamţ se adună în congres Asociaţia Tinerilor Creștini. Sunt 
cele mai bune nădejdi ale noastre, aceşti tovarăşi cari se doresc după o viață 
purificată de lumina credinței. Dar, deocamdată, cei mai trişti dintre tineri; 
căci zilele lor sunt arse de îndoială, iar ceasurile de odihnă frământate de 
vecinice socoteli cu ei însiși. 

„„„Până când le va lumina în suflete bucuria cea mare. Care nu se refuză 
nici unui cercetător hotărât dar care se capătă numai cu greu. 

Căci mintea noastră se sbate dea pururea între antinomii. Conştiinţa 
modernă a afirmat-o prin Kant; antinomiile lui sunt desigur nefericite; dar 
simțul lui pentru caracterul antinomic al raţiunii e de o precisie și o tărie 
clasică. Rațiunea îmbunătăţeşte universul; ea desface şi despică totul, şi 
numai în mintea purtătoare de Dumnezeu a ascetului începe vindecarea 


existenţei, închiderea rănilor lumii. Antinomia este urmarea despicării 
universului prin rațiune; iar împăcarea și unitatea lui cea nouă nu se 
înfăptueşte decât dincolo de această rațiune însăș. 

Am zice, în Dogmă. Dar nu în dogma care este pentru mintea noastră 
slăbănoagă numai o normă regulativă, ci în dogma ca adevăr intuitiv, 
deschis de revelație. Căci în adevăr pentru mintea noastră obicinuită dogma 
nu e decât un „imperativ categoric”; ea este însă o axiomă, evidentă prin ea 
însăş, pentru raţiunea purificată şi potenţată prin rugăciunea şi prin fapta 
creștină. 

Unde nu e antinomie, încetează dogma; căci avem de aface cu o 
afirmaţie raţională, ca o propoziţie ştiinţifică; ce nevoe să mai credem, ce 
nevoe că ne mai purificăm prin rugăciune și faptă? 

Dar unde nu e dogmă, încetează religia. Și cădem iarăș în locul raţiunii, 
care nu poate pătrunde în intimitatea obiectului religios, și nici nu-l poate 
cuprinde în totalitatea lui. 

De aci, tinerii mei prieteni, și eresia; care nu e decât o afirmaţie rațională 
unilaterală, aşezată în locul adevărului absolut, cu pretenţii de adevăr 
absolut. Căci doar asta însemnează airesis; alegere, aplecare spre ceva, deci 
unilateralitate. Eresia este unilaterală chiar când — după împrejurări — 
natura ei mistică e de netăgăduit; pentru că la originea ei stă tot un act de 
alegere al rațiunii. 

„„„lată ce aş fi spus prietenilor cari m'au chemat la congres, dacă 
treburile mele de fie care zi mi-ar fi îngăduit să mă duc la Piatra-Neamţ. 

6 Septembrie 1926. 


TOT DESPRE FACULTATEA CHIȘINĂULUI. 


Discuţia în jurul viitoarei înalte școli de teologie continuă. Ea se 
complică chiar cu anumite acte cari depășesc cadrul oarecum ideal al 
desbaterii. S'au format partide; se pune la cale proteste şi memorii; oameni 
politici au fost chemaţi să-şi spună cuvântul. E bine? Mă îndoiesc. 
Chestiunea ameninţă să iasă din planul didactic și cultural, pentru a trece în 
cel politic. De sigur fără voia combatanţilor, cărora trebue să le recunoaștem 
puritatea nobilelor lor ambiţii de a lucra pentru ortodoxie. Dar totuși se 
întâmplă. 

Deja se șopteşte că un anumit partid politic ar fi făgăduit că va interveni 
în această problemă, acum sau când va fi la putere. Nu e adevărat? Aş dori o 


desminţire. 

Rare ori am văzut — într'o chestiune așa de însemnată — o problemă 
mai rău pusă. Toată lumea se interesează unde trebuie să ia ființă noua 
şcoala teologică. Nimeni nu se întreabă cum trebue să fie această nouă 
școală. Și totuş parcă această chestiune ar fi de cea mai mare importanţă. 

Biserica noastră duce de la 1860 încoace viaţa pe care i-o cunoaștem: la 
remorca statului laicizant, care o consideră ca o anexă polițienească, şi care 
se îndură să-i acorde din bugetul lui atât cât să nu moară. O viaţă de 
mizerie, în care cele mai bune puteri ale ei se macină fără nici un folos; 
amenințată de mecanizare și de închircire, ca toate organismele sociale 
cărora li se răpește putinţa iniţiativei. Sprijinul care-i vine din patronajul 
statului este iluzoriu, atunci când nu e deadreptul primejdios. Voiţi un 
exemplu? Iată-l: în Statul nostru cu religia oficială greco-ortodoxă, 
universitățile au în principiu — şi pe alocurea şi în fapt — câte o facultate 
de teologie. Se aşteaptă toată lumea ca aceste facultăţi să stea în slujba 
religiozităţii noastre, deci în slujba bisericei. Ei bine, nu. Atmosfera 
generală a statului a falsificat până într'atât viaţa noastră religioasă, încât 
amintitelor facultăţi le creşte pofta de... autonomie. Și așa s'a ajuns mai 
acum câteva luni la o declaraţie categorică în public, după care facultățile 
nu s'ar simţi legate de biserică; ele fac doar... știință. Nu este o aberaţie? Să 
presupunem că în adevăr aceste înalte școale fac știință (am pe masa mea de 
lucru toate cursurile cari se predau la una din facultăţile de teologie din 
ţară!). Ce fel de ştiinţă e asta? Și de la cine deţine, în cadrul religiei noastre 
ortodoxe, o școală dreptul şi delegaţia de a învăţa pe alţii? Nu de la 
biserică? Atunci? 

Atunci suntem raţionaliști protestanți, și trebue să constatăm că aci ne-a 
dus patronagiul statului român modern și oblăduirea ministerului de 
instrucţie asupra facultăţilor noastre de teologie. 

Dar iată că în marginile noului stat românesc biserica a încercat o 
ofensivă pentru recucerirea drepturilor ei de viaţă; şi a isbutit să capete o 
lege care în anumite limite și în anumită măsură înlesneşte această viaţă. Ea 
a parvenit între altele să fixeze — principial și practic, — ceea ce până 
acum nu era tocmai clar, că școalele teologice nu pot cădea sub 
jurisdicţiunea ministerului de instrucţiune. Printr'o consequență gravă, şi 
dintr'o... fudulie naivă, facultăţile de teologie au rămas totuş mai departe în 
cadrul universităţilor. Biserica a trebuit să recunoască faptul că aceste 
facultăţi sunt sterpe şi inoperante în forma lor actuală și în mecanismul 


actual al învățământului. Faptul că cea mai înaltă școală de teologie scapă 
de sub controlul şi supraveghierea ei era în adevăr ilogic dureros. Dar nu 
putea face altfel. Și atunci a încercat o soluţie transacţională: a cerut pentru 
ea dreptul de a avea un cuvânt la numirea profesorilor. I s'a acordat, în 
formă; în comisiile de recomandarea profesorilor funcţionează după noua 
lege şi doi membri ai Sf. Sinod. Dar numai forma e satisfăcută; căci 
desemnarea acestor doi membri nu se face de biserică, — ci tot de 
universitate. Participarca bisericei la numirea profesorilor este deci iluzorie. 
Cu această nefericită încercare — a cărui proces este încă în curs — 
biserica ar fi trebuit să ajungă la încheierea că în actualele împrejurări 
controlul ei asupra învățământului teologic superior este imposibil. Și cum 
situația aceasta nu poate să dureze, biserica ar fi fost datoare să recurgă la 
soluţii eroice şi radicale; să lase pe oamenii de știință de la facultăţi să-și 
continue opera lor ştiinţifică; să se dezintereseze de acest învățământ; și să 
încerce a-și crea singură un sistem de școli superioare, apropiat necesităților 
religiei și bisericii noastre. 

Era singura cale care putea fi cu folos urmată; și mărturisesc, am crezut 
un moment că, forțată de împrejurări, biserica va păşi curagios pe acest 
drum. De îndată ce condiţiile materiale îi vor îngădui-o. 

Când iată, în primăvara aceasta, Sf. Sinod hotărăște înființarea unei 
facultăţi de teologie pe lângă universitatea din Iaşi, în conformitate cu legea 
din 1910. Aproape concomitent, arhiepiscopia Kişinăului cere tot 
ministerului de instrucţie înfiinţarea unei academii teologice în capitala 
Basarabiei. lar ministerul combină cele două cereri; şi printr'o dialectică de 
o ingeniozitate şi o subtilitate în adevăr apreciabilă se opreşte la o soluţie 
intermediară: înființează la Kișinău, o facultate de teologie depinzând de 
universitatea din lași. 

Să spunem ceva împotriva ministerului? Ar fi absurd. Ministerul face 
doar ceea ce-i convine, şi are căderea să facă. Dacă în această afacere e 
cineva răspunzător, e biserica: ea a avut în vara aceasta prilejul de a pune 
bazele unui învățământ superior propriu. Guvernul nu i-a stat împotrivă; ci 
mai degrabă i-ar fi fost la dispoziţie. Era vorba numai să ceară. Dar biserica 
noastră nu a ştiut nici ce să ceară; nici cum să ceară. În loc să stabilească în 
prealabil un plan de lucru şi să pretindă după împrejurări realizarea unuia 
sau altuia din punctele acestui plan propriu, ni s'a dat spectacolul unor 
arhiepiscopii cari lucrau pe seama lor, uneori chiar peste capul Sf. Sinod, și 


care au transformat o chestiune de interes bisericesc şi naţional într'una de 
măsurătoare a forțelor și ambițiilor locale. 

Să nu ne înșelăm: înfiinţarea nouei facultăți la Kişinău sau lași nu 
înseamnă înfrângerea Iaşilor ori Kișinăului; ci înseamnă slăbiciunea 
bisericei noastre ortodoxe care nici nu a ştiut să aibă un punct de vedere, 
nici nu a putut să se afirme ca un organism disciplinat, cu o fermă autoritate 
centrală. 

...Nu aş fi spus lucrurile acestea, dureros de grele, dacă nu aș fi sigur că 
încă nu a sunat ceasul al douăsprezecelea. Le va auzi însă cineva măcar 
acum? 

24 Septembrie 1926. 


BISERICA ŢĂRANILOR 


În substanţiala sa lucrare, Introducere în Studiul Literaturti Vechi, o carte 
rară, plină de sugestii şi deschizătoare de vaste perspective, profesorul 
Alexe Procopovici de la Cernăuţi stabileşte că întinderea creştinismului în 
Dacia a coincidat oarecum cu însăş formarea noastră ca popor. Faptul este 
de cea mai mare însemnătate. Căci natural că în asemenea împrejurări — în 
care viața publică, în plină prefacere, nu putea să aibă nici un fel de cadre 
exterioare fixe, — creștinismul să nu se fi împământenit la noi prin 
activitatea precisă a unei ierarhii bisericești constituite, ci prin lucrarea 
stăruitoare, anonimă și individuală a unor misionari desprinși materialmente 
de baza lor canonică, sau în orice caz neprezentând-o în chip expres, 
conștient și eficace. 

Aceasta explică de ce ortodoxia noastră ţărănească nu e atât o religie cu 
o biserică chezăşuitoare a credinţei, cât mai ales un fel de cosmologie, în 
care elementele de dogmă strict ortodoxe se hipostazează în realități 
concrete; de ce, cu alte cuvinte creştinismul a coborât la noi în realitățile 
imediate ale zilei, contribuind la crearea unui univers specific românesc, 
obiectivat aşa de caracteristic în folklorul nostru. 

lar mai departe, aceasta explică de ce o credinţă așa de vie și de susținută 
nu s'a completat în chip necesar cu o ierarhie bisericească putemic 
închegată, cum au fost de pildă cea rusă sau cea romano-catolică; precum și 
dece slăbiciunea împinsă uneori până la inexistenţă a acestei ierarhii nu a 
fost în stare să primejduiască fermitatea religiozităţii noastre tărăneşti. 


lată realitatea istorică. Poate ceva cam brutală, şi crud formulată; dar 
realitate. Pe ea încearcă de doi ani, foaia noastră să clădească mai departe. 
Creștinismul face parte integrantă din fiinţa noastră naţională. El închide în 
potenţialitate o concepţie de viaţă și o disciplină. Dar potenţialităţile acestea 
rămân paralizate, atâta timp cât concepţia de viaţă nu e formulată, ca să 
poată deveni isvor de valori culturale, iar disciplina nu se exteriorizează 
întrun aparat ierarhic care să o impună. 

Spre un sistem filozofic cu bază ortodoxă, și spre o biserică mândră, 
curată şi puternică au mers, într'o nedesminţită continuitate, timp de doi ani 
sforțările noastre. Nu ca înspre niște idealuri inventate de o conștiință 
desrădăcinată din vremea ei şi neliniștită, ci ca înspre o necesitate impusă 
organic de tradiţia şi structura rasei noastre. 

Am isbutit? Întrebarea este oarecum fără sens; căci noi nu suntem 
canducătorii unei mișcări, ci numai reflexul unei stări de fapt. 

„„„Este bine totuş să adăugăm: reflexul critic; pentru ca să știe toată 
lumea! 

8 Noembrie 1926. 


RELIGIE ȘI PSIHANALIZĂ 


(Consultaţie cerută din afară) 


Între multele blestemăţii cari caracterizează epoca noastră de lichidare şi 
prefacere spirituală, se arată — și se pare că chiar în Basarabia noastră — şi 
diverse secte erotice clandestine, cari în lipsă de altă ocupaţie mai ordonată, 
îşi caută o justificare „științifică? a aberaţillor lor trupeşti. Adeptul unei 
asemenea secte nelinișteşte cu biata lui dialectică analfabetă pe o seamă de 
tineri dintr'un oraș de margine a ţării. Ei ni se adresează deci, cu rugămintea 
de a le da, prin ziar, câteva lămuriri cu privire la interpretarea freudistă a 
religiei. 


(Acum, evident, un ziar nu e o revistă, şi el se pretează numai cu greu la 
asemenea consultaţii. Cum însă pe de altă parte, nu aș voi să las fără nici un 
răspuns rugămintea tinerilor noştri cetitori, am să încerc totuș o lămurire. 
Rog însă pe corespondenţii mei să noteze că e o excepție, şi să nu revie cu 
rugăminți suplimentare. Cel mult ar putea să mi se adreseze personal; şi le 
voiu răspunde... dacă voiu avea timp). 


x 


Să deosebim în aşa numită interpretare psihanalitică a religiei două 
probleme distincte: a) viaţa personală a omului religios; b) fenomenul 
religios însuș; distincția este necesară, pentru că și faptele şi interpretările 
sunt altele. Și acum lămuririle: 


I 


S'a observat că viața omului religios este frământată de o mulțime de 
vedenii, pe cari respectivul le pune pe seama ispitirilor diavolului. Ce sunt 
aceste ispite? Răspunsul psihanalizei este simplu: 

Freud afirmă că toate stările de conștiință de natură instinctuală, cari 
dintr'un motiv sau altul ne sunt neplăcute, sunt comprimate de noi şi 
alungate oarecum cu voință în subconștient, unde o bucată de vreme rămân 
ca moarte. Cum însă în natură nimic nu se pierde, aceste reprezintări dau cu 
timpul năvală în conştiinţă; la început numai ca motiv pe care se clădesc 
visele, mai târziu când ele se înmulțesc și presiunea lor devine mai 
puternică, cu tendinţa de a pătrunde în viaţa conştiinţei în stare de veghe. În 
acţiunile individului intră prin aceasta un element irațional, al cărui isvor 
rămâne de cele mai multe ori necunoscut; viața gândurilor lui este turburată 
de aceste reprezintări cari se ridică din inconştient; iar afecțiunile nervoase 
pot merge până la neurastenie și isterie. 

Acestea ar fi pe scurt explicaţia vedeniilor, halucinaţiilor, ispitelor la cari 
sunt supuși sfinţii. Până aci însă nimic senzaţional. Asemenea explicaţii au 
mai încercat și alţii. Ne aducem doar aminte de sinistrul și desgustătorul 
caraghioslăc „ştiinţific” în patru volume a lui Binet-Sanglă, intitulat „La 
Folie de Jesus”. 

Freud însă are și o teorie proprie. El pretinde anume că dintre toate 
reprezentările cari nu ne convin și care prin urmare sunt mai ales 
comprimate, cele mai supărătoare sunt cele de natură sexuală. Grupul cel 
mai frequent al reprezintărilor cari provoacă aşa numitele neurose ar fi așa 
dar cel sexual. 

Asta este toată teoria. 

Și acum comentariul. 

Să presupunem că teoria ar fi perfect exactă (ceea ce totuş nu e cazul); 
când ar fi viaţa sfinţilor explicabilă prin psihanaliză? 1. când în adevăr 
ispitirile s'ar dovedi că sunt de natură isterică (şi pe urmă, ce însemnează 


histerie? Ştie cineva să spue precis? I-am fi toată lumea recunoscătoare!). 2. 
când s'ar stabili că originea acestor vedenii isterice stă exclusiv în 
reprezentări de natură sexuală. 

A dovedit cineva aceste două afirmaţii? Mi se pare că nu. Atunci? 

(Spre dezolarea amatorilor de teorii pornografice trebue de altfel să 
adaug că conceptul de sexualitate pe care îl întrebuințează Freud, este cu 
mult mai larg decât cel curent; așa de larg, încât el devine neprecis și 
irelevant). 

lată deci că redusă la ultima ei expresie, dar totuş riguros exactă, noua 
ştiinţă a psihanalizei nu se dovedește capabilă să explice viaţa personală a 
omului religios. 

Să vedem atunci cum se comportă această teorie faţă de fenomenul 
religios însuș. 


II 


Transformând conceptul de sexualitate și lărgindu-i înţelesul, Freud a 
ajuns şi la alte încheieri. Și anume el pretinde că tot aşa după cum o mașină 
poate transforma de pildă căldura în lucru mecanic, respectiv în mișcare, 
sexualitatea are putinţa să-și transforme energia ei într'o activitate spirituală. 
Despărţită, prin comprimare, de obiectul ei natural, sexualitatea îşi caută un 
alt obiect, mai adesea ori abstract, asexual, care e în stare să devieze energia 
dela linia ei originar sexuală şi să o îndrepte pe calea unui proces de creare 
spirituală. Această transformare o numeşte Freud sublimare. De o astfel de 
natură ar fi între altele, conform psihanalizei, creaţia în ordine artistică: 
energie sexuală deviată. 

Această concepţie a fost aplicată şi la explicarea faptului religios, care nu 
ar fi decât rezultatul devierii energiei sexuale. Numai că în fața problemei 
religiei, conceptul freudist de sexualitate s'a dovedit insuficient. Werner 
Achelis, care a încercat o interpretare psihanalitică a religiei, recunoaşte 
acest fapt, şi apelează la o derivație metafizică a psihanalizei, şi anume la 
teoria lui Hans Bliiher, care înlocueşte noțiunea quasi-fisiologică de 
sexualitate, prin aceea metafizică de eros. 

Două sunt aşa dar momentele mai însemnate în teoria psihanalitică a 
faptului religios: sublimarea şi erosul. Care este însă semnificaţia și 
valoarea acestei teorii? Să mărturisim: mediocră, nesigură și din punct de 
vedere al disciplinei ştiinţifice, inferioară. 


1. Ea nu contestă existența fenomenului religios și nici a unui plan 
religios ontologic; ci încearcă numai o descriere a procesului religios din 
om. Deci, în cel mai bun caz psihologie şi nu metafizică. Metodă falsă şi 
analfabetă. 

2. Teoria sublimării poate fi cel mult sugestivă. Ea nu e însă nici precisă, 
nici știinţificeşte stabilită, ea corespunzând unor fapte. 

3. Conceptul de eros nu are nici un fel de limite. Contactul lui cu vechea 
sexualitate freudiană este aproape nul. Deci chiar dacă interpretarea 
psihanalitică a religiei ar fi stabilă, aceasta nu însemnează că religia e în 
funcţie de sexualitate. 

lată chestiunea schematic expusă. 

Situaţia e destul de clară. Teoreticianul respectivei secte basarabene nu 
prea are habar de lucruri. Nu face nimic; suntem siguri că va stărui în 
teoretizări. Cei mai aprigi apărători ai „ştiinţei? au fost întotdeauna 
analfabeţii. 

10 Noembrie 1926. 


DUMINICA. 


Iertare! Iertare creştină. Cuvântul a fost prea des pomenit în ultimele 
zile. Dar la înțelesurile lui câţi dintre noi se vor fi gândit cu dinadinsul? Şi 
totuş el trebue lămurit. 

Creştinismul este religia iubirii, a milei și a iertării. Religia celor slabi 
deci? A sclavilor? A, nu! Ci mai de grabă a eroilor. A eroilor umili şi 
anonimi; a celor cari s'au înfrânt pe ei, a celor cari nu mai sunt ai lor, ci ai 
lui Dumnezeu. 

Cine nu mai cere nimic pentru el, — e creștin. 

Cine nu mai există prin el, — e creştin. 

Cine s'a omorît în trupul lui, în ambițiile și poftele lui, dar trăeşte în 
spiritul și în legea lui, care e a lui Dumnezeu, e creştin... 

Înseamnă însă aceasta că un creştin nu există, nu cere nimic, nu vrea 
nimic, nu luptă pentru nimic? Deloc. El este, luptă și cere împlinirea legii 
lui Dumnezeu. 

De-ţi va greşi aproapele tău nu de șapte ori, dar de șaptezeci de ori câte 
şapte, iartă-l pre el. De sigur. De-ţi va greşi ŢIE ! De-ţi va greși ţie, nu ai 
nici un drept să-l osândești; căci cine te-a pus pe tine judecător în propria ta 
cauză: şi de unde vei lua puterea să osândești, și hotărârea să execuţi? 


Cum de poți aduna atâta tărie în sufletul tău, încât să iei asupra ta păcatul 
grozav de a te înscăuna ca stăpân peste oameni? Deci iartă-l. Dar noi mai 
ştim ceva: 

Știm că batjocorit, scuipat, pălmuit şi spânzurat pe cruce, Christos a 
gemut îndurător: lartă-le lor, Doamne, că nu știu ce fac. Dar tot Christos 
îndurătorul a toate e cel care a luat biciul și a gonit pe zarafii şi negustorii 
cari spurcau casa Domnului. De ce se uită aşa uşor lucrurile acestea? 

De ce nu ne dăm seama că blasfemăm și că batjocorim tocmai ce e mai 
cutremurător de sublim în creştinism atunci când bagatelizăm iertarea 
creştină făcând din ea o mușama cu care să acoperim păcatele ce se fac în 
potriva „legii”? 

Căci tocmai asta e sublim în religia noastră: desrădăcinarea 
subiectivismului şi a sentimentalismului obicinuit să centreze toate 
întâmplările asupra noastră înşine, — și punerea noastră absolută în slujba 
unei realități transcendente nouă. Iertarea în domeniul relativ al 
personalului e la locul ei: pentrucă noi neexistând ca „noi”, insulta ce ni se 
face nu are obiect, nu există pur și simplu. Iertarea greșalelor greșiților 
noştri echivalează cu indiferența faţă de răul care ni se face pentru că acest 
rău noi nu-l simţim, nu trebue să-l simțim. Așa fiind iertarea nu e un 
principiu de morală, ci o metodă terapeutică pentru prelucrarea noastră 
personală. 

Dar atunci iertare pentru păcate; în potriva legii nu există pentru noi; ea 
nu stă în mâna noastră, ci în mâna lui Dumnezeu; singur poate Dumnezeu 
să ierte. Noi nu! Ar fi prea mare îndrăsneală, şi orgoliul acesta ne-ar pierde. 

Încetaţi deci, mielușei ai lui Dumnezeu, cu risipa de generozitate; NON 
DE RE TUA AGITUR! 

29 Noemvrie 1926. 


LA NAȘTEREA DOMNULUI 


„Iară Irod Împărat, 
Cana Galileei... 
Auzind s'a supărat, 
Cana Galileei... 


...Când s'a născut Mântuitorul, în Roma stăpânea Octavian, — iar în 
Iudea Irod. Perechea era bună. Un aventurier crud şi criminal, stăpânul. Un 
monstru perfid, vasalul. 


Rareori istoria a avut să înregistreze orori mai insultătoare ale umanității. 
Un pripășit îndrăzneţ și lipsit de scrupule, Irod era un Idumeu. Cu Iudeea nu 
avea nimic comun. Uzurpase domnia foştilor lui stăpâni din neamul 
Asmoneilor. Graetz, care obişșnueşte să se documenteze, ni-l înfățișează 
condamnând la moarte pe Hircan, ultimul domnitor din familia învinsă, şi 
pe nepotul acestuia, Aristobul, căruia totuş, maică-sa Alexandra, o femeie 
îndrăzneață și întreprinzătoare, isbutise să-i câștige protecţia lui August şi a 
Cleopatrei. Se însoară cu Mariamne, sora lui Aristobul, ca să-și legitimeze 
tronul; dar sfârşeşte prin a o trimite la moarte. 'Tocmește un istoric, pe 
Nikolaus din Damasc, să-i facă o genealogie... babilonială; şi e tot 
neliniștit. Domnia nu-i e sigură; peste tot nu vede decât primejdii, spioni, 
asasini plătiţi. Archelaus, ultimul născul al Mariamnei e și el executat. 
Zadarnic. Ori ce pretendent îl făcea să tremure. 

Superstiţios şi credul, terorizat de propriile lui crime şi de grija păstrării 
unui tron care nu-i aparținea, — așa l'au găsit cei trei crai dela răsărit, cari 
veneau să-i anunţe nașterea unui nou rege în Iudea. 

Să ne mirăm că, atunci când Magii nu s'au mai întors ca să-i spună unde 
e noul rege, el dă ordin să fie sugrumați toți copiii Betleemului? Câţi au 
murit, nu se știe. Apocalipsa lui loan vorbeşte de patruzeci şi patru de mii. 
Flavius Iosephus, tace. Dacă ar fi să credem pe Macrobius, în măcel a pierit 
şi unul din fiii lui Irod. Pedeapsă dumnezeiască, sau perversitate bestială?.. 

Biserica sărbătorește pe aceşti prunci, mai mici de doi ani, prima 
răscumpărare a turburătorului noroc de a ne fi venit Mântuitorul. Cunosc un 
vechiu imn latin de o înduioșetoare frăgezime: 


Innocentes pro Christos 
infantes occisi sunt... 


Prunci nevinovaţi fură uciși pentru Christos; asasinați în vârsta laptelui, 
de un rege criminal, ci urmează Mieluşelului, el însuş fără pată. Salut, flori 
ale martirilor, pe cari în chiar pragul lumei urmăritorii lui Christos vă 
smulseră, precum furtuna rozele înmugurite. Voi cele dintâi victime pentru 
Christos, turmă fragedă a jertfiţilor, la picioarele altarului, bieţi copilași, vă 
jucaţi cu palmele şi cununile voastre. 


Aram sub ipsam simplices 
Palma et coronis luditis... 


Este una din cele mai emoţionante și mai semnificative prăznuiri. A 
Copilul Sfânt, născut în ieslea simplă a Betleemului, căruia i se închină boul 
şi asinul, păstorii și cei trei Magi ai răsăritului; stăpânul cerului și al 
pământului căruia îi pregătim în sufletele noastre „pat de flori” pentru a se 
sălășlui întru noi, spre mântuirea noastră! Desigur, asta e Crăciunul. Dar 
bucuria mântuirii nu e singură; şi e atât de cutremurătoare, că nu o putem 
suporta cu inima liniștită. Ori ce bucurie se clădeşte pe o jertfă. Ca și 
bucuria veștii bune a naşterii Domnului, pentru care omenirea a plătit birul 
câtorva mii de prunci gâtuiți. Care este jertfa noastră?.. 

Pedeapsa — o ştim: Patru ani dela nașterea Domnului, Irod murea: îi 
putrezise carnea; viermii îi sfârtecau de viu trupul; îl frigeau picioarele; 
răsuflarea îi mirosea a stârv. Avea oroare de el însuși — și se omori singur, 
nemai putând îndura chinuri oribile. Grozavă pedeapsă, de sigur, pe care 
cărţile noastre obicinuite nu ne-o ţin la îndemână. Irod dispare pentru noi 
odată cu porunca pentru uciderea copiilor de sân. Noi uităm însă a ne aminti 
şi valul nesfârşit de sânge și de lapte care a curs ca o răzbunare a Râului, 
cătră care omenirea trebuia să expieze norocul Mântuitorului înfăptuit, — și 
groaznica moarte a lui Irod, unealtă perversă a celui rău. 

Să ni le aducem aminte astăzi, în această zi mare, ca o conştiinţă a 
jertfelor pe cari le datorăm, — pentru răscumpărarea isbăvirii noastre. Căci 
toate bucuriile fără reculegere — nu rezistă colțului vremii. 

Sâmbătă 25 Dec. 1926. 


» -ȘI SA FACUT OM” 


În nesfârşitul întuneric eu 
văd Treimea sfântă, şi în 
Treimea desprinsă din noapte, 
în mijloc, mă văd pe mine 
însu-mi în picioare. 

Angelo de Foligno 


Așa mărturisim noi creştinii că Dumnezeu fiul s'a coborât pe pământ, s'a 
întrupat dela Maria Fecioara, şi a devenit om. Pentru ca această coborâre a 
lui să însemne iarăş mântuirea noastră. 

Poate că amintirea, în aceste zile de sărbătoare, a naşterii ca om a 
Domnului Christos, e un prilej de reflecţiune la ceeace este mântuirea 


noastră prin Messia. Căci ar fi cu mult prea sărac Crăciunul nostru, dacă nu 
l-am trăi decât în atmosfera lui dulce-aromitoare, dar lipsită de rodnicie, a 
obiceiurilor, și nu am încerca să depăşim, cel puţin în această împrejurare, 
cercul îngust al concretului, în spre înțelesurile noastre mai adânci. 

Nașterea lui Christos indică momentul istoric în care Dumnezeu s'a făcut 
om. lar această apariţie a lui Christos, anunţată de Legea veche în zeci şi 
sute de chipuri, este faptul fundamental a adevăratei antropologii ca 
înţelegere a omului. De ce uităm aşa de stăruitor a ne gândi la aceasta? 

Conştiinţa greacă socotea pe om şi Dumnezeu deosebiți şi în închegarea 
lor intimă și spaţial. Erau deosebiți și trebuiau să rămână așa. lar lumea 
judaică a vechiului Testament nu gândea altfel. 

Desigur, omul fusese creat după chipul și asemănarea lui Dumnezeu; dar 
păcatul originar însemna căderea definitivă; isgonirea lui din paradis 
echivala cu o schimbare de esenţă, schimbare pe care Messia cel cu calul 
alb ar putea să o anuleze; iar încercarea Kabbalei de a depăși prin Adam 
Kadmon situația tragică a omului, a isprăvit întrun fel de panteism, cel 
puţin tot aşa de fără ieşire ca și ancorarea în vechiul Testament. 

Numai omenirea lui Christos a desfăcut cercul de fier al acestei vecinice 
şi întunecate robii. Căci Dumnezeu în cea de-a doua ipostază a lui a devenit 
om, s'a purtat printre oameni şi le-a trăit viața în forma ei vecinică şi 
absolută. Christos — noul Adam. 

Aşa s'a stabilit legătura firească între om și Dumnezeu, — s'a ridicat din 
nou omul la conștiința esenței lui divine. Veacurile adevăratului creștinism 
aveau vie această conștiință, următoare cum erau cuvântului Sfântului 
Pavel, care știe că omul va ține scaun de judecată pentru îngeri. Omul 
deasupra îngerilor în ierarhia lumii adevărate, iată marele fapt făcut posibil 
prin întruparea lui Christos. 

Ce departe suntem de lucrurile acestea, care ne interesează totuș în aşa 
de înalt grad. E. adevărat, noi stăm încă sub hipnoza „marei întoarceri” a 
renaşterii; care așezând pe om în centrul universului, i-a redat autonomia, 
instaurându-l în vechea lui demnitate pe care i-o confiscase creştinismul. 
Dar chiar aşa să fie? Reprezintă în adevăr mentalitatea modernă un plus de 
inovaţie omenească? 

General vorbind, lumea nouă s'a străduit să integreze întreaga existență 
concretă întrun singur proces, mișcare pe o singură linie. Așa a fost 
înglobat și omul în ordinea naturală a lucrurilor, acordându-i-se poate, în 


această ordine, o situație proeminentă, dar desbrăcându-l în fapt de 
atributele divinității. 

Că aceste atribute există totuş efectiv, nu încape îndoială. Probă însuş 
acest evoluţionism de structură știenţistă, care nu s'a putut sustrage 
dificultăților rezultate din noul punct de vedere, decât prin îndumnezeirea 
realității concrete în care fusese coborât omul. De aceea toate sistemele 
metafizice ale lumii de după renaștere sunt precumpănitor panteiste. Soluţie 
hibridă, fără îndoială, dar dovedind necesitatea de a vorbi cu Dumnezeu în 
categoria în care se plasează omul. 

În toată această perioadă de sărăcire spirituală, singură mistica a isbutit 
să salveze antropologia, menținând-o pe piscurile însorite ale metafisicului; 
mistica creştină și cealaltă. 

Căci singură această cugetare a știut să nu părăsească punctul de vedere 
cosmic în înţelegerea și valorificarea omului, atunci când filosofia se bucura 
a crede că a surprins cheia înțelepciunii absolute, pentru că isbutise să 
integreze antropologia în domeniul naturei. 

Dar tradiţia gândirii mistice s'a pierdut; pe măsură ce a secat vâna 
religioasă a culturii. Omul a coborât din ce în ce mai mult în lumea 
lucrurilor, pierzând contactul cu divinitatea, din care totuşi se împărtășește 
prin esenţa lui; — într'atât încât chiar pentru conștiințe religioase ridicate 
îngerul a devenit un ideal de perfecţionare; uitându-se faptul elementar că, 
într'o cosmologie creştină consequentă, înger și om se mişcă pe linii 
deosebite; cel dintâiu nefiind decât ideal de sublimare a lucrurilor, cel de al 
doilea, treaptă de ajungere la Dumnezeu. 

Gândurile acestea să ni le readucem în minte astăzi când vom asculta 
vechea solie „Naşterea ta, Christoase, Dumnezeul nostru, răsărit-a lumii 
lumina cunoștinței...” Poate că cel puţin nădejdea recâștigării pierdutei 
demnități omenești se va coborî mângâietor asupra noastră. 

Duminică 25 Dec. 1927. 


CONCORDATUL 


D. Vasile Goldiș, fostul nostru plenipotenţiar în tratativele cu Vaticanul, 
şi cel care a semnat concordatul la Roma în vara anului trecut, publică într'o 
broșură textul concordatului întovărăşit de un memoriu care indică până în 
amănunt chipul în care au fost duse tratativele şi datele pe care a avut să se 
sprijine guvernul de pe atunci. 


D. Goldiș se vede prin urmare autorizat să dea în public toate elementele 
discuţiei. Era singura persoană care avea calitatea să o facă. Cu aceasta, d- 
sa desleagă mâinile celor cari cunoșteau deja faptele, dar cari eram ţinuţi 
prin îndatoriri şi indiscrețiuni a nu face uz de cunoștințele noastre. 

Cu aceasta se satisface şi dorința repetat exprimată a tuturor celor 
interesați, de a se cunoaște textul unui tratat asupra căruia s'au spus prea 
multe lucruri, dar s'au ştiut prea puţine. 

Publicațiunea vine la un moment foarte potrivit. Legea cultelor, 
minoritare, depusă deja în Senat, ridică o adevărată furtună de proteste, în 
care nu lipsesc argumente impresionante. Între ele cele ale clerului ortodox, 
deoparte, ale românilor ortodocși de alta. Cum erau de așteptat însă, 
discutarea legii cultelor a împins problema până la concordat, care este 
considerat de unii ca originea însăş a răului. Şi se cere pur și simplu 
anularea acestui act. 

Practic vorbind, anularea concordatului este foarte simplă. Textul 
publicat de d. V. Goldiș cuprinde în art. XXIII, alin. 2 următoarea 
dispoziţiune: „Cele două părți contractante îşi rezervă facultatea de a 
denunța prezentul concordat cu un preaviz de şase luni”. Prin urmare d. 
Goldiș nu ne-a legat chiar așa definitiv de mâini și de picioare, cum ar avea 
aerul să pretindă fraţii noştri de la „Telegraful Român”! Ce e mai ușor 
guvernului, decât să anunțe Vaticanul că nu mai înțelege a observa 
condiţiunile contractului. Evident, dacă poate; adică, dacă are interes să o 
facă. 

E. adevărat, punctul de vedere al societăţii Clerului ortodox e că statul 
trebue să renunțe imediat la această legătură. Numai întrebarea e ce 
calitatea are clerul ortodox a se pronunţa în această chestiune. 

Argumentele pomenite în diverse memorii și moţiuni, cum că ortodoxia 
ar fi generat și întreținut neamul românesc, fac parte, pentru orice om de 
disciplină științifică, dintr'un arsenal retoric al cărui valoare de argumentare 
e foarte redusă. 

Noi nu discutăm, dacă concordatul e folositor sau primejdios; aceasta o 
vom face cu un alt prilej, care nu va întârzia; ci vrem să stabilim anumite 
fapte a căror ignorare face şi mai dificilă discuţia pe seama problemelor 
religioase, discuţie destul de grea prin natura delicată a problemelor. 

Biserica ortodoxă — mai exact cei cari militează în numele ei — 
obicinueşte a identifica neamul românesc cu ortodoxia. În această chestiune 
îi stăm alături. Toată nemulțumirea şi tonul acru pe care presa unită le 


păstrează față de acţiunea ziarului nostru provine din faptul că hotărât şi 
repetat am atras atenţia asupra caracterului hibrid și absolut nepotrivit 
structurii spirituale a rassei noastre a uniatismului. 

Dar este absolut nefundată pretenţia aceloraşi ortodocşi de a identifica 
ortodoxia cu statul român. E. la mijloc o confuzie împotriva căreia am scris 
în repetate rânduri. Nimeni nu a ripostat, pentru a face valabile argumente 
împotriva tezei noastre. În schimb confuzia persistă; şi ea e utilizată cu o 
insistenţă care face să se ridice bănueli asupra bunei credinţe. 

Statul român este un organism politic modern. Ca atare, resorturile lui, 
structura lui, legile lui de evoluţie și elementele hotărîtoare în această 
evoluţie sunt astăzi streine — cel puţin în înţelegerea și voința oamenilor 
politici — de factorul religios. Noi nu spunem că este bine așa. Spunem 
numai că AȘA E. Încercarea de a solidariza statul cu interesele bisericii în 
genere, este prin urmare dela început sortită nesuccesului. 

lar încercarea de a le solidariza cu interesele ortodoxiei e nedreaptă. 
Trebue să înțelegem odată pentru totdeauna că statul nu se poate identifica 
cu punctul de vedere al unei părți a populaţiei sale, chiar dacă această parte 
reprezintă marea majoritate a locuitorilor, cu tot felul de drepturi istorice 
sau altfel. 

Aşa că protestul societăţii clerului ortodox e nepotrivit. Clerul ortodox 
nu poate indica statului român ce are de făcut în relaţiile sale internaţionale, 
în actele sale pur politice. Clerul ortodox poate cel mult cere ceva pentru el; 
dar nu e îndreptăţit a interzice statului — care trebue să fie neutral sub 
raportul religios — să dea altor confesiuni ceea ce crede el că trebue să dea. 
Aci poate interveni altcineva; cetățeanul. Deci cetăţeanul și nu clerul 
ortodox să stea la discuţie astăzi cu statul. A făcut-o? Și în ce formă? Vom 
cerceta. 

8 Martie 1928. 


PENTRU REINTRAREA ÎN ORTODOXIE 


Zis-a oarecare dintre Farisei 
Domnului Isus Hristos: „Spune 
Apostolilor tăi să tacă. lar 
Domnul Hristos, răspunzându-le, 
au zis lor: „Adevăr zic vouă, 


că de vor tăcea aceștia, 
pietrele vor striga” 


Năucitoarea hotărâre dela 23 Februarie, prin care Sf. Sinod al bisericii 
noastre, revenind asupra îngăduirii dela 5 ale aceleiași luni, interzice în chip 
formal prăznuirea Paştelor pe data de 5 Mai, începe a-și da roadele. Fără 
vrerea lui, numai prin faptul că nu a încetat un singur moment să apere 
punctul de vedere drept credincios, ziarul nostru devine centrul către care se 
îndreaptă plângerile — și nădejdile — tuturor ortodocșilor pe cari îi are 
această ţară. (Şi are mulţi!). Tot felul de întâmpinări, prezentate personal, 
prin telegrame, prin memorii sau pantahuze se adună din toate părțile ţării, 
mărturisind — împotriva tuturor scepticilor — cât de vie este în popor 
credința. 

Întâmplările acestea le-am prevăzut. lar împotrivirea noastră la 
multiplele nehotărîri sinodale, sprijinită pe nesfârşita serie de argumente pe 
care am înfăţişat-o, verificată printr'o amplă schimbare de perspectivă, avea 
de scop nu numai restabilirea bisericii în drepturile ei, ci — încă evitarea 
unei agitaţii care nu se putea să întârzie. Urechea sinodalilor a rămas însă 
surdă la chemarea noastră. Iar răsvotul dela 23 Februarie însemnează că 
dela ei nu se mai poate aştepta nimic. De aceea tuturor celor cari în scris sau 
prin viu graiu ne întreabă ce mai e de făcut, le răspundem că de acum 
campania aceasta trebue strămutată de pe tărâmul împotrivirii teoretice pe 
cel practic al organizării unei rezistenţe a dreptcredincioșilor. 

Până la iniţierea acestei campanii însă, care nu mai poate întârzia prea 
mult, — lămurirea unei chestiuni prealabile: este această luptă pravoslavnic 
fundată, sau ridicarea împotriva Sinodului e un păcat de moarte? Părerea 
aceasta, a „cuminţilor” a fost desbătută în ultimele zile prin presă, — și ea 
merită să fie cercetată; pentru ca nici un fel de îndoială să nu se strecoare în 
sufletele credincioșilor, asupra a ceea ce ei au de făcut. 

Să spunem deci din capul locului că părerea aceasta e falsă; şi să o 
dovedim. Două sunt de fapt chestiunile în desbatere, și anume: 

1. Există pentru un ortodox putinţa să se împotrivească unei hotărîri a 
Sinodului? 

2. Există pentru laici putință de a fi la un moment dat în mai mare 
măsură deținători ai adevărului de cât ierarhia eclesiastică? 

Într'un caz ca şi în celalt, răspunsul este: DA. Și iată şi motivele: 


La chestiunea I. Aşezarea bisericii creştine nu se sprijină pe un corp de 
prescripţiuni normative arbitrare și contractuale, cum e uneori cazul legilor 
juridice. Ca atare, orice dispoziție de caracter eclesiastic nu îşi are isvorul 
nici în util, nici în bine, ci în adevăr. Trăsătura caracteristică şi esenţială a 
așezării bisericii noastre este prin urmare Adevărul. De unde urmează că nu 
urmăm o indicație a bisericii pentru că e a bisericei, ci pentru că ea exprimă 
adevărul. (Orice credinţă sau afirmaţie de altă natură este catolică). Evident, 
nu e vorba aci de beteagul adevăr ştiinţific, la dispoziţia raţiunii omenești 
(asta ar fi protestantism de cea mai săracă speţă), ci de adevărul religios, 
depozitat oarecum astăzi în dogme, canoane şi predanie. 

Din acest postulat fundamental decurge încheierea că există o măsură 
obiectivă a adevărului. Şi că sinoadele nu pot hotărî cu dela ele inițiativă, ci 
numai în conformitate cu dogma, canoanele și predania. lar dacă nu o fac, 
greşesc (cum am dovedit-o, de pildă, pentru sinodul nostru, în chestia 
calendarului). De altfel, sinodul local al unei autocefalii nici nu are darul 
hotărtîrii fără greşală. Afirmațiile unui sobor arhieresc nu poate purta pentru 
norod semnul adevărului, decât atunci când unește în aceeaș mărturisire pe 
toți episcopii drept credincioși, din toată lumea şi din toate vremurile. Este 
acesta cazul pentru hotărîrile Sinodului nostru, dela 24 Ianuarie, 8 şi 23 
Februarie? Evident, nu. 

Sinodul, deci, poate să greşească. 

Mai mult, sinodul a greşit. 

Are drept un credincios, deci, să se împotrivească unei hotărîri a 
Sinodului? De sigur că DA, de îndată ce hotărîrea unui sobor ortodox nu 
este un act de autoritate, ci mărturisire a adevărului, şi de îndată ce ori care 
creştin are măsura adevărului în dogme, canoane şi predanie. 

Din aceste consideraţiuni decurge cu evidenţă şi răspunsul. 

La chestiunea II. Din moment ce adevărul pravoslavnic este obiectiv, de 
îndată ce există un precis cadru indicatoriu pentru orice nouă situaţie 
bisericească — cadru format de dogme, canoane și predanie — trebue să 
admitem că mai degrabă e deţinător al adevărului un laic care respectă acest 
cadru, decât un episcop sau o adunare de arhierei cari nu îl respectă. 

Istoria e de altfel aci, pentru a ne confirma. Și încă într'un caz care ne e 
cu deosebire aproape. Când Românii din Ardeal au făcut la sfârşitul 
veacului al 18-lea unirea cu Roma, au acceptat această unire 83 la sută din 
preoţi, dar numai 12 la sută din turma credincioșilor. Și atunci, întreb pe 
prea cinstiții apărători ai ierarhiei eclesiastice, — cine au fost în acele 


împrejurări tragice păstrătorii dreptei credințe? Preoţii cari împreună cu 
mitropolitul lor au trecut în proporţie de 83 la sută sub stăpânirea Romei, 
trădând, pentru interese lumești, dreapta credință strămoşească, — sau 
poporenii dintre cari 88 la sută au rămas credincioși legii şi au trecut în ţara 
românească pentru a-și aduce de acolo Vlădică nou, pentru legea cea veche? 

Să isprăvim deci cu falsa supunere față de o ierarhie care înfrânge legea. 

Sinodul a greşit. 

Sinodul să ispăşească. 

Avem dreptul a o cere, — și o vom face. 

27 Februarie 1929. 


ÎNVIERE 


A înviat Christos. 

Sunt ani de când întoarcerea prăznuirii acestei cutremurătoare fapte 
ridică în mine aceeaş tristeţe: iarăș voiu ceti aceleași comentarii și voiu auzi 
aceleași interpretări. Proastă literatură protestantă, anemic efort de 
„Cugetători” pozitivişti în nevoia slăbănoagă de a împăca domeniul raţiunii 
cu cel al harului. Ca, şi cum cine a intrat odată în împărăţia harului se mai 
necăjeşte cu neputinţa rațiunii! 

Ce zadamică bâiguială — ştiinţifică, dragă doamne! — în jurul unui 
FAPT simplu şi evident! „Renaşterea naturii”, „mitul solar” și atâtea alte 
neputinţe, pentru a excamota faptul năucitor, dar FAPT, al Învierii după trup 
a lui Christos. Căci a "înviat, aşa cum o hotără mai dinainte, de altfel, 
Scriptura; şi a fost, după trup, în mijlocul alor Săi, în acelaș fel precis și real 
în care este în mijlocul nostru — trup şi sânge — şi va stărui să fie până la 
sfârşitul veacului. 

A înviat, cum vom învia și noi, atunci când vor sună trâmbiţele judecății 
din urmă, se vor rupe peceţile cărţii şi vor cădea zidurile carcerii vremii; 
adică la sfârșitul veacului. 

Aci e doară toată „taina”; care nu e, de fapt, nici or taină, ci numai o 
neînțelegere. Noi vom învia din morţi la judecata de apoi. Adică atunci când 
se va sfârși istoria, și vor cădea încercuirile timpului și spaţiului. Ne-am 
născut în timp; am murit în timp; vom învia însă dincolo de veac. Întocmai 
ca Christos; devenit om și jertfit în veac; dar înviat în afară de acesta, și 
rămas în mijlocul nostru după natura lui de înviat în afara veacului. 


Cum se lămuresc toate! Şi învierea, şi prezența lui deapururea în 
mijlocul nostru! În sfânta împărtăşanie este prezent Christos nu „în formă 
de” pâine și vin, ci existând în chip real ca trup și sânge. Nu e deci vorba de 
un simbol, de o prefiguraţie, ci de un fapt real. Și totuș... noi nu vedem 
acolo decât pâine și vin; de şi este trup şi sânge. 

Ce însemnează asta? Însemnează că există mai multe planuri de 
existență; şi că pentru fiecare din aceste domenii noi trebue să avem 
mijloace speciale de investigaţie. Că nu putem să înțelegem prin rațiunea 
noastră decât ceea ce cade înlăuntrul veacului; și că pentru ceeace este în 
afara lui avem nevoe de un alt instrument, în speţă — al credinței. 

Din această lume de dincolo face parte învierea după trup a lui Christos; 
care înviere, ca și înălţarea la cer, ca şi prezenţa în mijlocul nostru, nu sunt 
minuni, decât în ordinea veacului și a raţiunii; dar sunt realităţi și existenţe 
fireşti în ordinea care ţine de domeniul credinţei. 

Simbol? Nu. Ci FAPT. Simbolic, poate fi cel mult limbajul nostru. 
Faptele însă nu pot fi simbolice, ci numai fapte, pur și simplu. A înviat 
Christos. Nu Christos-Dumnezeu, ci Christos-Omul, anticipând învierea 
noastră la sfârşitul veacului. Anticipând-o, dar nu schimbându-i natura. 
Învierea Lui e la fel cu învierea noastră; şi după cum noi vom învia la 
sfârşitul veacului, deci după încetarea acestuia, aşa a înviat și El: în afară 
de veac. 

Afirmând prin aceasta existența mai multor lumi, de grade de realitate 
deosebite, sau mai exact, comportându-se în chip deosebit față de Absolut. 

Și astfel învierea nu este actul prin care noi am fost mântuiţi; ci numai 
anunţarea şi definirea lumii în care vom trăi după judecata de apoi. 

„Christos a înviat din morţi, cu moartea pre moarte călcând...” Moartea 
lui, — deci jertfa lui este faptul hotărâtor al mântuirii noastre. Învierea este 
doar semn pentru viaţa veacului ce va să vie, deci nu a veacului care, pentru 
noi, este în acest moment. 

Să lăsăm deci interpretările și încercările de a înţelege, şi să mărturisim 
smeriţi credința noastră nestrămutată: 

„Şi a înviat a treia zi după scripturi”. 

20 Aprilie 1930. 


ORTODOXIE 


Groaznica întâmplare dela Costești ne-a pus — prin comentarii ale căror 
obiect a fost — încă odată în față înstrăinanea noastră desăvârșită de duhul 
pravoslaviei. Și mai întristătoare de cât toate a fost fără îndoială atitudinea 
prietenilor bisericii. Pârjolul acesta dumnezeiesc le-a luat glasul: ce or să 
zică credincioşii! Vă  închipuiţi... discreditul care cade asupra lui 
Dumnezeu prin faptul că tocmai cei care se adunaseră în Casa Lui au fost 
jertfele acestei grozăvii. lar bucuria lor a fost fără margini, când au „aflat că 
„Evanghelia nu a ars”, iar mai acum un an se furase chiar la Costești salba 
dela icoana Sfintei Filofteia. 

Bieţii oameni erau salvaţi: aveau „explicaţia”. O minune de o parte, o 
pedeapsă cerească de alta. Pentru nişte credincioşi cari se străduiau să 
găsească scuze lui Dumnezeu, pleașca era în adevăr grasă. 

Închipuiţi-vă însă că s'ar afla cineva care să lămurească pe aceşti 
advocaţi ai Absolutului, că de când e lumea și există cărţi, s'a constatat că 
aceste cărți nu ard decât foarte greu; mai ales cum se găsea sfânta 
Evanghelie dela Costești, strânsă între pardoseală și trupul preotului; și că 
afacerea cu salba Sfintei Filofteia nu ar fi decât o poveste. Ei, — ce s'ar 
întâmpla atunci? Ar rămâne Dumnezeu în vină sau în lipsă cu ceva faţă de 
noi? Și credinţa noastră ar avea prilej de clătire? La puţin s'ar mai reduce 
atunci viaţa și realitatea credinţei! 

Şi cu toate acestea, punctul de vedere al „credincioşilor” noştri de astăzi 
ăsta este! Și anume cu două rădăcini. Prima, un fel de înţelegere 
negustorească a raporturilor dintre om și Dumnezeu. A doua, o necesitate, 
superficială prin natura ei, de a exprima în material conceptual și raționat 
manifestările lui Dumnezeu. Ambele tot aşa de false şi de străine faptului de 
credinţă și vieţii religioase. 

Raporturile negustorești, de „do ut des”, sunt, structural, de origine 
catolică. Ele se încadrează în tendința augustinică de a realiza împărăţia lui 
Dumnezeu pe pământ, tendinţă degenerată în protestantism până la credinţa 
proastă că respectarea universală a perceptelor evangheliei, și prin aceasta 
stârpirea durerii pe pământ, este un ideal realizabil. Așa fiind, omul se roagă 
pentru ca Dumnezeu să-i dea în schimb o mai bună așezare a treburilor lui 
aci pe pământ. Și cum orice „avantagiu” are ca corelativ o jertfă, bietul om 
e dispus și la jertfa aceasta; cu atât mai mult cu cât Dumnezeu e un bătrân 
generos care vinde ieftin şi bun. Există, astfel, chiar aci în Bucureşti, o 
statue făcătoare de minuni, a Sfântului Antonie din Padua, care face tot felul 
de afaceri — căsătorii, găsire de obiecte furate, etc. — în schimbul unei 


jertfe, care de cele mai multe ori ia forma plăţii în bani. Acum de curând 
chiar, o biată femeie care-și împuşcase — sau așa se zicea — amantul, a 
fost achitată de justiția românească, în schimbul unei plăți de 50.000 lei 
făcute către efigia Sf. Anton din Padua. 

Forme, precum vedeţi, cu totul inferioare ale lașităţii și neputinței 
omeneşti, cari nu au în fond, nimic comun cu viaţa religioasă. Şi cărora 
ortodoxia le opune concepţia, ameţitoare ca adâncime de înţeles, a 
Ierusalimului ceresc pe deoparte, iar pe de alta a permanențţei și a necesităţii 
terapeutice a suferinței pe pământ. Nu insistăm. Dar din aceste scurte 
indicaţiuni se vede că toată această atitudine ortodoxă — amplu comentariu 
metafizic la problema lui lov — implică acceptarea durerii și neopunerea la 
rău. 

Iar aci, chestiunea se leagă cu cea dea doua falsă rădăcină — protestantă 
aceasta — a vieţii religioase, și anume cu necesitatea superficială de a 
explica şi de a înțelege hotărârile și faptele lui Dumnezeu. Vrem să 
înţelegem, pentrucă ne închipuim că nu există decât un plan al realităţilor, 
cel al realităților raționate; în care om și Dumnezeu nu sunt decât existenţe 
cantitativ deosebite; Dumnezeu fiind mai deștept, mai bun, mai puternic 
decât noi, dar lucrând după aceleași legi şi norme după care ne conducem 
noi gestul și paşii. 

Transpunerea în forme raționale a existenţei a fost extinsă până dincolo 
de limitele veacului, și omul are pretenţia să impună legea lui de înțelegere 
— Absolutului, încadrându-l în cele patru principii fundamentale ale 
logicei. Jalnică betegeală de minte protestantă, careia lipsa noastră de 
control și de disciplină ne îndeamnă să-i cădem victimă. 

Și cu toate acestea învățătura ortodoxiei este și aci clară: „Neînţelese 
sunt căile Tale!”. Adică arătările lui Dumnezeu nu cad sub puterea noastră 
de înţelegere. Nimic din cele ce sunt ale lui, dintrale Lui nu se explică, ci 
pur şi simplu se acceptă. 

O calmă, umilă şi senină acceptare a tuturor hotărârilor lui Dumnezeu 
asta este îndatorirea noastră dintâi și din urmă de creștini. Și asta am fi 
aşteptat poate, să ni se spună întro formă potrivită, în pastoralele 
duhovnicești cari nu puteau lipsi din această dureroasă împrejurare. 

Minunea Evangheliei nearse? Pedeapsă pentru salba furată a Sfintei 
Filofteia? Cel mult abrutizante superstiții de cari ortodoxia nu poate avea 
nevoe. Căci nenorocirea a fost; dar ea nu poate fi de cât scară pe care un 


Dumnezeu îndurător ne-o întinde, pentru păcatele noastre spre Ierusalimul 
ceresc. 
1 Mai 1930. 


SĂ MĂRTURISIM PAȘTELE! 


„Săvârşitu-s'au!” Cerul și pământul, iarăș împreună, pentru cea dintâia 
oară dela păcatul vechiului Adam, şi-au ţipat în noapte durerea: „astăzi s'a 
spânzurat pre lemn, Cela ce spânzură pământul pre ape...”; şi s'a spintecat 
catapeteazma bisericii. 

Ce cald şi greu e aerul în noaptea asta! Cald și greu de rugăciune. Căci 
chiar dacă noi nu ne mai rugăm, undeva cântă pentru noi îngerii, și se roagă 
sfinții. Pentru noi; pentru păcatele noastre; pentru neînțelegerea și 
împietrirea noastră, care e cel mai greu păcat. 

...În Bucureşti se schimbă guvernul. Și am dezertat cu toţii bisericile, ca 
să viermuim în vânzoleala treburilor noui. Fără să ne gândim bieţii, că și 
guvernul care vine va fi tot cum va vrea Dumnezeu: după îndurarea lui, — 
sau după păcatele noastre. Pare că ştim noi ce va fi? Şi dacă va fi bun — fi- 
va el spre folosul nostru? Iar dacă va fi rău — ne va fi dat spre pagubă? 
Cine ştie! Când sigur este că totul se petrece după căile necunoscute ale lui 
Dumnezeu. 

Stau, numai, şi cumpănesc ce lipsă de raport e între noi și vremuri. Și 
cum trecem cu ochii pe lângă porţile împărătești ale mântuirii! Cum? 
Reculegerea noastră a tuturor să fie mai puţin însemnată decât o schimbare 
de guvern? Mintea noastră nu ar fi fost mai clară, sufletul nostru nu ar fi 
fost mai ferm, dragostea noastră nu ar fi fost mai largă și hotărârea noastră 
nu ar fi fost mai rodnică după o săptămână de cufundare în noi înşine? Sau 
poate că aşa a vrut Dumnezeu, ca de data asta destinele noastre să se înoade 
când își dă duhul pe Cruce mielul Domnului, când plesneşte cerul sub 
fulgere în miros greu de pucioasă, când ne prohodim Primăvara Dulce şi stă 
pământul încordat în așteptarea bucuriei celei mari a Învierii? Cine eşti! 

Desigur, nimeni nu poate şti; dar evident e totuș un fapt: lipsa putinţei 
noastre de a lega văzutul cu nevăzutul, lipsa de sevă metafizica a aplicării 
noastre la cotidian. Când începe o treabă românul își face mai întâi o cruce. 
De ce? Ca să cheme în ajutor pe Dumnezeu? Nu tocmai. Ci ca să pună 
acţiunea lui sub egida lumii celeilalte, de la care totul purcede; ca să 
deschidă înspre realitățile lui concrete poarta prin care să pătrundă Puterile 


şi Stăpânirile, ca să restabilească unitatea originară dintre Dumnezeu și 
creaţiune. Crucea aceea simplă, înfricată şi umilă este — cine s'ar fi gândit? 
— mărturisirea şi închinarea cotidiană a Pașştelor. 

Căci Paştele asta sunt: marea dramă prin care, după hotărârea lui 
Dumnezeu, s'au aruncat iarăș punți de legătură între creaţiune şi Stăpânul 
ei. Restabilindu-se — ca posibilitate numai, e adevărat, ca posibilitate la 
îndemâna celor cari înțeleg şi vor — starea de la început, când omul trăia 
cumpănit și împăcat cu el însuș în Dumnezeu. 

Starea asta fusese ruptă prin păcatul primului Adam; care adâncise prin 
vina lui şi a Şarpelui o prăpastie între el şi Făcătorul lui, origine a tâcâielii, a 
sbuciumului şi a chinurilor noastre. Pentru umplerea acestei prăpastii îi 
fusese făgăduită de la început jertfa Mielului, singura care putea să ne 
răscumpere. Ea a venit. Prin pătimirea lui Christos, Dumnezeu şi Om, cel 
dealdoilea Adam. În zilele astea ni se împlineşte jertfa făgăduită, — și 
mâine va răsuna imnul de bucurie a învierii, pecetea mântuirii noastre, 
puntea dintre văzut și nevăzut. Căci a înviat Dumnezeu-Omul, lăsând să 
irumpă realităţile de DINCOLO-dincoace, și a înviat Dumnezeu-Omul, 
deschizând poarta celor de DINCOACE înspre Dincolo. 

Aşa. Vedeţi ce posibilități mari, nebănuite ni se deschid și cum putem 
iarăşi înoda firul bucuriei contemplative, al echilibrului nostru vecinic, rupt 
prin ispita diavolului? 

Să mărturisim deci Paștele. Să facem ca cei simpli și adevărați semnul 
crucii la fiecare act al vieții noastre, slăvind și sfințind ori ce gust şi orice 
început, asigurându-le rodnicia. Căci omul nu poate trăi desprins de 
Dumnezeu și cazna lui nu poate rodi în afară de El. Să facem semnul crucii, 
care nu însemnează acceptarea suferinţei, ci, dinpotrivă chezășia mântuirii. 

La locul Căpățânii crucea de supliciu strălucește de toate nădejdile 
noastre împlinite. Nu vrem să coborîm strălucirea asta în noi? 

„„„Să facem deci semnul crucii, mărturisirea Paștelor! 

12 Aprilie 1931. 


PAȘTELE GÂNDULUI ȘI CELELALTE PAȘTE 


Nu știu cum s'ar putea mai bine prăznui Paștele. Probabil că trăindu-le. 
Dar asta e din ce în ce mai greu. Pentru cei mai mulţi dintre noi. A trăi 
Paştele — asta presupune a te duce la biserică; a te ruga acolo; a te supune 
— ceară moale și receptivă — tuturor sugestiilor transcendenţei; a te pregăti 


pentru coborârea harului lăsându-te purtat pe unda caldă și învăluitoare a 
cultului — minunată propedeutică la deschiderea cerurilor. Înţeleg, însă, că 
asta nu se mai poate. Asupra tuturor acestor amănunte și momente noi am 
gândit; noi, părinţii noştri, părinţii părinţilor noștri; de patrusute de ani 
încoace; sau noi singuri, cu mintea acestor patrusute de ani. lar gândul 
omoară viața — ori de câte ori, orgolios, se ridică deasupra ei, voind să o 
stăpânească în loc de a i se supune și a o sluji. 

Și aşa gândul a omorît în noi Paștele în momentul în care am vrut să 
trăim ceea ce înțelegem, în loc să fi încercat a înţelege ceea ce trăim. A fost, 
desigur, în sufletul omenirii, cândva, undeva, o soluţie de continuitate; când 
s'a întunecat totul şi când la întoarcerea luminii ne-am găsit într'un alt peisaj 
spiritual. A fost. Nu înțelegem bine când şi cum. Dar a fost. Și când pe 
crugul cerului s'a întors, ca în fiecare an, ceasul tainei pascale, auzul nostru 
nu se mai măsură pe trăznete, ci pe plesnituri de bici; fulgerile erau biete 
scântei electrice, pe cari şi noi le puteam fabrica în laborator la o simplă 
mașină a lui Whimshurst; și nu mai mirosea tot cuprinsul a pucioasă, ci ne 
gâdila înțepător nările doar fumul de iarbă de pușcă a focurilor de 
tracatruci! Paştele erau o amintire ştearsă, care nu se mai revărsa 
împlinitoare în suflete. Dar pentru că totuș, măcar ca moştenire (deşi 
zăvorită cu nouă lăcate înţelegerii fiinţei noastre) încă mai dăinuia, ne-am 
îndreptat asupra ei cu cheia gândului. 

A, desigur, din vechea taină am deslegat prea puţin. Un colţ; o fărâmă. 
Dar pentru că fărâma aceasta era tot ce puteam înțelege cu gândul, am 
crezut că asta e tot. Și s'a născut astfel pentru omenire, chiar pentru cei mai 
buni dintre noi paştele nou, paştele cel sărac. În care taina a dispărut. În care 
omul-Dumnezeu a devenit omul-erou. Un erou al unei noui credinţe, care 
pentru această nouă credință, a lui, se oferă în holocaust; cam așa cum 
pentru convingerea lui era să se ofere ca jertfă şi Galilei — dacă nu l-ar fi 
isbit spaima durerii. Ce e Christos? Un erou al unei convingeri morale. Ce e 
Paştele? Prăznuirea amintirii unui proces juridic între două morale, în care 
peste veacuri a învins cea a victimei. Atât. Nu e destul? 

Atât — nu e destul! „Probe” — de sigur nu am. Dar e ceva în ființa mea 
care se refuză cu încăpățânare gândului că Paştele ar putea să fie 
aniversarea unui fel de „afacere Dreyfus” de acum nouăsprezece veacuri. A 
răsunat în mine Joi seară strigătul sfâșietor al crainicului care anunţă: 
„astăzi s'a spânzurat pre lemm, Cela ce spânzură pământul pre ape”; şi s'a 


strâns în mine sufletul în seara de Vineri la cântarea de prohodire, care 
mărturisea că în mormânt fu pusă, prin coborârea lui Christos, însăş viața. 

Patimile, răstignirea și învierea nu sunt simboale, ci fapte. Ele nu 
„însemnează”, — ci „sunt”. S'au întâmplat aievea; iată, acum 1900 de ani. 
Și ne-au deslegat pe noi de păcat, de vină şi de moarte. A trebuit să se 
jertfească cineva. Dar jertfa omului singur nu putea deschide din nou porţile 
cerului. Şi s'a jertfit Dumnezeu-omul. A suferit pe lemnul de spânzurătoare 
ca un om — după ce ca Dumnezeu suferise pentru noi încă dela căderea lui 
Adam în păcat. 


S'a răstignit deci; 
şi s'a îngropat; 
şi a înviat a treia zi. 


Toate — „pentru noi oamenii, şi pentru a noastră mântuire”. Ca să ne fie 
iarăş cu putinţă a arunca punți dela noi la Dumnezeu; de a eşi din noi 
destrămându-ne în Dumnezeu; de a scăpa de noi — depășindu-ne. Ca să nu 
se mai sperie gândul nostru în faţa morţii, a murit EL; cu moartea pre moarte 
călcând — omorînd deci moartea. Și a înviat — după trup — cum vom 
învia și noi la împlinirea vremii; când se va împlini şi ceea ce credem atunci 
când mărturisim: aştept învierea morţilor, şi viaţa veacului — ce-va-să-fie. 

„„„lată Paştele — pentru cari nu am probe, dacă voiţi. Dar Paştele sunt, 
dincolo de gând, în inima fiecăruia, bucurie. Întreb, deci numai: unde e 
bucuria, acolo sau aci? Și poate că prin asta am făcut şi proba. Pentru cine 
are nevoe. 

1 Mai 1932. 


CE E PREDANIA? 


Una din cele mai mari primejdii care ameninţă ortodoxia românească — 
şi cu ea însăş așezarea spirituală a poporului nostru în structura lui intimă 
— este nevoia de „înoire” pe care o simt din ce în ce mai stăruitor anumite 
cercuri teologice de la noi. Dacă această nevoie s'ar face simțită numai în 
unele personagii ridicule, scăpate în bălăriile teologiei rumâneşti, cari s'ar 
simţi dezonorate dacă nu ar fi în stare să valorifice pe Fouill6e sau chiar pe 
Ernst Haeckel pentru învățătura dumnezeiască, chestiunea nu ar fi tocmai 
așa de gravă. Se întâmplă însă că o problemă a „înoirii” există realmente în 


orice viaţă religioasă. Astfel încât o cercetare atentă a situaţiei, obligată a se 
ține deopotrivă departe atât de „ştiinţificitatea” inovatorilor, cât şi de 
„ortodoxia” habotnicilor, e datoare să stabilească cu precisie sensul și 
limitele acestei înoiri. 

Îmi îngădui să cred că, în ciuda frecvenţei și gravităţii excepţionale a 
erorilor în cari a căzut neliniștea reformatorilor, există un îndreptar sigur, aș 
zice: infailibil, în problema „actualizării” bisericii; şi că numai ignorarea 
acestui îndreptat a făcut, aiurea și la noi, posibile toate greșelile pe cari le- 
am trăit sau le ispăşim. Acest îndreptar este PREDANIA. Adică sfânta 
tradiţie a Bisericii. 

1. Orice învățătură religioasă, deci și învăţătura lui Christos, este trăită 
de oameni. Trăirea aceasta, considerată în totalitatea ei spaţială și 
temporală, constitue într'un fel viața însăș a învăţăturii. Căci învățătura nu 
este un adevăr oarecare, pe care cineva l-a formulat odată, l-a săpat apoi 
într'o tablă de aramă și l-a pus undeva sub sticlă, ca să se uite lumea la el — 
sau chiar să i se închine. Ci e mai degrabă ca o sămânță; care e pusă în 
pământ, încolţește şi dă roadă. La învăţătura lui Christos se adaugă, deci, 
întrun fel, trăirea ei de către noi: ea nu mai este învățătură pur și simplu, ci 
învăţătura care a rodit în noi, învățătură rodită. 

Astfel fiind însă, învăţătura este un fapt, cu o istorie a lui, cu diverse 
momente cari se înscriu pe o curbă. Curba aceasta e însăș legea de 
desfăşurare a posibilităților cuprinse în învăţătură. lar înscrierea la 
conștient, formularea diverselor momente, e ceia ce numim noi PREDANIE 
sau TRADIȚIE. 

2. Dacă însă orice așezare religioasă se defineşte prin învăţătura iniţială 
plus formula de identificare a creşterii ei, două primejdii ameninţă, 
permanent, o asemenea definiție: a) se poate ca o învăţătură să crească 
strâmb; b) se poate ca o învăţătură, chiar normal crescută, să fie fals 
formulată. Există oare garanţii împotriva unor asemenea primejdii, şi cari ar 
fi ele? 

Răspundem: în creștinătatea ortodoxă ele există. Și anume, iată-le: 
adevărurile religiei creștine ortodoxe nu sunt adevăruri individuale. Viaţa 
lor se desfăşoară într'o comunitate, — și anume în comunitatea de iubire 
care este Biserica. Atâta vreme cât această comunitate de iubire 
funcţionează normal, este exclus ca creşterea învăţăturii să fie strâmbă. 

Asta despre creştere. Dar formularea? Formularea se face, la noi, în 
sinoade, de către sinoade, plecându-se de la principiul absolut just că 


adevărul creștin, chiar atunci când e vorba de înțelegerea cuvântului lui 
Christos e de natură conciliară, şi nu raţională — rațiunea individuală 
neavând nimic de spus într'o asemenea problemă. Cum însă un sinod 
funcționând normal nu poate da formulări eronate, şi cum în biserica 
noastră există indicaţiuni precise în privinţa condiţiilor în cari trebue să 
funcţioneze un sinod, însemnează că noi putem ști care formulare e justă și 
care nu. 

Garanţia creșterii drepte a învăţăturii și a formulării juste a acestei 
creșteri stă, deci, în normalitatea funcţionării comunităţii de iubire şi a 
sinodului, normalitate care este suficient indicată în ortodoxie. Iar dacă, prin 
imposibil, asta nu e încă deajuns, atunci mai există încă o garanţie. 

În adevăr: spuneam că viaţa, creşterea unei învățături se înscrie pe o 
curbă. Curba aceasta, chiar dacă nu poate fi calculată, poate fi în orice caz 
desemnată, cel puţin pentru ceea ce se leagă cu trecutul. Fiecare moment al 
ei trebue să stea, structural, într'un raport organic cu toate celelalte, să se 
integreze în unitatea organică a curbei. Nu e locul să stăruim aci asupra 
chestiunii. Cine a făcut însă morfologie istorică sau mecanică, își dă seama 
cât de uşor e să stabilești dacă un moment oarecare se integrează organic 
într'o curbă sau nu. Şi atunci problema e simplă: se integrează momentul, el 
poate fi acceptat; nu se integrează, — el trebue respins, înlăturat, ca unul ce 
introduce o anormalitate în curbă, un desechilibru în situație. 

Cu alte cuvinte: garanția valabilităţii creșterii învăţăturii, sau formulării 
acestei creșteri stă în organicitatea ei, — adică în concordanța ei cu 
tradiția. 

3. Inaderenţa structurală a unui neam sau unei culturi la o formulă de 
viaţă religioasă sfârşeşte, mai curând sau mai târziu, prin desprinderea 
acelui neam sau acelei culturi de religia respectivă. Ea poate lua însă, 
provizoriu, și alte forme, cum ar fi de pildă încercarea de a reface 
învăţătura. Aşa au făcut, de pildă, protestanții, — cari au luat drumul 
întoarcerii la origine. 

Întoarcerea la origine este, însă, o operaţie imposibilă pentrucă ea 
însemnează pur și simplu înlăturarea predaniei, adică ignorarea caracterului 
viu și deci a creșterii învăţăturii. E ca şi cum, punând în pământ un bob de 
grâu părându-ţi-se ţie că a crescut rău, ai vrea să anulezi creșterea și... să te 
întorci la bobul neîncolţit. Încercând întoarcerea la origine protestanții 
ignorează faptul elementar că învăţătura lui Christos nu mai este astăzi ceea 
ce stă scris în Evanghelie, ci această Evanghelie așa cum este ea înfățișată 


de Biserică, adică de sfinţii părinţi, de sinoadele ecumenice, — cu alte 
cuvinte: Evanghelia trăită şi crescută normal în comunitatea de iubire a 
Bisericii. 

4. Acum știm însă ce e înoire: înoire nu poate să însemneze schimbare 
pur şi simplu, ci creştere firească. Introducerea luminii electrice în biserică 
o fi înoire, — dar creştere firească nu e. Pentru că lumânarea care arde în 
biserică nu este un instrument de luminare (altfel nu ar arde și ziua!), ci o 
jertfă omagială. Și nici retipărirea bibliei, ca promovare a religiozității, nu e 
creştere firească, — pentrucă nu biblia ne mântuiește, ci Biserica. 

Știm, deci, acum ce e înoire firească, pentru că ştim ce e predania, 
măsura ori cărei înoiri, legea de creştere a învăţăturii creştine. 

1 Martie 1937. 


POLITICĂ EXTERNĂ 


APROPIEREA UNGARO-JUGOSLAVĂ 


Lucrurile se petrec în imediata noastră vecinătate. Și totuş se pare că 
semnificația lor ne scapă. Nu ştiu dacă personalităţile cari mânuiesc, la 
Capul Podului, destinele țării, sunt în adevăr la înălțimea situaţiei; dacă, cu 
alte cuvinte, înţeleg nouile raporturi ce sunt pe cale a ce stabili în centrul și 
sud-estul Europei, şi dacă pot interveni activ în evenimente. Impresia mea 
este că conjunctura ne depășește, şi că iniţiativa ne-a scăpat. Un „mare” 
ministru de externe nu am avut de foarte multă vreme. Poate că nu l-am 
avut nici odată. Şi totuşi de el am avea foarte tare nevoe acum. Să credem e 
d. Mitilineu? Sau d. General Averescu? 

lată faptele. Mica Antantă care a fost oarecum centrul de gravitate al 
politicei noastre de după războiu, a intrat deja în disoluţie. Era şi natural. Ea 
nu pornea din necesităţile statornice ale Europel Centrale, ci era mai mult o 
asociaţie care asigura pe beneficiarii marelui războiu împotriva unor 
eventuale pretenții de revizuire a statutului acestei părți din Europa. 
Valoarea ei ca şi importanţa care i s'a acordat, rezultă mai mult din faptul că 
Franţa avea nevoe de un grup de forțe care să ţină oarecum, în șah mișcările 
Germaniei. Dar împăcarea dintre aceste două mari puteri continentale face 
inutilă şi neinteresantă pentru Francezi existența mai departe a Micei 
Antante. Domnul Beneş, cum am mai spus-o şi altă dată, se dovedeşte a nu 
fi mai mult decât un „Privatdozent”; şi încă democrat. După întrevederea de 
la Thoiry, Ceho-Slovacia a luat calea pe care i-o indica noua situaţie şi în 
acelaș timp situaţia ei statornică: în remorca Germaniei. Noul cabinet Ceho- 
Slovac constituit cu ajutorul Germanilor din Boemia, ca şi discursul rostit 
cu acest prilej de primul-ministru Svehla sunt preludiul chiar al acestei 
orientări. 

În acelaș timp însă în care d. Beneș se împacă cu Germanii şi le făcea, la 
Geneva, tot felul de graţiozități, Horty se ducea la Mohaci, pentru a anunţa 
apropierea ungaro-jugoslavă. După Germania, Ungaria. Al doilea obiectiv 
dispărea; şi anume prin întovărășire cu Sârbii. 

Apropierea Ceho-Slovaciei de Berlin ne interesează numai indirect. 
Legătura Belgrad-Budapesta ne atinge însă în deaproape. Ea pune problema 
balcanică în termeni cu totul noui, şi ne obligă a lua o atitudine. Propriu 
vorbind, lovitura cea mare o primeşte Italia. Pentru a-și aşigura libertate de 


mișcare în Peninsula Balcanică, ea a urmărit o izolare a Sârbilor. Prietenia 
ei cu Bulgaria şi cu Ungurii nu avea alt înțeles. Se pare chiar că a mers mai 
departe. Întoarcerea Contelui Banffy în Transilvania și cererea lui de a 
deveni cetățean român nu poate fi interpretată decât ca o încercare de a 
lucra pentru apropierea ungaro-română; evident sub auspiciile Italiei. 

Acum toate aceste combinațiuni cad. Apropierea sârbo-ungară stabileşte 
dintr'odată caracterul activ pe care îl va lua politica slavilor de sud din 
Balcani, sprijinită de data aceasta probabil de o alianţă naturală, chiar dacă 
nu explicit şi formal încheiată a ţărilor din Europa centrală: Germania, 
Ceho-Slovacia, Ungaria, cărora Serbia nu le este decât o fericită avangardă. 

În această nouă grupare de forţe şi de interese, noi am fost lăsaţi la o 
parte. De această neglijenţă a profitat Italia; care a socotit întotdeauna cu 
noi în ambițiile ei balcanice. lată deci şi explicarea politică a interesului 
care-l prezintă pentru d-l Mussolini o înţelegere statornică cu ţara noastră. 

Situaţia României nu este însă de invidiat. În actualele împrejurări rolul 
nostru nu mai poate fi decât de a doua mână. Centrul politic mutându-se în 
Balcani, gruparea se face în vederea acestui fapt. Noi putem pecetlui 
definitiv soarta peninsulei alăturându-ne nouei confederații dunărene; dar 
colaborarea noastră, chiar dacă ar fi bucuros acceptată, nu este încă dorită. 
Ar fi deci să ne oferim, ceea ce nu e tocmai plăcut, chiar având siguranţa că 
nu vom fi refuzați. 

Ne rămâne desigur soluţia cealaltă: cu Italia. De sigur, nu cea mai 
proastă. Dar pentru aceasta ar trebui să ni se ofere o situație de la egal la 
egal. Şi mai întâiu să ne lămurim precis: dacă, cu ajutorul nostru, al 
Bulgariei, și eventual al Angliei, Italia poate câștiga partida balcanică; iar 
dacă da, cari ar fi în acest caz avantajiile noastre, — mai mari decât cele pe 
cari ni le-ar da o victorie sârbo-ungaro-germană, căreia noi ne-am fi alăturat 
din vreme. 

lată datele problemei. Suntem curioși să ştim cum le va mânui actualul 
nostru guvern. 

23 Octomvrie 1926. 


DE CE NU E BUN ȘOVINISMUL 


Am scris, acum în urmă, în această foaie, o serie de articole asupra 
datelor orientării istorice a politicei noastre externe. Era o încercare de a 
desprinde elementele permanente ale vieţii noastre de stat şi de a căpăta din 


aceste elemente indicaţiuni pentru orientarea noastră. Am afirmat cu acest 
prilej că latinitatea noastră — principalul argument al celor cari pledează 
pentru o occidentalizare — este în bună parte o prejudecată. Pentru cine 
cunoaște cât de cât structura vieţii noastre de stat şi a vieţii noastre 
spirituale, afirmaţia aceasta nu închidea nimic surprinzător sau... de rușine. 
De aceea în presa românească articolele mele au trecut necomentate. 

lată însă că aceste considerații au găsit un ecou la... Budapesta. Şi 
anume în coloanele confratelui „Nemzeti Ujsăg”; care comentează punctul 
nostru de vedere, sub titlul „Abandonarea latinităţii valahe”. Am cetit. Am 
cetit, şi nu mă pot dumeri nici acum. Ce a înţeles şi mai ales ce a putut 
scoate confratele budapestan merită, în adevăr, atențiunea noastră. 

Citez: „Cele scrise de ziarul Cuvântul sunt foarte instructive; şi de natură 
a tempera entusiasmul exagerat care a contribuit la orientalizare şi 
balcanizarea Ardealului. Articolul va avea de efect că Europa occidentală va 
lua notă de caracterul oriental al României; și va înţelege ce greu păcat au 
făptuit cei cari, în numele democraţiei apusene, au aruncat Ardealul unei 
țări cu suflet oriental”. 

Eu cred că dacă onoratul meu confrate ungur s'ar fi gândit că lucrurile 
acestea se cetesc şi dincolo de graniţa ţării sale, ar fi ezitat să le scrie. 
Pentrucă, vedeţi, peste graniță se găsesc și oameni cari să fie sustrași 
deformațţiei „patriotice” de perspectivă. Şi dacă nu altceva, dar cel puţin un 
lucru pot opune aceşti oameni consideraţiilor patriotice de la Budapesta: că 
Ardealul nu ne-a fost „aruncat” de nimeni, — şi ca atare „democraţia 
apuseană” nu a avut nimic de spus în această afacere. 

Cu „democraţia apuseană” şi cu „Europa occidentală” avem noi, de 
sigur, socotelile noastre: în care sunt înscrise precis debitul şi creditul. Și nu 
am precupeţit niciodată recunoştinţa noastră discretă, sobră şi demnă, dar cu 
atât mai efectivă, atunci când am fost în situația de a fi primit mai mult 
decât am dat. Ardealul însă nu ni l-a dat nimeni. Nici măcar nu l-am luat 
noi. Ci Ardeal și „Țară? au mers unul înaintea alteia, ca două părţi ale 
aceluiaș tot, atunci când s'a ivit prima împrejurare prielnică, pe care de un 
mileniu o aşteptam cu dinţii încleştaţi. 

Dar confratele „Nemzeti Ujsăg” ne „denunţă” Europei: vedeţi, valahii 
ăştia nu sunt decât niște... orientali; şi dv. le-aţi dat Ardealul! Stranie şi 
întristătoare atitudine. E destul de dureros să vezi un popor mândru ca cel al 
maghiarilor, — dar oare maghiar să fie redactorul autor al articolului? — 
coborându-se la rolul de delator. Când însă delaţiunea e de așa calitate, 


întristarea noastră devine jale. În adevăr, neamului omenesc nu-i e cruțată 
nici un fel de umilinţă. 

Când noi ne-am exprimat îndoieii în chestia latinităţii noastre și am 
afirmat caracterul categoric oriental al civilizației românești, am exprimat 
nu numai un fapt, ci și necesitatea orientării politicei noastre după realităţi. 
Nu ne-am gândit un singur moment că a nu fi occidental e o... rușine. 
Pentru că — am dovedit-o doară!! — nu există pentru un popor civilizații 
sau culturi superioare și inferioare, ci numai o singură formă de cultură; 
aceea de care el e capabil, în virtutea componentelor lui istorice. A pune 
însă, peste aceste imperative ale realității, în cumpăna valorificării, formula 
structurală a apusului și a răsăritului, și a decide fără nici un fel de discuţie 
prealabilă în favoarea celei dintâi, iată ce nu poate face decât cineva care nu 
numai că ignorează primele elemente ale culturii și civilizației răsăritene, 
dar e străin și de dureroasa îndoială în care se frământă de un sfert de veac 
metafizica apuseană. 

Evident însă, confratele nostru nu face numai teorie; ci el ar vrea să 
spună: aţi aruncat Ardealul orientalilor ălora de valahi; și nu ni l-aţi lăsat 
nouă. Nouă, — cui? Desigur, nouă — Ungurilor; cari se știe doară că 
suntem occidentali. A ni se refuza nouă dreptul de a ne uni cu Ardealul 
pentru că nu suntem occidentali, şi a-l cere dela democraţia apuseană, 
pentru Unguri ca reprezentanţi ai acestei democraţii, iată, de sigur, încă o 
culme. Pe care o atinge „Nemzeti Ujsăg”; care ştiţi ce însemnează: Gazeta 
Poporului. 

În ce mă priveşte, eu am ştiut întotdeauna că Ungurii sunt de origine 
turanică şi că reprezintă un popor tânăr, mândru, viguros, și — în păturile 
lui adânci — o rasă nealterată. Pentru aceasta i-am și prețuit întotdeauna; 
pentru ceace aduceau ei în centrul Europei: orizonturi largi de stepă, pasiuni 
puternice — cari impresionează chiar când se exercită în potriva noastră, — 
sălbatec romantism nostalgic al unui neam de plugari şi păstori, viaţă 
autentică şi un fel de cavalerism, unite toate într'un patriotism halucinant 
care a dat Europei cea mai înaltă şi mai cuprinzătoare formulă metafizică a 
misticei statului. 

Și iată-l acum pe confratele meu maghiar aruncând peste bord această 
magnifică moştenire, pentru a intra slugă proastă la occident. De ce? Ca să 
„capete” înapoi Ardealul. Ca şi cum Ardealul se capătă și nu se ia, și ca şi 
cum o ţară cu un suflet ca al fraților noştri de peste munţi se poate guverna 
cu mandat dela Europa apuseană, ca o colonie oarecare din Papuasia! Vai ! 


Nu scriu lucrurile acestea pentru Unguri. Nu-mi voiu permite nici odată 
să dau lecţii unui neam, mai ales când e străin. Le scriu însă pentru fraţii 
mei, Românii. Ca să înțeleagă ei ridiculul sinistru la care poate duce 
șovinismul; şi ca să se ferească de acest cel mai greu păcat al unei rasse. 

21 Martie 1930. 


ACORDUL AUSTRO-GERMAN 


Să nu ne fie luat în nume de rău dacă vom spune că larma care s'a iscat 
în jurul uniunii vamale austro-germane are în ea un element de 
nesinceritate. Cum adică? Să fi venit faptul aşa, pe neașteptate, — și marile 
cancelarii europene să nu fi ştiut, în adevăr, nimic? lată ce ne e peste putință 
să credem. Căci evenimentele din ultima vreme — mai precis: din ultimele 
trei săptămâni — indicau că hotărâri însemnate se desbat între Viena și 
Berlin. Și nu evenimente asupra cărora s'ar fi păstrat, Doamne fereşte, taină, 
ci publice! Brusca manifestare a îngrijorării și atitudinile protivnic 
categorice numai în formă, adoptate de presa și oficialitatea marilor aliaţi, 
apar deci, mai degrabă ca un fel de fişă de consolaţie pentru cehoslovaci, 
jugoslavi sau români, aliaţi sau foşti aliaţi, dragă Doamne, cari — se crede 
în apus — ar avea ceva de zis în potriva acestei uniuni vamale. Așa fiind, e 
mai potrivit, credem, ca evitând orice diversiuni „de atmosferă”, să judecăm 
lucrurile și puţin pe socoteala noastră. 

După interesele pe cari ni le bănuiesc unii şi ni le bănuim chiar unii din 
noi, ţara românească ar trebui să ia categoric atitudine împotriva uniunii 
vamale austro-germane, aceasta amenințând tratatele și creând în Europa 
centrală — la al cărei statut noi suntem direct interesaţi — o nouă stare de 
lucruri, oarecum peste capul nostru şi, cine ştie, poate chiar în potriva 
noastră. Aşa pusă problema, se prea poate ca punctul acesta de vedere să fie 
îndreptăţit. Numai că, după impresia noastră, s'ar putea ca problema să se 
pună și altfel; şi anume nu din punctul nostru de vedere, ci din cel al 
realităţilor. Să ne întrebăm, cu alte cuvinte, nu dacă amintita uniune ne-ar fi 
de pagubă sau de folos, ci dacă, considerată în ea însăși, ea se încadrează în 
chip firesc în condiţiunile realităţilor, sau nu este, eventual, decât o 
creaţiune arbitrară. 

Se afirmă, de pildă, că această uniune vamală nu ar fi decât preludiul 
unei uniuni politice, — în acelaș fel în care „Zollverein”-ul din veacul XIX 
a dus la Germania federativă a lui Bismarck. Să ne opunem deci! Da? Mi-e 


teamă că chestiunea nu e aşa de simplă. Îmi aduc aminte, de pildă, că acum 
câteva luni câțiva oameni politici dela noi, e adevărat nu destul de serioşi, 
anunțau o uniune vamală jugoslavo-română. Intenţia era, evident, 
prematură; dar nu aberativă. De ce însă în legătură cu noi și vecinii noştri 
sârbi nu s'a vorbit, cu acest prilej, şi de o uniune politică, dar se vorbește în 
schimb de un asemenea lucru în legătură cu acordul dela Viena? Pentrucă, 
probabil, acolo sunt anumite elemente în plus, cari își așteaptă o firească 
îndestulare. lată deci, o indicație pentru cadrul în care, obiectiv şi istoric 
trebue discutată problema. Și mai sunt și altele. 

General vorbind, trebue să recunoaștem că dacă există o problemă a 
Europei centrale, ea nu a fost rezolvată de răsboiu decât în parte, pe laturea 
națională; dar politic şi economic, nu. Era, întrun fel în această parte a 
pământului, o stare de desechilibru înainte de răsboiu, — această stare a 
continuat și după, chiar dacă din cu totul alte motive. Lucrurile acestea 
trebuiesc spuse odată răspicat. Din nefericire — o recunoaștem — e greu. 
Sunt unii cari cred că de câte ori vorbeşti de o soluţie pentru Europa 
centrală, au dreptul să te socotească partizan al... vechei monarhii. Vecinii 
noștri Unguri, de pildă, nu concep o schimbare, decât... revenind la vechile 
granițe; — sau dacă nu se poate asta, se mulțumesc deocamdată cu o 
rectificare de frontieră. Evident că așa, nu se poate discuta. Nu pentru că, 
Doamne fereşte!, ar fi puse în discuţie granițele noastre — că doară ştiut e 
că aceste graniţe nu pot fi puse în discuţie de nimeni —; ci pentru că aceasta 
dovedeşte o totală lipsă de înțelegere a nouilor realităţi. Problema de azi a 
Europei centrale depăşeşte în toate direcțiile vechea mentalitate, în care 
naţionalul, politicul şi economicul se amestecau într'o oribilă confuziune; şi 
atacarea ei trebue deci făcută pe alte baze. 

Încercarea dela Viena este, teoretic vorbind, o asemenea încercare, şi 
anume probabil numai un început. Puternice afinități de rassă şi de cultură, 
cari merg uneori până la identitate, au pledat pentru începutul în această 
direcție. Principial însă, ea se putea începe și altfel. 

Faţă de acest eveniment deci, întrebările pe cari trebue să ni le punem 
sunt nu dacă asta ne convine sau nu; să ne însemnăm acest adevăr 
fundamental că interesele noastre nu pot să meargă nici odată împotriva 
așezărilor fireşti. 

Va trebui, ca atare, să știm: 

este acordul dela Viena o problemă a rassei germane, sau una a Europei 
centrale? 


există în adevăr o Europă centrală? 

poate fi considerată uniunea vamală austro-germană ca un început de 
soluţie a problemei Europei centrale, sau nu? 

Și mai ales: 

se întâmplă lucrurile acestea la timp, — sau prea târziu? Nu cumva, 
adică, avem de aface cu vechea „Mitteleuropa” a lui Naumann, perimată 
astăzi? Sau mai precis, deşi mai puţin clar: înțeleg austro-germanii această 
uniune vamală ca o soluţie, ori ca o metodă? 

lată adevăratele chestiuni pe cari le ridică acordul dela Viena. Ele 
trebuesc cumpănite, — și rezolvate în consecinţă. 

26 Martie 1931. 


ÎNSPRE REALITĂȚILE NOASTRE 


N'am mai auzit nimic, în ultimul timp, despre o acţiune a Europei în 
legătură cu uniunea vamală austro-germană. A fost, la început, o agitaţie 
prin presă, cu întrebări cominatorii cu amenințări mai mult sau mai puţin 
deschis formulate, și pe urmă — tăcere. Pe undeva, la Geneva, una din 
numeroasele comisii ale Ligii Naţiunilor studiază chestiunea. Atât. Iar 
austro-germanii îşi văd de treabă. 

Lucrurile se întâmplă deci exact așa cum am prevăzut noi din capul 
locului, — şi cu toate acestea nu avem nici un merit. Nu avem nici un merit, 
pentru că era elementar să se întâmple așa. Au putut și judeca și crede altfel, 
numai cei cari și-au închipuit că există o Europă şi o solidaritate europeană 
eficace. Și s'au înşelat. 

Europa nu există. Nu există unitate spirituală. Ceeace numim noi astăzi 
spirit european este o atitudine precumpănitor anglo-saxonă, aş zice specific 
anglo-saxonă, care nu isbutește a încadra decât nord-vestul Europei, lăsând 
în afara acestei structuri spirituale într'o bună măsură sudul și întru totul 
sud-estul şi estul continentului. De altfel această structură nici nu defineşte 
spiritul european ca atare; ci însemnează pur şi simplu, o preponderență 
istorică, pe o anumită perioadă: cea care începe ca renașterea. Dacă mâine 
sub spirit european se va înţelege acelaş lucru, e cu totul îndoelnic. Căci 
astăzi spiritul european se defineşte prin structura anglo-saxonă cam în 
acelaş fel în care acum două mii cinci sute de ani el se definea prin cea 
greacă, acum două mii prin cea romană și aşa mai departe. Dacă însă 
„Spiritul european” nu e o realitate unitară, ci numai unul din aspectele (şi 


anume cel mai prestigios întrun moment dat) ale unui conglomerat de 
spiritualități, — impenetrabile, ca toate formele de cultură, — nu se mai 
poate vorbi, din acest punct de vedere cel puţin, de solidaritate europeană. 

Dar Europa nu e nici o unitate economică. Înlăuntrul continentului există 
sau se pot constitui, probabil, asemenea unităţi. Ele se pot constitui şi cu 
depăşirea granițelor continentului, așa cum de pildă a urmărit-o politica 
colonială. Dar o unitate economică formată din totalitatea statelor Europei, 
— asta nici nu există, şi nici nu se poate constitui. 

Ce însemnează atunci Europa? O unitate geografică? Nici asta. Rusia 
întoarce faţa mai degrabă înspre răsărit, iar primele culturi şi state europene 
nu S'au clădit pe baza unităţii geografice a Europei, ci pe cea a Mediteranei. 
Atunci? 

Atunci — Europa nu există ca o realitate, ci numai ca o ficţiune, iar 
luarea ei în considerare nu e numai lipsită de eficacitate, ci deadreptul 
primejdioasă. Rusia de astăzi e cea mai vorbitoare pildă. În Rusia revoluţia 
există virtual de 200 de ani. Adică de pe vremea lui Petru cel Mare, care şi-a 
închipuit că poate să radă bărbile rușilor și să transforme toată ţara, aşa 
lipsită de unitate, inconsistentă pentru ochiul logic, dar reală, cum era ea, 
întrun stat european. Două sute de ani realităţile ruseşti s'au sbătut în 
cămașa de forță a împăratului Petru, — și pe urmă au plesnit legăturile. Era 
natural. Dar iată, de mai bine de doisprezece ani revoluţia își caută 
drumurile, și nu le găsește. De ce? Nu pentrucă e vremea prea scurtă dela 
isbucnirea revoluţiei până astăzi! Ci pentrucă revoluţia rusească a fost şi în 
bună parte este încă, în mâna unor „Europeni”; căci totul s'a redus, o bucată 
de vreme, la înlocuirea „europenismului” ţarului Petru prin „europenismul” 
lui Karl Marx. Greşală fundamentală, — căci revoluţia rusească nu era de 
natură economică, ci politică etică; pe deoparte. lar pe dealta, pentru că 
formula economică a Rusiei, pe care marxismul trebuia să o „asaneze”, nu 
era cea „europeană? a capitalismului, împotriva căruia — și pentru 
înlăturarea mizeriei decurgând din ea — păşeşte la acţiune marxismul. 

lată, în adevăr, unde pot duce confuziunile născute dintr'o înţelegere 
redusă a realităţilor. Să mai adăugăm că ceeace se petrece cu Rusia s'a 
petrecut și se petrece încă și cu noi? Este un adevăr trivial. Cam dela 1840 
până astăzi noi nu am făcut decât să ne întrebăm ce zice „Europa” și ne-am 
forţat să ne potrivim pasul după „ea”. Aproape un veac, în care un popor 
tânăr și sănătos, face politica eroilor lui Caragiale. Fără să se întrebe un 
singur moment ce este această Europă şi dacă în adevăr ea există. 


Este evident că astăzi stăm la o răscruce. Frământările prin care trecem 
nu sunt semn numai de neputinţă și inconsistenţă; ci, mai degrabă, 
vânzolelile chaosului în proces de diferenţiare şi de precizare. Și iată tocmai 
când trecem prin aceste dureri, din lagărul țărănist, adică de acolo unde ar fi 
trebuit să ne aşteptăm mai puţin, ni se serveşte teoria crizei „europene”, şi 
necesitatea de a ne solidariza cu ea ! 

Este fals. Politica se face cu realitate. Cine vrea în adevăr să rezolve ceva 
în aşezarea noastră, trebue să se lămurească odată că activitatea noastră 
politică trebue să porneaseă dela realitățile românești. 

Este, de altfel, — oricât de paradoxal s'ar părea — singura cale pe care 
se poate, eventual, ajunge la sprijinul „Europei”! 

16 Aprilie 1931. 


-ŞI DESPRE MARII NOȘTRI ALIAŢI 


Problema beneficiilor 


Suntem de o bucată de vreme în bătaia presei franceze. În bătaia întregii 
prese; de stânga și de dreapta; de opoziţie şi de guvern. Oficioasele 
ministerului din Quai d'Orsay, cel puţin, ţin fruntea. De ce? Deocamdată nu 
ni se spune precis. Ne aflăm în perioada de preparare. Suntem deci atacați 
pe chestiuni lăturalnice şi gingaşe. Cu falsuri şi perfidii desigur. Dar 
chestiunile nu sunt mai puţin gingașe. Asta, în sincer limbaj găzetăresc se 
numeşte şantaj. Fac o presiune întrun punct pe care eu ţi-l socotesc 
vulnerabil, pentru a te sili să cedezi pe o chestiune, alta, în care nu am 
asupra ta nici un mijloc de constrângere. Trudă zadarnică, cinstiți confrați 
de pe malurile Senei, noi la șantagii nu cedăm. 

Aşa fiind, eu socotesc că e pentru ambele părți mai practic să spunem 
lucrurile pe nume, punând în discuţie adevăratele puncte litigioase. Metoda 
aceasta a sincerităţii fiind în actualele împrejurări singura care poate duce la 
o înţelegere sau cel puţin la o prietenească lămurire. Presa franceză (în 
fond, guvernul francez), e îngrijorată de eventualitatea unei schimbări de 
front pe cale de a se opera în politica noastră externă. A existat, se spune, o 
alianță de pe urma căreia România s'a ales cu întregirea hotarelor ei etnice. 
Se pare însă că acum România ar intenţiona să renunţe la această alianţă. 
Frumos e? 


Frumos sau nu, — nu știm. Deocamdată avem însă impresia că problema 
este rău pusă. Ce vor, anume, să spună aliaţii și fraţii noștri Francezi? Că 
noi am fost beneficiarii unei alianţe, — și că, prin urmare, există pentru noi 
obligația de a rămâne mai departe în cadrul ei, ca să ne plătim oarecum 
pentru beneficiile pe cari le-am tras? Asta nu poate fi chiar așa de exact. 

Noi credem că dacă alianţă a fost, apoi de sigur că beneficiile au căzut de 
ambele părţi; căci nu ne închipuim alianţe leonine între Francezi şi noi, în 
cari partea leului să nu revină tocmai nouă. În adevăr: noi am avut o alianţă 
pentru purtarea răsboiului. Ea s'a făcut nu pentru că aveam noi nevoe de ea, 
ci pentru că le era de nevoe Francezilor. Afirmația, oricât de paradoxală s'ar 
părea, nu e mai puţin perfect valabilă. Pentru ce a fost purtat oare răsboiul? 
Pentru mai multă libertate, şi pentru a face posibilă exercitarea dreptului de 
autodeterminare a naţiunilor. Și ce am căpătat de pe urma răsboiului? 
Teritorii? Da, dar nu teritorii cucerite prin arme. Mai exact, noi nici nu am 
căpătat teritorii; ci am cooperat ca să isbândească un principiu. Căci nu 
suntem un stat mărit prin victoria armelor, ci prin isbânda unui principiu. 
Nu ne-am cucerit fraţii, ci le-am înlesnit putinţa de a hotărî ei asupra 
destinelor lor. Proba? Tratatele de pace nu au făcut decât să consfinţească 
stări de lucruri care se înfăptuiseră deja; unirea Ardealului cu Vechiul Regat, 
unirea Bucovinei şi a Basarabiei cu vechiul regat. Am avut, e drept, un 
tratat de alianţă cu puterile alături de cari am purtat răsboiul; dar nu s'a ţinut 
seamă de el. De aci și revolta lui Ion Brătianu; care nu înţelesese că pacea 
nu se discută pe baza tratatelor de alianţă, ci pe baza drepturilor decurgând 
din principiul autodeterminării; ceea ce ne scurta, e drept, de câţiva 
chilometri pătraţi, dar ne dispensa în schimb de orice solidaritate morală, în 
viitor faţă de aliați. 

Căci, în adevăr, cui datorăm noi unitatea naţională? Voinţei fraţilor noştri 
de peste Carpaţi şi Prut, cari au hotărât că vor să fie una cu noi. De sigur, 
această voinţă a fost eficace între altele şi pentru că există putinţa exercitării 
drepturilor decurgând din principiul autodeterminării. Era însă, pentru asta, 
nevoe ca noi să intrăm în răsboiu? Să presupunem, un moment, că noi am fi 
stat neutri, şi că totuş răsboiul s'ar fi câștigat, — adică ar fi învins principiul 
dreptului de autodeterminare. Li s'ar fi putut refuza Ardelenilor sau 
Basarabenilor dreptul de a se uni cu noi? Evident, nu. Prin urmare: dacă am 
intrat în răsboiu, e pentru că aliatii noștri de mai târziu aveau nevoe de 
sprijinul nostru întru câştigarea partidei începute. Aveau nevoe, sau cel 
puţin aşa credeau ei. 


Așa fiind însă, noi nu suntem în nici un fel beneficiarii bunăvoinţei 
aliaților, ci acei ai unui principiu pentru isbânda căruia am luptat şi noi — 
după puterile noastre. Cum ni s'a dat oare mai mult decât ni se cuvenea? 
Mai întâiu nu ni s'a dat nimic; Ardelenii și Basarabenii au venit ei la noi. 
Dar, presupunând că ni dat. Ni s'a dat mai mult de cât ne revenea? Atunci 
aliaţii au încheiat o pace nedreaptă și artificială. Nu ni s'a dat mai mult? 
Atunci ce obligaţii mai avem faţă de aliaţi, — după încheerea păcii? 

Să nu ni se mai vorbească deci de anumite îndatoriri de recunoştinţă. 
Pentru că asemenea îndatoriri nu avem. lar după ce am lămurit acest prim 
punct, să punem problema pe adevăratele ei date. 

12 Iunie 1931. 


Alianţele noastre 


SOLIDARITATEA VECHILOR ALIAŢI 


Ziarele româneşti continuă a reproduce extrase din presa franceză, unde 
suntem admonestaţi în forme mai mult sau mai puţin acceptabile și unde — 
în sfârşit! — a început să ni se vorbească şi de necesitatea păstrării vechilor 
alianţe ale răsboiului. Mărturisim repetat că am fi preferit din capul locului 
această metodă; pentrucă e cea a bunei-credinţe şi a demnității omeneşti, şi 
ar fi evitat confraţilor noştri parizieni penibilele falsificări și nedelicatele 
imixtiuni în chestii ce nu-i privesc, la care s'au dedat, spre paguba 
legăturiior sufletești dintre ei şi noi. Dar pentru că, chiar așa tardiv şi 
neîndemânatec cum problema se pune, nu noi ne vom refuza unei 
discuţiuni. 

Ni se cere, şi se cere mai ales de către Francezi, să nu rupem solidaritatea 
vechilor aliați, — a ţărilor și popoarelor cari au făcut umăr la umăr răsboiul. 
Frontul acesta comun formează oarecum unul din postulatele politicei 
învingătorilor continentali. Care sunt însă fundamentele și îndreptăţirile lui? 

Vom observa, mai întâiu, că o obligațiune morală în acest sens nu există: 
a) pentru că solidaritatea aceasta a fost ruptă de mult prin atitudinea Angliei 
şi Italiei; ceea ce însemnează că dacă noi am avea de gând să ne schimbăm 
în adevăr orientarea — ceea ce nu este zis — nu am face decât să urmăm pe 
unii din foştii noştri mari aliați cari au înţeles de mult să-și aleagă drumuri 
proprii; 


b) pentrucă, după cum am dovedit-o mai ieri, nu am intrat în răsboiu 
numai pentru folosul nostru, — contractând deci anumite obligaţiuni de 
recunoștință sau altfel —, ci în virtutea unei învoieli cu foloase de ambele 
părți. Cum ar fi fost, în adevăr, beneficiile numai de partea noastră, când noi 
a trebuit să intrăm în răsboiu în momentul în care era mai amenințat 
Verdun-ul, şi când Rușii se învoiseră deja cu puterile centrale asupra 
împărțirii ţărilor românești? 

Aşa fiind, va trebui să ni se conceadă că menţinerea vechilor alianțe — a 
celor din vremea răsboiului — nu se fundează pe trecut, ci pe viitor, adică 
pe avantagiile ce aceste alianţe ni-ar asigura de aci înainte. Acest adevăr 
elementar are însă darul de a schimba faţa problemei. Căci greutatea nu mai 
cade acum pe menţinerea vechilor alianţe — desiderat lipsit de sens — ci pe 
interesele noastre de stat şi naţionale. Este adevărat, de pildă, că unul din 
aceste interese e pentru noi formulat în principiul intangibilității graniţelor 
noastre; și că, PRINCIPIAL, cei cari au făcut alături răsboiul, au câștigat 
isbânda și au dictat pacea, sunt interesaţi la menţinerea acestor granițe; dar 
numai principial; pentru că de fapt s'ar putea ca pentru unii din foștii aliaţi o 
graniță să fi fost necesară așa cum s'a stabilit ea în 1919, — dar să fie astăzi 
necesară în altfel, mai ales când nu e a lor. (În privinţa aceasta aliaţii și 
prietenii noştri Polonezi au o experiență prea dureroasă, pentru ca noi să 
putem trece cu uşurinţă peste asemenea eventualități). Dar dacă 
solidaritatea care exista între aliați în momentul încheierii păcii, nu mai 
există astăzi, sau s'ar putea să nu mai existe, atacată cum e uneori de 
interese divergente, atunci e de la sine înțeles că solidaritatea vechilor aliaţi 
nu poate fi un îndreptar şi o ţintă pentru politica noastră externă. Cine crede 
şi scrie altfel — și sunt și din aceştia — greşește; pentrucă ia în braţe o 
problemă fals pusă. Căci solidaritatea vechilor aliaţi nu este un scop, ci un 
mijloc. Scopul este: păstrarea ţării în graniţele ei actuale și promovarea unei 
vieţi ordonate şi cât mai îmbelșugat posibile înlăuntrul acestor graniţe. Pot 
să ne asigure vechile alianţe împlinirea acestui scop, imperativ absolut al 
vieţii noastre naţionale şi de stat? Vom fi cei dintâi bucuroşi să păstrăm 
aceste alianțe. Nu înţeleg, nu vor sau nu pot să o facă, vom fi siliți să ne 
orientăm altfel. Nu pentrucă am voit-o noi, ci pentru că am fost împinși să o 
facem. 

Asupra nouilor alianţe pot plana, de sigur, îndoieli. (Planează în orice 
caz regrete sufletești în legătură cu cele vechi). Dar nici așa de sceptici nu 
trebue să fim. Franţa s-a apărat acum 15 ani și cu ajutorul Italiei căreia îi 


luase totuş Nizza și Savoia, iar pe frontul de Vest au luptat alături Germanii 
şi Austriacii, cari avuseseră nu chiar așa de demult ceva de descurcat la 
Sadowa. 

Nu e vorba să fim brutali. Cinismul, chiar în politica statelor, e de prost 
gust; și până la urmă, păgubitor. E însă, de sigur, vorba să nu înfruntăm 
realităţile. Iar realitățile dictează: nu se fac alianțe pe ce a fost, mai ales 
când în ceea ce a fost soldurile s'au balanţat. Politica oricărei ţări stă sub 
imperiul necesităţilor de azi şi de mâine. Dar așa fiind, solidaritatea vechilor 
aliaţi, nu poate forma obiectul unei politici de stat decât: 1) dacă această 
solidaritate există efectiv, 2) dacă ea continuă să fie eficace în cadrul 
nouilor probleme cari se pun unei ţări. lată punctul de vedere real şi sănătos. 

Veţi spune însă că peste toate interesele unei politici de stat, există totuș 
între Francezi şi noi, o legătură sufletească ce nu se poate nega. 
Incontestabil. Nu poate să fie, și nici nu trebue negată sau slăbită. Dar 
despre asta, — cu alt prilej. 

14 Iunie 1931. 


Alianţele noastre 


O LEGATURĂ DE DRAGOSTE... UNILATERALĂ. 


Încercările mele de a lămuri problema alianțelor rumânești în datele ei a 
ridicat într'o anumită parte a presei bucureştene proteste furtunatece. Simple 
declaraţiuni de dragoste pentru Franţa, romanțe pe chitară, de un gust 
îndoielnic, cu acompaniament de pitpalac, sau insulte nestăpânite pentru 
puţinătatea mea, aceste proteste nu aduc până în prezent nici o ideie şi nu 
contribuesc în nici un fel la lămurirea chestiunii. Învăţat să discut pe fapte şi 
pe argumente și să mă păstrez, în materie de rațiune, insensibil față de 
gargariseala sentimentală — chiar cu riscul de a părea paradoxal și de a 
înfrunta prejudecăţi adânc înrădăcinate, cu valoare circulatorie curentă — 
nu-mi găsesc deci, spre sinceră părere de rău, putinţa de a răspunde 
preopinenţților mei. Constat însă că protestele există și, cum unele din ele 
sunt sincere, consider faptul ca simptomatic; meritând, prin urmare, o 
explicaţie. 

Argumentul principal al protestatorilor este strânsa legătură sufletească, 
iubirea care există între noi și Franţa. Iubirea aceasta e un fapt. Și, ca atare, 
nu o vom nega. Numai că, sunt fapte și fapte. Fapt e de pildă o îmbielșugată 


ploaie la vreme, dar năvălirea lăcustelor tot fapt e. De unde urmează că 
faptele trebuesc şi ele cercetate şi înțelese, înainte de a le accepta și a ne 
supune lor. În speţă, întrebarea care se pune este: legătura aceasta de iubire 
între noi şi Franţa, este ea esenţială plămădirii noastre sufleteşti și aşezării 
noastre de stat, sau nu? În cazul întâiu, o alianţă de toate felurile franco- 
română, este cu totul recomandabilă — ca fiind necesară; în cazul 
dealdoilea însă, ea nu se poate impune decât pe baza unui schimb de 
avantagii concrete privind prezentul și viitorul apropiat. Să vedem așa dar 
care e situaţia. 

Incontestabil, iubim pe Francezi. Vorbim franţuzește şi cetim la fel. 
Călătorim cu predilecție în Franţa și le cercetăm universitățile. Instituţiile 
noastre de învățământ sunt organizate după modelul francez. Mai mult: 
învăţăm să cunoaştem istoria lumii în funcţie de istoria Franţei. Așa era pe 
vremea mea, — așa e şi acuma. De aceea şi simțim cu Francezii. Așa de 
mult, încât adesea simțim ca Francezii. 

Iubirea aceasta e aşa de puternică, încât ia uneori forme aberative. 13 
Martie 1906 e o dovadă. Mai sunt însă și altele. Cred că nu există în lume o 
țară în care miniştrii să nu cunoască decât foarte aproximativ limba 
concetăţenilor lor, dar să vorbească în schimb impecabil franțuzeşte. Noi 
avem asemenea miniştri. Asta poate să nu fie grav; dar nici normal nu e. 
Mai grav e însă că s'au găsit şi se găsesc la noi miniştri — oameni 
respectabili — cari întrun moment dat să fi putut spune: să piară Rumânia, 
numai să învingă Franţa. În ori ce altă parte a lumii asemenea oameni ar fi 
fost lapidaţi. La noi se bucură de mare cinste. Atât de adâncă e la noi iubirea 
pentru Franţa și cele franțuzeşti. 

Este adevărat, nu suntem siguri dacă acestei iubiri a noastre îi 
corespunde, din partea Francezilor, una la fel. Mişcări de generozitate faţă 
de noi sunt rare. Sau în orice caz nu le cunoaștem. De la ei la noi, sprijinul a 
fost mai adesea negustoresc. Atitudinea lui Clemenceau la conferința Păcii, 
o cunoaștem. (Nu spun că Brătianu a avut dreptate; dar nu spun nici că nu a 
avut. Asta e o altă chestiune). Ni s'a semnat protocolul Basarabiei, desigur; 
dar semnătura ne-a fost negociată. Și era totuş vorba de bunul nostru drept. 
Ni s'au dat bani cu împrumut și asta e adevărat. Sunt însă banii cei mai 
scumpi pe cari i-a împrumutat vreodată cuiva Franţa. 

Știu, nu suntem oameni de treabă. Sau cel puţin nu am fost guvernaţi de 
oameni de treabă. Suntem nevoiaşi și adesea incorecţi în relaţiile noastre 
internaţionale. Oameni străini cari au venit pe la noi, cu banii și cu munca 


lor, au avut de suferit; nu numai din pricina dorinţei lor exagerate de câștig, 
ci şi din pricina obiceiului nostru de a... vămui câștigurile. Dar 
îndreptățește asta tratamentul așa de aprig la care adesea am fost supuşi? 
Sau mai exact: dragoste e asta? 

Cu ce e îndreptăţită, mă rog, abandonarea noastră în mâinile d-lui Finaly 
de la Banque de Paris et des Pays Bas? Cu amenitatea d-lui Lugojanu și cu 
francofilia d-lui Mihai Popovici? Evident, nu e nebun cine mănâncă șapte 
pite, — e nebun cine i le dă. Și pitele le-am dat noi; întâia și a doua oară. 
Dar a accepta şapte pite, atunci când ştii că nu ţi le mai dă nimeni altul, și că 
nu ai dreptul la ele, — asta nu însemnează tratament pe bază de iubire. 

Frăţie de cruce şi legătură sufletească franco-română? Nu. O reală iubire, 
uneori de forme exagerate și anormale, din partea Rumânilor pentru 
Francezi. La care însă nu se răspunde de fapt cu aceeaş măsură. Așa în cât 
raporturile noastre sunt clare: noi îi iubim; ei cei mult se lasă a fi iubiţi. Et 
encore! 

Înţelesul dragostei noastre pentru fraţii noştri Francezi trebue căutat deci 
numai aci, la noi. 

O vom face. 

18 Iunie 1931. 


Alianţele noastre 


LICHIDAREA ROMANTISMULUI 48-ist 


Nu ştim cum se va desfăşura până la sfârşit încordarea sentimentală 
franco-română; căci încordare este, dacă presa de acolo şi de aci răsfrâng în 
adevăr realităţi. Nu știm, și nici nu avem propriu zis vreo dorinţă în această 
privire. Singura noastră dorință, mărturisită şi altfel, fiind să se asigure ţării 
noastre o politică de alianţe cu adevărat rodnică. 

Un ziar francez vorbea în ultimul timp, în legătură cu noi, de o politică 
franceză a Europei. Mărturisim că problema e rău pusă. Pentru noi nu poate 
fi vorba nici de una, nici de cealaltă; ci numai de o politică românească în 
cadrul european; și anume, în cadrul european — DACĂ E NEVOE. A 
urma o politică franceză sau germană a Europei însemnează a fi francezi 
sau germani. Nu suntem, însă, nici una nici alta; suntem numai români. 
Mici, neputincioşi, păcătoşi, bicisnici, — dacă vreţi d-vs. — dar Români. 


Știu, ni se vorbeşte de un fel de identitate între noi și francezi. Într'un fel 
ne-am și ocupat de ea, când am subliniat legătura de dragoste dintre noi şi 
ei. Dar ce fel de identitate e asta? Stă etosul franțuzesc în plămada sufletului 
şi culturii noastre? Sau s'a constituit, poate, noul stat românesc prin gând și 
faptă franceză? Vedeţi, problema e vastă; şi complicată. Nu o voiu ataca pe 
latura spirituală; ea ar fi de altfel, în ocurenţă, irevelantă. Mă gândesc însă 
la laturea cealaltă, a constituirii statului nostru. Ce este — deci — francez în 
organizarea statului modern românesc? 

Evenimentele cari au dus la închegarea României de astăzi au urmat 
două linii deosebite: una, a faptelor mărunte, cotidiene, întâmplate în chip 
firesc, fără un plan propriu zis, — aceea a desvoltării economice a ţărilor 
române; alta, a intențiunilor reformatorii, a faptelor de voință urmând un 
plan și un gând conştient, — aceea a desvoltării noastre politice propriu 
zise. Cea dintâi începe la 1828 cu pacea dela Adrianopole; cea de a doua la 
1848, cu revoluţia munteană. Unde sunt Francezii? 

Cu sigurantă, nu în primul domeniu de activitate. Intrarea noastră în 
lumea comercială a Europei s'a făcut prin Englezi. Englezii sunt în adevăr, 
cei dintâi negustori cari ne-au cumpărat grânele, anume imediat după 1828. 
Stăpânirea lor asupra pieţelor românești de grâne s'a întins de-alungul 
întregului veac al 19-lea; în aşa măsură, încât îmi aduc aminte că acum vre- 
o 40 de ani, în copilăria mea, sterlingul englez circula încă în mod curent pe 
piaţa Brăilei. 

Cât despre industrializarea ţării şi despre comerţul de bani, aceste două 
activități au luat naştere la noi, sub un impuls precumpănitor german. 
Afirmațiile mele sunt așa de evidente, încât Francezii abandonaseră înainte 
de războiu țara noastră ca făcând parte cu totul în această privință din zona 
de acțiune germană. Aşa se explică de altfel dificultățile pe cari le-a 
întâmpinat prin 1915 Marghiloman, când a voit să încheie un împrumut de 
stat la Paris. 

Dar dacă așa numita revoluţie burgheză s'a născut şi s'a desfășurat la noi 
fără nici un fel de participare a Franţei, — apoi cu siguranță că aportul 
acesteia a fost precumpănitor, aproape exclusiv aş spune în domeniul 
revoluţiei și constituirii statului românesc politic. Nu direct, desigur. Istoria 
rolului lui Napoleon III în nașterea României moderne ar trebui probabil 
fundamental revăzută (lucrările d-lor Iorga și Al. Dem. Marcu au făcut-o de 
altfel). Indirect însă, da. Toţi revoluționarii munteni dela 48 din Franţa vin. 
Atmosfera publică în care aceştia au putut lucra este tot de importaţiune 


franceză. Veţi spune că fiecare ţară şi-a avut 48-ul ei. De sigur. Dar al nostru 
nu e, pentru asta, mai puţin francez. Și, pe urmă, să nu uităm că, după 
revoluţie, constituția noastră în fond franceză a fost, ca şi așezarea noastră 
juridică sau cea şcolară. Este neîndoios deci că dacă Franţa a lipsit dela 
naşterea sau constituirea economiei noastre naţionale publice, şi private, 
apoi ei îi revine, în schimb, ca influenţă partea leului în aşezarea politică a 
ţării. 

Asta e adevărat. Numai că, o desvoltare aşa de ciudată ca cea a statului 
nostru impune o cercetare mai amănunţită; iar în acest cadru apar alte 
întrebări; ca de pildă: a mers la noi viața economică pe aceeaș linie cu cea 
politică? Răspunsul e, — nu. Și mai departe: dintre cele două serii de fapte, 
economice și politice, care a fost mai în acord cu condiţiile noastre specifice 
şi deci care a atârnat mai greu în cumpăna desvoltării noastre? Și aci 
răspunsul e clar: cea dintâi. Cea dintâi, adică tocmai cea în care influenţa 
franceză a lipsit cu desăvârşire. 

Și iată, atunci, încheierile. Viaţa statului nostru a fost dominată la 
suprafață de o clasă de oameni politici, care forma oarecum opinia publică 
văzută, şi care, compusă în cea mai mare parte din avocaţi — oameni de 
concepții și cultură franceze — a dat aparatului nostru formal de stat și 
vieţii publice a oraşelor o înfăţişare precumpănitor franceză. Sub această 
aparenţă pulsa însă cotidianul viu, gestul mărunt și sănătos de creaţie al 
negustorului mare sau mic, al meseriașului şi al plugarului, care nu aveau 
nimic de aface cu revoluţia de la 48, cu parlamentarismul și democraţia şi 
care-și găsea îndestularea în munca și ostenelile lui proprii. lată adevărul. 

Care ne îngăduie, deci, să spunem că influenţa franceză la noi nu s'a 
manifestat decât în regiunile păturei suprapuse, și nu a însufleţit decât 
activități ale căror legături cu realitățile românești sunt mai degrabă 
îndoelnice. Afirmaţie care înfruntă multe obicinuinţe de gândire, de sigur, 
dar care nu înfruntă adevărul. Şi principalul asta e. 

Aşa fiind, ne e greu să admitem că gând și faptă franceză intră în 
plămada așezării noastre de stat; iar necesitatea de a face o politică franceză 
a Europei, încetează pentru noi de a fi un lucru de la sine înțeles. Nici 
politică franceză, — nici germană; ci, aşa cum e normal, o politică 
românească. Încotro ne duce ea, asta e o altă chestiune. Pe care statul nostru 
va trebui să o discute. Recunoaștem, după răsboi datoria noastră e ca întâiu 
să o discutăm cu Francezii. Dar numai atât. Căci există cel mult un drept de 
preempţiune al Francezilor asupra noastră; o opțiune însă, nu. 


Nădăjduim că asta o vor concede și Francezii, şi ne vor înlesni calea unei 
înţelegeri. Cu ei. 
19 Iunie 1931. 


CUMPĂNA DREAPTĂ 


Nu cred în utilitatea acţiunii antirevizioniste. Și o spun deschis, cu toate 
că îmi dau seamă de calitatea replicei care va urma unei asemenea 
afirmaţiuni: insulte — ad personam. Insulte. Ei și? Parcă va fi pentru prima 
oară; şi parcă asta schimbă ceva în situaţia de fapt. 

Nu cred în utilitatea acţiunii antirevizioniste, — și nici nu o înţeleg. 
Există, desigur, peste graniță o acţiune revizionistă. Răspunsul la o 
asemenea acțiune nu e însă, nu poate fi cel care se încearcă a se da aci la 
noi. 

Vezi, un om ţi-a furat căciula. Și s'a bucurat de ea o bucată de vreme. 
Până când, într'o zi, ţi-ai prins omul la strâmtoare, și ţi-ai luat căciula 
înapoi. Omul, — ce să facă? A pornit-o prin vecini: că, uite, că mi-a luat 
căciula pe care eu o purtam de zece ani; că eu fără căciulă nu pot să trăiesc 
— capăt guturaiu; că o fi ea căciula lui, dar vezi că nu-i şade bine, și pe 
capul meu era mai chipoasă; și aşa mai departe. Asta face el. Dar tu ce faci? 
Ai de făcut ceva? Ce? Vrei să pleci şi tu pe la vecini? Ce să spui? Că e 
căciula ta? Asta o știe toată lumea!! Că nu vrei să o dai înapoi? E ca şi cum 
ţi-ai închipui că te crede cineva în stare de aşa prostie. Tu, deci, nu faci 
nimic. Nu ai nimic de făcut. Cel mult, dacă îţi îndeşi mai bine căciula pe 
cap; şi ridici din umeri; lasă-l, nene, să spue! Iar în buzunar, îţi faci mâna 
pumn. Pentru o întâmplare ca aceea. Dar să ţi-o faci! 

Țipă unii împotriva graniţelor noastre? Ţipă. Am ţipat și noi pe vremuri 
împotriva graniţelor lor. Şi încă cu mai mult cuvânt. Ei fac deci, astăzi, ceea 
ce într'o formă mai cuviincioasă — poate și pentrucă aveam mai multă 
dreptate — am făcut noi eri. Asta este însă relevant pentru întreaga 
problemă. Căci o problemă există. Dar precum înainte de războiu această 
problemă a fost rău pusă, — așa şi astăzi. 

Înainte de răsboiu vecinii noștri stăpâneau, în stăpânire naţională, 
neamuri și ţinuturi cari întreceau cu mult neamul şi ţinutul lor. Asta crea o 
situaţie labilă. Așa de labilă, încât noi nici nu prea aveam interesul să ne 
mișcăm. Complexul acela lipsit de orice fel de omogenitate trebuia să se 


desfacă. Și desfăcându-se, trebuia să ne arunce în braţe partea noastră de 
firească moştenire. Precum s'a şi întâmplat. 

Astăzi vecinii noştri umblă pe la toate porţile plângându-se. Plângându- 
se împotriva a ce şi cui? Împotriva istoriei şi a aşezării lui Dumnezeu? A! 
dacă ar fi fost la mijloc un act arbitrar, de violență! Dacă am fi cucerit noi 
cu armele Ardealul sau mai știu eu ce! Dar nu. Nam cucerit nimic. S'a 
desfăcut, după încheieturile prost lipite vechea monarhie, și s'au tras toate 
neamurile la matca lor. Ostașul nostru? Nu a creat istorie. El numai a murit, 
ca un mărturisitor, cu jertfa trupului lui, în faţa lui Dumnezeu. Mărturisind 
pentru neamul lui şi drepturile acestui neam. lar când a trecut dincolo de 
munţi, la sărbătoarea unirii, el nu a fost decât portărelul lui Dumnezeu. Care 
Acesta dăduse hotărârea. 

Și acum, ce vor vecinii noştri? Să ne întoarcem la cum a fost? Absurd. 
Căci dacă cum a fost era bine, ceea ce a fost nu s'ar fi desfăcut. Nu s'ar fi 
desfăcut așa de firesc. Şi totuş, e incontestabil, vecinii noştri suferă. Și nu e 
numai treaba lor. E și a noastră. Căci suferinţa la granițele noastre nu poate 
să nu fie, într'un fel sau în altul, suferinţă și pentru noi. Problema există. Nu 
în forma în care o pun vecinii noştri. Și am văzut de ce nu. Dar există. Ea se 
formulează aşa: cum se poate ajunge aci, în valea Dunării, la o formulă de 
conviețuire pacinică; sau cu alte cuvinte: care e formula de echilibru stabil a 
Europei centrale. 

Să nu ne îndreptăm, pentru aflarea unei soluţiuni la vecinii noştri cari 
agită formule revizioniste. Nu vom găsi nimic. Ei sunt fericiţii posesori de 
ieri, cari se consideră nefericiții deposedaţi de astăzi. Că au stăpânit pe 
nedrept, că stăpânirea lor era stearpă şi crudă, asta să nu le-o spui. Să nu le- 
o spui, pentrucă e zadarnic. Nu o vor înțelege. Dacă ar fi putut-o înţelege, ar 
fi făcut altă politică și nu ar fi ajuns aci. 

Soluţia să o căutam la noi, în noi. lar puterea noastră, în generozitatea 
noastră. Nu în generozitatea noastră față de vecini. Asta să o evităm. 
Pentrucă asta jigneşte. Nimeni nu are nevoe de pomana nimănui. Și mai 
ales un popor — nu. În generozitatea noastră, adică în felul nostru larg de a 
înţelege realităţile și de a trata problemele. Singurul care poate duce la 
soluţii trainice și rodnice. 

Pe scurt? lată: Revizionismul este o atitudine care nu duce la nimic. Ar 
duce, cel mult, principial, la vechea stare de dezechilibru dinainte de 
răsboiu. Condamnabilă. Şi condamnată prin desfăşurarea istoriei. Dar 
tocmai de aceea „antirevizionismul” nostru de astăzi nu poate duce nici el la 


nimic. Pentru că nu e decât aceeaş mentalitate revizionistă, transpusă 
dincoace la noi, în termeni aşa zicând româneşti. 

Să mergem deci la aniversarea dela 1 Decembrie. Ca la prăznuirea 
împlinirii unei dreptăţi istorice. Dar să lăsăm adunările antirevizioniste. Cari 
nu fac decât să învenineze o situație; pe care noi suntem destul de tari ca să 
o stăpânim și fără aceste adunări. 

Cu aceste adunări însă, starea de spirit necesară unei largi soluţii a 
problemei, care nu se poate să ştirbească drepturile noastre nu pentru că 
sunt ale noastre, ci pentru că sunt fireşti, după așezarea lui Dumnezeu — 
starea nouă de spirit e bătută în coastă, şi asta e păcat. 

...Pentrucă totuş problema există. 

1 Decembrie 1932. 


TRATATIVELE CU RUSIA 


De când se vorbeşte de tratative cu Sovietele pentru încheierea unui pact 
de neagresiune, a început să reapară în presa noastră, în o parte a ei cel 
puţin, acea nesfârşită serie de clișee așa zicând premonitorii, mergând toate 
înspre aceeaș încheiere categorică: nici o legătură, nici o discuţie cu 
„bolşevicii”, aceşti criminali ordinari, etc. 

Atitudinea aceasta e cel puţin ridicolă. Căci lăsând la o parte chestiunile 
litigioase dintre Rusia și noi, — litigioase cel puţin în părerea lor, nu e mai 
puţin adevărat că Uniunea Republicilor Sovietice e un stat de 150 de 
milioane locuitori, şi încă un stat în hotarul nostru. Nu e însă ridicul să ne 
închipuim că vom putea noi ţine la infinit în carantină pe un vecin care 
administrează mai mult de jumătate din întinderea Europei, şi încă partea 
cea mai bogată? 

Și presupunând, prin imposibil, că am putea să o facem. În ce scop? Şi 
cu ce perspective? Atitudinea noastră ar fi îndreptăţită oarecum, dacă am ști 
că actualul regim e pe punctul să cadă, și să fie înlocuit sau cu un regim rus 
care ne-ar conveni nouă, sau cu un regim... european care ar lua în 
exploatare colonială Rusia. 

Regimul rus care să ne convină nouă, nu-l prea vedem. Nu ne-a convenit 
Rusia ţaristă; nu ne-a convenit Rusia lui Miliukow şi a lui Kerenski; nu ne 
convine republica lui Stalin. Putem noi aștepta ceva mai bun? 

Și, în definitiv, ce ne repugnă nouă în actualul regim? Ar fi, să spunem, 
un impediment pragmatic-politic: Sovietele nu vor să ne recunoască 


drepturile noastre asupra Basarabiei. Asta nu e serios. Drepturile noastre 
asupra Basarabiei nu pot forma un obiect de discuţie. Pentru că sau Rusia 
vrea să meargă la Constantinopol pe la gurile Dunării, şi atunci nici un 
regim — ori care ar fi el — nu ne va respecta drepturile asupra Basarabiei, 
chiar dacă ele ar fi recunoscute prin două zeci de tratate; sau Rusia renunță 
la planurile Împărătesei Caterina, şi atunci Basarabia nu mai are nici o 
însemnătate pentru ea. Recunoașterea protocolului Basarabiei este însă, 
precum se vede, o chestiune de politică externă rusească și nu una de regim 
intern. lar dacă e vorba de politică externă, mai ușor ne putem înţelege cu 
un regim actual care socotește Rusia drept o ţară eur-asiană, de cât ca un 
regim „civilizat”, „occidental”, care ar urma tradiţia concepţiunii petrinice. 

Impedimentul moral? Nu putem sta de vorbă cu oamenii cari au distrus, 
au jefuit și au omorât? Asta doar ca să râdem. Noi ne mai aducem, doară, 
aminte de o Europă întreagă care pentru motive analoage nu voia, acum 
100-150 de ani, să stea de vorbă cu Franţa! Şi pe urmă, cine suntem noi să 
aruncăm această bulă de excomunicare, atunci când nici un alt stat european 
nu o mai face? 

Ar mai fi, de sigur, impedimentul principial-politic, republica sovietelor 
reprezintă o formulă revoluţionară cu care nu voim să avem de aface; 
tratativele cu Rușii însă, ar putea înlesni propaganda lor la noi; şi asta ar 
însemna „bolşevizarea” noastră. Am impresia că ideile noastre despre 
stările din Rusia sunt cu totul neclare. 

Rușii au făcut o revoluţie. Au făcut-o însă nu numai pentru ei, ci pentru 
noi toţi. În acelaş fel în care la 1789 Francezii au făcut o revoluţie pentru 
toată lumea. Probă că e aşa, faptul că, în afară de Rusia, pretutindeni astăzi 
în lume regimul capitalist-burghez trece printr'o gravă criză; și o criză nu 
trecătoare, de îndată ce ţări ca Anglia sunt de părere că vechea structură 
capitalist-burgheză trebue părăsită. 

Rusia a făcut deci revoluţia. A început-o adică. Și de atunci, de 15 ani, 
caută într'una formula convenabilă. Bolșevism? Nu. Bolșevicii nu mai sunt 
de mult la putere; şi republica sovietelor nu mai e de mult bolșevică. Inerţia 
face ca anumite forme şi formule bolşevice să fie încă astăzi în circulaţie. 
Inerţia şi anumite necesităţi de oportunitate tactică. În fond însă, perioada 
romantic-revoluţionară, cu ideologii ei, cu „doctrina” ei scoasă deadreptul 
din cărţi, s'a închis de mult. În Rusia se caută astăzi, cinstit, patetic de 
cinstit, și cu mijloace adesea impresionante, o nouă formulă de viaţă. Care 
va fi aceea? Dumnezeu știe. Se poate spune însă că ea nu va fi cea 


comunistă — sau cel puţin că nu va fi cea comunistă a manifestului 
comunist şi nici a internaţionalei a treia. În aşa măsură încât bieţii comuniști 
din afară de Rusia apar astăzi — față de actualul stadiu al revoluţiei ruseşti 
— ca niște naivi cari luptă în slujba unei cauze de mult pierdute. 

Primejdia comunistă — care era o primejdie întru atât întru cât urmărea 
realizarea unei formule artificiale, livreşti în simetria ei geometrică — a 
trecut de mult. Ea nu mai e valabilă decât în ţările îngust reacționare, care 
se închid cu încăpățânare prefacerilor fireşti ale vremii. Rusia comunistă a 
trăit. Rusia e o ţară în revoluţie, pur şi simplu. Dar în revoluţie sunt astăzi 
toate țările mari ale Europei. Vă închipuiţi, poate, că în fond revoluţia e mai 
puţin la ordinea zilei în Anglia sau în Germania decât în Rusia? Nu. 
Diferenţa e numai în formă. Împrejurările impunând celei din urmă metode 
mai radicale. Dar atât. Refuzăm noi însă să tratăm cu Anglia sau cu 
Germania? De ce, atunci, boicotul acesta pronunţat în potriva Republicilor 
Sovietice? 

Suntem naivi, — sau ce suntem? 

6 lanuarie 1932. 


CEALALTĂ FAŢĂ A TRATATIVELOR 


Controversa asupra unităţii tratativelor cu Rusia continuă în presa 
noastră. Dar — oricât de tragi-comic ar fi — trebue să o mărturisim: 
continuă la noi, pentru că continuă... în Franţa. Căci, nu ştiu de ce, dar aşa 
am eu impresia că dacă presa franceză de dreapta nu ar avea aprehensiuni 
împotriva unui pact franco-sovietic, nu ar exista aprehensiuni de asemenea 
natură nici la noi. De când însă societatea telefoanelor asigură o așa de 
minunată legătură Bucureşti-Paris, am devenit şi noi mai informaţi — dacă 
nu mai inspirați — și mai europeni în anvergura considerațiilor noastre. 

Îndărătnici şi retrograzi cum suntem, noi nu întrebuințăm telefonul cu 
Parisul decât pentru treburile noastre particulare. Rămânând ca inspiraţia în 
materie de politică rumânească să o luăm din realitățile noastre de aci. Să 
continuăm, deci, discuţia cu elementele noastre. 

Discuţia, nu însă controversa. Căci controversa, dacă e bine sau nu să 
avem relaţii de ori ce fel cu Rusia, pentru noi nu există. Pentru motivele pe 
cari le-am arătat aci; — și cari nu pot fi lipsite de valabilitate decât dacă nu 
vrei sau nu poţi să înţelegi adevăruri elementare. Împotriva cărei stări nu e 
nimic de făcut. 


Sunt, însă, din punctul de vedere al politicei noastre rumânești, o serie de 
chestiuni cari trebuesc lămurite. Nu numai în interesul relațiilor eventuale 
ruso-române. Ci în interesul general al fixării unei metode — ca să zicem 
aşa — în politica noastră externă. 

Va trebui să începem prin a recunoaște că momentul în care încep aceste 
tratative nu a fost ales de noi, — și ca să fim complet sinceri — nu ne 
convine, sau în orice caz ne convine mai puţin nouă decât Rușilor. După 
câte ştim, nu s'a observat încă în chip public că tratativele acestea ruso- 
polone şi ruso-române ajung în faza decisivă tocmai acum în preajma 
deschiderii conferinței dezarmării. De ce tocmai acum? E simplu: Polonia și 
România au în Europa, ca ţări stând în hotar cu Rusia, poziţie cu totul 
specială; care le asigură în discuţiile asupra limitării armamentului, dreptul 
la un mai ridicat coeficient de înarmare. 

Dacă Rusia se grăbeşte astăzi cu tratativele, o face desigur și pentru ca la 
conferința dezarmării — unde va fi prezentă — să ne înfățișeze ca fiind pe 
calea unei normalizări a situaţiei, şi să ne conteste acest drept la o mai 
puternică înarmare. Evident, nimeni nu e bucuros să întrețină armate noui. 
Mai ales pe aceste vremuri. Dar este situaţia noastră normală, și se va 
normaliza ea în curând în așa măsură încât să renunțăm noi la coeficientul 
nostru excepţional? Nu. Sau e, în ori ce caz, o chestiune de discutat; și nu 
una care să se poată rezolva acum. lată, însă, că la conferinţa dezarmării 
Ruşii vor ridica, probabil, această problemă; în defavoarea noastră. De ce? 
Pentru că au prilejul să o facă. Și cine le dă acest prilej? Noi, cu tratativele 
dela Riga tocmai în acest moment. 

Este din partea noastră o greşală de tactică? Chiar dacă ar fi, greșala nu e 
din partea noastră. Pentru că ÎN TOATĂ AFACEREA ASTA, NOI NU AM 
FOST DECÂT UN FEL DE CHIBIŢI. Este zadarnic să ni se spună la 
această afirmaţie proteste. Le respingem din capul locului, pentru că noi 
ştim ce spunem; şi nu ne-am îngădui în chestiuni aşa de serioase, afirmații 
pasionate sau fanteziste. 'Tratative cu Rusia sovietică fuseseră începute, fără 
ca noi să fim încunoștiințaţi. Dacă la un moment dat am ştiut-o, — este 
pentru că am aflat-o noi. Când am aflat-o — singuri — ni s'a spus de ce e 
vorba. Dar numai după ce am aflat-o. Și atunci ni s'au dat asigurări că nu 
vom fi lăsaţi pe dinafară. Că nu vom fi lăsaţi pe dinafară, — asta e bine. Dar 
sunt anumite întrebări cari totuş ar trebui lămurite: 1. Trebuia — da sau nu 
— să fim şi noi încunoștiinţaţi de începerea tratativelor? 2. noi nu ne 
îndoim că nu era să fim lăsaţi pe dinafară; dar nu trebuia să fim întrebaţi și 


noi, dacă vrem sau nu să nu fim lăsaţi pe dinafară? adică cum, se tratează 
pentru noi și în numele nostru — fără ca noi să fim preveniţi măcar? 

Căci, vedeţi, ori ce s'ar spune — noi așteptăm deja desminţirea 
Ministerului de Externe; şi îl rugăm să nu se mai ostenească, pentru că nu o 
vom accepta — ori ce s'ar spune deci, situaţia asta e: s'a discutat şi pentru 
noi; noi figurând literalmente ca o anexă, ca un stat clientelar, în aceste 
tratative. Ni se poate face, oare, nouă o vină că discuţiile ajung în faza 
decisivă astăzi, în ajunul conferinţei dezarmării, adică întrun moment 
defavorabil pentru noi? 

Asta însemnează că în tratativele cu Rusia noi avem astăzi ceva de dres. 
Și asta e o indicație asupra rezultatului tratativelor. Dar asta mai însemnează 
ceva: că noi nu avem o politică externă a noastră. Că iniţiativele nu ne mai 
stau în mână; și că singurul lucru ce ne mai rămâne este să dregem ce au 
stricat alții pentru noi. 

Ne reprezintă azi în tratativele de la Riga d. Mihail Sturdza, unul din cei 
mai harnici, mai pricepuţi, mai îndemânateci și mai bine informaţi din toți 
agenţii noştri din străinătate. Misiunea lui este însă, în împrejurările de 
acum, cu deosebire grea. Să nu ne dedăm deci unui optimism care ar fi cu 
totul deplasat; 

— şi să învăţăm ceva din această situație. 

10 Ianuarie 1932. 


MAREȘALUL PILSUDSKI LA CHIȘINĂU 


Presa noastră şi opinia publică în genere au trecut cu mult prea ușor 
asupra prezenţei mareşalului Pilsudski la noi în ţară. Cu mult prea ușor, 
pentrucă, între altele, a scăpat din vedere semnificaţia unora din gesturile 
lui. Iar între acestea, călătoria lui la Chişinău. 

De sigur, nu a vizitat orașul în chip oficial. Desigur, nu s'a dus decât ca 
să-și vadă consulul general de acolo. Dar a fost la Chişinău, în Basarabia, în 
pământ rumânesc, în stat rumânesc; la Chişinău, unde Polonia are un consul 
care reprezintă interesele poloneze față de guvernul român, consul pe care 
în această calitate a lui l-a vizitat. 

Nu am voi să fim indiscreţi. Și nu putem spune, deci, că ne aflăm în faţa 
unei manifestații. Va recunoaște însă oricine că chiar dacă nu ar fi o 
manifestaţie, călătoria mareșalului Pilsudski la Chişinău constitue afirmarea 
unei realități cari pentru aliaţii noştri e categorică şi indiscutabilă. 


Valoarea gestului acesta e dublă. Pe de o parte Polonia se află în preajma 
semnării pactului de neagresiune cu Sovietele. O situaţie specială, hotărâtă 
între altele și de legăturile aliaților noștri de'a nord cu statele baltice, impun 
această semnare. O impun chiar dacă noi nu am fi în măsură să o facem. În 
preajma acestui act, mareșalul Pilsudski ţine însă a crea situaţii clare. Și ca 
şi cum, pentru afirmarea alianţei cu noi nu ar fi fost deajuns prevederile 
după care semnarea pactului de neagresiune nu schimbă cu nimic 
obligațiunile Poloniei rezultând din tratate de alianță anterioare, mareșalul 
ține să meargă la Chișinău, pentru ca să afirme cu ultimă precizie care este 
atitudinea Poloniei în chestiunile pe cari Sovietele le socotesc litigioase 
între ele şi noi. E, dacă voiţi, un exces de preciziune; dar un exces care 
pentru noi, mai mult decât pentru Soviete, își are valoarea lui. 

Și aci intervine a doua semnificaţie a gestului mareșalului Pilsudski. 
Manifestaţia aceasta de prietenie, de solidaritate, nu este numai platonică. 
Ea confirmă hotărîrea neclintită a aliaţilor noștri de a pune această alianță 
înaintea oricăror alte interese, de a face din această alianță piatră de temelie 
pentru politica statului polon. E, aceasta, o realitate care nu ne e îndeajuns 
de prezentă. Şi asupra căreia trebue să chemăm atenţia noastră. 

Politica României nu a ajuns încă la o deplină conștiință de sine; şi, aşa 
fiind, nici nu-şi are țeluri proprii, nici nu e de sine stătătoare. Trăim în 
regimul unui fel de consimțământ care nu e nici măcar expres; 
consimţământ la o încadrare la care nu ne-am gândit nici odată și care nu a 
luat pentru noi forma precisă a unei probleme. Iniţiativele noastre de 
gândire în materie de politică externă sunt aproape nule. Mica Înţelegere a 
privit o problemă cu un caracter cu mult prea local și prea provizoriu, și nu 
a isbutit să se adapteze unei problematici mai vaste. Și însăș alianţa cu 
Polonia nu a însemnat pentru noi decât soluţia la o problemă subsidiară, de 
defensivă, — centrul de greutate al întregii noastre politici externe fiind în 
altă parte; unde ne angrenaserăm oarecum în virtutea inerţiei. 

Puternica afirmare de solidaritate pe care o făcu în ultimele zile 
mareșalul Pilsudski, poate fi de natură a ne chema la cercetarea problemelor 
noastre. Mai mult necesităţile decât perspicacitatea noastră, ne atrag atenţia 
asupra lipsei de perspective proprii, de consistenţă şi de precizle a politicei 
noastre externe. La o reculegere va trebui să ajungem. La o reculegere în 
care să se pună problema noastră, şi să se creeze cadrul politicei externe 
rumânești. 


O politică a noastră însă, își are bazele imediat indicate. Ea va trebui să 
transforme alianța polono-română într'o realitate de colaborare care să 
depăşească caracterul ei inițial militar defensiv: într'un centru de acţiune 
constructivă, ax de orientare pentru întreg sud-estul european. Atâta vreme 
cât — ca să vorbim numai de noi — România va consimţi să facă o politică 
de remorcă şi să fie obiect de competiţie pentru diverse zone de influență, 
situația noastră nu se va putea îmbunătăţi. Lucrurile nu se pot schimba decât 
atunci când noi vom tinde să creăm noi zona noastră de influenţă. Problemă 
îndrăzneață, de sigur, dacă voiţi; dar problemă din domeniui realităților 
imediate, căreia alianţa noastră cu Polonia — aşa cum se desprinde ea din 
manifestaţia mareșalului Pilsudski — îi dă nu numai baza necesară, dar şi 
garanţia succesului. 

Cine nu vede, de aci, deschizându-se nici o perspectivă, are pe ochi 
solzii prejudecăţilor. Nu pentru aceștia scriem noi însă. 

24 Aprilie 1932. 


TRATATE ȘI GRANIȚE 


Nu ştim dacă până la sfârșit se va trece în faptă. Nu ştim, adică, dacă în 
adevăr se va acorda Germaniei în chip efectiv dreptul de a se înarma, aşa 
cum se înarmează celelalte popoare. Asta e, mai la urma-urmelor, 
indiferent. Căci după impresia noastră, Germania este deja înarmată. E, 
adică, pregătită pentru un viitor răsboiu. Că nu are artilerie grea sau mai ştiu 
eu ce? Se poate. Dar cine ar fi în stare să ne asigure că viitorul răsboiu va fi 
dominat de artileria grea sau alte instrumente de tortură a căror fabricare și 
posesiune au fost interzise Reichului? Evident, nimeni. Din potrivă, pare 
mai fondată ipoteza că forma viitorului răsboiu e aproximativ necunoscută 
astăzi, — în ultimul moment putând să intervină iniţiative surprinzătoare, 
cari ele să hotărască de înfăţişarea ostilităţilor. E obligatoriu, oare, ca aceste 
inițiative să apară numai în domeniile speciilor de arme interzise 
Germaniei? Nu. Ci, mai degrabă, dimpotrivă. lar dacă nu vom avea 
naivitatea să credem că ţara aceasta a stat dela 1918 cu mâinile în sân, va 
trebui să deducem că ea a făcut ceva în ultimii 14 ani, ca să nu avem dreptul 
a o socoti dezarmată. 

Când a cerut, deci, egală îndreptăţire şi egal tratament în privinţa 
înarmărilor, Germania nu a cerut dreptul de a se înarma, ci altceva, mai 
important — alături. Că reînarmarea ar scădea numărul șomeurilor cu circa 


un milion (cifra contingentelor sub arme), se poate. Dar nici asta nu e chiar 
aşa de interesant. Căci, în definitiv, un milion de soldaţi costă incomparabil 
mai mult decât un milion de șomeuri. Ce au urmărit, atunci, Germanii? lată: 

Am cetit acum de curând o lucrare de propagandă, excelent făcută, 
intitulată „Facteurs de puissance  franco-allemands. Contributions 
comparatives à la question du désarmement”, şi semnată de Hans Rohde. 
Impresia pe care unui neprevenit isbuteşte să o lase? Grozav de 
defavorabilă pentru Franța, care e înfățișată numai în cifre drept țara unui 
militarism feroce; şi grozav de defavorabilă pentru Germania care apare ca 
un stat numai dezarmat, dar și pus cu totul la dispoziția armatelor vecinilor. 
Ce pretind, deci, Germanii? Dreptul de a se înarma? Nu. Ci altceva: dreptul 
de a trăi liberi, fără amenințarea sub care stau în fiecare clipă de a li se 
frânge junghitura de către oricare din vecini, — dreptul ca în desfășurarea 
energiilor poporului lor, să poată vorbi și lupta de la egal la egal. 

De la egal la egal. Vedeţi, aci e toată şiretenia trebii. Că ei, de fapt, vor fi 
lucrat și până acum sub regimul egalității, e sigur. Formal însă, nu. Noul 
statut al Europei conceput și realizat la Versailles, statomicea pe toată 
durata valabilităţii tratatului — principial pe vecie deci — că există două 
feluri de popoare: armate şi dezarmate. Cari aveau dreptul să facă ce vor, şi 
cari aveau dreptul să facă numai ce le îngădue cele dintâi. Că era bine sau 
rău, asta era o altă chestiune. Noi credeam că e bine. Germanii și foștii lor 
aliaţi, din potrivă, că e rău. 

S'a ajuns acum, însă, la încheierea că principial cel puţin — Germania 
are dreptul să pretindă un tratament de egalitate. Ce însemnează asta? 
Practic, pentru noi, un singur lucru; că un întreg capitol din tratatul dela 
Versailles cade. Că, altfel vorbind, tratatele sunt pasibile de a fi revizuite. 
Nu avem decât a ne felicita, — succesul campaniei antirevizioniste 
întreprinse de noi, în ultima vreme este... evident. 

Dar să fie, însă, înfrângerea noastră chiar aşa de mare? Din fericire, nu. 
Este evident, în jurul tratatelor se poate discuta; și discuţiile pot duce la 
anumite retușări ale tratatelor prin bună învoială. E însă la mintea omului că 
nu toate stipulațiile tratatelor se pot discuta. Și între acestea, cele dintâi, 
stipulațiile privind granițele unei ţări. Revizuirea tratatelor? Poate. 
Revizuirea granițelor însă, nu. La asta, vă asigur, nu se gândesc nici cei mai 
optimişti din amatorii de revizuire. Nu se gândesc, pentru că își dau seamă 
că nici o graniță nu se poate schimba fără răsboiu. lar cine consimte să o 
facă în dauna lui, — acela își merită soarta. 


Să nu ne alarmăm prea tare deci. Se revizuiesc tratatele. Nu însă și 
granițele. Pentru asta discuţiile în forurile internaţionale nu sunt de ajuns. 
Mai trebue și răsboiu. Și mai trebue și victorie. Aşa că, vedeţi, problema se 
lămureşte suficient: cine are graniţe, să și le apere. Le poate apăra prin 
drepturile juridice, istorice sau mai ştiu eu cum, — cu atât mai bine. Nu, — 
va trebui să se înarmeze. Asta e situaţia. 

O situaţie însă, cu nimic schimbată prin ultima revizuire a tratatelor. Căci 
putinţa de a fi atacați pe cale armată a existat oricând, chiar a doua zi, după 
tratatul din Versailles. Putinţa teoretică. Cât despre cea practică, să facem 
aşa ca pentru noi ea să nu existe niciodată. 

15 Decembrie 1932. 


LIGA ANTIREVIZIONISTĂ? 


Alarmat de faptul că peste o sută cincizeci de deputaţi englezi au semnat 
un memoriu cerând revizuirea tratatelor, confratele nostru „Universul” 
lansează prin directorul său, d. Stelian Popescu, un apel pentru formarea 
unei Ligi Antirevizioniste. Nu obicinuim a face procese de intențiuni. De 
aceea nu vom urma pe confrații noştri pe linia coborâtă unde au aşezat 
discuţia: dacă nu cumva apelul acesta e o încercare de diversiune în politica 
internă. Iniţiativa confratelui nostru — ori cari i-ar fi intențiile — are şi o 
valoare obiectivă. Și asta e suficient pentru a înlesni o lămurire serioasă şi 
satisfăcătoare. Dacă înțelegem noi bine, apelul d-lui Stelian Popescu 
urmăreşte o cale precisă: crearea unei mișcări de opinie publică, pe baza 
căreia să se încerce o lămurire a opiniei publice mondiale asupra adevăratei 
situații, — adică asupra totalei lipse de fundament și dreptate a 
revizioniștilor cari se ridică în potriva hotarelor noastre. Să fie, în adevăr, 
asta metoda indicată ca să ne apărăm interesele? Mă îndoiesc. Şi iată dece: 

Metoda Ligei Antirevizioniste ar consta în a opune propagandei 
maghiare, de pildă, contra-propaganda noastră. Principial — foarte bine 
judecat. Căci dacă Ungurii au isbutit să câştige simpatii pentru cauza lor, 
atunci când nu au dreptate, — cu atât mai ușor vom reuși noi să restabilim 
lucrurile, dat fiind că obiectiv dreptatea e de partea noastră. Din toate 
punctele de vedere. Din nefericire însă, lucrurile stau numai principial așa. 
Căci convingerile opiniei publice europene nu se formează pe bază de date 
obiective, ci pe cale pasională. lar calea aceasta e deschisă și înlesnită de o 
mulțime de elemente lăturalnice, împotriva cărora zadarnic ai încerca să 


lupţi cu argumente obiective. Dacă astăzi, de pildă, teza revizionistă capătă 
aderenţe din ce în ce mai largi — de ce nu am spune-o, de îndată ce aşa e — 
apoi asta se întâmplă nu pentrucă dreptatea noastră e mai puţină astăzi decât 
în 1919; ci pentrucă s'a schimbat, în conștiința publică europeană, 
eșichierul în care se încadrează, pentru această conștiință publică, 
problema hotarelor noastre. Aşa fiind însă, schimbarea aceasta de atitudine 
în chestiunea revizionismului nu provine în primul rând din propaganda 
inamicilor noștri; și de aceea nici contrapropaganda noastră nu ar putea fi 
prea eficace. Contrapropaganda, și deci nici Liga Antirevizionistă. 

Dar atunci — să nu fie leac? Ba este. Nu însă în mișcările noastre de 
opinie publică, ci în politica noastră de stat. A ne menţine pe baza tratatelor, 
e de sigur o atitudine juridicește perfect valabilă: nu însă și în fapt. Pentru 
că în fapt orice tratat poate fi, dacă nu revizuit, cel puţin înlocuit cu un altul. 
Şi de aceea politica menţinerii tratatelor cu argumente și mijloace juridice 
este nu numai ridiculă, dar şi iresponsabilă. Ceeace se cere, este altceva; 
anume, așezarea noastră într'o situație DE FAPT de așa natură, încât 
revizuirea tratatelor să nu ne atingă — să fie faţă de noi imposibilă. Am 
făcut noi asta? Să vedem: 

Pentru a o fi făcut, se cereau două lucruri: 1. organizarea ţării în așa fel 
încât ea să reprezinte o forță a cărei dușmănie să fie temută şi a cărei 
prietenie să fie dorită; 2. încadrarea ţării noastre într'un sistem de alianţe şi 
prietenii fireşti, care să facă imposibilă ameninţarea graniţelor noastre. 

Organizarea lăuntrică a ţării și crearea unui instrument serios de apărare 
nu s'a făcut. Lipsiţi de simţul marilor prefaceri istorice, încrustați într'o 
mentalitate subalternă care ne împiedecă a lua cunoștință chiar de faptul că 
suntem un popor de 18 milioane, incapabili de a ne ridica până la contactul 
cu realitățile directe, noi am întârziat și întârziem încă în chip iresponsabil 
într'o politică învechită care nu mai poate da nimic astăzi, nici chiar în ţările 
unde ea pe vremuri a luat naștere în chip firesc, și condamnăm astfel o ţară 
bogată și un popor muncitor la o paralizie permanentă care nu are decât o 
singură ieşire: catastrofa. 

Încadrarea noastră într'un sistem de alianţe fireşti, iarăș nu am făcut-o. 
Stăruim şi astăzi, 15 ani de la răsboiu, într'o politică pasivă de păstrare — 
împotriva tuturor evidențelor — a legăturii cu „marii noştri aliaţi”, fără să 
voim a recunoaște că alianțele răsboiului nu mai există şi că imperativele 
aşezării noastre ne indică linii de acţiune precise. Acum câteva luni, la 
începutul toamnei, am avut impresia că intrăm într'o epocă de iniţiative. Și 


ne-am bucurat. Dar bucuria noastră a fost scurtă. Iniţiativele au existat în 
adevăr; dar a lipsit executantul. Se cerea un om cu inteligenţă plastică; cu 
simţ al realităților directe; cu înţelegere pentru problematica răsăritului. Ni 
s'a dat un om mort, cu acea blestemată inteligență de caldarăm de care 
vorbeam altă dată și care a fost întotdeauna nenorocirea popoarelor; un 
occidental uscat de sucurile vieţii, pentru care toată realitatea se închide în 
câteva paragrafe juridice, iar frământările popoarelor se reduc la o seacă 
dialectică de cancelarii. Rezultatul? NUL. Stăm astăzi exact unde eram şi 
acum un an adică: în afară de realitatea răsăriteană a Europei. Cu singura 
deosebire agravantă că anul trecut nu încercasem încă, iar astăzi suntem 
după o încercare nereușită. lată. 

Liga Antirevizionistă? Vai, domnule Stelian Popescu, e prea puţin. Căci 
problema e mult mai gravă. Și responsabilitățile nu stau la noi, în opinia 
publică; ci în altă parte. Să îşi facă, deci, datoria cei cărora le incumbă. 

Nu? 

2 Decemvrie 1933. 


„REVIZUIREA TRATATELOR” 


Articolul meu din 20 Aprilie asupra frământărilor în jurul 
„directoratului” european, a fost comentat de presa italiană. Este o plăcere 
de care, de data aceasta cel puţin, m'aș fi lipsit bucuros. Căci să vedeţi cum 
a fost rezumat în ziarele italieneşti articolul meu. Citez: „ Cuvântul” publică 
un articol asupra revizuirii tratatelor. După ce relevă că deplina adesiune 
britanică la proectul directoratului este un puternic indiciu că ideile d-lui 
Mussolini nu ascund un pericol grav, adaugă că în actuala situaţie este 
primejdios a nu fi de partea cui cere revizuirea, rămânând de partea celor 
ce se opun oricărei modificări. Actuala situaţiune este imposibilă, şi 
modificarea trebue realizată printr'o colaborare generală. România nu 
poate rămâne de partea celor ce nu admit modificări. 

Rezumatul acesta este fals. Și sunt cu atât mai surprins cu cât nu mă ştiu 
scriind confuz sau întortochiat. Ce să răspund? Și cu ce să încep? 

„Deplina” adesiune britanică? N'am scris aşa ceva. Nu ştiu dacă 
adesiunea britanică a fost deplină. Şi chiar dacă va fi fost — ceeace eu nu... 
ştiu, — nu am scris aşa ceva. 

Că „ideile d-lui Mussolini nu ascund nici un pericol grav”? Nici asta nu 
am scris. Nu am scris, și nici nu reiese din cele ce am scris; nici din text, 


nici din context. Nici despre pericol; nici despre pericol „grav”. 

Revizuirea tratatelor? Aş vrea să ştiu unde a cetit onorabilul rezumator 
asta! Dacă revizuirea tratatelor înseamnă revizuirea granițelor, — apoi am 
spus-o categoric: ar fi ridicol să se creadă că prin revizuiri şi „rectificări” de 
graniță se poate rezolva ceva din dificultăţile situației de astăzi. Că 
revizuirea tratatelor poate să însemne și altceva decât revizuirea statutului 
teritorial? Atunci, da, putem sta de vorbă. Dar numai să stăm de vorbă; căci 
de înțeles, până la sfârşit, tot nu ne vom înţelege cu rezumatorul nostru. Nu, 
nici în acest sens nu am vorbit de revizuirea tratatelor. Și nu am făcut-o, 
pentrucă după părerea mea, pe care nu o singură dată am exprimat-o, nu 
prin revizuire de tratate se poate ajunge la schimbarea la care cred eu că 
trebue să se ajungă în lume, și la care se va şi ajunge. Să mi se ierte expresia 
tare, dar eu am impresia că a se vorbi de revizuirea tratatelor e o prostie; tot 
aşa de mare şi de lipsită de viaţă, ca şi hipocrizia celor cari vorbesc de 
respectarea tratatelor. Ce e, oare, un tratat? Un pact? Nu. Ci constatarea 
unor stări de fapt şi a unui raport de forţe. Adică, cum? Îşi închipue cineva 
că Ardealul face parte din Statul Român în virtutea și graţie tratatului dela 
St. Germain? Nu. Ci în virtutea faptului că în chip firesc el trebue să facă 
parte din Statul Român, și că am avut putinţa să realizăm această intrare în 
normalitate. Nu putem, deci, vedea soluţii la situația de azi în revizuirea 
tratatelor — orice ar însemna aceasta, — pentru simplu motiv că nu sunt 
obicinuit a căuta soluţii la problemele vieţii în rafturile prăfuite ale arhivelor 
diplomatice unde mucezesc tratatele. 

Și tot astfel, nu am spus, nu puteam spune că „modificarea trebue căutată 
prin colaborarea generală”. Nu cred în colaborarea generală, pentru că nu 
cred în iluminism, în 1789, în Umanitate (cu U mare), în contractualism, în 
Liga națiunilor şi așa mai departe. Socotesc, în domeniul politic, naţiunile 
ca unităţi colective ireductibile, și nu sunt atât de „jurist? (ca să nu zic 
altfel) ca să nu-mi dau seamă de permanenţa ireductibilă a conflictelor tari 
între colectivele politice. 

Nu. Onoratul corespondent al agenţiei italiene nu a înțeles nimic din 
articolul meu. Poate pentrucă nu a putut. Fapt e însă că nu a înţeles nimic. 
Nici după literă. Nici după duh. Mai ales. 

Eu am spus alt ceva. Am spus că situația e peste tot turbure. Turbure și 
grea. Lumea se frământă în durerile facerii. Căci toate semnele sunt aci 
pentru a ne vorbi de lumea nouă ce stă să vină. Asta spuneam eu când 
vorbeam de schimbările necesare. Și ceream, aşa cum e logic, să nu ne dăm 


de partea celor ce vor să nu se schimbe nimic, pentrucă ăștia stau în lotul 
prăpădului şi al morţii. lar eu nu înțeleg pentru neamul nostru decât un 
drum, — cel al vieții. 

Cum se traduce asta în termeni concreţi? Nu e chiar așa de greu de spus: 
să căutăm linii noui de acţiune; în spre locurile unde încolțeşte viaţa, unde 
noi ne încadrăm normal. Am făcut un pas în ultimul timp; înspre Europa 
centrală. Dacă aş cunoaște și spiritul în care acest pas s'a făcut — până 
acum nu înţeleg încă nimic — aş putea spune dacă e bine sau rău. Principial 
se poate să fie în aceeaş măsură și bine după cum poate fi și rău. 

Este însă un drum care e al nostru; fără nici un fel de îndoială; e cel al 
sud-estului european. Drumul cel mai firesc al nostru, și cel pe care ar fi 
trebuit să-l călcăm mai întâiu. Nu o spun acum pentru prima oară; și nu o 
spun nici cel dintâiu. A spus-o înaintea mea, cu mult, Neculai Iorga, acest 
vizionar al destinelor și al politicei noastre, atunci când a înfiinţat la 
București Institutul Sud-Est-European. Drumul acesta, politica noastră de 
stat nu l-a umblat totuș. Va trebui deci să mergem la Belgrad în acest spirit; 
la Belgrad ca și la Sofia; la Sofia și la Atena. Dar mai ales va trebui să 
mergem — mai ales astăzi — la Angora; unde se leagă multe din firele 
vieţii în care noi ne încadrăm. 

Vedeţi, — aşa se pune problema. Şi asta am spus. „Revizuirea 
tratatelor”? „Modificarea situaţiei prin colaborarea generală”? Naivitate sau 
ipocrizie de neputincioşi. Sau — poate — pur şi simplu fleacuri! 

27 Aprilie 1933. 


PERSPECTIVA ISTORICĂ ȘI CEALALTĂ PERSPECTIVĂ 


Întâmplările din Germania sunt pretutindeni întâmpinate cu dușmănie. 
Dacă duşmănia aceasta ar isvorâ dintr'o judecare obiectivă a situaţiilor, nu 
ar fi nimic de obiectat. Fie care ins, fie care popor, fie care stat are dreptul 
să examineze un eveniment, şi, după împrejurări, să-l accepte sau să-l 
condamne. Impresia noastră este însă că, faţă de frământările din Germania, 
dușmănia aceasta pleacă dintr'o lipsă de înţelegere istorică. Și asta e grav. 
Pentrucă lipsa unei asemenea înţelegeri ne ridică posibilităţile de orientare. 
Nu vreau să spun, Doamne fereşte!, că noi trebuie să adoptăm o atitudine 
prietenească față de regimul Hitler. Vreau să spun însă, și asta categoric, că 
oricare ar fi hotărârea noastră, ea nu poate fi luată decât după o examinare a 
situaţiei făcută oarecum sub specie istoriae. 


Din toate părţile lumii curg proteste împotriva celor ce se petrec în 
Germania. (Până și dela noi. Unde P. E. N-Clubul a hotărât să se asocieze 
unei acțiuni de „înfierare”). Tema pe care se protestează e dublă: 
persecuțiile împotriva Evreilor pe deoparte; arderea cărților pe de alta. Deci: 
sălbăticie şi stupiditate. 

Că va fi sălbăticie şi stupiditate nu mă îndoesc. Este. Sigur. Dar asta să 
fie perspectiva sub care trebue să judecăm noi situaţia? Sălbătăcii şi 
stupidități a mai cunoscut omenirea. A fost isgonirea evreilor din Spania; 
gravele mișcări antisemite din Anglia la începutul erei capitaliste; izgonirea 
hughenoţilor din Franţa. Şi pe urmă: sălbăticia dementă a ghilotinărilor 
franceze; stupiditatea isgonirii lui Dumnezeu din biserici și instituirea 
cultului Raţiunii. A fost ars „Capitalul” lui Karl Marx? Stupid, de sigur. Dar 
numai aproape aşa de stupid ca arderea Evangheliilor și cărților bisericeşti 
din Rusia. Şi sunt isgoniţi Evreii din Germania? Sălbatec, de sigur. Dar 
numai aproape așa de sălbatec, ca isgonirea Rușilor din Rusia! 

Să stabilim deci că Germanii — fie şi numai Germanii lui Hitler — nu 
au inventat nimic. Sălbăticia și stupiditatea fiind permanentă în omenire. Că 
noi protestăm astăzi în potrivă? Da. Dar nici noi nu am inventat nimic. 
Pentrucă şi înaintaşii noştri au protestat. Și împotriva urmăririlor din 
Spania, Anglia sau Franţa, şi împotriva sălbăticiilor sau stupidităţilor din 
Franţa sau Rusia. 

Și acum, iată faptul în adevăr surprinzător: noi protestăm, după cum au 
protestat și înaintașii noștri în împrejurări analoage. Avem noi dreptul să 
protestăm? Da. Și dreptul să protestăm. Exact ca și înaintașii noştri. Şi cu 
toate astea, protestele perfect justificate ale acestora, nu au schimbat nimic 
din cursul lucrurilor: revoluţia franceză de pildă şi-a urmat cursul; exact 
cum și-a urmat cursul revoluţia rusească. 

Cum e asta? Dacă înţeleg eu bine, protestele sunt justificate atunci când 
se fac împotriva unor fapte ce înfrâng mersul firesc al lucrurilor. Dacă 
Europa protestatară dela 1789 avea dreptate, atunci revoluţia franceză 
trebuia să fie nefirească; dar nefirească fiind, ea trebuia să eşueze; ca toate 
întreprinderile nefirești. Cum se face, atunci că totuş revoluţia franceză a 
isbutit? Mă rog, — cine a avut dreptate — Europa protestatară, sau 
revoluţia franceză? 

lată problema. Care nu e nici paradox, nici sofismă. Ci o problemă cu o 
soluţie foarte clară, şi foarte simplă: dreptate au avut ambele părţi; şi, 
protestatarii şi revoluționarii; numai că, din puncte de vedere deosebite. 


Protestatarii acționau în numele ordinei stabilite; revoluționarii în numele 
stărilor ce stăteau să se facă. 

Mi se va obiecta însă că nu e vorba de asta; că nu e vorba de lume veche 
şi lume nouă; că într'o lume veche sau nouă uciderea sau isgonirea 
oamenilor tot sălbăticie e, iar arderea cărților — biblie, talmud sau 
„Capital” — tot stupiditate. De sigur. Numai că, vedeţi, de câte ori a fost 
revoluţie, au fost şi sălbătăcii sau stupidități. Şi atunci: nu cumva nu se 
poate trece de la o stare a istoriei la alta decât numai prin sălbăticie și 
stupiditate? Sau chiar dacă nu ar fi aşa, nu e totuş clar că sălbăticia şi 
stupiditatea sunt inofensive faţă de soarta unei revoluţii? Ba da. 

Aşa fiind însă, trebue să recunoaștem că începe a fi ridicul spiritul de 
critică exercitat împotriva sălbăticiilor şi stupidităţilor unei revoluţii. Hitler 
isgoneşte dreptul roman din universitate? Să spunem că e o copilărie (deși: 
între noi fie zis, dreptul roman este dreptul regimului capitalist). Hitler dă 
afară pe Evrei din funcțiunile publice. Să spunem că e o aberaţie. Hitler 
arde cărțile lui Karl Marx. Să spunem că e o stupiditate. Ei și? Copilării, 
aberaţii sau stupidităţi, toate aceste acte nu sunt decât gesturile prin cari o 
revoluţie lichidează trecutul. Francezii aveau ghilotina. Ruşii — revolverul. 
De ce vă supăraţi? Pentru că Hitler nu are decât rugul pentra cărți și 
decretul de expulzare pentru oameni? 

Haide, să fim serioşi. Căci dacă e admisibil unei revoluţii să procedeze 
sălbatec sau caraghios, dat fiind că întotdeauna așa au procedat revoluțiile, 
— fără ca pentru asta să reușească mai puțin —, apoi nouă individual nu ne 
e îngăduit să fim ridiculi, pentrucă pentru individ ridiculul e moarte. 

A fi în contra lui Hitler pe tema sălbătăciilor, aberaţiilor și stupidităţilor 
lui, e inoperant. Fiţi, dacă credeţi că se poate — și dacă vă ţin curelele — 
împotriva revoluţiei germane. Asta ar fi ceva. 

18 Mai 1933. 


CULTURĂ POLITICĂ 


MUNTENIA CARE UNIFICA 


Scriitorul Radu Dragnea, care s'a remarcat în ultimii ani prin foarte 
sugestive și ingenioase interpretări ale elementelor de cultură românească, 
îmi face obiecţiunea că în raportul de forțe „nord sud” în care eu prevedeam 
isbânda nordului, s'ar putea să intervină un factor special, care să hotărască 
totuş pentru victoria sudului muntean. Acest factor ar fi după d-sa 
funcțiunea unificatoare a Munteniei, aşa de activă în constituirea României 
moderne. 

Evident, problema este prea vastă ca să nu comporte tot felul de 
obiecțiuni. Ea depăşeşte de altfel nu numai cadrul, dar şi preocupările unei 
gazete, fie ea chiar „Cuvântul”. Am aruncat-o în discuţiune mai mult ca o 
sugestie, în preajma adunării dela Alba-lulia, asupra semnificației căreia era 
în măsură să arunce unele înțelesuri mai adânci. De o discuţie prin ziare în 
legătură cu ea, nu sunt bucuros; pentru că nu se încadrează în psihologia 
ziarului în genere. 

Obiecţiunea d-lui Dragnea se leagă însă direct cu probleme desbătute 
îndelung în această foaie. Deci obiecțiunea, în ea însăș, fără raportarea ei la 
problema nord-sud, căreia de altfel eu nu-i găseam interpretări și justificări, 
ci o oonstruiam numai din fapte brute, poate fi cercetată şi aci. 

Funcțiunea unificatoare a Munteniei? O recunoaştem, a existat. Ea 
isvorăşte însă deadreptul din lipsa de rădăcini naţionale a mentalităţii 
muntene, din pierderea contactului cu tradiţia; prin ridicarea unei clase noui 
de oameni, adaptabilă la mentalitatea abstractă a liberal-democratismului 
apusean tocmai prin incapacitatea ei de a gândi organic: mentalitate de 
schimb, nu de producţie. (De altfel nici nu se poate vorbi de o mentalitate 
general munteană, căci și aci ţuicarii din regiunea dealurilor au înfrânt pe 
plugarii Bărăganului). 

Că în asemenea împrejurări muntenii au luat conducerea treburilor și au 
construit noul stat românesc, nu e decât normal. Conjunctura europeană și 
momentul istoric îl indică pentru aceasta. Aci stau, dacă e vorba de uşoare 
indicaţiuni explicative, şi  pricinile succesului muntenilor asupra 
moldovenilor. Dar tot aci stă şi cauza caracterului tranzitoriu al acestui 
succes. 


Pentru că tocmai funcțiunea aceasta unificatoare a spiritului românesc de 
sud, care i-a constituit resortul intim, îi devine astăzi germenul de pierzare. 
Toate țările se adaptează de două zeci de ani încoace unei noui formule de 
așezare politică; formulă care își trage inspirațiile dintr'o mentalitate 
concretă, în contact direct cu realitățile, și având deci nu numai respect, dar 
chiar grija pentru libera desvoltare a formelor locale de viață. Pe când deci 
mentalitatea munteană „decretează”, construind după un plan abstract, 
conceput după idei programatice, — spiritul modern încearcă pretutindeni o 
umilă apropiere de realitate, căreia vrea să-i surprindă secretul; nu pentru a 
o face să se supună voinţei spiritului, ci pentru a-i înlesni libera desfăşurare 
de forță. 

Mentalitatea moldovenească, deși mai aproape de realităţi, nu poate 
lupta din alte motive. Popoarele din răsăritul Europei nu au avut darul de a 
crea state. Actele creatoare în ordinea politică, au venit toate la noi din 
centrul Europei. Contactul strâns cu Rusia, nu putea da prin urmare 
moldovenilor geniu politic constructiv. (Ci cel mult idei). Au deci 
mentalitate realistă. Scapă dificultăţilor structurii unificatoare; — dar nu au 
gestul politic. 

De aceea afirmam că oamenii zilei de azi sunt Ardelenii, celalt nord al 
țării. Ei posedă și înţelegerea concretă a realităţilor, după cum însăș au 
tradiția organizaţiilor prin contactul cu Austria (care, administrativ, ori ce 
s'ar zice, a cunoscut meseria ca puţini alții.) 

Funcțiunea unificatoare a Muntenilor? Nu o contestăm. (Dacă nu ar fi 
decât limba literară!) Dar iată, tocmai această acțiune unificatoare ne dă 
argumente pentru a prevedea apropiata cărare a sudului. 

13 Mai 1928. 


IULIU MANIU — OM POLITIC 


Suntem de câteva luni deja obiectul unor intervenţii prietenești, care ar 
dori să obţină o explicaţie „cordială” între noi cei dela „Cuvântul” și d. 
Maniu. Aceste intervenţii au devenit în ultimul timp cu mult prea frequente, 
pentruca să nu le putem lua în seamă. O explicaţie personală însă între d. 
Maniu şi noi nu ar avea nici un rost. Legături prietenești, în afară de cele 
prilejuite de fosta noastră tovărăşie, de luptă, nu au existat nici odată. Și ele 
nici nu şi-ar avea de altfel locul într'un proces care priveşte viaţa publică. 


Dacă deci e vorba de o explicaţie, ea nu se poate face decât în public, pentru 
că publice sunt şi motivele acţiunii noastre. 

Întrebarea: „de ce atacați pe d. Maniu?”, care ni se pune din atâtea părţi, 
nu e de natură a încercui cu destulă preciziune problema noastră. Ei i se 
poate răspunde pur şi simplu: „de ce nu am ataca pe d. Maniu?”; şi discuţia 
ar fi închisă. 

Căci argumentele cari se pun în linie în potriva „schimbării de atitudine” 
pe care toţi aceşti binevoitori și ostenitori pentru d. Maniu o identifică la noi 
nu rezistă unui examen, nici chiar superficial. 

1. Că am susţinut într'o vreme pe d. Maniu și că acum îl atacăm. 
Inconsequenţă deci. 

Inconsequenţă? Să vedem. Că am fi susținut pe d. Maniu, este numai 
aproximativ exact. Am „susținut? pe d. Maniu întru atâta întrucât era 
conducătorul partidului naţional-țărănesc și prezumat ca omul în stare a 
face să rodească pentru ţară puterile acestui partid. 

A fi „susţinut” odată pe cineva nu-ţi crează însă obligaţia permanentă de 
a-l susţine. Atitudinea ta față de el e condiționată de măsura în care el 
răspunde ţelurilor pe cari şi le-a pus; căci ţeluriie sunt cele cari contează și 
nu oamenii; cari nu pot fi politicește interesanţi decât prin valorile pe cari le 
crează. 

Iată deci că d. Maniu însuși nu există prin persoana lui; ci prin măsura în 
care el poate valorifica — în funcțiunile lui — forțele partidului național- 
țărănesc, sau considerat în el însuş — prin realizările personale în domeniul 
politic. De unde, consequent, rezultă pentru noi, principial, dreptul de „a 
ataca” pe un om politic, după ce l-am „susţinut”. Clar, nu? 

Ni se răspunde însă că: 

2. nu avem dreptul să atacăm pe d. Maniu, pentru că d-sa — în afară de 
orice considerațiuni — este purtătorul de cuvânt al Ardealului. 

Nu o vom contesta, d. Maniu are puternice aderenţe peste munţi. S'ar 
putea spune însă, are încă. Pentru că nu este exclus ca popularitatea d-sale 
să nu fie chiar de aramă; şi să cedeze cu vremea. O popularitate sub 
beneficiu de inventar nu poate fi însă o pavăză împotriva atacurilor. 

Să presupunem totuș că în adevăr d. Maniu ar fi detentorul incontestat şi 
incontestabil al voturilor ardeleneşti. Însemnează că prin aceasta însăşi d-sa 
e sustras atacurilor? De ce? 

Există, de sigur, o mistică a reprezentanței masselor, care acoperă de 
drept şi de fapt pe aleși. Dar poate fi considerat d. Maniu ca beneficiar al 


acestei mistice? Să vedem. 

Motivele pentru cari șeful naţional-țărănist colectează voturile ardelene, 
pot să fie de natură foarte diferită. 

De pildă: Există un particularism ardelenesc; care constă — grosso modo 
— în a avea mai multă încredere întrun ardelean decât întrun regăţean; 
chiar dacă, întâmplător, acesta din urmă ar fi mai inteligent, mai cult, mai 
harnic, mai creator și mai corect decât cel dintâiu. 

Politiceşte, particularismul acesta își găseşte expresia în aderenţa la 
partidul naţional. Nu la d. Maniu, ci la partidul naţional. Sunt probabil 
reminiscenţe istorice, şi o solidaritate cu organizația care a purtat atâta 
vreme în Ardeal steagurile românismului. E sigur că dacă mâine d. Maniu 
ar părăsi acest partid, d-sa ar împărtăși soarta d-lor Goga sau Goldiș, cari 
azi au pierdut popularitatea, deşi personal reprezintă valori cari nu stau 
deloc în urma d-lui Maniu. 

Va să zică, primul motiv al aderenţei de care vorbim nu se raportă la 
calităţile de creator în ordinea politică ale D-lui Maniu, ci la locul pe care îl 
ocupă. Dar, veţi spune, locul acesta nu şi-l datorește calităţilor personale? 
Poate da, poate nu. Căci chipul în care se face selecţia e, în viaţa publică, 
foarte ciudat. Și elementele iraționale joacă în acest proces un rol — 
covârșitor aproape. 

Alte motive? Noi ştim cum s'a făcut politica în Ardeal. Și ne dăm seama 
că exclusivismul ardelenesc manifestat de unele cercuri naționale — atunci 
când de aci, din partea noastră se făceau toate eforturile pentru o apropiere 
— nu a fost decât o tactică urmărind un scop precis: să creeze în masse 
impresia că d. Maniu e duşmănit de regăţeni pentrucă el ţine cu Ardealul, și 
să solidarizeze, prin aceasta, pe toţi ardelenii cu d. Maniu. 

Operația a reușit. Dar dacă e aşa, asta însemnează că popularitatea d-lui 
Maniu e factice, şi că ea nu e legată de calitățile d-sale de om de stat; 
mistica electorală nu-l poate deci acoperi. 

Atunci? Atunci, principial cel puţin, avem dreptul să-l „atacăm”. Există 
motive cari să ne acorde acest drept și in concreto? lată ce rămâne să 
cercetăm. 

EROAREA INIŢIALĂ 


Pe ziua de eri am primit o scrisoare dela d... Verax. D. Verax este unul 
din vitejii cari când se cred în obligaţia de a te insulta, iscălesc... anonim. 
Verax-ul de eri mă ţine de rău: că dece combat eu pe d. Maniu? Apoi, 
onorabile domn Verax tocmai problema asta e în curs de lămurire. 
Întrebarea e însă, — eşti d-ta sensibil la raționamente şi la argumentări? Și 
dacă îţi voiu spune, vei fi în stare să asculţi și să judeci? Pentru că, după 
impresia mea, toţi acești anonimi zelatori ai d-lui Maniu, nu știu decât una 
şi bună: că d. Maniu e „Papă” (Verax mi-o şi spune textual) şi că, prin 
urmare, despre d-sa nu se pot spune în orice împrejurare decât cuvinte de 
laudă; orice ar fi făcut. 

Pentru oamenii aceștia e zadamic deci să scrim. Și nici nu o facem 
pentru ei. Ci pentru lumea care în adevăr vrea să fie lămurită și caută 
elemente de orientare. 

Că, principial, d. Maniu poate să fie combătut, asta am dovedit-o. Că de 
fapt acţiunea politică a actualului preşedinte de consiliu ne ÎNGĂDUE a-l 
combate, asta trebue să o dovedim de aci înainte. 

Cari sunt calităţile d-lui Maniu? Capacitatea gospodărească, technician 
al guvernării? Nu. Căci în materie de politică economică, de pildă, nu 
numai că d-sa nu posedă elementele unei judecăţi constructive, — dar, mai 
grav încă, este impenetrabil la orice raționament în legătură cu problemele 
economice. În acest domeniu, d-sa se referă la anumiţi „bărbaţi de 
încredere”; cari în speţă sunt dd. Mihai Popovici, V. Madgearu și |. 
Lugojanu; adică trei oameni cari trag în trei părți. Asta şi explică de ce 
politica economică a guvernului a fost aşa de lipsită de unitate, bătută de 
toate vânturile, după cum conjuncturile impuneau d-lui Maniu pe unul sau 
pe celalt din cei trei consilieri. 

Capacitate gospodărească în ordinea administrativă? Nici asta. Am 
crezut-o o bucată de vreme gândindu-ne la cu adevărat magistralul discurs 
rostit de d-sa în Camera liberală la legea administrativă. De atunci a trebuit 
să ne verificăm însă. Pentrucă de atunci d. Maniu a fost în măsură să facă el 
însuș o lege administrativă. lar legea aceasta am văzut-o: o însăilare hibridă, 
lipsită de orice unitate și de orice principiu directiv, care a sabotat o aşezare 
administrativă ce trebuia să fie piatra unghiulară a noului regim. 

Aşa fiind, singurul domeniu în care se mai poate pune problema 
capacităţii d-lui Maniu e deci cel politic. Nu d. Maniu — ministru de resort; 
deci d. Maniu prim-ministru. Adică, om care să privegheze la organizarea în 
așa fel a condiţiilor exterioare de viaţă ale regimului, încât să asigure 


colaboratorilor săi capacităţi specializate, un maximum de randament în 
cadrul programei partidului. 

A fost d. Maniu în măsură să asigure cabinetului său aceste condițiuni de 
lucru? Să vedem. 

Prima problemă de ordin politic care s'a pus d-lui Maniu în calitatea lui 
de şef de guvern a fost preluarea puterii. Partidul naţional-țţărănesc se 
afirmase ca o organizaţie politică revoluţionară. Schimbarea de guvern în 
toamna lui 1928 trebuia deci să însemne o schimbare de regim. Asta aştepta 
toată ţara. Căci dacă era vorba numai de înlocuirea capacităţilor liberale 
printr'o serie de capacităţi naţional-țărăniste, asta nu satisfăcea pe nimeni. 
Un suflet nou, o înțelegere nouă a realităţilor, o etică şi o valorificare nouă 
erau singurele îndreptăţiri ale acţiunii și pretențiilor naţional-țărăniștilor. 

În ordinea morală, ca și în ordinea politic-gospodărească deci, 
imperativul momentului în care d. Maniu prelua puterea era unul: 
denunţarea politicei de continuitate. 

Vom spune că problema era pe atunci suficient precizată. În aşa măsură, 
adică, încât d. Mihalache se refuza ori cărui contact cu regența, cerea 
puterea fără condițiuni și fără discuţii prealabile; şi în acest scop se pregătea 
să plece la ţară, pentru a organiza acolo preluarea puterii, pentru cazul în 
care fostul sfat al coroanei ar fi voit să pună condițiuni. 

D. Maniu — tare aş vrea să fim desminţiţi! — a preferat o altă cale: 
aceea a pertractărilor. A stat, deci, de vorbă cu Regența. Speriat de 
intenţiunile demente ale unor cercuri cari urmăreau instituirea unui guvern 
Știrbey, şi nu deplin conștient de faptul că conjunctura istorică îl impunea la 
putere împotriva ori cui, d. Maniu a acceptat să discute, să se tocmească şi 
să sfârșească prin a abdica: șeful mândrului și puternicului partid național- 
țărănesc primea puterea, obligându-se să realizeze — în materie de 
împrumut și stabilizare — politica începută de d. Vintilă Brătianu; nu numai 
în principiile ei, ci şi în amănuntele concrete ale operaţiilor începute — dar 
neterminate— de guvernul liberal. 

Ce însemna această abdicare, nu era greu de prevăzut. Ea angrena 
guvernul d-lui Maniu întrun mecanism greoiu, demodat și primejdios care 
nu putea duce decât la un rezultat: frângerea gâtului. Altfel nici nu se poate 
califica un act care punea dintr'o dată noul regim la remorca politicei d-lui 
V. Brătianu. 

Nu facem aci aprecieri retrospective asupra evenimentelor. Ci numai 
reproducem ce am gândit atunci; căci în seara de Sâmbătă a zilei în care s'a 


constituit guvernul Maniu, în redacţia „Cuvântului” s'a spus față de martori 
— străini de redacţie, dar prieteni politici: — bătălia este pierdută; totul 
trebue reluat dela capăt. 

lar când mai târziu ni s'a oferit de către guvern o strânsă colaborare, nu 
am acceptat-o. 

lată-l deci pe d. Maniu — om politic, în momentul, important între toate, 
al preluării puterii, adică atunci când trebuia să pună bazele de lucru ale 
noului regim: lipsit de curaj, lipsit de clar vedere, mic și şerpuit, gata la 
transacţii, — şi sfârşind prin a duce partidul — marea nădejde a unei ţări 
întregi — în servitute, d-lui Vintilă Brătianu, prin acceptarea politicei de 
continuitate. 

Și asta, vreţi dv. să numim noi „mare politică”? 

...Nu s'a isprăvit însă. 

ELEMENTELE DE ARBITRAJ 


...Era deci, de prevăzut că eroarea iniţială, comisă de d-l Maniu atunci 
când a acceptat guvernul cu condițiuni și s'a obligat la continuarea politicei 
liberale, nu putea duce de cât la neutralizarea marii prefaceri pe care ţara o 
aştepta dela partidul naţional-ţărănesc. 

Odată cea dintâi mare problemă politică nefericit soluţionată, 
perpectivele noului regim erau, evident, mai degrabă sumbre. 

Cu toate acestea situația nu era iremediabil pierdută. Ceea ce nu se 
obținuse dintr'o dată, printr'o atitudine fermă și printr'o înțelegere clară a 
datelor problemei, se putea obţine cu încetul, prin deplasarea centrului de 
greutate a vieții publice dela Coroană, — care, în lipsa unui rege vrâstnic, 
nu era în plinătatea funcţiunii prerogativelor sale — în spre masse. 

A doua mare problemă politică deci, care se punea d-lui Maniu, după 
jalnica întâmplare cu preluarea condiţionată a puterii, era organizarea unui 
partid de masse, ca reprezentanţă efectivă a voinţei naționale, în scopul 
creării unui instrument de arbitraj a vieţii publice. 

Mai simplu: Consiliul de Regenţă ne având de fapt nici căderea, nici 
putinţa de a da delegaţie valabilă de guvernare unui cabinet ministerial și de 
a asigura, prin prestigiul său, opera de gospodărie a guvernului, d. Maniu 


trebuia să caute justificarea şi acoperirea acțiunii sale politice în singurul 
loc unde acestea se puteau găsi, — la masse. 

Aparent, a şi făcut-o. Căci şeful partidului naţional-ţărănesc nu a scăpat 
nici un prilej de a consulta massele electorale și de a se acoperi, în chip 
explicit, cu rezultatele acestor consultaţiuni. 

Numai că d-l Maniu nu a înţeles situaţia; nu aceasta era problema. Nu 
era, cu alte cuvinte, vorba de o acoperire formală a guvernului; ci de 
schimbarea structurii vieţii noastre publice în așa fel, încât să se institue un 
stăpân efectiv, care să acopere de fapt guvernele, creiând o stabilitate care 
să îngădue miniștrilor să lucreze. În această problemă nouă care se punea 
omului politic trebue văzută originea cererii formulate de noi imediat după 
instalarea guvernului Maniu, — crearea unui partid de masse şi instituirea 
dictaturii de partid. 

Cum a procedat d. Maniu, se ştie. D-sa a început prin afacerea demisiilor 
în alb, cerute parlamentarilor nu de partid, cum ar fi fost normal, ci de 
guvern; marcând prin aceasta o atitudine cu totul neașteptată, şi anume: 
punerea partidului la dispoziţia guvernului; adică răsturnând lucrurile pe 
cap și creiând o situaţie instabilă în care elementul vremelnic (guvernul) 
devine precumpănitor față de elementul statornic (partidul). 

În acest fapt, de falsă interpretare a realităţilor politice, stă închisă 
întreaga lipsă de înţelegere a d-lui Maniu față de resorturile esenţiale ale 
vieţii publice. De aceea tot ce a urmat, după gestul cu totul fals al demisiilor 
în alb, nu mai putea surprinde pe nimeni. 

Şi, se ştie, a urmat măcinarea partidului naţional-ţărănesc. Nu este astăzi 
partizan oricât de credincios al președintelui de consiliu, care să nu 
recunoască deschis că partidul e, după aproape doi ani de guvernare, 
incomparabil mai slab decât era în momentul preluării puterii. Mai slab, nu 
prin uzura normală a guvernării; ci prin ruperea resorturilor lui lăuntrice, 
prin disolvarea tuturor legăturilor pe cari se clădea solidaritatea organizaţiei, 
— prin părăsirea marilor țeluri de acțiune cari polarizau forţele de luptă și 
nutreau oarecum cohesiunea partidului. 

De sigur, unii dintre partizani — cei fanatici, şi deci cu redusă capacitate 
a judecății critice — caută acestei slăbiri a partidului tot felul de pricini de 
mâna a doua: acţiunea subversivă și disolvantă a cutărui ministru, opoziţia 
perfidă a cutărui adversar, măcinarea sistematică pornită din lagărul, 
împrăștiat astăzi, al d-lui Barbu Știrbey, ș. a. m. d. 


Se poate. Noi suntem siliți însă a constata că toate aceste pricini, cari de 
fapt nu sunt decât dificultăţi neesenţiale, au fost mai tari decât d. Maniu; și 
că acest domn Maniu nu a fost, deci, capabil să păstreze partidul şi să-l 
poarte intact printre stâncile primejdioase ale atacurilor din lăuntru și din 
afară. Acesta e faptul esenţial. Restul nu e — vorba lui Rabbi Hillel — 
decât... comentar. 

lar dacă e vorba de explicaţie, nu găsim decât una: d. Maniu nu a văzut 
problema necesităţii instituirii unui partid de masse, și nici nu a urmărit-o. 
DE CE nu a văzut-o însă și de ce nu a urmărit-o, — asta e o altă chestiune 
pe care nu vom întârzia să o lămurim. Pentru că cu ajutorul ei vom răspunde 
la o altă întrebare esenţială: de ce este o datorie patriotică să combatem 
existenţa politică PERSONALĂ a d-lui Maniu. 

PROBLEMA RESTAURAŢIEI 


Viaţa publică de după răsboiu nu a cunoscut o mai penibilă guvernare ca 
cea a d-lui Maniu. 

Au fost desigur guvernări excesiv de grele. Cea a d-lui Vintilă Brătianu, 
de pildă. Dar aceasta reprezenta un regim de lichidare. Murise Ion I. C. 
Brătianu, care ţinuse cu voinţa lui năpraznică și cu prestigiul lui unic, strâns 
laolaltă partidul; deși organizaţia aceasta, era ca structură şi ca ideologie 
anacronică; și acum — sub loviturile vremii nouă, partidul pârâie din 
încheieturi, întocmai ca o corabie veche de lemn sub vânturile echinoxului. 

Guvemarea d-lui Maniu însă trebuia să fie un început de regim. „Noul 
curs”, pe care toată țara îl dorea și pentru care atâția ne înhămaserăm, la 
carul d-lui Maniu. Și în loc de noul curs, am avut o guvernare care s'a târît 
de pe o zi pe alta, isbită la fiecare cotitură de drum, amenițând la fiecare pas 
să sucombe sub o nouă dificultate. Au fost vremurile grele? De sigur. Nu 
însă sub marile probleme a suferit regimul Maniu. Ci sub cele mărunte, pe 
cari şi le creia singur; sau pe cari, îndemânatec, i le creau adversarii. 
Guvernarea aceasta nu şi-a putut găsi drumul, pentru că lipsea elementul de 
echilibru al vieţii publice, — supra arbitrul. 

Iar când, după un an de guvernare, d-l Maniu nu isbutise să echilibreze 
viața publică, pentrucă nu fusese în stare, sau nu voise, să organizeze 


partidul de masse şi dictatura de partid, șeful naţional-țărăniștilor se găsi în 
faţa celei de a treia mare problemă politică a regimului său, restauraţia 
monarhiei. A reacţionat, în această împrejurare, șeful naţional-ţărăniştilor 
întrun fel care să ne îngăduie a-l socoti om politic? Să vedem. 

Este în deobşte cunoscut că unul din punctele de program cari mai ales 
au atras simpatiile ţării înspre partidul d-lui Maniu a fost restaurarea 
monarhiei efective. 

Acţiunea naţional-ţărănistă a fost în această privință așa de precisă, încât 
„carlismul” acestui partid era un fel de steag. Aşa că atunci când, în 
Noembrie 1928, am avut schimbarea de regim, toată lumea era încredințată 
că chemarea în ţară a Principelui pribeag era o chestie, dacă nu de 
săptămâni — de luni cel mult. 

Nu s'a întâmplat însă nimic. D-l Maniu uitase cu totul de chestiunea 
dinastică. În aşa măsură, încât îşi așeza guvernarea pe baza prieteniei şi 
colaborării cu d-l Barbu Știrbey. 

Când în toamna lui 1929 noi am redeschis chestiunea, provocaţi de 
scrisoarea nepotrivită a d-nei Eliza Brătianu către d-l William Martin, d-l 
Maniu a fost... surprins. Și ne-a rugat să încetăm, din motive de... 
oportunitate. 

Moartea înaltului regent Buzdugan punea însă problema în chip brutal. 
D-l Maniu trebuia să zică da sau nu. A preferit o soluţie dilatorie, şi a ales în 
Regenţă pe d-l Sărăţeanu, a cărui demisie — pretindea d-sa — o avea la 
dispoziţie, pentru cazuri excepţionale. 

Era acest „caz excepţional”, întoarcerea Regelui? Astăzi, d-l Maniu şi 
amicii săi o pretind. Sunt însă ei îndreptăţiţi să o facă? Nu! 

Este adevărat că, cu rare excepţiuni, d-l Maniu nu s'a pronunţat categoric 
împotriva actului restaurației. D-sa a păstrat contact cu cercurile „carliste”, 
e drept; dar tot aşa de drept e că d-sa a sabotat întotdeauna acţiunea acestor 
cercuri. 

Ni se va răspunde că președintele partidului naţional-ţărănesc sabota 
asemenea acțiuni pentrucă înțelegea să păstreze pentru el iniţiativa în 
această chestiune. Să admitem. Dar când trebuia exercitată această 
iniţiativă? Avea intenţia să o exercite efectiv? Și în ce sens? 

Motive pentru intrarea în acţiune erau, slavă Domnului, suficiente. Le-a 
luat în considerare? Nu. Este cineva care să poată afirma contrariul? Să o 
făcă şi să o dovedească! 


Dar Regele, luând El iniţiativa, a sosit în ţară. S'a raliat d-l Maniu nouei 
situații? Nu. Ci a declarat că multul mult pe care-l poate face e să-L, accepte 
ca... al treilea membru în Regenţă. 

Prin urmare — şi asta nu suportă nici un fel de desminţire —: în 
chestiunea dinastică d-l Maniu a căutat să-și asigure inițiativa; dar nu a 
exercitat, şi nici nu a dat semne că ar vrea să exercite această iniţiativă, nici 
odată; iar în faţa faptului împlinit a crezut că restaurarea monarhiei efective 
se poate face prin... complectarea regenței. 

A treia mare problemă politică pe care în decurs de un an și jumătate d-l 
Maniu isbuteşte să o rateze. De ce, vom vedea. Dar însemnează asta om 
politic? 

CAUZE ŞI EFECTE 


Dintre cele trei mari probleme politice cari s'au pus d-lui Iuliu Maniu, în 
calitatea sa de şef de guvern: preluarea puterii, crearea instrumentului de 
guvernare, restaurarea monarhiei efective, nici una nu a fost deci 
soluționată de președintele partidului naţional-ţărănesc în chip mulțumitor. 
Am dovedit-o. Evident, dovezile abundă; — iar ceea ce am spus noi nu e 
decât o mică parte din multul care se poate spune. 

Noi ştim că odată dovada raţională făcută, chestiunea nu poate fi socotită 
ca de fapt închisă. Sunt anumite cercuri în ţara românească în care 
„psichoza Maniu” persistă încă în ciuda tuturor argumentelor raţionale și 
împotriva evidenţei însăș. 

Ar fi nedrept însă ca aceste cercuri să ne acuze pe noi de pripită sau 
neîndreptăţită schimbare de atitudine. Ci, dacă în lagărul d-lui Maniu se află 
un om care să dorească cinstit o lămurire a situaţiei, atunci să treacă în 
revistă evenimentele guvernării Maniu și să ne indice problema politică pe 
care șeful guvernului a soluţionat-o în chip fericit. Şi vom sta de vorbă. 
Operația aceasta noi am făcut-o. Și de aceea suntem siguri că dovada 
capacităţii politice a d-lui Maniu nu se mai poate aduce. 

Cu aceste consideraţiuni însă problema noastră se strânge până către 
ultimele preciziuni. Am dovedit („Cuvântul” din 13 Iulie c.) că nici faptul 
că într'o vreme am susținut acțiunea d-lui Maniu, nici faptul că d-sa e încă 


exponent al Ardealului, nu-l pot acoperi — principial — în potriva unor 
eventuale atacuri din partea noastră. Am mai dovedit („Cuvântul” din 16, 
17, 19 Iulie c.) că lipsa unor calităţi technice și politice (evidenţiate prin 
incapacitatea flagrantă de a soluţiona, în chip acceptabil, măcar, marile 
probleme cari i s'au pus), îndreptățește și o combatere de fapt a d-lui Maniu. 
Am dovedit. Recunoașştem însă că aceste elemente nu sunt încă 
îndestulătoare pentru a lămuri situaţia. Noi am stabilit numai că d. Maniu 
poate fi combătut. Asta nu explică însă de ce combatem. Ar fi necesar, cu 
alte cuvinte, să aducem dovada nu numai pentru faptul că șeful național- 
țărăniştilor poate fi combătut (dovadă pe care am făcut-o), ci şi pentru 
faptul că d. Maniu trebue combătut (dovadă care urmează să fie făcută). Să 
ne lămurim deci. 

Ar fi ieftin şi cu totul neserios dacă, sprijiniți pe constatările și 
precizările de până acum, ne-am grăbi să conchidem că d. Iuliu Maniu este 
un om politic de mâna a doua sau a treia, care a ajuns, prin întâmplări, la o 
situație nemeritată, și căruia nu trebue, deci, să i se acorde o importanță mai 
mare decât se acordă plevuștei politice de categoria unui Duca oarecare, de 
pildă. Nu. D. Maniu este o personalitate politică îndeajuns de interesantă, 
care sub aspecte gelatinoase ascunde o anumită consistență. Ea merită, deci, 
să fie urmărită mai îndeaproape. 

D. Maniu a făcut greșeli grave, — de sigur. În toate cele trei mari 
probleme politice pe cari le-am amintit, soluţia sau atitudinea d-sale a fost 
falsă. Din incapacitate? Să vedem. 

Dacă urmărim greşelile comise de șeful guvernului în cele trei 
împrejurări amintite, putem stabili dealungul acestei adevărate cariere de 
erori, un fir roşu conducător. În adevăr: d. Maniu trebuia să o rupă cu 
vechiul regim, şi nu a făcut-o; trebuia să-și consolideze partidul, şi nu a 
făcut-o; trebuia să restaureze monarhia, și nu a făcut-o. De ce? Iată: 

1. Dacă d. Maniu nu o rupea cu vechiul regim, ci accepta politica de 
continuitate (cum, de altfel, a şi făcut-o) d-sa rămânea dependent de partidul 
liberal (slăbit considerabil prin moartea lui Ion Brătianu) şi de Regenţă 
(care ori când putea fi ţinută în şah prin agitarea „chestiei închise”). Dacă o 
rupea cu vechiul regim și respingea politica de continuitate, d. Maniu 
rămânea dependent de partidul naţional-ţărănesc şi programul său. 

Șeful guvernului a acceptat prima soluţie. De ce? Pentru că îi convenea 
să depindă de cineva slab, — nu de cineva tare. 


2. Dacă d. Maniu instituia politica de masse şi realiza dictatura de partid, 
d-sa ar fi creat un organ de arbitraj al vieţii publice, care ar fi sfârșit prin a 
deveni independent. 

Șeful guvernului nu și-a întărit partidul; pentrucă îi era frică să nu devină 
el însuș supus al partidului său. 

3. Dacă d. Maniu se declara, categoric, părtaş al restaurării monarhiei 
efective şi o realiza, ar fi contribuit la echilibrarea vieții publice şi la crearea 
unor raporturi normale în cari partidele politice ar fi trebuit să accepte 
intervenția și controlul Regelui, ca element regulator în viața 
constituțională. 

Prin urmare, în toate trei cazurile analizate de noi, soluția — greşită — 
acceptată de d. Maniu mergea în aceeaș direcţie: în spre crearea situației 
celei mai anarhice, de cea mai mare labilitate; înspre neutralizarea tuturor 
elementelor de control şi arbitraj. Sunt acestea greșeli întâmplătoare? Ne e 
greu să o credem. Părerea noastră e că, mai degrabă, d. Maniu alegea în 
toate împrejurările soluţia care, desagregând încheeturile vieţii noastre 
publice, îi îngăduia instituirea, încetul eu încetul, a unui regim de dictatură 
personală. 

Dar dacă așa stau lucrurile, nu e de datoria noastră să pășim, pe faţă, 
împotriva d-lui Maniu? 

ÎNTRE DICTATURĂ ȘI SUGRUMAREA VIEȚII 


...Prin urmare: Dacă încercăm a surprinde ceeace e caracteristic şi 
esenţial erorilor comise de d. Maniu în cele trei mari probleme politice cari 
i s'au pus în calitatea lui de om de guvernământ, ajungem la rezultatul, în 
adevăr straniu, că toate au ceva comun: tendința de a dezagrega instituţiile 
vieţii politice ca atare, și de a neutraliza forțele de control. 

Așa fiind însă, e greu să mai considerăm aceste erori ca provenind dintr'o 
incapacitate dela caz la caz a d-lui Maniu de a reacţiona just la problematica 
realităților; că trebue să căutăm originea acestor erori ceva mai adânc. Cu 
alte cuvinte: nu avem de aface cu erori întâmplătoare, pricinuite de o 
întâmplătoare intuiție imperfectă datelor realității; ci — mai grav — cu o 
tendință structurală, organică, a șefului naţional-țărănist de a alege dintre 


toate soluţiile posibile ale unei probleme pe cea care, paralizând totul 
împrejur, creează d-lui Maniu personal — e adevărat, momentan numai — 
o situaţie privilegiată. 

Este evident — şi asupra acestui punct nici nu ar putea fi discuţie, dacă 
am avea voe să recurgem la fapte din „istoria secretă” a ultimilor doi ani — 
d. Maniu a mers în chip constant în spre dictatura personală. Ambiţia 
aceasta poate fi, mai la urma urmelor, îngăduită — principial — ori cui. 
Condiţionat însă. 

Un dictator reprezintă întotdeauna un exces de viaţă și o putință de a 
gospodări energiile naţionale într'un ritm care depășește canoanele ordinei 
stabilite. Regimul constituțional nu e croit, de altfel, decât pe un minimum 
de realizări, pe care încearcă să-l și asigure efectiv. El este, ca atare, valabil 
numai în vremuri normale, stăpânit de energii mediocre. Şi încetează de a 
mai fi operant în perioadele de sub-normal ale puterilor creatoare. Ca ori ce 
lege impusă din afară, constituţia nu este şi ea decât o formulă medie. Asta 
explică totul. 

Dar dacă pactul fundamental nu este un absolut, ci numai un fel de 
schelet extern croit pe măsura normalului și mediocrului, atunci de la sine 
înțeles că marile personalităţi au dreptul la pretenţia de a sparge formele 
prea strâmte ale constituţiei; pentru a ridica digurile cari zăgăzuiesc şi 
comprimă puterile creatoare, și pentru a lăsa drum liber acestor puteri. 

De unde rezultă cu necesitate: că dictatura nu e o formă de administrare 
a forțelor naţiunii, care să trebuiască a fi principial combătută; dar că 
această dictatură nu-și poate avea justificarea decât într'o mare putere 
creatoare. 

Și acum: d. Maniu dictator? 

Nu. 

D. Maniu nu poate crea. Pentru că, înainte de orice, creaţia este viață; iar 
printr'un blestem congenital care apasă, îngheţat, asupra întregii lui acţiuni, 
d. Maniu este o unealtă a morţii. 

Contrafăcut și artificializat, începând prin a omorî în el însuș ultima 
sămânță de viaţă, șeful partidului naţional-țărănesc tinde în orice 
împrejurare în chip constant, printr'o aplecare firească, în spre soluţia care 
asigură un maximum de descompunere. 

Exemple? Dovezi? Pe lângă cele trei probleme politice fundamentale pe 
cari le-am analizat mai de aproape, toate gesturile d-lui Maniu se încadrează 
în această formulă: felul în care și-a constituit cabinetul; simpatia d-sale 


pentru elemente ca D. R. loaniţescu, Madgearu, Știrbey, fiecare 
reprezentând — din puncte de vedere deosebite — un maximum de 
descompunere; antipatia d-sale pentru elemente ca Grigore lunian; felul în 
care a „rezolvat” chestiunea calendarului; intrigile pe cari în chip voit le-a 
întreținut în partid și în guvern; sinistrele și — în acelaș timp — ridiculele 
remanieri ale cabinetului; hibrida lege administrativă, monument de 
incoherență și de perfidie; atitudinea d-sale în chestiunea Vaida şi Mihai 
Popovici; felul în care — personal, de o impecabilă corectitudine — a ştiut 
să acopere operaţiuni nedelicate petrecute sub regimul d-sale şi a îngăduit 
amestecul surprinzător al unor oameni cari îi stăteau aproape în chestiuni cu 
cari nu aveau nici o legătură; soluţia la care s'a oprit în cazul Stere... Şi 
peste toate aceste şi atâtea alte gesturi, persoana d-lui Maniu însăși: o ocnă 
de ambiţii neputincioase, o pungă care distilează venin, amorţind, 
paralizând, desagregând totul în juru-i — singura formă sub care poate 
stăpâni. 

Aci stă de altfel nodul tragic al acestei stranii şi, câtă va vreme, 
enigmatice figuri a vieţii noastre publice: conștient de neputința sa 
creatoare, d. Maniu este biciuit totuși de o ambiţie bolnăvicioasă; care îi 
depăşeşte cu mult posibilităţile şi care îl obligă să recurgă la orice — fie 
chiar și la sugrumarea vieţii — numai ca să-şi ostoiască setea de stăpânire 
personală. 

Este, în adevăr, o tragedie. 

Dacă ea ar privi numai pe un om, pe d. Maniu, poate că o îndatorire 
creştinească ne-ar îndemna să-i stăm alături; în acelaş fel în care, tu om 
sănătos, strecori, cu o strângere de inimă, cocainomanului torturat de lipsă, 
praful alb. 

Dar nu e cazul. Viţiul cocainomanului se hrăneşte doar din trupul 
acestuia. Ambiţia d-lui Maniu se desalterează însă din viaţa noastră. Ea 
suge vlaga unei naţii întregi, şi nu lasă în urmă decât ochi împăienjeniţi, 
creiere cu muşiţă, braţe vlăguite şi căzute. Asta e! 

Dar atunci; noi — în slujba d-lui Maniu? Nu. 

Instrumente docile, devotate și fervente în mâinile unei mari puteri 
creatoare — ori când! 

Dar sângele nostru tânăr, cald și sănătos, jertfă inutilă și besmetică 
întrun act de vampirism — nici odată! 

De aceea proclamăm cu aceeaş convingere transfigurată şi cu aceaş 
hotărîre ce nu cunoaște frica, cu care statornic am mărturisit aci pentru 


isbânda adevărului și a vieţii: 

Aşezarea unei vieţi publice româneşti sănătoase și rodnice nu va fi cu 
putinţă decât după eliminarea politică a d-lui Maniu. 

EPILOG 


Noi și Ardelenii 


Nefasta acțiune de dezagregare exercitată de d. Maniu asupra vieţii 
noastre publice, în scopul de a-și asigura o stăpânire personală cât mai largă 
şi mai nediscutată, poate fi urmărită și studiată pe un caz tipic: felul în care 
şeful partidului naţional-țărănesc a organizat legăturile dintre noi și 
ardeleni. Cazul merită şi altfel a fi cercetat mai de aproape, el referindu-se 
la una din problemele esenţiale ale noului stat românesc. 

Între noi şi ardeleni sunt, de sigur, simţitoare deosebiri structurale. Nu 
din punctul de vedere al valorii noastre respective. Căci sunt unele aşezări 
mai bune la ei, după cum sunt altele mai bune la noi. Dar am trăit istoriceşte 
— şi întrun fel şi spiritualiceşte — sub latitudini deosebite, şi bucuriile sau 
vicisitudinile noastre au fost, respectiv, altele. 

Dar deosebirile acestea dintre ei şi noi nu sunt atât de categorice, şi mai 
ales nu sunt atât de esenţiale, încât iubirea să nu poată arunca peste ele punți 
de legătură. Și iarăş nu se poate spune că aceste legături nu au fost dorite şi 
de o parte şi de alta a munţilor. A fost însă întotdeauna cineva care s'a pus 
deacurmezișul acestor dorinţe şi a sabotat ori ce încercare de apropiere. 

Voiu înfățișa aci experiența mea personală; alții o vor face, dacă o vor 
crede de cuviinţă şi de nevoe, pentru ei. Contactul meu cu conducătorii 
vieţii publice ardelene, m'a dus încă dela începutul acestor relaţiuni la 
convingerea că o înfrățire a vechilor generaţii nu este cu putinţă; îi 
cunoșteam și pe ai lor — și pe ai noştri; şi îmi dădeam seama că oamenii nu 
mai au destulă elasticitate spirituală și sufletească, pentru a se putea adapta 
nouilor împrejurări. Nu mi-a fost greu să constat însă că deoparte şi de alta 
se ridicau două generaţii nouă, pline de hotărîre, de spiritualitate şi de avânt 
între cari o înţelegere şi o legătură erau nu numai cu putință, dar chiar cald 
dorite. Aci se putea lucra deci. 


Prilejul s'a și ivit curând de tot. Pe un caz special, e adevărat, dar s'a ivit. 
Urmând îndemnuri spontane — şi neconcertate, dacă-mi aduc bine aminte 
— tineretul naţional-țărănist de o parte, „chemăriştii” de alta, m'au solicitat 
să-i ajut într'o operă de organizare a nouei generaţii. Preocupările mele 
lăuntrice cari, o mărturisesc, primează, sunt de altă natură decât politica. 
Am stat deci, în faţa acestei propuneri, mult la gânduri; cu dorinţa intimă de 
a mă ţine departe de asemenea întreprinderi. Chemarea însă s'a repetat; şi 
încă, cu atâta sinceritate și deschidere de suflet, încât am crezut că nu mai 
pot refuza. 

Am fost, deci, să văd pe „mai marii” lor. Era o acţiune nouă, și nu aș fi 
vrut să fiu acuzat că... corup tineretul, ducându-l sub alte steaguri decât 
cele național-țărăniste. 

Am văzut întâiu pe d. Mihalache. Mi-a strâns mâna. 

Am văzut apoi pe d. Vaida. Două ceasuri și jumătate de vorbă; în care 
timp, printre tot felul de povești dela Curtea din Viena, am fost supus unui 
interogator în regulă. Pasă-mi-te eu mă purtam cu gânduri ascunse; și d. 
Vaida, musai, trebuia să le afle! A sfârșit zicând: da; şi... trimițându-mă la 
d. Maniu. 

Care m'a primit surâzător şi dulce şi... m'a trimis la d. Vaida. 

Am înţeles. Și n'am mai insistat. 

Curând după aceea s'a ridicat însă în Ardeal puternica mişcare a 
voinicilor. Am spus-o atunci şi o repet acuma: este cel mai semnificativ şi 
mai însemnat fenomen politic dela răsboiu încoace. Mișcarea trebuia însă 
definită, precizată, organizată; — spre maximum de efect. Am hotărît deci 
să fac o serie de conferinte în ţară și în special în Ardeal, pentru lămurirea 
faptului. Și am anunţat-o. Ideea a fost bine primită. Probabil însă că „prea 
bine”. Căci d. Vaida a început iarăș să-mi spună cum era la curtea din Viena, 
— şi iarăş m'a trimis la d. Maniu. 

La care, evident, nu m'am mai dus. 

Știu însă, că, după asta, unii chemărișşti cari activau printre voinici au 
fost chemaţi la București; ca să li se pună brutal alternativa: cu noi, sau 
cu... Nae Ionescu. Ridicul, nu? 

Ridicul și nu prea. D. Maniu știa, în definitiv, că personal eu nu hrănesc 
nici un fel de ambiţie politică; era sigur că în viaţa mea nu voiu fi nici 
deputat, nici ministru, nici — doamne fereşte? — șef de partid. Deci nu 
de... concurența mea politică avea a se teme d. Maniu. 


Era însă ceva: faptul că eu eram unul dintre cei câţiva tineri „regăţeni” 
cari cred în necesitatea şi au luptat pentru unificarea spirituală şi politică a 
țării. lar prin aceasta eu ameninţam interesele d-lui Maniu şi ale generaţiei 
sale. Căci Ardealul este o unitate închisă, a cărui reprezentanţă e constituită 
în monopol și dată în exploatare d-lui Maniu şi a lor săi. Orice spărtură în 
zidurile acestei cetăţi, orice poartă deschisă înspre zările românismului 
integral, este un act de dușmănie personală în potriva d-lui Maniu. 
Înţelegere directă dela om la om, dela suflet la suflet, dela generaţie la 
generaţie? Nu se poate! Totul prin d. Maniu; care lasă să treacă doar atât cât 
crede și vrea el, — adică atât cât nu ameninţă câtuș de cât calitatea d-sale de 
singur reprezentant autorizat, rege neîncoronat al Ardealului. 

Nu cunosc o generaţie cu un mai sigur instinct politic și cu o mai 
impresionantă putere de acţiune, decât tânăra generație ardeleană. Nu o 
spun acum pentru prima oară. Dar în acelaș timp nu cunosc o generaţie mai 
comprimată politiceşte de înaintașii ei, ca aceasta. De ce? D. Maniu trebue 
să-și asigure stăpânirea necondiționată, — și orice personalitate care se 
ridică, poate ameninţa solidaritatea de sclavie politică pe care o exploatează 
d. Maniu. Să se ridice; dar trecând prin ciurul „șefului” şi purtând fierul 
stăpâniei lui! 

Dar toate astea — pentru ce? Este d. Maniu purtătorul unui nou ethos? 
Reprezintă d-sa posibilităţile de înoire a vieţii publice și a spiritualității 
românești? Aduce o competență deosebită în rezolvarea problemelor de 
Stat? Simte în el însuş o chemare messianică? 

Nu. Regimul d-sale şi generaţia d-sale ardeleană s'au dovedit cel puţin 
tot aşa de venali, prevaricatori, incapabili, gata la orice tranzacţie, lipsiţi de 
avânt, de spirit de jertfă, de inteligență, de talent şi de spiritualitate, ca şi 
regățenii noștri cari au deținut până acum marile situații politice. Atunci? 

E clar: d. Maniu sabotează orice încercare de unificare politică și 
sufleteaseă între noi și ardeleni, pentru că numai dușmănia între noi și ei — 
pe care în Ardeal d-sa o întreține savant — îi poate asigura situaţia (și 
beneficiile) de singur reprezentant autorizat al Ardealului. 

Aci ca şi în altă parte, pasul hotărîtor nu se poate face decât trecând peste 
cariera politică a d-lui Maniu. 

24 lulie 1930 


Criza partidelor politice 


I. PARADOXUL DIALECTICEI PARTIDELOR ȘI PARTIDUL DE 
MASSE 


Se pare că scoaterea din circulaţie a partidelor politice, care e cerută, sau 
în orice caz recomandată, de unele personalităţi proeminente ale vieţii 
publice şi de o parte din presă, soluţie care găseşte un ecou din ce în ce mai 
larg în cercurile opiniei publice, a început să îngrijoreze pe unii din oamenii 
noştri politici. „Dreptatea”, „Viitorul” şi „Îndreptarea” — oficioasele 
partidelor de guvernământ, ca și confrații cari trăesc în apele căldicele ale 
unui vag sentimentalism democratic, se ocupă stăruitor — și nici decum ca 
de un „subiect de vacanţă”, de această problemă. Ba, ceva mai mult, se pare 
chiar că d. Duca — se putea altfel! — după audiența la Palat (semnificativ, 
nu?) ar fi propus, sau ar avea de gând să propună, o coaliţie a partidelor de 
guvernământ cu scopul de a împiedica instituirea unui „guvern personal”. 

Chestiunea este deci acută şi ea merită a fi luată în considerare. Credem 
însă, din capul locului, că discuţiunea ar câștiga și în preciziune şi mai ales 
în rezultate practice, dacă părţile în prezenţă și-ar da mai mult seama de 
coeficientul de relativitate al tezelor lor respective, şi ar concede că 
atitudinea dogmatică și categorică pe care o păstrează astăzi e fundată mai 
mult în necesităţile polemice, decât în realităţile politice și sociale. 

Cu alte cuvinte: adversarii sistemului partidelor politice ar trebui să nu 
uite că aceste partide s'au născut în chip natural din condiţiile de viaţă ale 
statelor moderne — şi că, întru atâta întru cât sunt fenomene naturale, 
organe în organismul societăţii, este pur și simplu absurd să li se nege 
existenţa şi să se preconizeze suprimarea lor. 

lar partizanii acestui sistem sunt tot așa de datori să-și aducă aminte că, 
întru atâta întru cât sunt organe, partidele politice sunt pasibile de „crize”, în 
cari funcțiunile lor să fie suspendate. 

În cadrul acestor încercuiri metodice să cercetăm deci problema. 

S'a spus că un partid politic este o realitate dialectică. Aceasta 
însemnează că existenţa unui singur partid politic este un non sens. Partid 
însemnează, doară, parte; şi stă în însăş natura părţii să nu epuizeze întregul. 
Într'un fel; iar în altul, partidul are, prin definiţie, o structură polemică; el 
opunându-se unui alt partid. 

Ca orice organizaţie polemică însă, un partid trebue să fie dogmatic, 
exclusivist și intolerant. El nu poate admite nici discuţii, nici tranzacţiuni 
asupra ţelurilor pe cari le urmărește, asupra punctelor de vedere pe cari le 
reprezintă. Pentru acelaş motiv, el este dușmanul hotărât al oricăror veleităţi 


de spirit critic. Acesta reprezintând întotdeauna un ferment de disoluţie şi 
sfârșind, mai curând sau mai târziu, prin a provoca o spărtură în 
solidaritatea și disciplina partidului. 

Unitate de luptă deci, partidul e obligat să posede anumite resorturi, în 
virtutea cărora el se diferențiază de celelalte organizaţii analoage și în 
conformitate cu cari el urmăreşte victoria. Aceste resorturi pot fi de două 
feluri: exterioare, ţelurile către cari se îndreaptă, idealul pe care vrea să-l 
realizeze; sau lăuntrice, deosebiri structurale, de mentalitate, de factură. (E 
dela sine înţeles că exterioare sau lăuntrice, aceste forțe nu se exclud ci, în 
cele mai multe cazuri colaborează, sau chiar se condiţionează). 

În virtutea ţelurilor lui sau în conformitate cu indicaţiile ineluctabile ale 
structurii lui, un partid dă, deci, lupta politică. Pentru ca să se realizeze. Să 
observăm însă că în momentul în care s'a realizat, adică în momentul în care 
şi-a înfrânt adversarul, partidul politic și-a subscris propria sentință de 
moarte. Căci de îndată ce un partid e, în adevăr, o „realitate dialectică”, el 
nu poate exista decât prin opoziţie cu un alt partid; — deci încetează el 
însuş de a fi, în momentul în care, prin victorie, şi-a distrus protivnicul. 

Este exclus ca un asemenea rezultat, înfrângerea definitivă a 
adversarului, să se poată obține, fără ca partidul învingător să nu aibă de 
partea sa massele, sau — ceeace, în fapt, e tot una — marea majoritate a 
elementelor politice active. Aşa fiind însă, în momentul în care o 
organizație politică şi-a distrus adversarul și a rămas defitiv stăpână pe 
situație, ea — încetând a mai fi un partid politic — se identifică cu însăş 
„ţara”. 

lată deci că viaţa politică normală ne poate duce la un moment dat, 
principial cel puţin, la înlăturarea partidelor politice. 

Consideraţiile acestea nu sunt numai teoretice. Atât bolșevismul din 
Rusia, cât şi — în altfel — fascismul în Italia, nu sunt altceva decât 
regimuri instituite după mecanismul schițat mai sus. 

Noi înşine trebuia să ajungem într'o situaţie analoagă; dacă partidul 
naţional-ţărănesc era în adevăr un partid și d. Iuliu Maniu un om politic. 
Acesta este sensul istoric al acţiunii noastre, când recomandam 
transformarea partidului naţional-ţărănesc într'o organizație de masse şi 
instituirea dictaturii masselor. (lar în lumina acestor consideraţii apare şi 
semnificația cu adevărat istorică a „bandelor” de voinici, pe cari anumiţi 
„teoreticieni” nu le pricep nici astăzi). 


Este evident că dictatura masselor și corelativul ei, inexistenţa partidelor 
politice, nu reprezintă o poziţie echilibrată și ca atare stabilă. Întoarcerea la 
vechea formulă, a partidelor politice, este oarecum fatală. Dat fiind că este 
imposibil ca, mai curând sau mai târziu, să nu înceapă a se produce 
diferențieri în această massă, identificată cu ţara. Tocmai de aceea, şi pentru 
a evita eventuale sguduiri, noi am propus încă din lanuar 1929 în această 
foaie, ca — în cazul în care dictatura masselor ar fi fost instituită — să se 
încurajeze în chip normal lipsa de omogenitate a partidului național- 
țărănesc, în scopul de a se înlesni polarizările cari ar fi dus în mod natural la 
formarea nouilor partide. (Cât a înţeles d. Maniu din acest proces politic, se 
vede din faptul că ne-a chemat, ca să ne demonstreze că... nu se ceartă 
nimeni în partid!) 

Ori cum ar fi însă, se pot identifica momente în procesul istoric, în care 
partidele politice nu există. Că această inexistenţă a partidelor — realizată 
pe căi absolut normale — nu se poate menţine cu vremea decât prin forță 
(Mussolini) sau prin teroare (Stalin) asta e o altă chestiune. Am dovedit 
ceeace nu trebuesc să uite oamenii de partid: că partidele politice nu sunt — 
în procesul normal istoric — realități cu existență perpetuă, şi că stă în însăș 
natura partidului politic ca la un moment dat el să dispară. 

Era să fie chiar cazul nostru. Nu a fost însă. Cazul nostru e deocamdată 
altul. Îl vom cerceta. 

30 Iulie 1930 


Criza partidelor politice 


II. PARTIDUL DE CADRE ȘI MASSA ELECTORALĂ MOBILĂ 


Dacă natura dialectică a partidului politic duce, după cum am arătat, la o 
luptă categorică şi la o victorie care sfârşeşte — în chip destul de paradoxal 
— prin a suspenda existenţa oricărui partid politic în genere, nu e mai puțin 
adevărat că în marea majoritate a cazurilor, partidele politice nu se distrug 
reciproc, ci coexistă. 

Coexistă de sigur, într'un fel, ca unităţi în luptă, atâta timp cât victoria 
care să le suprime, întârzie. Dar mai coexistă şi altfel: în sensul în care, de 
pildă, liberalii și conservatorii şi-au trecut, în Anglia, unii altora puterea, 
sute de ani dearândul. 


Asta înseamnă că, în afară de posibilitatea strict logică, decurgând din 
chiar conceptul de partid, a urmăririi luptei până la capăt și a suprimării 
vieţii de partid, posibilitate care, după cum am văzut, e de domeniul 
realităţilor, istoria ne mai oferă cazul, — de fapt, nu de drept, e adevărat — 
al suportării reciproce a partidelor, al colaborării partidelor la existenţa lor 
reciprocă. Este cazul cel mai frecquent, de altfel — care din această pricină 
pare şi cel mai normal — şi pe care urmează să-l analizăm. 

Pentru ca două partide să se suporte reciproc, este neapărată nevoe ca în 
structura și programul lor să existe un minimum de puncte esenţiale 
comune. Este posibil să se suporte, de pildă, două partide cari ambele 
lucrează în cadrul constituţiei şi cărora această constituţie le e un cadru 
destul de larg pentru desfășurarea acţiunii lor. Nu se vor suporta, ci vor 
merge la soluţia radicală, de ex., comuniștii și partidele burgheze, — după 
cum în Franța monarhiștii nu pot îngădui existenţa partidelor republicane... 
decât de nevoe. (Un asemenea partid radical ar constitui la noi țărănismul, 
dacă ar fi consequent desvoltat și organizat). Celelalte partide însă, se 
suportă. 

lar coexistenţa lor este posibilă, prin faptul că ele reprezintă, fiecare, 
organizațiuni cu interese limitate; care în nici un caz nu pot ajunge la 
punerea în chestiune a structurii și fundamentelor statului. Statul există — 
aşa cum există; în forma lui dată și codificată; rostul partidelor politice este, 
ca atare, să găsească formulele politice cari să asigure acestui stat — 
considerat ca absolut şi deci imuabil — un maximum de randament. 
Funcțiunea partidelor politice este, deci, clară: ele au datoria să găsească, în 
cadrul unui sistem care le şi defineşte fiinţa, soluţiunile technice cele mai 
potrivite la diversele probleme cari se pun spre rezolvare. 

În această a doua eventualitate deci — a coexistenței şi îngăduirii 
reciproce a partidelor — viaţa publică prezintă două elemente constitutive: 

1. Două sau mai multe partide politice admițând toate un program 
minimal comun (constituţia sau în genere forma statului); diferenţiându-se 
prin sistema prin care înțeleg să gospodărească forțele statului (programul 
propriu fie cărui partid); având fiecare la îndemână un număr de cadre mai 
mult sau mai puţin fixe; şi bucurându-se de anumite aderente în masse, cari 
aderenţe nu constituesc în nici un caz o majoritate de guvernare. 

2. O massă electorală neutrală, neînscrisă în vreun partid, sau nevotând 
întotdeauna cu acelaș partid, care se hotărăște după oportunităţi și care, 


după cum se alătură aderenţei statornice a unuia sau altuia dintre partide, 
contribue la constituirea majorităţii de guvernare. 

Nu e greu de înțeles că aceste două elemente sunt absolut necesare unui 
regim politic bazat pe existenţa unor partide politice reale. 

Să vedem însă, acum, care e situația dela noi. 

Două sau mai multe partide politice admițând toate un program minimal 
comun (în speţă constituţia): avem. 

La aceste partide — cadre mai mult sau mai puţin fixe: avem. 

Aderenţe în masse; cari aderențe nu constituesc în nici un caz o 
majoritate de guvernare: avem: 

Însă: 

1. Nu există programe proprii fie cărui partid. Partidele noastre politice 
trăesc într'o anarhie programatică de nedescris: partidul liberal legiferează 
în cadrele mentalităţii şi sistemei socialiste; partidul naţional-ţărănesc își 
însuşeşte punctul de vedere al burgheziei liberale; iar partidul poporului 
înscrie pe steag: muncă, legalitate, cari pot constitui o metodă formală, dar 
nu şi un program substanţial de guvernare. 

Aşa fiind, ceeace poate aştepta ţara dela aceste așa zise partide este cel 
mult o capacitate technică oportunistă de guvernare, şi nu diferențieri 
sistematice, programatice în opera de gospodărire a statului. 

2. Pe de altă parte: există, de sigur, o massă electorală neutrală, 
neînregimentată în partide, care e singura în stare să dea unuia sau altuia 
dintre partide majoritatea de guvernare. Din nefericire însă pentru partizanii 
sistemei partidelor politice, această massă mobilă nu e la noi în stare să se 
hotărască după motive obiective, ci, după cum se ştie, e zestre 
guvernamentală: ea votează întotdeauna cu guvernul. 

De unde urmează cu necesitate: că într'o ţară unde partidele politice nu 
se diferențiază programatic şi unde indicaţiunile pentru ordinea succesiunii 
la putere a acestor partide nu se face prin iniţiativa massei electorale neutre, 
nu se poate vorbi de un regim al partidelor politice. 

Ce drept au aceste partide ca să ceară totuş permanentizarea sistemului? 

Nici unul! 

Și vom arăta de ce. 

31 Iulie 1930 


Criza partidelor politice 


III. ÎNTRE „ECHIPELE DE LUCRU” ȘI GUVERNUL PERSONAL 


Față de pretenția partidelor politice româneşti că permanentizarea 
regimului lor constitue singura formulă normală a vieţii publice și că orice 
încercare de a se recurge la un guvern personal echivalează cu o lovitură de 
stat, am arătat aci: 

1. Că suspendarea existenţei partidelor politice poate să fie, la un 


moment dat, un fenomen cu totul normal din — punctul de vedere al 
procesului istoric — decurgând din însăş natura dialectică a partidului 
politic. 


2. Că existenţa partidelor politice ca instrumente de guvernământ e 
condiționată: a) de diferenţierea programatică a acestor organizaţii, b) de 
putinţa indicării ordinei de succesiune la guvern prin acţiunea autonomă şi 
spontană a unei masse electorale neutrale. 

3. Că, în ţara noastră, aceste două condițiuni esenţiale nu sunt împlinite. 

Şi am făgăduit să revenim cu amănunte lămuritoare. Să o facem deci. 

Este clar că, de îndată ce partidele politice nu oferă nici programe 
politice diferenţiate, nici aderenţa clară a majorităţii massei electorale, și de 
îndată ce această majoritate este constituită prin anexarea zestrei 
guvernamentale, — în ţara românească dăinuieşte de fapt o situaţie ale cărei 
caracteristice sunt: 

1. Ficţiunea regimului parlamentar, 

2. Inexistenţa unor criterii obiective pentru stabilirea ordinei de 
succesiune a partidelor la guverne. Cu alte cuvinte: 

Pentru ca cineva să guvemeze, are, desigur, nevoe de majorităţi 
parlamentare. Dar aceste majorităţi parlamentare şi le creiază ori ce partid 
politic de îndată ce e la guvern. De unde urmează că, nu guvernul depinde 
de majorităţi, ci majorităţile de guvern. Sistemul acesta, așa de înrădăcinat 
în viața noastră publică, încât a fost adoptat chiar şi de d. Maniu, deși nu 
avea în acel moment (1928) nici un interes să o facă, echivalează însă cu 
recunoașterea implicită a inexistenţei efective a partidelor politice. Nu 
insistăm însă. Ci revenim la fapte. 

Cine stabileşte formal, la noi, ordinea de succesiune la guvern? Regele. 
Care după cum se ştie „numește și revoacă pe miniștrii săi”. Dar stabilind 
ordinea de succesiune, deci acordând unui partid politic mandatul de a 
forma guvernul, Regele îi acordă tot deodată, prin zestrea guvernamentală 
şi majorităţile parlamentare. 


Așa fiind, tot jocul politic se reduce, în materie de succesiune la guvern, 
la hotărîrea Regelui. 

Ce elemente obiective se oferă însă reflexiunii regale, în momentul în 
care Suveranul trebue să ia o hotărîre? 

Aderenţe electorale? Nu. De îndată ce procentul în această materie îl dă 
zestrea guvernamentală. 

Atunci, ce? Partidele politice, de sigur. Dar partidele politice, ca partide, 
cu programe, sisteme şi metode diferenţiate? Nu. 

Atunci? Să nu ne înșelăm singuri. Sau să nu ne lăsăm furaţi de 
prejudecățile obicinuite ale vieţii publice. Singurul lucru real pe care ni-l 
oferă partidele politice este o echipă de lucru. Fiecare şef de partid posedă o 
asemenea echipă din care poate constitui ori când un guvern. Atâta tot. Nu 
trebue să se supere nimeni, dar „șef de partid” însemnează, la noi, exact 
atâta cât însemnează un „vătaf” în portul Brăilei. Ai un vapor de încărcat, te 
adresezi unuia din „vătafii” portului; care, cu echipa lui, îţi încarcă vaporul. 
Ai o ţară de guvernat, te adresezi unui șef de partid; care din echipa lui îţi 
constitue un guvern cu care gospodărești apoi ţara. 

Criteriile de selecțiune? Ele nu pot fi decât absolut personale și 
subiective. Pentru motivele pe cari le-am arătat. Dar atunci pe ce se bazează 
oare pretenția partidelor ca numai lor să se adreseze Regele când are de 
format un guvern? Precum se vede, — pe nimic. 

Singurul argument al partidelor ar fi că ele prezintă echipe de lucru mai 
omogene și mai ajustate. Ar fi, analog, cazul unei echipe de football, de 
pildă, care s'a antrenat mai multă vreme și a isbutit să stabileaseă o anumită 
coheziune între membrii ei. Argumentul nu ar fi, principial, lipsit de 
valoare. Numai că, în practică, noi constatăm că d. lunian nu e de loc 
„ajustat” cu d. Vaida sau cu d. Maniu; şi că în schimb d. Madgearu ar fi 
grozav de ajustat cu d. Duca. Așa că și acest argument cade. 

Neexistând însă criterii obiective de selecțiune, iar Regele fiind silit să 
acorde mandatul de guvernare — și cu el odată şi zestrea guvernamentală 
— după aprecieri personale subiective, urmează că chiar adresându-se unui 
partid, Regele tot un guvern personal constitue. Aşa că nici măcar această 
funcţiune nu îndeplinesc la noi partidele politice: de a acoperi coroana. 
Faptul este atât de adevărat, încât, la noi, de câte ori un partid crede că a stat 
prea mult în opoziţie începe să atace Coroana care nu se hotărăşte să trimită 
la plimbare guvernul în funcțiune. 


Dar dacă aşa stau lucrurile, de ce să nu fim odată sinceri cu noi înşine? 
De ce să susţinem că Regele nu are dreptul să facă guverne (oricum 
personale) decât prin intermediul șefilor de partide; şi să nu recunoaștem că 
El se poate adresa în acest scop și altor persoane, cari reprezintă ceva prin 
valoarea lor personală — cum ar fi d-nii Prezan, Iorga, Titulescu de pildă — 
şi nu numai decât prin activitatea lor de vătafi ai vieţii publice! 

Partidele politice vor avea dreptul să ridice pretenţiile pe cari le 
formulează astăzi, atunci când vor fi cu adevărat partide politice — 
programatic diferențiate — şi când va exista o opinie publică autonomă și 
spontană. 

Până atunci, guverne de partid sau guverne de personalităţi, reprezintă 
formule politice de o egală îndreptăţire; şi liber este Regele — și anume sub 
exact aceleași responsabilități — să se hotărască pentru o formulă sau alta, 
după cum Îl îndeamnă libera Lui judecată și simţul pulsului vieţii, care 
hălăduieşte în El. 

3 August 1930. 


DE LA „SĂMĂNĂTORUL” LA NOUL STAT ROMÂNESC 


Atitudinea protestatară şi surprinderea manifestată de partidele politice 
faţă de puternica mișcare de opinie publică împotriva regimului partidelor, 
dovedesc o dată mai mult, dacă mai era nevoe, totala lipsă de înţelegere a 
oamenilor vechiului regim, faţă de transformările spiritului public şi de 
noua problematică a statului. 

Dacă acceptăm premisa — pe care o socotim astăzi suficient fundată — 
că criza partidelor politice nu este, întrun fel, decât reflexul imediat al 
crizei statului, atunci militanţii regimului partidelor vor fi obligaţi să 
recunoască deschis, că „lupta” care se dă astăzi, nu e decât punctul de 
ajungere al unui întreg proces de transformare spirituală, inițiat cam acum 
treizeci de ani; şi anume de d. Iorga, prin „Sămănătorul”. 

Statul „modern”, statul liberal, statul partidelor politice, a avut, de sigur, 
şi anterior rezistenţe de întâmpinat. Ele porneau, pe deoparte, din lagărul 
conservator care nu urmărea însă decât menţinerea unor anumite privilegii 
şi a unei situațiuni de fapt care nu mai putea ţine piept curgerii vremii; pe de 
alta, din lagărul culturalilor cari îşi dădeau seama că ritmul și cadrele în 
care se desfășoară viaţa statului nostru duceau în chip fatal la sugrumarea 
spiritualităţii. 


Unii şi alţii, conservatori şi junimiști, nu aduceau cu ei însă un program 
pozitiv de guvernare și nici un principiu creator pe a cărui desfășurare să se 
poată construi un stat. Acţiunea ziaristică a lui Eminescu, singurul om 
public care, în această perioadă a gândit organic — și încă și el numai timid 
—, a rămas izolată; cu atât mai mult cu cât nici nu a ajuns la o formulă 
matură de expresivitate. 

Primul deci, care a isbutit să arunce fundamentele adevăratei civilizații 
românești a fost profesorul Iorga, şi anume în acțiunea întreprinsă la 
„Sămănătorul”. Meseria, temperamentul și structura lui spirituală îl indicau 
de altfel. Și astfel am aflat că statul românesc și civilizaţia românească nu 
se pot ridica decât pe autohtonism, adică pe punerea în valoare a 
specificului românesc, şi nu au decât un isvor de alimentare — clasa 
țărănească. 

Mişcarea dela „Sămănătorul? a deviat însă. Trecută în mâinile 
„poporaniștilor” dela Iași, ea a luat forma hibridă a unui țărănism încadrat 
în formele democraţiei contractuale apusene, cu puternice reflexe din lumea 
materialismului istoric. 

Iar partidul țărănesc, început în 1918-19 sub cele mai bune auspicii, a 
degenerat și el prin imixtiunea lipsită de înţelegere a patru elemente de 
falsificare: 

1. social-democratismul saint-simonian al d-lui dr. Lupu, 

2. liberalismul de metodă materialist istorică, a d-lui Madgearu, 

3. poporanismul chaotic ruso-german al d-lui Stere, și 

4. juridicismul și legalismul josefinian, de cea mai artificială și mai pură 
„Aufklărungsphilosophie”, a d-lui Maniu. 

Era însă imposibil ca marele adevăr fixat și formulat de d. Iorga să nu 
rodească. Neutralizat, prin accidentele mai sus amintite, în planul 
realizăriior practice, el a fost cu atât mai activ în mișcarea ideilor. Aci se 
încadrează: 

1. lupta în potriva spiritului şi mentalităţii liberale — care e un fapt 
permanent în istoria României moderne, dar care s'a adâncit şi sistematizat 
sensibil după răsboiu; 

2. noua mişcare ortodoxă care în fond nu este decât o reacțiune 
împotriva spiritului secular înstăpănit în metafizică și al cărui punct de 
ajungere trebue să fie — mânăn mână, de altfel, cu neo-scolastica — 
neutralizarea spiritului protestant al renaşterei pe care sa construit 
civilizaţia actuală europeană şi — artificial — cea românească; 


3. necesitatea de a se ajunge la manifestări de artă și cultură specifice, 
formulată — în chip ceva cam... programatic și normativ, e drept — prin 
autohtonism. 

Începută pe baze modeste şi insuficient de eficace, dar cu remarcabilă 
preciziune programatică în 1919 la „Ideea Europeană”, această mişcare 
spirituală şi-a găsit expresiunea statornică și sigură în două organe de 
publicitate: „Gândirea” şi „Cuvântul”. Revista internaţională de sinteză 
ortodoxă „Logos”, care a trebuit să-şi suspende apariţia după două numere, 
foarte impunătoare de altfel, se încadrează tot aci. 

Mișcarea aceasta însemnează o nouă formulă: și anume formula 
generaţiei noastre. Nu am inventat-o noi. Ea se ridică în chip necesar din 
structura noastră şi își cere, împotriva tuturor întârziaţilor, realizarea. Că 
această realizare va trebui să se răsfrângă în chip imediat şi asupra așezării 
statului, de asta nu se mai poate îndoi nimeni. 

Cel dintâiu care a intuit-o şi a formulat-o — noi nu suntem decât 
glossatori! — a fost Neculai Iorga. El ne-a definit generaţia, el ne-a precizat 
drumurile. De aceea, ori pe unde ne-am afla alături de el sau... împotriva 
lui, noi, generaţia răsboiului, căreia îi cade în sarcină crearea noului stat 
românesc, suntem PROMOŢIA ISTORICĂ NECULAI IORGA. 

Ce reprezintăm? PRIMATUL SPIRITUALULUI. Mai exact: depăşirea 
„economicului” prin „spiritual”. 

...lar celor cari s'ar întreba dacă a sosit vremea acestor realizări, le vom 
aminti că în fruntea ţării stă astăzi Regele Carol al II-lea, al cărui program 
de tinerețe a fost CULTURALIZAREA. Adică programul generaţiei 
noastre. Asta dă de gândit și celor mai înțepeniţi, nu? 

13 August 1930. 


AFI „BUN ROMÂN” 


Întâmpinarea, plină de dorinţa sinceră a unei lămuriri, pe care colegul 
meu de învățământ, d. prof. Frollo, a publicat-o în această foaie în apărarea 
românilor catolici, ne dă prilejul să revenim asupra unor chestiuni pe cari 
noi, la „Cuvântul”, le socotim drept fundamentale. 

D. Frollo se întreabă surprins şi, oarecum, îndurerat: de ce şi de unde 
îndârjirea unor cercuri ortodoxe împotriva românilor de confesiune romano- 
catolică? Adică cum, un catolic nu poate fi un „bun român”? Și nici nu mai 
aşteaptă răspunsul; căci dreptatea atitudinei d-sale îi apare ca evidentă. 


La prima impresia, — de sigur! Dar numai la prima impresie. Căci, în 
fond, chestiunea aşa cum e pusă de d. Frollo, și în genere de toţi românii 
catolici sau numai catolicizanţi, este cu mult prea puţin precisă pentru a 
putea contribui la lămurirea problemei. 

În adevăr, oricât de paradoxal s'ar părea, toți românii catolici sunt în 
măsură a răspunde victorios la întrebarea dacă un catolic poate fi un „bun 
român”. Nici unul însă nu se opreşte la chestiunea mai simplă — dar cea 
revelantă — dacă un catolic poate fi „român”. Et pour cause! Căci a fi „bun 
român” este, sub raportul etnic și spiritual, mai puţin decât a fi „român” pur 
şi simplu. Dar ceeace în adevăr atinge miezul problemei noastre, nu e 
chestiunea bunului român, ci a românului. 

Să ne lămurim. „Bun român” este o noțiune foarte vagă, foarte 
complicată și foarte confuză. Ea închide un element de valorificare morală, 
unul de încadrare politică, şi în ultimă analiză, unul de apartenenţă 
spirituală. 

Bercu Solomon, din târg dela Paşcani, care munceşte de dimineaţă 
până'n noapte, care îşi plăteşte regulat birurile şi e respectuos de legile ţării, 
care a fost în războiu şi și-a împlinit însărcinările cu convingerea fermă că e 
dator să o facă, este de sigur un „bun român”. 

Samuel Micu, cărturarul ardelean care a mers după învățătură la Roma, a 
adus de acolo dovada latinităţii noastre şi a contribuit ca nimeni altul la 
definirea, la delimitarea conştiinţei noastre naţionale, este iarăşi un „bun 
român”. Şi tot așa, pentru a ne ţine în istorie: 

Ion Brătianu-tatăl care a construit armătura statului românesc modern și 
urmărit, cu o putere vie încă în copiii lui, înstăpânirea românilor asupra 
statului şi avuţiei din coprinsul lui, a fost un „bun român”. 

„Buni români” toţi aceşti trei, fără îndoială. Dar şi români? Aci e nodul 
chestiunii. Să nu mai vorbim de Bercu Solomon, săracul, — deşi poate cel 
mai patetic dintre toţi. La el situația e clară: „bun român”, adică: bun 
cetăţean al statului român, în cea mai largă accepţiune a cuvântului. Pentru 
asta însă, nu e nevoe să fii numai decât român, nu? După cum nu e Bercu 
Solomon; deși nu este exclus ca acesta să fi murit în războiu, cu liniştea 
detașată lipsită de retorism a celor cari au conștiința împlinirei unei datorii 
faţă de o realitate colectivă care îi înglobează și îi depășește. 

Cazul lui Samuel Micu e ceva mai complicat. Călugărul acesta papistaş 
este unul din ctitorii conștiinței românești. S'ar putea oare pune la îndoială 
românismul lui? Şi totuș, se poate. Eu nu vreau să cercetez aci dacă Samuel 


Micu a fost sau nu român cu adevărat. Cred însă să pot afirma că nu e nevoe 
să fii român, ca să faci ce a făcut Micu. 

lată, mai anul trecut ne-a cercetat aci în București un englez, colonelul 
Wedgwood. Wedgwood este un englez de baștină. Neamul lui fabrică 
porțelanuri de vre-o două sute de ani. Colonelul nostru este însă... ziarist. 
Poate că puţini oameni au făcut pentru conștiința etnică și pentru 
naționalismul evreu, cât a realizat Wedgwood, acest stăruitor şi îndărătnic 
militant al sionismului. Care e însă situaţia lui? 

Dacă ar fi locuit în Palestina, ar fi fost, desigur, un „bun evreu”. Este el 
însă pentru asta și evreu? Evident, nu! 

...Iată, deci, cum cazul lui Samuel Micu devine irevelant. 

Mai rămâne cel al lui Ion Brătianu-tatăl. Exemplul colonelului 
Wedgwood este şi aci hotărîtor. S'ar putea totuș ca el să nu epuizeze fondul 
chestiunii; deaceea vom insista. 

E incontestabil că Ion Brătianu a voit să fie român. A voi să fii român nu 
însemnează însă și a fi român. A fi român, însemnează o stare naturală, o 
formulă de echilibru a existenţei din care decurg, prin însăş desfășurarea 
vieţii anumite forme. Un bob de grâu, dacă îl îngropi în pământ, la 
umezeală, încolțeşte și dă fir. Un anumit fir, cu o anumită desvoltare, 
necesară, mai dinainte determinată de însăș structura bobului de grâu. Așa 
se petrece și cu „românia” noastră. A fi român însemnează a avea o anumită 
plămadă, din care decurg cu necesitate absolută anumite atitudini și gesturi. 
Voința noastră nu are nimic de zis în această împrejurare; pentrucă noi nu 
ne putem depăși în chip normal pe noi înșine decât încetând a mai fi noi- 
înșine. 

Prin urmare: lon Brătianu-tatăl a construit statul nostru modern. Este 
acest stat în adevăr românesc? Dacă da, atunci, desigur, Brătianu a fost în 
adevăr român. Dar dacă statul nostru modern nu e cu adevărat românesc? 
Atunci lucrurile se schimbă: Ion Brătianu a fost „bun român”, adică a avut 
cele mai bune intenţiuni pentru poporul şi statul nostru, — dar „român” nu 
a fost. După cum nu e grâu sămânţa care sfârşeşte prin a purta un spic de 
orz. 

lată deci adevăratul cadru al problemei. Catolicii români revendică 
pentru ei calitatea de a fi „buni români”. Es ist zu viel des Guten. Noi ne-am 
multumi numai cu răspunsul la o întrebare... mai modestă: Buni români 
puteți fi şi, desigur, sunteţi. Sunteţi însă şi români? 

O vom lămuri tot noi. 


30 Octombrie 1930. 
A fi „bun român”. 


NOI ȘI CATOLICISMUL 


Dacă Părintele Russu nu ar fi astăzi episcop, ci ar continua să conducă la 
Blaj foaia greco-catolică „Unirea”, este sigur că articolul meu de ieri și în 
genere toate consideraţiunile cari vor urma pe această temă ar fi căpătat o 
întâmpinare cu deosebire virulentă. Așa, avem cel puţin certitudinea că o 
discuţie, dacă va fi, se va păstra în limitele unui respect reciproc și a unei 
bune credinţe cari singure pot înlesni, dacă nu un acord — cel puţin o 
lămurire cinstită a punctelor de vedere cari stau în prezenţă. 

Eu recunosc că tema e extrem de delicată. Și că pentru niște oameni ca 
rumânii catolicizanţi, catolici de-abinelea, sau numai „uniți? cari sunt 
încredințați nu numai că ei sunt români cu adevărat, dar că reprezintă forma 
eminentă a românismului, şi cari consideră absența noastră dela închinarea 
faţă de Roma drept una din cauzele stării noastre de înapoiere, iar „unirea” 
ca una din binefacerile cu cari Dumnezeu a învrednicit neamul nostru, — 
afirmaţia care se desprinde deja din rândurile mele (că anume ar fi o 
antinomie sau cel puţin o incompatibilitate între calitatea de român și cea de 
catolic) poate apărea drept iritantă. Cum însă nu scriu ca să irit, și cu atât 
mai puţin ca să insult pe cineva, ci numai ca să lămuresc, nu pot evita 
această discuţie pe care o socotesc ca purtând asupra uneia din cele mai de 
seamă probleme ale spiritualităţii românești; cu atât mai mult cu cât discuţia 
îmi e oferită de catolici. 

Și revenind la... berbecii noștri; pentru a strânge mai deaproape 
problema vom repeta cele ce, credem, am stabilit: că anume poate fi cineva 
„bun român” fără ca neapărat să fie „român”; calitatea aceasta de bun 
român fiind oarecum exterioară românismului şi neindicând decât o 
atitudine, să zicem, amicală, afirmativă faţă de realitatea românească. 

De aci urmează, însă, că romano-catolicii nu dovedesc nimic în legătură 
cu tema pusă în discuţie, atunci când stabilesc că un catolic poate fi „bun 
român”. Pentru a-și justifica situația de români și catolici, şi mai, ales 
pentru a crea o îndreptăţire atitudinii lor categoric proseliste, ei ar trebui să 
arate că poți fi catolic şi român. Asta însă, e mai greu de dovedit. Și iată de 
ce: 


A fi român, turc sau englez însemnează a sta într'un raport de apartenenţă 
şi participare în acelaș timp, faţă de o realitate colectivă, națiunea; care te 
depăşeşte, dar care constitue însăși rațiunea suficientă a existenţei tale ca 
român, turc sau englez. Realitatea aceasta colectivă, este, după natura ei, o 
unitate spirituală; iar după structura ei organică, o comunitate de iubire. 

(Formal — mai exact: fenomenologic, structural, — există o isbitoare 
asemănare între națiune și biserica creştină). 

Așa fiind, nu poate fi cineva român, de pildă, decât dacă participă în chip 
efectiv la „românia”, — dacă, cu alte euvinte, realizează în concret, în 
individual, structura organică spirituală a cărei depozitară în esențial e 
națiunea noastră. 

Naţiunile sunt însă realităţi istorice. Ele iau naștere în spaţiu și în timp; 
sunt condiţionate, ca atare, de tot ceea ce cade sub categoria individuaţiei. 
Atitudinea unui popor față de Dumnezeu, felul în care el trăeşte nu numai 
legătura lui cu Divinitatea, dar chiar Divinitatea însăş, face parte integrantă 
din structura intimă a naţiunii. 

Eu nu ignorez că, în această privinţă, există o cunoștință revelată din a 
cărei codificare ies dogmele. Dar nu e mai puţin adevărat că deși dogmele 
sunt, în ele înșile, adevăruri neschimbătoare, absolute, — există totuş o 
istorie a dogmelor; ceea ce însemnează că adevărul revelat poate fi 
deformat prin presiunea realităţilor istorice. De aci și existenţa diferitelor 
religii și a diferitelor confesiuni înlăuntrul unei aceleași religii. 

Noi nu discutăm aci chestiuni de religii, ci de etnicitate. Așa fiind, putem 
să lăşăm la o parte întrebarea dacă există în genere cunoştinţă revelată 
nealterată de intervenţia elementelor istorice, sau dacă între catolicism şi 
ortodoxie prima sau cea din urmă reprezintă adevăratul creștinism. 

Ne e suficient, pentru lămurirea problemei în desbatere, să constatăm că 
există catolicism şi ortodoxie ca realităţi istorice distincte, întâiu; şi al 
doilea, că în chip natural, istoriceşte, românii sunt, în marea lor majoritate 
— deci în normalitatea lor — prezentă şi trecută ortodocși. 

Cu aceasta însă chestiunea e strânsă pe ultima ei poziţie: 

De îndată ce confesiunea, realitate istorică, face parte integrantă din 
cealaltă realitate istorică, națiunea, urmează că în definiția noţiunii „român” 
şi în constituţia realității „român” intră ca notă, respectiv componentă, 
esenţială, ortodoxia. A fi român, nu „bun român”, ci român pur și simplu, 
însemnează a fi și ortodox. În acelaş fel în care, de pildă, animalul „cal” 
este și „patruped”. 


lată însă, unii români găsesc că ortodoxia nu e bună; și trec la catolicism. 
Este evident că avem aface cu o operaţie de grefă, de altoire. Întrebarea 
este: în momentul în care am devenit eu catolic, mai sunt român? Cu alte 
cuvinte: a atins această operaţie de înlocuire a ortodoxiei prin catolicism o 
componentă esenţială sau numai una accidentală a „rumâniei”? Sau mai 
simplu şi mai general: este confesiunea în genere, o notă esenţială a națiunii 
sau nu? 

lată întrebare de care depinde soluţia antinomiei dintre universalismul 
romano-catolic și particularismul naţional... 

31 Octombrie 1930. 


A fi „bun român”. 


SORŢII DE ISBÂNDĂ A NOUEI OFENSIVE CATOLICE 


Cineva îmi atrage atenția asupra inactualităţii temei pe care am luat-o în 
desbatere. Inactuală? E numai o impresie. Și în orice caz, o judecată nu 
poate fi formulată acum asupra chestiunii, atâta vreme cât nu s'au văzut 
ultimele consecinţe. 

Aş conceda altceva. Că discuţia e prea teoretică, — prea abstractă. Asta 
se poate. Dar nu e nimic de făcut. Sunt cazuri în care tema ne impune și 
nivelul și maniera desbaterii. Și acesta e un asemenea caz. 

Criteriul de selecţiune a problemelor pe cari le luăm în cercetare este 
însemnătatea lor pentru așezarea naţiunii şi statului românesc, și acuitatea 
lor. Cari în ori ce caz nu pot fi puse la îndoială astăzi, când, incontestabil, 
asistăm la o bine nutrită ofensivă catolică. 

Personal, această ofensivă nu mă îngrijorează. Căci trăind de multă 
vreme în contact intim cu structurile realităților colective, îmi dau seama de 
incompatibilitatea funciară care există între catolicism şi românie. Catolicii 
nu o văd. Și nici nu-i interesează. Căci pentru ei o asemenea 
incompatibilitate nici nu există. Orientată cu mult prea mult înspre ordinea 
seculară, interpretând „primatul spiritualului” ca un drept al papei de a 
patrona în chip direct tot ceea ce se petrece în „veac”, biserica romano- 
catolică îşi regulează indulgenţa sau implacabilitatea mai adesea după 
interesele ei politice. Felul cum trăieşte cineva, legătura dintre om şi 
Dumnezeu, GRADUL în care o trăieşte, sunt lucruri de a doua mână. 
Important este adesiunea formală la domnia Sfântului Părinte; şi supunerea 


la autoritatea bisericii. Încolo, — fiecare cum îl ajută Dumnezeu. D-ta 
cetitorule, eu, sau altul ca noi suntem sceptici asupra autenticității 
conţinutului romano-catolic de credinţă a unui Zulus, de pildă. Misionarul 
catolic, nu! Şi nici Roma, cu toată ameţitoarea ei capacitate de a despica 
firul de păr în patru în discuţiile teologice. În această voită lipsă de spirit 
critic şi de preciziune stă, de altfel, şi puterea acţiunii ei proselitiste. 

Dar aci stă şi slăbiciunea ei. Căci pornită să cucerească inși, ea riscă să 
neglijeze şi să piardă suflete. Neţinând seamă de elementul viu, concret, 
istoric, catolicismul se poate aventura să facă prozeliți peste tot pământul, 
dat fiind că pentru el nu există condițiuni istorice de realizare. Ori ce om 
poate deveni catolic. lată convingerea inebranlabilă a Romei. 

Poate însă în adevăr? S'a observat că protestantismul a făcut ravagii 
înlăuntrul bisericii romano-catolice; dar că a fost incapabil să realizeze cel 
mai mic progres în ţările ortodoxe. Explicaţia nu stă în precelența 
ortodoxiei, cum le-ar plăcea unora din noi să creadă; ci întrun fapt mult mai 
simplu: în faptul că biserica romano-catolică înglobase în sânul ei populaţii 
şi națiuni cari structural nu se puteau încadra în doctrina catolică; — și cari 
mai curând sau mai târziu trebuiau să se desprindă de ea, căutându-și 
formele fireşti de viață religioasă. Căci oricât ar trece biserica romană cu 
vederea tendinţele particulariste — ce formă mai necatolică voiţi, decât 
franciscanismul de pildă, care totuş e tolerat, ba chiar pronat, în catolicism! 
— realităţile spirituale sfârșesc uneori prin a depăşi această biserică; 
formula lor fiind alta. 

Faptul acesta însă, că înlăuntrul catolicismului s'a ivit larga mișcare de 
reformă a protestantismului, formează dovada peremptorie că o confesiune 
nu se poate întinde la infinit; ci că, din potrivă, ea îşi găseşte limite de 
expansiune în anumite împrejurări locale, istorice, cari determină structuri 
fundamental deosebite — și deci — incompatibilități. 

Asemenea incompatibilități structurale există însă, după convingerea 
mea, între catolicism și rumânie. Căci catolicism și ortodoxie nu sunt numai 
confesiuni, prezintând anumite deosebiri dogmatice și culturale, ci două 
valorificări fundamental deosebite ale existenţei în genere. Diferenţele 
dogmatice sunt, aş putea spune, punctele cele mai puţin deosebitoare. 
Marea neînțelegere, incompatibilitatea, impenetrabilitatea categorică dintre 
catolicism și ortodoxie își au originile în altă parte: în structurile spirituale 
istorice, concrete, cari le formează suportul, înlăuntrul cărora ele se 
realizează. 


Nu e deloc o întâmplare, deci, că răsăritul Europei este ortodox, iar sud- 
vestul ei, catolic. Confesiunea face parte integrantă și e, oarecum, 
determinată de plămada sufletească a regiunilor respective. Acesta e 
adevărul fundamental în problema națiunii şi religiei: ele sunt realități 
corelative. 

Suntem, ca atare. ortodocşi pentru că suntem români, şi suntem români 
pentru că suntem ortodocși. 

Să devenim catolici? Ca să devenim catolici, ar trebui să ne transformăm 
astfel sufleteşte în cât să putem realiza catolicismul. Transformarea aceasta 
însemnează însă: renunțarea la istoria noastră și la structura noastră 
spirituală. Cu alte cuvinte: renunţarea la românie. 

Aci nu există o a treia poziţie: sau rămâi român — și atunci catolicismul 
tău nu e o realitate; sau devii catolic și atunci nu mai eşti român. Cine crede 
altfel, se înșală. Realităţile sunt aci, — şi ne putem controla. 

„„„lată de ce nu mi-e teamă de noua ofensivă catolică. 

5 Noembrie 1930. 


A fi „bun român”. 


ILUZIILE CATOLICIZANŢILOR 


Era natural ca, atunci când m'am hotărît să accept discuţia provocată de 
românii catolici pe o temă aşa de delicată — dar și de fundamentală 
importanță — să mă aştept la o replică. Cum însă îi ştiu pe catolicizanţii 
noştri oameni de cultură și de dialectică, nu am crezut nici odată că cel 
dintâiu răspuns care îmi va veni va fi jalnic de confuz și de puţin 
îndemânatec. Și totuş aşa s'a întâmplat. De unde, iată-mă în necesitatea ca 
— aşteptând ceva mai de seamă — să desbat obiecțiuni cari, între oameni 
cu simțul ideilor şi al argumentării, nici nu ar fi trebuit să fie ridicate. O fac 
însă, pentru că acest moment polemic se mișcă totuş pe linia 
consideraţiunilor mele. 

Obiecţiunea celor cari ar vrea să fie preopinenţii mei este simplă: se 
înşiră o serie de români de seamă cari au fost uniţi sau chiar catolici, şi mi 
se pune, victorios, întrebarea: ăştia ce sunt? nu sunt români? 

Ba, să presupunem, sunt români. Ei şi? Ce mi s'a dovedit cu asta? Că 
poţi să fii și catolic și român în acelaș timp? Nu. Pentrucă dacă eu isbutesc a 


stabili cu precizie suficientă că cutare ins, care-și zice catolic, e în adevăr 
român, am datoria să-mi pun imediat întrebarea: dar e catolic? 

Căci, la urma urmelor, ce însemnează a fi catolic, sau a fi român? Este de 
ajuns a te numi Ionescu și a avea act de naționalitate românească pentru a fi 
român; ori a fi înscris în controalele bisericii romano sau greco-catolice 
pentru a fi catolic? Evident, nu. 

Sau poate că este deajuns a voi să fii român sau să fii catolic, pentru ca 
să și fii una sau alta?! Mă rog, lucrurile astea trebuesc totuș odată lămurite! 
Să precizăm: eu trăiesc în ţara românească; m'am născut din părinţi români; 
sunt identificat, conştient sau fără să-mi dau seama, cu toată istoria și 
tradiția noastră; şi mai sunt, să zicem, mădular al bisericii ortodoxe. 
Reflectând însă asupra diferitelor confesiuni, eu ajung la încheierea că, de 
pildă, catolicismul e superior ortodoxiei. Și, connsequent, trec la catolicism. 
Însemnează asta că eu sunt catolic? Cum adică? Apartenența efectivă la o 
categorie naturală să fie realizabilă printr'un act de voință? Atunci când eu 
am din naştere părul negru, e suficient să vreau a-l avea roşu, pentru ca să-l 
și am? 

Augustin Bunea, mi se spune, a fost român și a fost catolic. Ergo! Dați- 
mi voe să ridic din umeri: să zicem că a fost român; de unde ştiţi că a fost şi 
catolic? Pentru că va spus-o el? Pentru că a crezut-o el? Pentru că a 
mărturisit-o el? Pentru că a vrut-o el? Asta nu este deajuns. 

Ce vreau să spun cu asta? lată răspunsul meu; sub forma unei probleme 
pe care am mai pus-o odată, ardelenilor, într'o conferinţă la Cluj, pe care 
acum o înfățişez catolicizanţilor. Se ştie că biserica ortodoxă este 
sobormicească şi apostolească; pe când cea catolică — numai apostolească. 
Asta însemnează că pentru pravoslavnici adevărul nu e deţinut decât de o 
unitate colectivă — soborul, sinodul —; pe când pentru „latini” el e de 
natură individuală. De aci, la noi ca autoritate supremă sinodul — 
reprezentanţă colectivă, anonimă —, la ei papa, reprezentanţă individuală, 
personală. 

În Ardeal însă, sunt o mulţime de catolici și uniţi. Și în Ardealul acesta, 
catolic sau unit, a luat naştere o organizaţie politică, a „voinicilor”. Știţi 
care este caracteristica acestei mișcări, ivite, după toate informaţiile, în chip 
spontan şi natural? O să vă surprindă: că nu are un șef. Mai mult: că nu 
admite un şef. În privinţa aceasta, toate datele — adunate dela uniţi sau 
ortodocși — sunt de acord: pretutindeni organizaţiile de voinici, ţărăneşti şi 


românești, au mers înspre reprezentanța colectivă şi anonimă, — şi nu 
înspre cea individuală şi personală. 

Și atunci mă întreb: cum se face că uniţii din Ardeal — catolici, dragă 
Doamne! — merg în comunitatea de iubire a bisericii după catolici, iar în 
comunitatea de iubire a națiunii după... ortodocşi? Și cum se face că 
această structură a organizaţiilor de voinici nu a putut fi schimbată nici 
chiar de intervenţia explicită a d-lor Vaida şi Maniu? 

Ei, vedeţi? "Ţăranii ardeleni s'au pronunţat prin fapta lor pentru 
conducerea unităţii colective în potriva celei personale. Ei sunt, de sigur, 
români. Dar sunt și catolici? 

În potriva acestui fapt au protestat doi oameni politici: d-nii Vaida şi 
Maniu. Ei sunt, de bună seamă, catolici. Dar sunt şi români? 

Să nu mi se răspundă cu exclamaţii. Aci nu e vorba de obicinuinţe, de 
prejudecăţi, de interese personale. Ci de fapte; şi de probleme; cari trebuesc 
gândite dela început, — tocmai pentru a evita erorile provenite din clișeu și 
lene de cugetare. 

A fi român e o stare de fapt. A fi catolic e o stare de fapt. Ambele 
reprezintă anumite structuri organice cu precipitat spiritual. Întrebarea este: 
sunt aceste două structuri compatibile sau nu? Cum am vrea noi să fie, ce 
vrem noi să fim, asta nu are nici o însemnătate. Însemnat e: cum este, şi ce 
suntem. lată nodul situaţiei. 

De aceea toată acţiunea prozelitistă care nu ţine seamă de acest adevăr 
fundamental se sprijină pe o iluzie. În cazul cel mai bun. 

4 Noembrie 1930. 


LA ÎNCHIDEREA UNEI DISCUȚII 


— Intre catolicism şi ortodoxie — 


Am pus coloanele acestui ziar la dispoziţia catolicilor din România, 
pentru lămurirea punctului lor de vedere. La trei sau patru articole ale mele, 
colegul profesor I. Frollo a răspuns cu opt. Îmi va fi îngăduit să încheiu deci 
această discuţie. 

Am crezut că ea va fi mai strânsă şi mai sistematică. Eu am făcut 
afirmaţii precise; şi scurte. Nădăjduiam să mi se răspundă la fel. D. Frollo a 
crezut însă necesar nu atât o precizare de poziţii; pe cât mai ales o dovadă a 
falsităţii punctului meu de vedere. Trudă zadarnică. Pentru că ortodoxie și 


catolicism sunt stări naturale; într'o discuţie noi ne putem deci cel mult 
învinge unul pe altul. Dar convinge, nu. Așa fiind, eu voiu încerca să 
desprind din toată această discuţie punctul litigios, ireductibil. Ca să 
priceapă lumea de ce nu ne putem înţelege. Și să constate de partea cui e. 

Trec peste primele patru articole ale d-lui Frollo, cari nu sunt revelante 
pentru teza pusă în dezbatere, cari se sprijină toate pe o confuzie între 
definiția naţiunii şi realitatea ei; de unde și cea de a doua confuzie între 
diferențele specifice ALE UNUI CONCEPT şi elementele constitutive 
(esenţiale) ALE UNEI REALITĂŢI ISTORICE. Eu ştiu că de sute de ani 
catolicii sunt logicieni. Dar mai știu că îndeletnicirea lor îndelungată cu 
logica a degenerat uneori în logomahie; și că „întrebuinţarea” sofismei sau a 
paralogismului tot în logică se studiază. Și pe urmă, în logică sunt şi eu în 
meseria mea. Socotesc deci că e zadarnic să mai discuţi, atunci când, tu 
spunând că ortodoxia e element constitutiv a ceea ce se numește „rumânie”, 
ți se răspunde că nu e adevărat, pentru că ortodoxia e element constitutiv și 
al „bulgăriei”, „rusiei” sau „sârbiei”! Se poate o mai categorică confuzie 
între nota specifică, după care se diferenţiază o noţiune într'un „gen”, şi 
elementele constitutive ale unei realități? Eu spun: pentru ca un animal să 
fie cal, el trebue ca, între altele, el să aibă NEAPĂRAT şi patru picioare. D-l 
Frollo îmi răspunde: nu e adevărat... pentru că și cânele tot patru picioare 
are! 

Să trecem deci la discuţia cea serioasă. Ea începe abia acolo, unde, d-l 
Frollo, recunoscând că apartenenţa la o naţiune nu poate fi un act de voinţă, 
declară — împotriva punctului meu de vedere — că apartenența la o 
confesiune este totuș un act de voință. Așa pusă chestiunea, ea se reduce la 
afirmaţia că viaţa națională a unui individ este un fapt natural, câtă vreme 
viaţa religioasă, nu. În potriva acestei teme eu m'am înscris însă din capul 
locului în fals; şi nu pot fi decât surprins că perspicacitatea logică a 
preopinentului meu a avut nevoe de a pipăi terenul timp de patru articole, 
pentru a descoperi punctul nevralgic. Să ne delimităm deci poziţiile față de 
acest punct litigios. 

D-l Frollo zice — și cu el toți catolicii — că învăţătura lui Christos e 
una; şi că, prin urmare, adevărul învăţăturii lui e universal. Din această 
afirmaţie, care este netăgăduit valabilă, preopinenţii noştri deduc însă că 
acest adevăr unul trebue să fie văzut de toți la fel. Trebue? Se poate. Și nici 
măcar nu zic că nu e posibil. Cine știe ce va mai hotărî Dumnezeu cu noi 
până la sfârșitul „veacului”! Eu constat însă, că asta nu s'a întâmplat încă. Și 


că adevărul învăţăturii lui Christos unul e pentru ortodocși, altul pentru 
catolici și, în sfârşit, altul pentru protestanți. Și ceeace e mai ciudat încă, fie 
care din noi din aceste categorii, suntem încredințaţi că adevărul nostru este 
cel valabil; că adevărul nostru e absolut. Din FAPTUL acesta, pe care nu-l 
poate contesta nimeni, eu deduc că chiar dacă învăţătura lui Christos e una 
în ea însăș, trăirea ei, și înţelegerea ei, diferă în timp și spațiu. Cu alte 
cuvinte: viaţa religioasă a unui ins, participarea lui la Învăţătură, este 
condiţionată istoriceşte. De unde eu conchid cu necesitate că apartenenţa la 
o credinţă este un fenomen natural. Dumnezeu mi-a vorbit, — de sigur. Dar 
eu nu Îl pot înțelege decât cu facultăţile mele de OM, istoriceşte 
condiționat. Pot eu deci învăţa pe dinafară catehismul bisericii romane, și 
pot declara cât voiu voi că sunt catolic; asta nu are însă nici o valoare, atâta 
vreme cât eu nu voiu fi trăit în condiţiunile istorice în cari s'a desfăşurat 
catolicismul, și nu voiu fi eu însu-mi produsul acelor condițiuni. 

Cum adică? Până la 1518 germanii AU FOST efectiv catolici, și de la 
acea dată AU DEVENIT efectiv protestanți? Până la 1699 o parte din 
românii ardeleni au fost efectiv ortodocşi şi dela acea dată au devenit 
efectiv catolici? E o glumă! Mai drept e să spunem, cred eu, că germanii nu 
au fost niciodată efectiv catolici — ci întotdeauna protestanți —, şi că 
românii nu au devenit niciodată catolici — ci au rămas mereu ortodocşi —; 
chiar dacă unii şi alţii ar crede-o şi declara-o altfel. 

Asta însemnează că formele de viață spirituală nu se transmit și nu se 
impun; ci ele se nasc pur şi simplu. „Iransmiterile” sunt întotdeauna o 
impunere de forme arbitrare sub cari mocneşte realitatea (cazul 
protestantismului). Forme arbitrare, pe cari de cele mai multe ori nu le 
înţelegem și deci nici nu le asimilăm. Dovada? D. Frollo însuș. Care nu ştie 
— şi, întru atâta cât e catolic, nici nu poate ști — ce e un sobor. D-sa spune, 
de pildă, că Academia e un sobor. Întocmai ca tot apusul catolic — și 
protestant, e drept — care și-a imaginat întotdeauna un conciliu ca un... 
parlament eclesiastic. De ce? Pentru că în apus nu a fost nici odată înţeleasă 
convenabil — și, deci nici trăită — realitatea, vie în tot orientul greco-arab, 
cuprinsă în vocabula pneuma. Numai un exemplu! 

Vedeţi dar, toate îndemânările logice sunt de prisos. Întrebările cari 
circumscriu litigiul sunt precise: este viața religioasă a oamenilor un 
fenomen natural sau nu? Formele de viață spirituală se nasc sau se transmit? 
Dacă nu, atunci avem noi dreptate; şi îi rugăm să ne lase în pace în 


ortodoxia noastră — atâta câtă este —, după cum îi lăsăm noi în pace în 
catolicismul lor — chiar acolo unde nu e. 
17 Noembrie 1930 


„INTERNAȚIONALA” SUB GLUGĂ 


Sunt sigur că pentru o mare parte din cetitori, discuţia în jurul 
catolicismului a fost prea lungă. De aceea am și scurtat-o, mărginindu-mă, 
în replica mea la un singur articol. Nu putem face însă acelaș lucru și față 
de preopinenții mei; pentru că sunt gazdă, pentru că socoteam de datoria 
mea să îngădui adversarilor a spune tot ce au de spus, și — să o mărturisesc 
acum — pentru o diabolică plăcere personală: am văzut din capul locului că 
teza adversarilor trebuia să ducă la o fundătură, și... îi aşteptam. Așteptarea 
nu mi-a fost înşelată; căci cei cari au urmărit cu atenție răspunsul d-lui 
Frollo, au putut înțelege că pe acest cald și patetic credincios catolic îl 
paşte... excomunicarea: d. Frollo este, anume, evoluționist. Iar, după câte 
îmi aduc eu aminte, evoluționismul este la Roma, condamnat. 

Să fim bine înţeleşi: eu cel dintâiu apreciez îndemânarea dialectică a 
preopinentului meu. Recunosc în replica d-sale o bună școală catolică, a 
cărei tradiție din nefericire începe să se piardă, şi care pe vremuri făcea 
bucuria mea intelectuală. Vă închipuiţi deci cu câtă plăcere urmăream 
meandrele unei discuţiuni, care îmi aducea aminte, într'un fel, strânsa 
disciplină de expunere scolastică, ale cărei tradiţii abia dacă le-a mai păstrat 
în vremea noastră un Garrigou-Lagrange. 

Dar pentru acelaș motiv, vă închipuiţi cât de trist trebue să mă fi simţit, 
constatând că nici măcar această minunată cultură catolică nu mai e în stare 
astăzi să asigure cărturarului și cugetătorului acea viziune organică a 
realităților, a cărei cea dintâi lege este corelația, și care e singura cale de 
înțelegere a acestor realități. Dacă eu am acceptat discuţia cu catolicii 
noștri, e pentru că am crezut că între ei și mine exista ceva comun: punctul 
de plecare; care, în speţă, nu putea fi decât unul: existența speciilor şi 
incapacitatea naturii de a le depăși prin variaţiuni lente. Este marele 
principiu antievoluţionist pe care biserica romană și l-a însușit în chip 
categoric şi pe care puţinătatea mea profesează încă de pe vremea când — 
ca orice biolog care se respectă — omoră broaște ca să afle... secretul 
vieţii. 


Spre surprinderea mea, a trebuit să constat însă că punctul litigios, pentru 
care trebuia, până la sfârşit, să combat, era caracterul organic al unităţilor 
spirituale și incapacitatea lor de a se transforma unele în altele; fapt pe care 
eu îl enunţam în formula: formele de viaţă spirituală, condiţionate toate 
istoricește, nu se transmit, ci se nasc. 

Din nefericire neînţelegerea acestui fapt fundamental, de care au dat, în 
discuţia noastră, dovadă catolicii, este un fenomen cu mult mai general; 
care depăşeşte tema pusă în desbatere și caracterizează un moment spiritual 
pe care în vremurile de față îl depășim; dar care e încă activ la „bonzii” 
noștri „intelectuali”, și continuă să ne terorizeze cu prestigiul lui „știinţific”. 

Toată falsitatea şi artificialitatea culturii româneşti, de aproape 100 de 
ani încoace, e rezultatul încercărilor făcute la noi de a se transpune — nici 
măcar de a se transplanta deci! — în realitățile moldovalahe anumite forme 
de viață apusene cari acolo se născuseră în adevăr în chip organic. lar 
postulatul, presupoziţia acestor încercări, a fost întotdeauna convingerea că 
formele de cultură în ultimă analiză: de spiritualitate — se pot transmite, și, 
deci, importa. Eroare fundamentală, care s'a verificat pretutindeni ca atare. 

Sunt încredinţat că neamul nostru nu se va reculege, nu va lua cunoștință 
de el însuş, nu va isbuti să devină creator în ordinea spirituală, decât din 
momentul în care va pricepe, în sfârşit, că în această ordine nu se poate 
construi decât pe baze autochtone, și că ori ce import de idei — valabil, de 
sigur, în cadrele stricte ale techniciei — rămâne sterp și duce la apariţiuni 
ridicule; rostul acestor idei importate neputând fi decât cel mult de 
„combustibil”, în nici un caz de „sămânţă”. 

Îmi dau seamă, de sigur, de falsa perspectivă pe care o crează astăzi 
obicinuinţele noastre, lenea noastră de cugetare, neputința noastră de a ne 
smulge unor tipare de gândire cari ne sunt cu violență impuse de aproape un 
veac. Asta nu mă va împiedica însă să afirm şi să pun mereu ca temă de 
reflecţie pentru cei cari nu au pierdut obicinuinţa de cugetare, faptul 
fundamental că influenţele între culturi sunt numai aparente, și că ori ce 
cultură nu împrumută alteia mai „înaintate” decât nume pentru realităţi 
proprii, originare, — sâmburele însuș, elementul esenţial și caracteristic 
generator fiind prin însăş natura lui netransmisibil, netransformabil și deci 
neasimilabil. 

lată convingerea noastră — cu adevărat „ştiinţifică”, aceasta —; iată 
mărturisirea noastră de credință care trage o precisă linie de demarcaţie 


între noi şi toate internaționalele din lume fie ele negre, albe, verzi sau roşii. 
Ar mai fi ceva de adăugat? Nu. 

PREJUDECĂȚI 


Un prieten mi-a trimis acum de curând cartea lui Boris Bajanow, Avec 
Staline dans le Kremlin (Paris. Les éditions de France) cu indicaţia că nu ar 
fi o carte obicinuită. Am cetit-o. În adevăr, obicinuită nu e. Bajanow a fost 
vreme de câţiva ani unul din cei mai intimi colaboratori ai lui Stalin, şi a 
luat parte, în calitate de secretar, la ședințele faimosului Politbureau unde se 
tes — sau se coc! — destinele Rusiei de astăzi. Destăinuirile lui pot avea 
deci ceva în adevăr senzaţional; ca ale unuia care a văzut lucrurile din 
Lăuntru în afară. 

Și au chiar. Bajanow a apropiat pe toţi puternicii republicei sovietelor; i- 
a văzut în intimitate şi la lucru. Însemnările lui, de o precisie care nu lasă 
nimic de dorit, sunt noui ca fapte, şi proaspete ca impresie. Aflăm din ele o 
mulțime de lucruri noui, şi mai ales înțelegem altele mai vechi. 

Din nefericire însă, pentru carte, Bajanow știe numai să vadă; dar nu să 
şi înțeleagă. Tuturor marilor întâmplări istorice din marea republică vecină, 
autorul acesta le iese în întâmpinare cu o înţelegere în cel mai rău înţeles al 
cuvântului burgheză; o judecată concretă și supărător personală; fără suflu 
și fără orizont revoluţionar. În aşa măsură, încât pentru răsturnătoarele 
evenimente de peste Nistru, el nu are altă unitate și alt criteriu de apreciere 
decât jurisdicțiunea şi morala noastră cotidiană, tăiate ambele pe scurgerea 
normală a întâmplărilor. Aşa fiind comentariile şi explicaţiile lui cad 
întotdeauna alături de realităţi; şi nu isbutesc de fapt să lămurească nimic 
din forțele cari sunt la lucru în marea întoarcere rusească. 

Ce credeţi dvs. oare că e Stalin, stăpân și dictator peste destinele a 150 
milioane de suflete? Ne-o spune Bajanow şi ne-o dovedește: un om incult şi 
mărginit, respingător și lipsit de orice talent, neînțelegând absolut nimic, 
ambițios şi crud, un spânzurat fără nici un Dumnezeu, stăpânit de o 
devorantă patimă a puterii. Și ca Stalin, într'un fel sau altul, — și ceilalți. 

Eu presupun că Bajanow are dreptate. Mai mult: sunt sigur că Bajanow 
are dreptate. Mă întreb însă în ce scop ni se spun toate aceste lucruri? Ca să 
fim desgustaţi de revoluţia rusească? Ori, poate, ca să ne convingem de 
neseriozitatea sau fragilitatea ei? Că revoluţia rusească nu va isbuti, sau mai 


exact că nu va isbuti în intenţille ei comuniste, asta o ştim. Asta o știam 
înainte de începutul ei chiar. Și o ştia orice om care nu e prostit de gândirea 
pozitivist „ştiinţifică” şi care nu poate crede în comunism pentru că crede în 
realităţiie vii şi viabile. 

Dar asta nu are nimic de aface cu inteligența lui Stalin. În privinţa 
aceasta, Bajanow, ca orice om vechiu, înoată în prejudecăţi. Căci dacă stăm 
să judecăm lucrurile, aşa cum sunt ele, și nu aşa cum ne-am obicinuit noi să 
le vrem, în materie de politică inteligenţa conducătorilor e o prejudecată; şi 
încă una gravă de tot. Noi, în ţara românească putem să o spunem; pentrucă 
am experimentat-o, şi am plătit-o scump de tot. Eu nu zic că Stalin nu o fi 
prost. Spun însă că asta nu interesează. De aproape opt ani, omul acest 
dispune de destinele Rusiei. Notaţi: de opt ani, într'o vreme de răsturnări și 
prefaceri continui. În aceşti opt ani, lucrurile au început în Rusia să capete o 
consistență. Se poate ca această consistență să nu ducă înspre comunism, ci 
în altă parte. Dar ce e important pentru Ruşi oare? Să realizeze 
comunismul?, — sau să găsească o formulă politic-economică de echilibru 
(ori care ar fi ea) în locul celei a ţarismului, care categoric, nu mai mergea? 

Nu mă îndoiesc, Trotzki e mai inteligent; e inteligent și talentat! Era însă 
de preferat ca republica rusească să fie astăzi stăpânită de Trotzki? Nu cred. 
Pentru că Trotzki fiind un om inteligent și cu idei, şi aplicând întâmplărilor 
vechea concepție eroică a istoriei — după care un om cu voinţă poate face 
orice — ar fi violentat realităţile, încercând să le păstreze în cadrul strict 
(teoretic!) al comunismului. Ar fi fost bine? Hotărât, nu! 

Aşa, Stalin fiind, cum zice Bajanov, prost, și neştiind ce e comunismul, 
s'a lăsat purtat de împrejurări şi a reacţionat dela caz la caz, după indicaţiile 
imediate ale realităţilor. Sau poate că nici nu a reacţionat de loc. Ceea ce, 
probabil, a fost încă mai bine. Lăsând lucrurile să se aşeze singure; el 
mărginindu-se a le înregistra numai. 

Să lăsăm deci toate aceste prejudecăţi la o parte: Istoria nu au făcut-o 
oamenii inteligenţi. Inteligenţii și voluntarii cel mult dacă au falşificat-o şi 
au întors-o din drum. Nu vom exagera spunând că deşteptăciunea ar fi un 
impediment; nu. E cert însă, că ea singură nu crează un drept la guvernare. 

Vreţi dovezi? Toată istoria politică e plină. Nu a fost oare Carp mai 
deştept de cât Ion Brătianu? Şi se poate continua. 

TOI DESPRE PREJUDECATA INTELIGENȚEI 


Scurtele mele însemnări în legătură cu cartea lui Bajanow asupra Rusiei 
lui Stalin şi cu rolul proştilor în istorie, a provocat nedumeriri. Comentariile 
şi aprecierile cari mi-au ajuns până acum nu sunt din cele mai măgulitoare; 
nici pentru mine, — dar nici pentru autorii lor. Cel mai grav lucru care mi 
se spune e că aş fi paradoxal. Să mă iertaţi, dar eu paradoxal nu sunt. 
Paradoxul e un lux pe care şi-l pot permite oamenii deştepţi cari nu cred în 
nimic şi se complac în diletantism. Acesta însă nu e cazul meu; dacă nu 
pentru altceva, cel puţin pentru faptul că pentru mine viaţa e un lucru foarte 
serios, în care eu cred. 

Când am luat deci apărarea proștilor în politică, împotriva „deştepţilor”, 
nu am vrut să fac paradoxe, ci să stabilesc adevăruri. Eu ştiu că în unele 
împrejurări prostia poate fi o pacoste și o pedeapsă de la Dumnezeu. Știu. 
Căci meseria mea mă obligă adesea să umblu prin ponoarele filosofiei, și 
îmi dau seamă ce dezastre şi ce nenorocire organizează în acest domeniu 
prostia; mai ales când e gravă şi serioasă. În filosofie prostia e însă fatală 
pentru că ne aflăm întrun domeniu specific inteligenţei. Nu însă acelaş e 
cazul politicei; care toată se mișcă în planul gestului creator. 

Pentru punctul meu de vedere pledează în primul rând realitățile — 
starea de fapt. Căci înodând firul cu cele ce spuneam mai zilele trecute: nu a 
fost un Carp mai deștept decât Ion Brătianu bătrânul? Şi totuş, bine sau rău, 
Ion Brătianu a făcut incomparabil mai mult în ţara românească, decât Petre 
Carp. O să spuneţi că acesta din urmă nu a fost lăsat să facă? Non-sens. 
Căci omul politic nu e lăsat sau împiedecat să facă ceva; ci îşi crează singur 
posibilităţile de acţiune. Cel care așteaptă să fie lăsat a face, poate fi vătășel, 
slujba, administrator, — numai om politic nu. 

Om politic, asta însemnează în primul rând om de acţiune. lar ceeace de 
obiceiu numim noi un om inteligent, e mai degrabă contrariul unui om de 
acţiune. Inteligența este prin natura ei o funcţiune analitică; ea despică 
realităţile, și pe cele pentru, și pe cele contra. Așa fiind, inteligenţa pune 
frâne gestului. Ea poate păzi de eroare și de insucces; dar în acelaș timp 
poate acţiona inhibitiv; cum se întâmplă de fapt. 

Omul de acțiune trebue să fie destul de ambițios, — pentru ca să aibă un 
resort lăuntric; dar destul de mărginit, pentru ca să nu-și dea seamă de 
puţinătatea puterilor sale. Şi mai ales, destul de prost, ca să nu poată face 
teorii. 

Marea pacoste a istoriei modeme au fost oamenii inteligenţi și teoriile 
lor. Mintea omenească e dela natură pornită spre generalizare. Ea porneşte 


dela fapte simple, şi se ridică repede la teorie. Din nefericire, de cele mai 
multe ori aceste teorii sunt false; pentru că faptul dela care s'a plecat nu e 
esenţial. Omul însă crede că teoria lui primează, — şi că realitatea trebue să 
i se supună. Sunt peste 300 de ani de când omenirea toată e victima unei 
„teorii”; aceea a individualismului; care a provocat, provoacă şi va mai 
provoca încă multe dezastre și adâncă mizerie în toate ramurile existenţei 
umane. Credeţi că e ceva de făcut? Credeţi că din toată această dezastruoasă 
experiență omenirea a învăţat ceva? Nu. Noi rămânem mai departe victimile 
„inteligenţei”; așteptând să se îndure întrun fel Dumnezeu de noi; şi să ne 
facă să uităm şi ce e inteligenţa, și ce e libertatea, și ce sunt drepturile 
omului. Dacă se va îndura!... 

Da, da! Să nu facă teorii. Căci să ne înțelegem: eu nu vreau să exclud pe 
oamenii deştepţi din politică; nu. Ci numai să feresc pe oamenii politici de 
panta erorilor inteligenței. Care de cele mai multe ori duce din nefericire la 
teorie. 

Multă vreme nu am înţeles de ce d. prof. Iorga nu poate să sufere pe 
filozofi. Acuma ştiu. Pentrucă filozofii sunt prin execelenţă fabricanți de 
teorii; şi pentru că d. Iorga, inteligenţă suplă care se pleacă și se mulează pe 
fiecare semn al vieţii, detestă teoria. Nu aţi băgat de seamă că toţi acei cari, 
cârâie pe urma d-sale aduc vina că ar fi inconsequent și că se contrazice? 

Se contrazice! Ei şi? Par'că natura nu se contrazice! Parcă eri nu a 
plouat, — şi azi e soare! Dar, vedeţi, în această neînțelegere e nodul întregii 
chestiuni. Inteligența e orgolioasă și rigidă. Ea vrea să se institue nu numai 
în stăpân absolut, — dar și în demiurg. Și greşeşte. Omul de acţiune însă stă 
prea în contact cu realităţile, pentru a-și permite să se ţină de teorie. 
Autoritar faţă de oameni, el e umil faţă de realităţi; pe cari nu vrea să le 
violenteze; ci să le slujească supunându-li-se; tocmai pentru a le putea 
folosi. 

Înţelegeţi acum ce n'a putut să priceapă Bajanow în Stalin? 

31 Ianuarie 1931 


UN NOU FACTOR CONSTITUȚIONAL: ...PARTIDUL 


În cuvântarea de analiză a situaţiei politice ţinută la clubul național- 
țărănesc, cuvântare menită, probabil, a exprima punctul de vedere al acestui 
partid faţă de problemele momentului, d. Iuliu Maniu a emis, între altele, şi 
o nouă teorie a partidelor. Și cu toate că sunt atâția „constituționaliști” astăzi 


cari şi-au luat nobila însărcinare de a veghea la intangibilitatea constituţiei 
în spiritul și litera ei, această teorie a trecut neobservată. O vom releva, 
deci, noi. 

D. Maniu spune: „Partidul nostru a fost tot timpul gelos de menţinerea 
programului său politic, ca şi drepturile constituţionale ale naţiunii (ah! 
gramatica d-lui Maniu!), dar și de DREPTUL SĂU de a fi consultat în 
privinţa persoanelor chemate să realizeze îmbunătățirea situaţiei 
financiare”. 

lată, în adevăr, un fapt nou, pe care viaţa noastră constituţională nu l'a 
cunoscut încă: dreptul partidului de a fi consultat la constituirea unei liste 
ministeriale făcute în afară de partid. Adică, mai clar: Regele însărcinează 
pe o personalitate politică oarecare, cu formarea cabinetului. Ţinând seamă 
de anumite consideraţiuni de ordin technic, tactic şi politic, acea 
personalitate își constitue o listă a cabinetului. Cunoscând spiritul și litera 
constituției, d-ta, eu şi altul ca noi, ne închipuiam că această listă e 
prezentată Suveranului şi că, dacă ea găseşte Înalta aprobare, guvernul e 
constituit, Nu? Nu. Căci, vedeţi, mai e şi d. Maniu. Care spune: pardon, eu 
nu am aprobat lista! Aţi constituit-o? Foarte bine! Fiţi buni, vă rog, şi 
prezentaţi-o aci la aprobare. Căci partidul meu are dreptul de a fi consultat 
în privinţa persoanelor chemate să realizeze... etc., etc.! 

Domnule cetitor, d-ta îţi vei fi închipuind că eu glumesc. Că am luat un 
pasagiu izolat din discursul d-lui Maniu, că lam sucit, lam învârtit, lam 
citat trunchiat și până la sfârşit am isbutit să scot din el declaraţiuni 
aberative. D-ta crezi, adică, aşa împăciuitor cetăţean cum te afli, că d. 
Maniu face aci aluzie la practica constituţională următor căreia la o 
schimbare de regim Regele se consultă cu preşedinţii Corpurilor legiuitoare 
şi cu șefii de partide! Nu. Nu e vorba de asta. Consultarea la care te referi d- 
ta are cu totul un alt caracter. Ea poartă asupra situaţiei politice în general, 
iar indicaţiile şefilor de partide se raportează la structura generală a 
viitorului cabinet; preciziunile se coboară cel mult până la persoana 
Președintelui de consiliu. Aci însă e vorba de altceva; de „DREPTUL? 
partidelor de a fi consultate în privința „PERSOANELOR” cari vor intra în 
cabinet. Și pentru ca asupra acestui lucru să nu mai fie nici o îndoială, d. 
Maniu aduce toate preciziunile necesare. În adevăr; făcând istoricul crizei 
ministeriale, şeful partidului național-ţărănesc declară întrun loc în acelaș 
discurs: „Am fost apoi cercetat de d. Iorga, care mi-a sugerat ideea SĂ MĂ 
ÎNVOIESC la schimbarea listei ministeriale, PREZENTATE DE D. 


TITULESCU ȘI APROBATĂ DE MINE în prezenţa d-lor Mihalache şi 
Madgearu. N'am putut satisface această dorință...” etc. 

E clar, nu? D. Titulescu a prezentat o listă ministerială. Cui? Evident, 
Suveranului. Lista aceasta fusese însă aprobată deja de d. Maniu. S'au cerut, 
totuşi, aşa reiese din text, anumite modificări. D. Titulescu a consimţit se 
pare. Dar, probabil, asta nu era deajuns: trebuia să se învoiască... şi d. 
Maniu. Cum însă d. Maniu nu a putut „satisface această dorință”, guvernul 
Titulescu nu s'a mai constituit. Vasăzică, nu am exagerat nimic: ca să se 
constitue un guvern în ţara românească, nu e suficient ca Regele să 
însărcineze pe cineva cu constituirea guvernului și să-i accepte lista pe care 
acesta ar prezenta-o; nu; ci, mai e nevoe și de aprobarea partidului național- 
țărănesc. lar aprobarea aceasta nu e o necesitate de fapt, cum din nefericire 
era, pe vremuri, necesitate de fapt în asemenea împrejurări, părerea lui Ion 
Brătianu. Ci aprobarea aceasta e un drept! 

Nu știu dacă, din expunerea mea, reiese în deajuns caracterul aberativ al 
acestor pretențiuni. Vom observa însă că prin aceste „principii? d. Maniu 
încearcă o restrângere a puterilor regale. Nu era de ajuns deci că — după 
părerea parlamentariștilor noştri, părere a cărei îndreptăţire am văzut-o! — 
dreptul Regelui de a numi pe miniștri Săi era cenzurat de parlament! Nu. 
Mai era nevoe de o cenzură; și d. Maniu a găsit-o: a partidului (d-sale)! 

Desigur că între toate atentatele la deplinătatea funcţiunilor Coroanei, 
acesta e cel mai aberativ. D. Maniu, superarbitru al actelor de iniţiativă 
regală! Îţi stă mintea în loc! 

În aceste împrejurări repet însă întrebarea: intenţia d-lui Iorga de a 
restitui Coroanei drepturile cari i-au fost sustrase, nu e, în asemenea 
condițiuni, prima îndatorire a ceasului de față? 

7 Mai 1931 


CINE URMĂREȘTE DICTATURA? 


Un prieten m'a căutat telefonic ca să-mi spună... că mă înșşel. Că, anume, 
formula politică emisă de d. Maniu la clubul din strada Corăbiei și analizată 
de mine eri aci — după care ar exista un drept al partidelor de a censura 
actele regale — nu ar fi a d-lui luliu Maniu, ci a fratelui d-sale, Cassiu. Nu 
ştiu nici acum dacă prietenul meu voia să glumească, sau vorbea serios. 
Formula e în ea însăş de aşa natură, încât ar putea fi şi a profesorului 


universitar Cassiu Maniu. În speţă însă ea e a şefului partidului național- 
țărănesc. 

Dacă totuş faptul apare unora ca neverosimil, aceasta se datorește 
împrejurării că multă vreme lumea românească s'a înșelat asupra calităţilor 
de cugetător politic ale d-lui Maniu. De fapt, fostul președinte al consiliului 
nu e un cugetător. Are, desigur, anumite calități de ordonare a ideilor şi 
incontestabilă metodă în discuţie. Dar idei politice crescute din realitățile 
imediate sau esenţiale, și amplificarea acestor idei până la doctrină și 
sistem, iată bunuri intelectuale cari sunt cu totul străine d-lui Maniu. D. 
Maniu nu are idei, ideologie, doctrină, sau mai știu eu ce; ci pur și simplu 
justificări raţionate ale atitudinilor sale, justificări cari merg uneori până la 
formulă, și dau, ca atare, impresia unei cugetări politice. 

Din nefericire însă, formulele acestea nu au rădăcini, nu rezumă realităţi; 
ci sunt, după împrejurări, doar paveze după cari se ascund necesităţile de 
moment. Cazul amintit mai sus — dreptul unui partid de a censura actele 
regale — este o dovadă categorică a afirmațiilor noastre. Teoria aceasta nu a 
scos-o d. Maniu așa din capul d-sale. Și, în principiu, nici nu este chiar aşa 
de absurdă. Sistemul e doară realizat în Europa; odată în Rusia, unde 
partidul comunist împlinește rolul de arbitru suprem, pe deasupra tuturor 
elementelor constitutive ale republicei sovietice; a doua oară în Italia, unde 
întreaga viață politică și de stat e controlată de fascism. De ce nu s'ar realiza 
oare și în România, și anume, în beneficiul d-lui Maniu? 

De ce? Pentru că nu se poate. D. Maniu iarăș confundă situaţiile. A 
controla viaţa politică a ţării printrun partid, nu însemnează a asigura 
partidelor în genere anumite funcțiuni de arbitraj, — ci a institui dictatura 
unui partid. Căci numai aşa e posibil controlul de care vorbim. D. Maniu își 
dă, instinctiv seama de acest fapt, atunci când d-sa cere dreptul acesta de 
control numai pentru partidul d-sale (Cf.) Discursul de la club: „Partidul 
nostru a fost întotdeauna gelos... de dreptul său de a fi consultat în privinţa 
persoanelor”... etc. Dar acelaş domn Maniu nu își dă seama că dictatura de 
partid nu se poate institui decât printr'un partid de masse. 

Și totuş e foarte simplu, — şi natural să fie aşa. Nu poate exercita un 
asemenea rol de arbitru decât un deţinător direct al „voinţei naţionale”. 
Această voinţă naţională nu-și găseşte însă o exprimare colectivă directă 
decât întrun regim politic de masse. Regimul care organizează în chip 
organic, unitar şi activ massele, poate pretinde, în adevăr, că are contact 


direct cu voinţa națională prin colectivitate, și ca atare poate cere pentru 
această colectivitate controlul asupra vieţii publice. 

O asemenea organizare activă a masselor, în scopul de a obține o 
exprimare directă şi colectivă a voinţei naţionale este însă și imposibilă şi 
superfluă într'un regim monarhic; — pentru simplul motiv că în acest regim 
voinţa naţională își găseşte expresia ei firească şi completă în Rege. 

lată deci cum stau lucrurile, și iată ce nu înțelege d. Maniu. D. Maniu a 
trecut prin Italia și — întors în țară — a încercat să facă fascism. Căci asta 
reprezintă în fond pretenţia d-sale de a rezerva partidului naţional-ţărănesc 
dreptul de control al vieţii publice: fascism. Surprinzător, nu? Și totuş e aşa. 

Foarte bine. Numai că d. Maniu uită sau nu știe — anumite lucruri: 

1. Că fascismul este un regim hibrid și neviabil, pentru că păstrează 
monarhia, atunci când institue un instrument — partidul de masse; fasciile 
— care se substitueşte funcțiunilor coroanei. 

2. Că partidul naţional-țărănesc nu e, în structura lui, un partid de masse. 
El ar fi putut fi, şi, în anumite împrejurări, ar fi trebuit să devină. În ce mă 
priveşte, eu am recomandat-o stăruitor în 1928-29, când lipsa Regelui 
vârstnic şi regimul regenței cerea hotărât un reprezentant direct și efectiv al 
voinţei naționale. Atunci, d. Maniu nu a făcut-o, pentru că-și temea situaţia: 
adevăratele partide de masse își cam schimbă șefii. Astăzi, când d-sa îşi 
caută alianţe împotriva monarhiei, ridică steagul dictaturii partidului. Aşa o 
fi. Numai că nu se poate. Pentru că mai întâi ar trebui să organizeze partidul 
de masse; iar pentru asta ar trebui să organizeze partidul de masse; iar 
pentru asta ar trebui să deschidă pe faţă lupta împotriva monarhiei. Dacă are 
curajul, — să o facă. Dacă însă nu, — să isprăvească odată cu formulele 
astea perfide şi confuze. Pentru că e aberativ şi ridicol. 

9 Mai 1931 


„AM FOST CU D-ITA...!” 


Ca reacțiune la ultimele mele consideraţiuni în legătură cu manevrele 
politice ale d-lui Maniu, un vechiu prieten țărănist îmi trimite următoarele 
rânduri: 

„Frate Naie, când toată lumea îți dădea cu piatra, noi am fost cu d-ta 
fiindcă: 1. ni erai, drag, 2. şi viaţa înţelegem să ni-o trăim cu panaș. 

„Azi când eşti mare, ai atâţia prieteni sinceri, încât ne poţi jigni pe noi. 
Cerem iertare, mă rog frumos, dar nu știm de frică; n'am ştiut eri, nu putem 


şti azi. Vorba e, ce va rămâne la d-ta din mărire! Păcat de tine să ne dai 
fripturismul de azi. Ce va mai fi, — vom vedea”. 

Dacă nu ar fi formula de adresare „Frate Naie” (cu 4 litere) așa de 
categorică, mai că aş crede că rândurile acestea nu mă privesc. „Azi când 
eşti mare”, zice prietenul meu. Sunt „mare”? Nu văd. Sunt exact ceeace am 
fost întdeauna. Ba, ca să o mărturisesc sincer, mă simțeam mai „mare” 
înainte, când cu tovarășii mei dela „Cuvântul” rămăsesem singur pe poziţie 
ca să apăr un steag care nu fusese numai al meu, dar pe care alţii îl 
trădaseră, — decât astăzi când, lăsând altora grija organizării cetăţii 
cucerite, eu m'am tras liniștit deoparte, așteptând cel mult vremea când va fi 
iarăşi treabă şi pentru mine. 

Am jignit pe cineva? Nu cred. Dacă cineva s'a simţit în adevăr jignit, o 
regret sincer. În orice caz, eu linia mea politică nu mi-am schimbat-o. Dacă 
adevărurile scrise aci de mine jignesc astăzi, și anume tocmai pe cei pe cari 
îi bucura eri, asta nu din vina mea se întâmplă. 

lar cât despre „fripturismul de azi”, pe care eu l'aş fi dat, să-mi fie 
îngăduit a ridica din umeri, pentru că în adevăr nu înţeleg nimic. 

Există totuşi un pasagiu în această mică epistolă amărât-sentimentală 
care se raportă în adevăr la mine: începutul. „Când toată lumea îţi dădea cu 
piatra”, zice prietenul meu, „noi am fost cu d-ta”. Eh, domnule prieten, asta 
e numai pe jumătate adevărat. Căci de două ori am fost expus pietrelor: 
odată sub regimul d-lui Duca, — a doua oară sub cel al d-lui Maniu. Prima 
dată, e adevărat, dv. aţi fost cu mine. Dar a doua oară? 

Dar dacă aşa este, — atunci de ce aţi fost cu mine ? Pentru că vă eram 
drag? Se poate. De ce însă vă eram drag când vă aflaţi în opoziţie, şi nu 
v'am mai fost drag când v'aţi aflat la putere? Pentru că înțelegeţi să vă trăiţi 
viața cu panaş? Unde v'a fost însă panașul de la Noembrie 1929 şi până 
astăzi? 

Îngăduie-mi să vorbesc deschis. Aţi fost cu mine — cum spui d-ta — nu 
pentru că vam fost drag și nu pentru că înţelegeţi să vă trăiţi viaţa cu panaș. 
Ci pentru că aşa au fost indicaţiile intereselor și ambițiilor dv. politice. De 
sigur, aţi fost cu mine și la Februarie 1927, și la Martie 1928 și la 6 Mai al 
aceluiaș an. Aș spune ceva mai mult: am fost eu cu dv. Dar de pe urma 
acestei tovărăşii — spune, te rog, sincer, am folosit eu sau dv.? S'a realizat 
politica mea — care o bună bucată de vreme fusese a noastră — sau a dv., 
pe care până la sfârşit o descoperirăm identică cu cea a d-lui Duca? 


Aţi fost cu mine? Când? La moartea regentului Buzdugan? alegerea d-lui 
Sărăţeanu? Vai! 

Eh, domnule prieten, eu nu uit că în toamna anului 1929, când cu 
faimoasele destăinuiri ale d-nei Eliza I. I. C. Brătianu şi cu răspunsul meu, 
d. Madgearu, întors proaspăt din străinătate unde lansase vestita 
impertinenţă „eu nu stau de vorbă cu oameni neserioși”, bătea cu pumnul în 
masă şi vocifera de se adunau funcţionarii pe la uşa cabinetului ministerial: 
„am să vă sugrum; să-i spui lui Nae că eu vă sugrum! Eu nu sunt Duca! Să 
încetați cu infamiile, că cu mine nu merge!” Infamiile erau, precum bine 
ştii, răspunsurile mele la scrisoarea d-nei Brătianu! 

Și pe urmă, — când aţi mai fost, vă rog, cu mine? La 4 Ianuarie 1930, 
când d. Maniu îmi confisca ziarul în care nu făceam decât să reproduc 
declaraţiile pe cari d-sa le făcuse în opoziţie? 

Sau în Februarie al aceluiaș an când mi se ofereau prin PRIETENI cinci 
milioane de lei, „bani pe masă”, cu condiţia să nu mai scriu nimic în 
anumite chestiuni? 

Vezi, cinstite corespondent, politica mea a fost una. Un singur an de când 
întâmplările m'au aruncat într'o luptă pe care, mărturisesc, nu am dorit-o. 
Poţi afirma d-ta despre dv. acelaș lucru, — despre dv. toţi? Ai uitat pe d-nii 
Maniu şi Madgearu din noaptea de 6 spre 7 Iunie trecut? Ai uitat pe cei şase 
din consiliul de miniștri dela 7 lunie? Ai uitat clipele tragice ale acelei zile? 
Ai uitat sau poate că nu cunoşti — pe d. Maniu din August 1930? 

Aţi fost cu mine! Știu că ai într'un foarte înalt grad simţul ironiei. Nu 
credeam însă că îl vei exercita împotriva chiar a dv.! Vreţi să fiți iarăş, în 
adevăr, cu mine? Vă aştept. Mărturisesc, nici nu am o mai vie dorinţă. Dar 
dacă o doriţi sincer, întrebaţi pe d. lunian ce aveţi de făcut; e singurul care a 
stat neclintit pe vechile poziţii în ultimii doi ani, — și singurul deci care vă 
poate iarăși îndruma. 

10 Mai 1931 


DEMISIA D-LUI MANIU 


I. Între şef şi partid 


Demiterea d-lui Maniu dela conducerea partidului naţional-țărănesc a 
provocat în anumite cercuri îngrijorare. Este incontestabil că gestul fostului 
preşedinte de consiliu îşi are importanţa și gravitatea lui. Îndreptăţeşte el 
însă îngrijorarea manifestată de unii în ultimele zile? Să vedem. 

Nu încape nici o îndoială, demisia aceasta nu e o simplă retragere din 
viaţa politică. Explicaţiile și discuţiunile urmate în comitetul de direcţie al 
partidului, sunt destul de străvezii, pentru a nu acoperi intenţiile d-lui 
Maniu. D-sa se retrage într'o atitudine protestatară și trece munții pentru a 
organiza, deocamdată, rezistenţa pasivă. Asta nu poate surprinde pe nimeni; 
căci e o mişcare de șah care face parte din jocul d-lui Maniu cel înfrânt; în 
aşa măsură, încât noi, aci la „Cuvântul” nu numai că am prevăzut-o din 
vreme, dar i-am consacrat în repetate rânduri articole întregi. Și nu știu 
cum, dar am impresia că surprinși şi îngrijoraţi sunt astăzi tocmai cei cari pe 
acea vreme credeau că noi facem intrigi nereușite. 

Prin urmare d. Maniu a făcut gestul pe care îl bănuiam. Ce vrea d-sa, 
știm deci. Întrebarea însă e: ce poate d-sa. Principial, un asemenea act 
închide toate posibilitățile. Numai că — am afirmat-o și altă dată, iar 
imprejurările ne-au verificat — nu poate avea consecințe statornice decât 
actul politic care răspunde unor realități generale și fireşti. Voința arbitrară a 
unui om nu poate devia decât pentru un timp scurt istoria; care-și reface 
repede curgerea normală. Întrebarea care se pune astăzi deci, şi care singură 
e cheia problemei nou create, este: are gestul d-lui Maniu o fundare 
obiectivă, în fapte, sau nu isvorăşte el, în primul rând, decât din necesitatea 
de a-și ameliora o situație personală dificilă? Iată nodul chestiunei; a cărui 
deslegere ne îngădue să apreciem chiar de astăzi posibilităţile de succes ale 
nouei politici iniţiate de fruntașul ardelean. 

Să începem prin a observa că scrisoarea de demisie către d. Mihalache 
stăruie în chip aproape indiscret asupra unităţii desăvârșite a partidului 
naţional-ţărănesc şi asupra legăturilor sufleteşti şi de bună tovărăşie politică 
sau altfel existând între d. Maniu şi restul partidului. Corespund asemenea 
afirmaţii realităţii.? Nu. 


D. Maniu se face a uita că la începutul lui Octombrie trecut s'a constituit 
de către partidul naţional-țărănesc un guvern Mironescu, şi că acest guvern 
s'a constituit împotriva voinţei, categoric exprimate, a şefului partidului. Ori 
se face d. Maniu că nu înțelege”? Ori, poate, vrea să uite? Posibil. Nu uităm 
însă noi. Nu uităm, pentru că, chiar cei cari la început zâmbeau, au trebuit 
să se încredințeze repede, că constituirea guvernului Mironescu însemna, de 
fapt, începutul unei schimbări fundamentale în structura vieţii noastre 
publice de partid. Pentru d. Maniu, care stătuse în capul primului partid de 
masse în ţara rumânească, dar care se refuzase în chip constant politicei de 
masse — doritor cum era de a stăpâni el partidul și prin acesta ţara — 
guvernul Mironescu a însemnat o mare şi categorică înfrângere. Căci prin 
acest act, partidul se sustrăgea autorităţii necondiționate a șefului și își 
înţelegea posibilități de acţiune publică și în afară de directa conducere a 
acestuia. D. Maniu a înţeles-o; a înţeles, anume, că un guvern prezidat de 
altcineva decât de şeful partidului, echivala cu o preponderență a partidului 
asupra șefilor şi ducea fatal la o decapitare a acestora sau cel puţin la o 
însemnată scădere a importanţei şi puterii lor. De aceea d-sa s'a şi opus la 
constituirea noului guvern național-țărănist prezidat de altcineva și a 
preconizat retragerea în opoziţie. lar când i s'a refuzat această declarație de 
solidaritate din partea partidului, d-sa a încercat să-și acopere înfrângerea 
prin adoptarea unei soluţii care, apropiindu-se cât mai mult de indicaţiile 
normalului, să nu-i știrbească prea mult prestigiul şi autoritatea. A propus 
deci un guvern Mihalache. Soluţia avea, pentru d. Maniu, două avantagii: 1. 
d. Mihalache fiind primul vice-președinte al partidului, se putea lansa 
versiunea că d. Maniu are nevoe de odihnă și că pleacă lăsându-și în loc pe 
primul locotenent; că, deci, indicaţia pornea tot dela șeful partidului. 2. 
Cabinetul nou constituit, având o situaţie grea drept moştenire și nefiind 
decât un guvern provizoriu, trebuia în chip fatal să macine autoritatea şi 
prestigiul șefului de guvern, — în speţă a d-lui Mihalache. Nu era bună 
socoteala? Ba da. Numai că era socoteala... cea de acasă. În târg, partidul 
care-i refuzase solidarizarea şi consimţise la un al doilea cabinet (cu 
aceleași camere, cu acelaş partid, dar fără şef), refuza încă odată, purtând la 
președenţia de consiliu pe d. G. G. Mironescu. D. Maniu era înfrânt în 
propriul său partid. O ultimă încercare, desperată aproape, de a opri 
catastrofa sa personală, și constând într'o convorbire în care d-sa a cerut 
categoric d-lui Mironescu — sub cuvinte grele — să nu accepte mandatul 


eșuă în chip lamentabil. Guvernul se constitui; iar d. Maniu plecă în 
străinătate; — în refacere. 

Dar dacă aşa stau lucrurile, mai are dreptul fostul şef al național- 
țărănișştilor să vorbească de buna înţelegere care constant a existat între el şi 
partid? E cel puţin straniu. Straniu, dar nu şi inexplicabil. 

28 Iunie 1931 


Demisia D-lui Maniu 


II. REGISTRUL GREȘELILOR POLITICE 


Încercarea d-lui Maniu de a se prezinta astăzi ca perfect solidar cu 
partidul şi de a face să se creadă că originile gestului său nu au nimic 
comun cu o situaţie personală zdruncinată, nu poate să aibă succes. Faptele 
sunt prea cunoscute, pentru ca cineva să mai poată fi înşelat. Adevărul este 
că partidul naţional-țărănesc a fost adânc desamăgit de politica și 
capacităţile positive ale fostului său șef; și că cele întâmplate la constituirea 
guvernului Mironescu — care marchează declinul „stelei” d-lui Maniu — 
nu au făcut decât să concretizeze, formulând o stare de lucruri real 
existentă. 

Nici nu se putea altfel. Îndemânatec luptător în opoziţie, unde a ştiut să 
lase timpul a lucra pentru el, d-l Maniu s'a dovedit la guvern, ca om politic 
constructiv şi ca conducător al unei echipe de lucru, sub toate așteptările. 
Nu a fost împrejurare de caracter hotărâtor, nu a fost mare problemă, 
politică sau altfel, care să-l găsească cu o soluţie potrivită. Ci, din potrivă, 
atitudinile lui au fost categoric greşite. Greşite, și în opoziţie cu voinţa 
partidului. Câteva exemple: 

1. La venirea la putere a consimțit să trateze şi să accepte condițiuni; 
între cari cea mai gravă a fost aceea a adoptării politicei lui Vintilă Brătianu 
în materie de împrumuturi şi stabilizare. Este prima greșeală; care a anulat 
— în ciuda realităților — caracterul revoluţionar al noului guvern, 
împingându-l pe calea „continuităţii”. 

2. A ignorat caracterul de partid de masse al organizaţiei pe care o 
conducea. A făcut o politică de putere personală. Nu a ştiut să asigure 
cohesiunea în partid și în guvern — ba dimpotrivă a încurajat rivalităţile 
pentru a putea mai uşor stăpâni. Fapt care a dus la desagregarea partidului şi 
la incapacitatea de a lucra a guvernului. 


3. La moartea regentului Buzdugan a forțat, împotriva tuturor, alegerea 
în regență a d-lui Sărăţeanu călcând unul din punctele de orientare a 
partidului, care era anularea actului de la 4 Ianuarie; şi-a trădat prin aceasta 
intenţiunile de stăpânire absolută — la un ipocrit adăpost al legilor — și a 
încurajat tendinţele de suprimare a factorului de arbitraj în viaţa publică. 

4. Nu a fost în stare să țină partidul la adăpost de bănuielile cari — pe 
drept sau pe nedrept — nu au întârziat să se manifesteze în legatură cu 
corectitudinea regimului și a oamenilor lui, ci a înlesnit prin aceasta 
compromiterea unui partid dela care ţara aștepta în primul rând o regenerare 
morală. lar ce e mai grav încă: 

5. a combătut — începând dela Noembrie 1929 — orice încercare de 
revizuire a actului dela 4 Ianuarie. S'a opus în chip constant restauraţiei, 
deşi actul era cerut de întreg partidul — cu excepţia câtorva rude și prieteni 
personali —; iar în ziua de 7 lunie s'a împotrivit cu îndârjire (trecând 
limitele oricărei prudenţe şi oricărei raţiuni) propunerii de proclamare ca 
Rege a Principelui sosit de peste graniță. A votat contra acestei proclamări 
în consiliul de miniștri din acea seară și a demisionat din președinția 
consiliului ca să nu prezideze ministerul sub care se făcea proclamarea 
Regelui; obținând de la unii din amicii personali care intrau în noul cabinet 
Mironescu, să nu depună jurământul. 

6. Însărcinat din nou cu formarea cabinetului nu a acceptat decât după 
puternice presiuni din lăuntrul partidului; dar a făcut o politică de constantă 
sabotare a nouei ordini constituționale. A îngăduit anume d-lui Vaida să 
întrețină sau numai să tolereze în țară o atmosferă de agitații cari au 
culminat în turburările antisemite. A organizat răspândirea de svonuri 
subversive și a deschis, în chip intempestiv o chestiune familiară de caracter 
strict particular — în care justiţia se pronunțase categoric — încercând să 
implice în ea pe d-l Titulescu, chemat dinadins din străinătate, şi propunând 
la miezul nopţii în Sâmbăta care a precedat plecarea acestuia (în August 
trecut), demisia cabinetului pe această chestiune. 

Să mai continuăm? Suntem gata, — mai ales dacă cineva ar îndrăzni să 
ne desmintă sau să ne provoace. Faptele enumărate mai sus sunt însă 
suficiente pentru a explica de ce d-l Maniu se făcuse, în momentui 
constituirii cabinetului Mironescu, imposibil la conducerea partidului. 
Independent de locul și situaţia pe cari şi le câştiga în viaţa politică a țării, 
d-l Maniu realizase pentru partidul naţional-ţărănesc următoarele rezultate: 
înăuntru, măcinase cohesiunea partidului, puterea lui de creaţie, prestigiul 


lui și încrederea în el însuș; dizolvase toate încheieturile, întreținuse toate 
intrigile şi curentele de destrămare, acoperise abuzurile şi încurajase 
ambiţille cari îl slujeau chiar când ele erau bolnăvicioase; în afară crease 
acestui partid o situaţie imposibilă luând atitudini de adversar al Coroanei 
asupra căreia pretindea să arbitreze, deși atitudinea întregului partid era de 
devotament și respectuoasă afecţiune față de Regele pe care Îl dorise, Îl 
ceruse și Îl așteptase. 

Nu este atunci explicabil faptul că în Octombrie 1930 acest partid nu mai 
consimțea să se solidarizeze cu șeful lui și mergea întrun nou guvern, 
Mironescu, împotriva voinţei exprese a d-lui Maniu? Inexplicabil ar fi doar 
contrariul. 

Veţi obiecta, însă, că din toamna trecută și până azi situaţia s'a schimbat, 
că azi d-l Maniu poate vorbi în adevăr în numele partidului său. 

Așa să fie? 

Vom încerca să descurcăm şi această chestiune. 

29 Iunie 1931 


Demisia D-lui Maniu 


III. D. PREȘEDINTE SE RAZBUNĂ 


Mari manifestații de solidarizare i se organizează pretutindeni d-lui 
Maniu. De sigur. Numai că manifestațiile acestea trebuesc și ele luate „cum 
grano salis”. Declaraţii de dragoste și credinţă politică? Vai, am primit noi 
înşi-ne atâtea! Îmi aduc, de pildă, aminte că în toamna lui 1928, în ziua 
aceea de Sâmbătă când naţional-ţărăniștii preluau puterea, d. Maniu 
strângându-mi mâna emoționat îmi spunea: noi nu uităm că 50% din această 
victorie o datorăm „Cuvântului”. Se putea o mai categorică manifestare de 
simpatie şi un mai precis legământ de solidaritate? Și totuş nu mai departe 
decât la sfârşitul lui Ianuarie 1929, d. Maniu trata cu inamici de-ai noștri, 
suprimarea ziarului „Cuvântul”. Noi suntem însă cu manifestaţiile d-lui 
Maniu. Ultima dată când am stat de vorbă, la 2 Ianuarie 1930, când — după 
o conversație de aproape două ore în care preşedintele de pe atunci, slăbit, 
enervat şi hărțuit, a sfârşit prin a-şi desvălui cele mai intime intenţii (ȘI CE 
INTENŢII) — m'am sculat să plec, d. Maniu m'a condus prieteneşte până 
dincolo de ușă și m'a asigurat de statornicia sentimentelor sale subliniând 
necesitatea absolută a colaborării noastre. Asta la ora 1.20. Ceeace nu-l 


împiedica însă ca la ora 1.25 să cheme telefonic siguranța generală, 
cerându-i să mă pună în urmărire (Am în această privinţă, declaraţii față de 
martori!). De ce ne-am emoţiona deci de manifestaţiile cari se fac azi pentru 
d. Maniu și am crede mai mult în declaraţiile partizanilor decât în cele ale 
şefului? Cu atât mai mult, cu cât situaţia de fapt pledează contra. 

Contra d-lui Maniu. Căci se poate spune orice în această chestiune; nu se 
poate spune însă că din toamnă, când raporturile între partid și şef erau cum 
le ştim, şi până astăzi, când se produc manifestațiile de solidaritate, situația 
se va fi schimbat în favoarea d-lui Maniu. Nu. Îndelungata ședere în 
străinătate va fi fost pentru fostul preşedinte un prilej de reflexiune. Nu însă 
şi unul de împăcare. D. Maniu a fost adânc lovit de atitudinea partidului și a 
parlamentului în împrejurarea constituirii cabinetului Mironescu; şi nu a 
putut să o uite. Vremea nu a lucrat în sensul înțelepciunii și al împăcării. D. 
Maniu s'a întors înrăit și cu gânduri de răzbunare. Mare slăbiciune pentru un 
şef politic, de sigur; dar FAPT. Căci atunci când a fost în măsură să o facă, 
ȘEFUL PARTIDULUI A PROVOCAT DISOLVAREA 
PARLAMENTULUI. 

Asupra acestei întâmplări nu există îndoieli. Să amintim împrejurările. 
Însărcinat cu formarea unui cabinet de uniune naţională, d. Titulescu și-ar fi 
putut împlini misiunea, dacă ar fi înţeles că un asemenea cabinet nu se 
poate constitui decât cu camerele naţional-țărăniste. Ministrul nostru la 
Londra a crezut altfel, împotriva tuturor indicaţiilor cari i s'au dat în chip 
expres; și a eșuat. Vineri seara însă — Vinerea care a precedat constituirca 
guvernului lorga — se ajunsese, precum se știe, la soluţia unui cabinet 
Titulescu fără dizolvarea parlamentului. Această combinaţie nu a reușit nici 
ea însă. De ce? Pentru că d. Maniu a declarat că nu poate pune Camerele, 
recte majorităţile parlamentare, la dispoziţia viitorului guvern, decât dacă i 
se admite controlul asupra eventualei compuneri a ministerului. Cred că nu 
fac indiscreţiuni amintind aceste împrejurări. Faptele au fost de altfel 
relatate de chiar ziarele amice d-lui Maniu de unde le şi iau. 

Este dela sine înțeles că o asemenea pretenţie, a cărei împlinire ar fi 
conferit d-lui Maniu o situaţie de supra arbitru în viaţa noastră publică, nu 
putea fi acceptată. A trebuit deci să se renunţe la parlamentul național- 
țărănist. Nu e însă clar că, în asemenea împrejurări, vina dizolvării revine în 
întregime d-lui Maniu? Ba da. Ce hotăra însă pe acesta la un asemenea act? 
Situaţia politică? Nu. Ci numai resentimentele sale personale împotriva 


parlamentului, care nu consimţise în toamnă să se solidarizeze cu el, şi 
acceptase un guvern Mironescu. 

lată deci cari erau raporturile dintre șef și partid în Aprilie 1931. D. 
Maniu era supărat, exercita răsbunări şi încerca să-și măsoare oarecum 
forțele. În acelaş cadru se plasează de altfel şi ultima campanie a „Patriei”; 
campanie cu totul dezordonată, care nu putea găsi aprobarea partidului; ce 
importanţă avea însă asta? D. Maniu voia să vadă: va avea curaj partidul să 
protesteze? Ei bine, experiența nu a fost favorabilă șefului; partidul a 
protestat; și nu au protestat numai țărăniştii (ceea ce ar fi fost normal) sau 
„chemăriștii” (ceea ce iarăş ar fi fost normal), ci au protestat chiar vechii 
ardeleni, de un netăgăduit dinasticism, în cap cu d. Aurel Vlad. 

Faptul acesta era hotărâtor pentru d. Maniu. D-sa se răsbunase pe 
parlament pedepsindu-l; dar partidul nu fusese impresionat de acest gest de 
forţă. El judeca singur, și pretindea să dea indicaţiuni chiar șefului. Situația 
delicată și dificilă la care d. Maniu probabil nu se așteptase. Trebuia să 
reacționeze. Repede. Şi a făcut-o. 

Cum? Vom explica. 

1 Iulie 1931 


Demisia D-lui Maniu 


IV. DIVERSIUNEA 


Este foarte probabil că toate intervenţiile cari se fac actualmente pe lângă 
d-l Maniu în scopul de a se obţine o revenire asupra demisiei sale, nu vor 
avea succes. Actul fostului preşedinte de consiliu a fost calculat în vederea 
atingerii unor obiective precise, — şi aceste obiective nu au fost încă nici 
măcar în parte atinse. Rezistenţa va continua deci. 

Nimic mai firesc. Toată acțiunea politică a d-lui Maniu a fost constant 
dominată de patima de a stăpâni. Și nu de a stăpâni pentru a crea, căci felul 
în care şi-a înţeles rosturile la guvern îl dovediră a fi incapabil de creaţie 
positivă și rodnică; ci de a stăpâni pentru a stăpâni; — pur și simplu. 

Sub acest raport, anii cari au urmat morţii lui lon Brătianu au fost pentru 
d-sa o epocă de aur: ţara condusă de o regență, în care elementul dinastic se 
afla pus vecinic în minoritate; opinia publică nădăjduind într'o prefacere 
fundamentală ce se făcea din ce în ce mai puternic necesară; el însuş șef al 
unui mare partid care polariza toate simpatiile și nădejelile. Moartea 


regentului Buzdugan și înlocuirea lui prin d-l Sărățeanu marcau astfel un 
apogeu: avea la dispoziţie reprezentanța Coroanei și un mare partid; adică 
tot ce-i trebuia pentru a stăpâni. 

Situaţia se caracteriza însă ca o stare de echilibru instabil, şi ea nu putea 
dura. Lipsa unor calități positiv-creatoare, și metoda — falsă — de a 
paraliza pentru a stăpâni, nu puteau duce decât la descurajare și la pierderea 
încrederii, stare de spirit cu deosebire propice înfloririi idealurilor. Actul 
restaurației lua, în asemenea condițiuni, dimensiunile sugestive ale unui 
mit. 

Unei asemenea forțe d-l Maniu nu putea să reziste pe față. Singura cale 
ce-i sta deschisă era să saboteze restaurația prefăcându-se a-i fie prieten. 
Ceea ce a şi încercat. Avea însă — din nefericire pentru el — adversari prea 
ascuţiţi; intenţiunile i-au fost pătrunse, iar planul repede dejucat. Ziua de 6 
Iunie însemnează cea mai grea lovitură pe care o putea primi setea de putere 
a d-lui Maniu. A mărturisit-o singur, când în consiliul de miniștri din seara 
de Sâmbătă 7 Iunie, declara: „eu, în cariera mea politică, nu am fost învăţat 
decât cu victorii; asta e prima mea înfrângere; mă retrag". 

Ori care alt om politic ar fi admis noua situaţie ca o realitate de fapt; și i 
s'ar fi încadrat în dorinţa de a sluji viaţa publică a ţării; a făcut-o doară însuș 
Vintilă Brătianu; nu însă d-l Maniu; o incapacitate, organică aş zice, de a se 
da sufletește unei ordini superioare de lucruri, îl împiedeca dela un 
asemenea act. D-l Maniu se gândea că dacă nu mai poate dispune de o 
influență personală asupra actelor și intenţiunilor Coroanei, are totuș la 
dispoziţie un puternic partid, — și a stăruit în intenţiile de stăpânire. Ce a 
urmat, se ştie: guvern național-ţărănist sub președinția d-lui Mironescu. Un 
mai adânc şi mai total dezastru pentru un pătimaș al stăpânirii este greu de 
imaginat: la începutul lui Iunie pierde stăpânirea asupra Coroanei; la 
începutul lui Octombrie stăpânirea asupra partidului. Impresionantă dramă, 
chiar dacă numai personală, nu? 

D-l Maniu nu e însă omul care să renunţe. D-sa e astăzi încredinţat că nu 
a făcut nimic rău şi că nu a comis nici o eroare. Situaţia politică cu totul 
dificilă în care se află? Duşmănia, răutatea și neînțelegerea oamenilor, — 
asta sunt pricinile înfrângerii lui. Cum ar renunţa deci? Și atunci demisia. 
Nu însă demisia pentru a pleca, ci demisia, pentru a... veni. Demisia ca 
mijloc de presiune. Mai exact, — demisia ca diversiune. 

D-l Maniu vrea să deplaseze situaţiile. El încearcă să facă a se uita faptul 
că se află de multă vreme în conflict declarat cu partidul; care nu mai crede 


în el, nu-l mai iubeşte și nu-l mai acceptă ca şef necontrolat. Și deschide 
alte procese. 

A, nu! E prea simplu. Și e prea uşor. Chiar așa de începători în ale 
politicei nu suntem doară în ţara rumânească. Nu e vorba de nici un proces 
de interes public; ci numai de unul personal: procesul d-lui Maniu cu 
partidul său propriu. S'a desbătut procesul acesta? A căzut în el sentinţa 
definitivă? S'au rezorbit toate motivele de grave neînțelegeri între şef și 
partid? S'a restabilit încrederea și solidaritatea? Nu. Atunci pe cine înşelăm 
noi prin această deplasare a chestiunii? Manifestaţii de solidaritate — sunt. 
Dar ele nu pot fi decât forțate, nesincere şi numai aparente. Crede d-l Maniu 
că poate forța partidul la solidaritate cu d-sa angajându-se într'o luptă nouă? 
Să o spună. Şi mai ales să spună ce luptă vrea să deschidă. Ca să o ştie toată 
lumea. Ca să o ştie și partidul. 

Partidul, și Ardealul. 

Căci câmpul tactic al d-lui Maniu are mai multe linii de tranșee. Dar 
despre asta, — mai târziu, când chestiunea se va pune efectiv. 

2 lulie 1931 


...ŞI DESPRE SPIRITELE NEGATIVE 


lată-mă, în sfârşit, trădat de mine însu-mi. Descoperit. Și arătat, prin 
chiar greşala mea lumii, gol, aşa cum sunt. Distrugător. Spirit negativ. Că 
am spus-o doar eu însu-mi, mai ieri, în „Cuvântul": nu s'a distrus încă destul 
în ţara rumânească, pentru ca să se poată în adevăr clădi. Va să zică, sunt în 
adevăr, ceea ce de mult bănuiau unii, un negativ, bolnav de furia distrugerii. 
Aşa îmi scrie cineva de aci din Bucureşti, care mi-a făcut cinstea să mă 
cetească şi-şi ia osteneala să mă pună la perete. 

Și asta e bună. Numai că argumentarea preopinentului meu nu mă 
convinge. Dacă ar fi să fie vorba de mine, nu aş avea, chiar așa neconvins, 
nimic de obiectat. Dar eu am pus o problemă; de interes general; de a cărei 
rezolvare atârnă, după adânca mea convingere, rodnicia şi sănătatea 
viitoarei desfășurări a istoriei noastre. Deci nu e vorba dacă eu sunt un spirit 
negativ sau nu. Căci ce importanţă are asta; ce sunt eu și cum sunt eu, față 
de toate întâmplările la cari suntem martori, atunci când nu suntem chiar 
actori. Întrebarea e alta: constatarea mea, e fundată sau nu? Este această 
operă de distrugere de care vorbesc necesară sau primejdioasă? Aci trebue 
ținută discuţia, dacă e vorba să scriem pentru oameni sau pentru viața 


publică. Chestiunile de persoane nu mă interesează, — nici chiar când e 
vorba de mine. 

Iar problema generală stă așa: eu nu am pus chestiunea distrugerii pentru 
distrugere; asta ar fi nihilism — sau cum s'ar spune, nebunie curată. Eu am 
spus că elementele vii ale realităților rumânești sunt înăbușite sub un întreg 
aparat artificial de rutină, de prejudecăţi și de falsă arhitectonică statală; — 
de putregaiul sufletesc al clasei conducătoare în viaţa publică să nu mai 
vorbim. lar ceea ce am propus eu, este elementar; e ceea ce face grădinarul, 
când taie buruiana rea din jurul firului preţios ieșit din sămânţa cea bună. 

Elementar, dar nu tot așa de simplu. Căci în viaţa noastră de stat, aşa 
cum e ea astăzi promovată de așezările care o definesc şi îi canalizează 
forţele, a crescut prea multă balărie și aproape că s'a închircit colțul ierbii 
celei bune; dacă nu cumva se va şi fi altoit neghina în grâu. De nepricepuțţi. 
Sau de răi. 

Așa că, vedeţi, trebue distrus. Pentru ca să nu îngrășăm cu eforturile 
noastre tocmai iarba rea. Vreţi un exemplu? lată unul dintr'o mie: politica 
noastră culturală, față de minorităţi... Ea a fost întotdeauna proastă. Și 
atunci când o făcea d. dr. Angelescu, omul care își închipuia că poate 
desnaţionaliza toate minoritățile (şi dacă ar fi putut — vă închipuiţi ce 
procopseală: să creezi bastarzi!) şi mai târziu când au făcut-o ardelenii, cari 
aveau dureri mari, ale trecutului, de răsbunat. Dar iată, a venit guvernul 
actual, care vrea să facă una mai bună. Să ni se îngăduie: e prea bună. 
Guvernul stă pe punctul de vedere — principial perfect just — că nu trebue 
să se facă confuzie între cultură și cetățenie. Că un ungur, deci, poate fi 
perfect ungur, și în acelaș timp perfect cetăţean român. Așa e. Suntem de 
aceeaş părere. Am și spus-o. Poate să fie, dar nu e. 

Politica guvernului în materie de cultură minoritară ar fi deci excelentă 
atunci când toată lumea ar gândi cum trebue să gândească — și cum 
gândeşte guvernul de fapt — numai că minoritarii, să zicem de pildă unguri, 
gândesc încă iredent. Şi atunci nu e politica guvernului plină de riscuri? 

Să distrugem deci, — înainte de a clădi. Să distrugem: tot ce împiedecă 
desfăşurarea sănătoasă a vieţii adevărate. Obicinuinţa, lene de gândire; şi 
mai ales actualul aparat de stat care consfințește starea de lucruri de astăzi; 
şi o consolidează. Știu că asta sperie. Schimbări au fost prea multe la noi, și 
dacă se cere ceva, apoi asta e azi stabilizare. Da; numai că schimbări s'au 
făcut în persoane și în beneficiari; Și noi cerem — cu ce justificări, se vede 
— schimbarea de sistem. 


Se poate realiza schimbarea aceasta de sistem fără distrugeri prealabile? 
Dacă da, — nu mai avem nici o pretenţie. Să vină marii meşteri 
constructori, şi să reclădească Statul ăsta care pârâie din toate încheieturile 
lui. Dar dacă nu, atunci să nu se mai vorbeaseă de spirite negative şi 
distrugătoare. Nu sunt negativi cei cari vor să deschidă drumurile vieţii; ci 
din potrivă cei cari, din lene, obicinuinţă, frică, sau interese, încurajează, 
întreţin și consolidează o situaţie anormală; care dacă ar fi numai stearpă, 
nu ar înfățișa cel mai însemnat rău. 

Asta e. lar dacă e așa, vedeţi că nu ne poate emoţiona acuzaţia că am fi 
spirite negative. 

7 August 1931 


TOT DESPRE „REVOLUŢIE” 


Nu pot afirma cu precizie dacă d. I. C. Atanasiu, fost ministru și director 
la Banca Naţională, care face în „Îndreptarea” din 29. VII o întâmpinare la 
articolul meu „Vine Revoluţia”, este în acord sau dezacord cu teza pusă de 
mine. Căci cu tot respectul pe care îl am pentru un om pe care nu-l cunosc 
de cât din înaltele funcțiuni ce a ocupat, sau chiar îndeplinit, și din 
amintirile tinereții mele, vreme în care d-sa era un generos revoluționar, — 
nu mă voiu putea opri a spune că întâmpinarea d-sale e, pe linia mare, ceva 
cam confuză. Voiu răspunde totuş. Nu pentru că d-sa ar angaja prin părerea 
d-sale partidul poporului, din care face parte — cum, după opinia d-sale 
„angajez” eu guvernul Iorga în care cred (mă mir că nu „angajez” prin 
actele mele și pe Dumnezeu, că doară eu şi în Dumnezeu cred!) —; ci 
pentru că această întâmpinare îmi îngădue anumite lămuriri complimentare 
în legătură cu teza mea. 

D. I. C. Atanasiu crede că „pentru ca o revoluţie violentă, materială, să se 
producă în mod fatal şi necesar, ea trebue să fie precedată de o revoluţie 
morală, o revoluţie în spirite. Această revoluţie o vestește, o pregăteşte pe 
cealaltă și îi asigură reuşita”. 

Presupunând că preopinentul meu are dreptate — și, în fond, cu anumite 
încercuiri, are — pune această observaţie a d-sale și în încurcătură teza 
mea? Eu recunosc, de pildă, că de obiceiu, unei revoluţii „violente, 
materiale”, cum ar spune d. Atanasiu, s'ar putea să preceadă o „revoluţie 
morală; în spirite”. Recunosc, mai precis, că atunci când a fost identificată 
împlinirea unei revoluţii spirituale, e necesar să deducem că cealaltă 


revoluţie, „materială”, nu va întârzia. Dar ce vrea să spună d. Atanasiu? Că 
nu sunt încă în lume semnele unei revoluţii spirituale? Dacă asta crede, 
atunci o să-mi îngădue să-i spun că se înşală. 

Căci nu numai că asemenea semne premonitorii există, dar revoluţia 
aceasta spirituală e aproape complet realizată. Și cum îmi închipui că 
nimeni nu-mi va cere să fac aci dovada amănunțită și sistematică a unei 
asemenea afirmaţii, preopinentul meu îmi va îngădui să dau numai câteva 
indicaţii. Disparate, fără îndoială, dar, după cum se va vedea corelate și, 
deci, făcând sistem. 

Primul simptom al acestei revoluţii spirituale, se iveşte după impresiunea 
mea, în Franţa deja din a doua jumătate a secolului XIX. Căci 
impresionismul din pictură sau muzică nu pot fi socotite — în originalitatea 
lor desăvârşită şi în noutatea lor aproape provocatoare — decât ca semnele 
unei noui lumi spirituale. Evident, noua structură spirituală de conturarea 
căreia năvălirea scriitorilor ruși în Europa nu poate fi socotită ca străină, nu- 
şi are codificarea ei în măsura în care cealaltă revoluţie, înfăptuită în Apus 
odată în puritanismul englez şi a doua oară în democraţia franceză, și-a 
găsit-o în „Discours sur la méthode” sau, mai exact încă, în „Regulae ad 
directionem ingenii” ale lui Descartes. Dar nu e mai puţin adevărat că dela 
apariția simbolismului și impresionismului francez și până astăzi, abundă în 
toată viaţa spirituală a Europei formule noui de înțelegere de creație, cari 
oricât de disparate ar fi în aparenţă, nu încadrează totuș mai puţin o nouă 
structură spirituală unitară și coherentă. 

Înspre această structură se îndreaptă sau din ea rezultă toate manifestările 
caracteristice ale ultimilor cincizeci de ani: renașterea metafizicei, cu critica 
ştiinţei și răsturnarea ei din funcțiunea de interpretă și valorificatoare a 
existenţei, cu criza raționalismului cartezian, cu diminuarea lui Kant şi cu 
renaşterea peripatetică, cu criza idealismului gnoseologic, cu isbânda sau 
cel puţin cu efortul spre isbândă al realismului, cu prăbușirea 
mecanicismului materialist, cu asaltul vitalismului și renașterea spiritualistă, 
etc.; noua mișcare religioasă, caracterizată printr'o recrudescenţă a religiilor 
dogmatice, autentic creştine și criza acută a protestantismului, interesul 
pentru spiritualitatea răsăriteană întinsă până la ţărmul Pacificului, teosofia, 
mișcarea sectelor, ș. c. 1.; frământările din lăuntrul artei până la cubism și 
expresionism sau cum se mai numesc și toate încercările de creare ale unui 
stil al epocei categorie deosebit şi caracteristic; și pentru a nu stărui prea 


mult în aceste indicaţiuni nesistematice, în ordinea politică criza 
democraţiei și a parlamentarismului, pe care nu o poate contesta nimeni. 

Nu sunt astea semne categorice ale unei lumi noui? Mi-aş îngădui să 
cred că da. Un spirit încercând a construi mai mult pe realități imediate, 
iubitor de viu și de concret, mergând însă nu la abstracţie și la încadrarea 
ştiinţifică a realităţii, ci la principii de existenţă, la esențe ultime, — întrun 
efort constant de a depăși, prin iubire și prin trăire directă a concretului, 
limitele existenței noastre omenești. O nouă valorificare, calitativă, realistă 
şi esențialistă — metafizică deci — a realităţilor, opusă până în cele mai 
mici amănunte şi cele mai esenţiale resorturi, mentalităţii definite de 
raționalismul cartezian, cartea de vizită a democraţiei, a economiei 
capitalist burgheze și a protestantismului. 

lată. Acestea sunt faptele peste cari nu se poate trece. Ele încadrează, 
după cum spuneam, o spiritualitate nouă, iar această nouă spiritualitate se 
instaurează. Se mai poate spune atunci însă, că lipseşte revoluţia în spirite 
care să o pregătească pe cealaltă politic-economică şi să-i asigure succesul? 
Cu toată prudenţa necesară, pot spune că nu. Dar dacă această revoluţie, în 
spirite, e deja aci, — nu avem dreptul să bănuim că şi cealaltă se aţine pe 
undeva pe la ușă? 

Aştept răspunsul. 

31 August 1931 


ȚĂRĂNISM ȘI DEMOCRAȚIE PARLAMENTARĂ 


Unde se înșală „Dreptatea ” 


O serie de articole apărute în ziarul „Dreptatea” din ultimele trei zile, mă 
îndeamnă să întrerup pentru moment expunerea indicaţiilor cari cred eu că 
se desprind din actuala situaţie economică. Și aşa, ca un „divertisment”, 
cum se spune în regia teatrală de azi, să încerc o analiză a punctului de 
vedere exprimat acolo în legătură cu regruparea partidelor. E un exercițiu cu 
atât mai util, cu cât analiza aceasta e de natură a arunca anumite lumini 
asupra structurii spirituale a ţărănismului rumân; și a ne orienta asupra 
capacității de comprehensiune a oamenilor politici în genere. 

„Dreptatea” crede, în sfârşit, aşa cum o tot cerem noi de mai bine de un 
an — că e nevoe de o regrupare a forțelor politice din ţara rumânească, în 
vederea constituirii unor partide sănătoase, isvorând din realitățile noastre; 


şi socotește — iarăş la fel ca noi că de îndată ce țara noastră e o ţară de 
plugari, pivotul regrupării acesteia politice trebue să fie partidul național- 
țărănesc (un partid țărănesc, am zice noi, dacă actualul partid național- 
țărănesc nu ar mai vrea — cum nu a vrut în ultima guvernare — să fie 
ceeace îl arată numele). 

Până aci acordul între „Dreptatea” şi noi e deplin. Sau aproape. Din 
nefericire el nu e însă decât aparent. Căci oficiosul naţional-ţărănist vede 
situaţia noastră politică dominată de trei imperative: 

1. O directivă agrariană „pentru asigurarea și desvoltarea economică 
normală și a echilibrului social”; 

2. Înlesnirea colaborării internaţionale în domeniul economic și 
financiar. 

3. „Funcționarea normală a regimului constituțional-parlamentar, cu 
corolarul existenţei unor organizaţiuni politice cu rădăcini adânc înfipte în 
massele populare, capabile să reprezinte curentele reale de interese și idei în 
guvernara țării”. 

Ne rugăm de iertare. Dar nouă ni se pare punerea în aceeaș căciulă a 
acestor trei imperative, confuză și hibridă. Este adevărat că şi noi am cerut 
regruparea forțelor politice pe baza unei concepţiuni agrariene a statului 
rumân, şi constituirea nouilor partide după indicaţiile liniilor de forță ale 
nouei polarizări. Dar noi nu ne-am gândit nici un moment că regruparea pe 
care o tot cerem ar fi o soluţie definitivă; ci ne-am închipuit-o numai ca o 
formă transitorie înspre democraţia ţărănească pe care noi o socotim drept 
formula de echilibru stabil a statului nostru de plugari. „Dreptatea” însă o ia 
în serios cu nouile partide politice; și își închipue că dacă regruparea se va 
face, încă în chip firesc, apoi totul a intrat — cel puţin pentru câteva veacuri 
— în ordine. Nu. Când e vorba să discutăm serios noi nu vrem să supărăm 
pe nimeni. Nu ne vom putea totuș opri de a spune că „Dreptatea” nu 
gândeşte organic şi unitar. În adevăr: 

Autorul articolului — nu ştim cine e, dar bănuim a fi cineva „mare” — 
cere la punctul 1 o directivă agrariană, iar la punctul 3, un regim 
constituțional-parlamentar. Apoi, vedeţi, asta e cam greu. Pentru că: sau 
mentii regimul constituțional-parlamentar și atunci „directiva agrariană” 
se desfășoară în cadrul economiei capitalist-burgheze, — deci nu mai avem 
deaface cu o formulă ţărănistă; sau înţelegi prin „directiva agrariană” o 
politică ţărănistă, și atunci nu mai poţi păstra ACTUALUL regim 
constituțional parlamentar. 


Toate se leagă în lumea asta, și formează sistem. Iar politica nu se poate 
nici ea abate dela această regulă. Aşa fiind, ne vom îngădui să aducem 
aminte  preopinentului nostru dela „Dreptatea? că regimul 
constituționalismului parlamentar este un corelat al mentalității protestante, 
individualist-democratice, raționalist și ştienţiste, și al formulei economice 
capitalist-burgheze care se ridică pe fundament precumpănitor negustoresc 
şi industrial. "Ţărănismul însă nu e nimic din toate astea. Mai mult, 
țărănismul e tocmai protivnicul tuturor acestor note specifice. Căci el nu e 
protestant pentrucă nu trăește din liberul examen; nu e individualist, nu e 
raţionalist și nu e ştienţist pentru că clădeşte cunoştinţa pe intuiţia directă; şi 
tot aşa nu e capitalist-burghez. Nu e. Dar dacă nu e asta, atunci nu poate fi 
nici constituționalist-parlamentar. 

Impresia noastră e că țărănismul reprezintă o atitudine dogmatică şi 
exclusivistă. Fără nici un fel de criticism şi excluzând orice transacţie; 
tocmai pentrucă e lipsit de eclectism. Așa fiind, un partid țărănesc nu poate 
urmări decât strivirea celorlalte partide, impunerea, ideologiei lui întregii 
țări şi instituirea unei dictaturi a masselor (care în ţările monarhice este 
cumpănită, sau captată chiar, de autoritatea regală). Este evident însă că o 
dictatură a masselor nu însemnează parlamentarism. Cum voește atunci 
„Dreptatea” să normalizeze viaţa publică prin directivele agrariene şi 
regimul parlamentar? 

Partidul naţional-țărănesc se află astăzi la o răscruce. La aceeaș răscruce 
la care se află ţara noastră. E necesar ca el să spună precis: vrea să facă 
țărănism, sau vrea să facă capitalismul burghez într'o ţară în care principala 
bogăţie o dă plugăria? E ceeace ar trebui să ştim toți. 

6 Septembrie 1931 


Pe marginea ţărănismului. 


ÎN ZODIA AUTARHIILOR 


Ca la zece zile după ce „Dreptatea” publică, din pana nu știu cui, o serie 
de articole în care, punând problema regrupării partidelor politice, însemna 
ca îndreptar pentru această regrupare, alături de o diriguire spre 
agrarianism, o intensificare a acţiunii noastre de solidarizare cu Europa, — 
partidul socialist din Viena, expunea soluţiile lui în chestiunea crizei 
austriace; iar între acestea, întărirea tendinţelor autarhice din gospodăria 


actuală. Cum însă autarhia însemnează îndestulare prin sine însuş, urmează 
din toate acestea, cu necesitate, că socialiştii austriaci propun nici mai mult 
nici mai puţin decât lăsarea în părăsire a politicei de solidaritate cu lumea 
întreagă. Adică tocmai contrariul soluţiei ţărăniștilor noştri! 

Că țărăniştii români oferă într'o problemă oarecare soluţii opuse celor ale 
socialiștilor austriaci, asta nu e decât foarte firesc. Că însă acești ţărănişti 
resping o politică autarhică, atunci când socialiștii vienezi o preconizează, 
asta încetează a mai fi ceva firesc. Şi este, din potrivă, o indicație pentru 
nevrâstnicia, doctrinară și politică, a țărănismului rumân. Căci dacă e un 
partid care, structural, ar trebui să se opună unei politici autarhice, apoi de 
sigur că acela e partidul socialist. Iar dacă astăzi socialiştii austriaci nu 
numai că nu se opun unei asemenea politici, dar — călcându-și doctrina şi 
înfruntându-și sângeros natura — o preconizează, asta însemnează că 
autarhismul este indicat de realități cu o putere incomparabil mai mare 
decât inerția doctrinală. Şi totuş, la aceste imperative ale realităților, — 
imperative cari înfrâng chiar și o doctrină așa de... încântată de ea însăș 
cum e marxismul, ţărăniștii români sunt insensibili. Da, da, — insensibili. 
Căci dacă, acum două luni, când, fiind întâmpinați cu un formidabil hohot 
de râs în coloanele „Dreptăţii” pentru că propusesem o politică autarhică, ne 
puteam închipui — după stilul şi factura râsului — că avem de aface cu un 
bătrân ignorant în ale politicei şi filosofiei istoriei, apoi de data aceasta, 
acum în urmă, intensificarea acţiunii de solidarizare cu Europa (atunci când 
chiar socialiștii merg spre autarhism) e preconizată — iarăş după stil şi 
factură — de un fruntaș al partidului și politicei țărăniste. Și asta e rău. 

E rău, întâiu, pentru că se face astfel dovada că țărăniștii noştri nu ştiu să 
vadă realităţile. Ei nu-și dau seama că regimul capitalismului bancar e azi 
pretutindeni în deconfitură — deconfitură mai mult sau mai puţin înaintată, 
dar totuș deconfitură —; şi că sub ameninţarea unei catastrofe care poate 
însemna o mare răscruce a istoriei, țările agricole nu au decât o cale de 
urmat: să se întoarcă la ele acasă, părăsind cu un ceas mai devreme corabia 
găurită a capitalismului bancar, în care ele, în orice caz, nu aveau rost nici 
până acum. Solidaritate cu Europa? Desavantagiile le vedem. Sunt oare 
avantagiile mai mari? Cari anume? Căci solidari sau nu, Europa tot nu ne va 
cumpăra grâul, petrolui şi lemnul, dacă marfa noastră va fi mai scumpă şi 
mai proastă ca aiurea; și nici nu va vedea folosul acestei investițiuni (fie 
chiar şi numai folosul a-și garanta investiţiile anterioare!). Și cu toate 


acestea, ţărăniștii rumâni recomandă solidaritatea în Europa și resping, cu o 
gargariseală de râs, autarhismul. E rău, nu? 

Desigur. Dar e rău și pentru un alt motiv. Nu numai pentru că asta 
dovedeşte o insensibilitate faţă de realităţi. Ci, și mai ales, pentru că asta 
invederează, la ţărăniştii noștri, o îngrijorătoare lipsă de înţelegere pentru 
esenţa țărănismului. Căci dacă era un partid care, în împrejurările de față, să 
recurgă mai ales la soluțiuni din cadrul unei politici autarhice, apoi în 
primul rând acesta trebuia să fie partidul țărănesc. Regimul economic 
agrarian, şi corelatul său politic ţărănismul, având prin natura lui cel mai 
puţin recurs la străinătate. 

Au înțeles țărăniștii noştri acest fapt elementar? Nu. Și proba stă în 
faptul că, în actuala criză, partidul țărănesc s'a îngrijit de preţul extern al 
grâului; ca orice partid capitalist bancar, care crede că fericirea ţării stă în 
balanţa plăţilor sau în stabilitatea sacro-sanctă a monedei, și nu-și închipue 
realizarea unei balanţe active decât prin activarea exportului; atunci când de 
fapt datoria lui era să se intereseze de prețul intern al cerealelor, adică de 
valorificarea produselor plugăriei pentru plugar. Au lipsit deci, în această 
foarte însemnată împrejurare, ţărăniștii dela îndatorirea lor de ţărănişti. Şi 
vor mai lipsi. Pentru că nu poate face politică agrariană decât un partid 
țărănesc. lar organizaţia care pune în fruntea programului său solidaritatea 
cu Europa nu poate fi un partid țărănesc. Agrarianism și solidaritate 
europeană fiind realităţi cari nu numai nu se încurajează reciproc, ci, din 
potrivă, mai degrabă se exclud. 

23 Septembrie 1931 


In marginea ţărănismului. 


„PRIN NOI ÎNȘI-NE” 


Autarhismul rumânesc şi partidul liberal 


De când, pe nesimţite şi pe nevrute, îşi face loc, în opinia publică părerea 
că până la sfârşit va trebui să ne întoarcem — nu numai sub raportul 
economic, dar și sub cel politic — înspre o politică agrariană; şi de când, ca 
o consecință, a început să se înfiripeze, fie chiar şi neformulată, tendinţa 
înspre o autarhie rumânească, partidul liberal pândeşte toate prilejurile 
pentru a clama: victoria! Căci, dragă Doamne, ne lămurește „Viltorul”: 


autarhie însemnează „prin noi înşi-ne”, — iar „prin noi înşi-ne” este, după 
cum bine ştiţi, formula politicei lui Vintilă Brătianu. Ergo! 

Oare! Chiar așa să fie? Să fi fost adică noi toți oamenii din ţara 
rumânească, cari ne-am împotrivit politicei lui Vintilă Brătianu şi cari, 
fiecare în măsura puterilor lui, am contribuit la jugularea ei, așa de orbi 
încât să nu fi văzut dreptatea acestei politici? Și în ce ne priveşte, să fi fost 
„Cuvântul”, care de aproape patru ani face o politică revoluționar- 
țărănească și care a avut curajul să ceară — în zâmbetele superioare ale 
„specialiştilor”  desangrenarea noastră din formula politic-economică 
europeană, așa de miop încât să nu-și dea seama că Vintilă Brătianu, 
tariferarul formulei „prin noi înşi-ne” era aliatul lui firesc? lată ce nu ne 
vine a crede. Şi, deci, nu putem admite. 

Impresia noastră e mai degrabă că presa liberală care are pretenţia de a 
anunţa victoria, se înşeală. Da. Nu e de rea credință, — ci se înșeală. Ca să 
fie de rea credinţă, ea ar trebui să înțeleagă anumite lucruri; iar ca să le 
înţeleagă, ar trebui să gândească. Știut este însă, obiectiv vorbind, că, în 
toată presa rumânească, singurele gazete care nu gândesc niciodată — nici 
măcar din greșeală, sau din diletantism literar — sunt cele ale partidului 
liberal. Și iată unde se înşală această presă: 

Autarhismul rumânesc a apărut — o să ne îngăduiţi precizarea — mai 
întâiu la „Cuvântul”. Dar pentrucă se ridica din realităţi, această orientare 
politică (şi economică) ni se impunea nouă ca o consecinţă a țărănismului. 
Care țărănism, la rândul lui, ni se impunea: odată, prin structura economică 
şi spirituală a realităților rumâneşti; iar a doua oară, prin necesitatea de a ne 
sustrage efectelor dezastruoase ale prăbuşirii liberalismului burghez și a 
capitalismului bancar, prăbușire pe care scriitorul acestor rânduri a arătat-o 
ca inevitabilă încă din 1919 (când, împreună cu câţiva prieteni, încerca o 
lămurire a lucrurilor dela noi, prin... „Ideea Europeană”). Este cineva astăzi 
care să poată funda această orientare autarhică la noi, altfel decât pe 
agrarianism și țărănism? Nu credem. Dar atunci cum stăm cu faimosul „prin 
noi înși-ne” al lui Vintilă Brătianu? 

După cât ştim și se poate spune, liberalismul român nu a fost niciodată 
agrarian. El a fost pe vremuri, e adevărat, partidul marilor proprietari de 
pământ. lar Ion Brătianu, ăl bătrân, a încurajat defrișarea tuturor pârloagelor 
țării, dând pe o arendă de nimic latifundiile statului și procurând nouilor 
arendaşi, credite. Interesul lui Ion Brătianu şi a urmașilor lui pentru 
agricultură nu a fost însă de natură agrariană, ci capitalist-burgheză. Că 


totuși liberalii au făcut exproprierea? Da. Numai că în momentul în care s'a 
hotărât această operaţie, agricultura rumânească nu mai producea suficient! 
Partidul liberal hotăra deci să exproprieze pe deţinătorii pământului „contra 
unei juste despăgubiri”; despăgubire care trebuia să creeze un capital 
mobiliar la dispoziţia burgheziei rumâne; iar pe de altă parte pregătea 
trecerea pământurilor expropriate din mâna nouilor împroprietăriți în 
posesiunea băncilor (cari trebuiau apoi să realizeze industrializarea 
agriculturii după cea mai autentică formulă liberal burgheză). Exagerăm? 
Foarte bine. Dar atunci cum se explică faptul că operaţia de împroprietărire 
nu a fost întovărășită de reorganizarea agriculturii — sortind deci prin acest 
lapsus pe nouii deținători ai pământului, pieirii, — şi că din băncile cari, 
prin lege, singure aveau dreptul să împrumute asupra pământului, 80 la 
sută sunt liberale? Pentru noi e clar; şi e clar pentru toată lumea; interesul 
liberalilor pentru agricultură nu are nimic de a face cu agrarianismul. 

Brătienil au reprezentat în istoria noastră politică, cu un puternic instinct 
liberalismul și capitalismul burghez adaptându-şi, după războiu mai ales, 
politica la cea mai nouă formă a acestuia, la capitalismul bancar. Ăsta e 
adevărul. Dar aci începe aberaţia. Căci capitalismul burghez — mai ales în 
forma lui ultimă, capitalismul bancar, e prin excelență internaţional. Iar 
Vintilă Brătianu voia să facem capitalism bancar... „prin noi înşi-ne”! Că o 
asemenea încercare nu putea duce decât la dezastru era dela sine înţeles. 
Toată lumea a spus-o. Și evenimentele au confirmat. 

Cum se explică încolțirea acestei aberaţii în mintea lui Vintilă Brătianu, e 
o chestiune care nu interesează aci. Fapt e însă că al său „prin noi înşi-ne” 
nu e cel de care vorbeşte lumea azi. Presa liberală nu are deci nici un motiv 
să desgroape morţii. 

25 Septembrie 1931 


In marginea ţărănismului. 


ÎNTRE PARLAMENT ȘI SFATUL ȚĂRII 


Impresia noastră este că situația — ori cât de gravă e ea în ea însăș astăzi 
— ar putea fi privită cu mai multă liniște și cu mai puţină strângere de 
inimă, dacă ar exista, în raporturile politice de la noi o înţelegere pentru 
ceea ce e esenţial și ce nu e în actuală problematică; și dacă, mai departe, 


viaţa publică ar putea să se sprijine pe un partid al realităţilor rumâneşti, — 
pe un partid țărănesc adică. 

Din nefericire însă acest partid nu există. Am spus-o și altă dată; nu vom 
osteni a o repeta. Nu există un partid țărănesc; pentru că nu vedem nicăieri 
organizaţia sau cel puţin pe omul politic, care să înțeleagă ce e un țăran; și 
care să știe sau să întrevadă cel puţin că, deîndată ce forma unui stat e 
hotărîtă întotdeauna de elementele lui constitutive, e nevoe la noi de 
îndreptarea tuturor eforturilor noastre înspre constituirea unui stat țărănesc. 

Este cel puţin straniu că într'o ţară în care nimeni nu-i ignorează 
caracterul („eminamente agricolă”), nu se găseşte un grup — cât de redus 
— de oameni cari să pretindă să promoveze o organizaţie firească, deci 
agrariană, a realităţilor ei. Straniu, dar nu şi inexplicabil. Căci cultura 
rumânească — sau ceeace trece drept atare — nefiind decât de natură 
citadină adică de import, (cum e în genere așezarea noastră orășenească), nu 
e decât foarte firesc că reprezentanţii sau numai purtătorii acestei culturi 
infestați cum sunt cu toţi de abstractismul positivisto-știentist — să nu aibă 
nici un fel de înțelegere pentru ceea ce se cheamă o realitate organică: vie. 
Un exemplu, sau o dovadă, dintr'o mie? lată: 

În seria de articole programatice pe cari „Dreptatea” le-a publicat mai 
acum câteva săptămâni, și în care se încerca a se însemna cadrul unei 
politici agrariene, era — între atâtea alte incongruenţe pe cari le-am relevat 
la timp — mai ales un postulat caracteristic: sprijinirea, anume, a 
agrarianismului pe un regim... constituţional-parlamentar. 

Eroarea — asupra căreia am insistat deja — este şi din punct de vedere 
al unei doctrine țărăniste, evidentă. "Ţărăniştii români se înșală, pentru că 
judecă... numeric. Ei socotesc că de îndată ce un regim parlamentar are ca 
corelat votul universal, şi de îndată ce populaţia noastră electorală e în mare 
majoritate ţărănească, — apoi e sigur că parlamentarism însemnează un 
regim controlat de ţărani. Ergo! 

Mai întâiu, asta nu e adevărat. Nu e adevărat că un regim ridicat pe baza 
votului universal, e, numai decât, la noi, un regim controlat de ţărani. Dar 
chiar dacă ar fi. Însemnează asta că regimul e în adevăr țărănesc? Deloc. 
Ceea ce nu înţeleg încă țărăniștii români e deosebirea de structură între 
parlamentarism și țţărănism; deosebire care repetă întrun fel pe cea dintre 
orășeni şi ţărani. Aș spune, anume, că parlamentarismul este un regim care 
lucrează pe baza unei delegații de voință. Că, altfel, eu, cetățean, deleg pe 
un semen al meu să meargă la București, să ia în numele meu cunoştinţă de 


situaţie, să judece în numele meu, în numele meu să hotărască, și pe urmă... 
să vină să-mi spună ce a făcut. 

E asta treabă țărănească? Nu. Un prieten care colindă satele și stă de 
vorbă cu oamenii, îmi povestea mai acum câtăva vreme, întâmpinarea unui 
țăran cu prilejul ultimelor alegeri parţiale: ce ne tot întreabă pe noi, 
domnule, pe cine vrem să trimitem deputat la București? Dacă îi doare de 
noi, apoi să ne întrebe ce socotim noi de una sau de alta! — Apoi, da! 
Vedeţi, asta e ţărănism! Căci țăranul nefiind o ființă abstractă şi 
abstractizantă, nu cunoaşte așezări de fapt; asupra cărora judecă și 
hotărăște. Dacă deci e adus să lucreze prin delegaţie, atunci el nu înțelege să 
dea delegaţie în alb, ci dă mandat imperativ. 

Desfășurarea de până acum a lucrurilor în viața noastră publică nu a 
făcut decât să întărească — prin rezultatele negative obținute — această 
tendință a ţăranilor. „Apoi, să-i mai încercăm și pe ăștia”, — exclamaţia 
care se aude așa de frequent pe la sate, este dovadă peremptorie că ţăranii 
vor să epuizeze toate soluţiile de guvernare prin delegaţie de voinţă... 
înainte de a trece la guvernarea directă a lor. 

Parlamentarism? Nu. Ci un sistem, o ierarhie de sfaturi pornind dela 
viaţa autentică, în directă legătură cu concretul, a satelor şi ridicându-se prin 
delegaţia, anonimă (nu personală) şi rotativă oarecum, până la sfatul țării, 
instanţă supremă care nu cunoaște separaţia puterilor sau mai cine știe ce 
alte abstracţiuni decât întru atâta întrucât acestea însemnează simple 
diviziuni technice ale muncii. 

Pe faţa aceasta a lucrurilor apar deci premise ale unei aşezări ţărăneşti pe 
cari ţărănismul de azi nu le cunoaște. Dar nu e oare vremea ca aceşti 
ţărănişti să înceapă a se întreba de ce sunt ţărănişti? 

30 Septembrie 1931. 


Premise 


„FRUMOASELE ZILE DIN ARANJUEZ...” 


Însfârşit, unul din confrații cărora le ceream să-și prezinte politica şi 
soluţiile, pentru a-și justifica pretenţia de îndrumător al opiniei publice, s'a 
executat. Știm, deci, încotro ne duce. Punctul de vedere al acestui confrate e 
simplu şi clar: e adevărat că ne aflăm, noi și toată lumea, în criză; şi e iarăş 


adevărat că această criză are proporţii; dar ea va trece, — şi ne vom întoarce 
la bunele vremuri dinainte de răsboiu. Asta-i. 

Confratele nostru, de ce nu am spune-o, e un om cam ca... punctul lui de 
vedere: clar și... simplu. Şi ignorează, ca atare, anumite lucruri. lar în 
primul rând ignorează răsboiul. A spune, în adevăr, că lumea se mai întoarce 
la vremea dinainte de răsboiu, însemnează a crede că ce s'a întâmplat între 
1914 și 1918 a fost un accident fără necesitate și inesenţial desfășurării 
istoriei; că a fost adecă, un om nebun în Europa, şi că omul ăsta a provocat, 
numai pentru că a vrut el așa, răsboiul. Noi, cu îngăduinţa celor cari ne 
censurează şi ne pun în fiecare zi la colţ, credem altfel. Și anume credem că 
răsboiul nu a fost făcut de cineva, ci a venit singur. A venit ca una din 
modalitățile prin care putea plesni încordarea în care ajunsese lumea 
înaintea răsboiului. Cine urmăreşte atent întâmplările va trebui să 
recunoască faptul că forma de echilibru a lumii în 1914 era cu totul 
instabilă, că cei cari au început răsboiul nu au fost decât instrumente oarbe 
ale istoriei. L-au început — dar nu l-au făcut. Căci răsboiul era. Era, în 
chiar plămada vremii. Dacă lucrurile sunt așa cum spunem noi — și nu 
vedem cum ar fi altfel — apoi atunci răsboiul apare ca o răscruce a istoriei; 
ca o linie de demarcaţie între două lumi. Să ne mai întoarcem înapoi? Nu se 
poate. Pentru că dacă viaţa ar fi fost mai departe posibilă în cadrele 
formulei dinainte de răsboi, nu s'ar fi făcut răsboiul. Sau — făcut prin 
demenţa cuiva — el nu ar fi avut decât un caracter local; cum au mai fost 
atâtea alte răsboaie până la 1914. 

Lucrurile acestea sunt evidente, ştiu. Dar ele nu au fost văzute. Şi în 
primul rând nu au fost văzute de cei cari au încheiat pacea. Aşa se explică 
faptul, care stă oarecum la originea turburării de azi, că nimeni nu s'a gândit 
că pacea aceasta trebuia să însemneze cadrul unei lumi structural noui. 
Recunoaștem; nu se putea cere democraţiei liberale și capitaliste burgheze 
să se sinucidă, punând ea însăş — ea, care încheia pacea — bazele nouei 
lumi; care nu mai putea fi nici democratică, nici liberală, nici capitalistă, 
nici burgheză tocmai pentru că această lume ajunsese la răsboiu. Dar nu e 
mai puţin adevărat că această nouă lume trebuia totuş promovată, de 
îndatăce trecusem, prin răsboiu, dincoace de linia de demarcaţie a 
perioadelor istoriei. 

Că nu s'a făcut nimic prin pace, aceasta e deci explicabil. Mai puţin 
explicabil e însă că nu s'a făcut nimic, în sensul lumii celei noui, nici după 
pace. Mai puţin explicabil și mai trist. Nu ne îngrijorează, adică, miopia 


oamenilor politici. Ea a existat întotdeauna și pretutindeni fără prea mari 
primejdii însă; căci istoria nu o fac oamenii politici; ci se face ea singură; 
prin efortul mărunt și anonim al cineștie cărui negustor care-şi aşază taraba 
la un colț până atunci neutilizat; prin spiritul de aventură a cutărui tânăr 
eliminat din școală din pricina absenţelor nemotivate şi îmbarcat pe o 
corabie oarbă care eşuiază în Antile sau în altă parte; prin neliniștea 
creatoare a cutărui lucrător care sfârşeşte prin a inventa acul cu gămălie sau 
nasturele cu presiune. 

Îngrijorător în situația de acum e însă, că tocmai aceste cercuri, modeste 
şi anonime, dar vii, centre de creaţiune permanentă nu mai funcţionează 
astăzi. Și, fapt cu deosebire grav, cu cât aceste cercuri sunt mai prospere, cu 
atât ele apar mai cuprinse în inerție şi sortite deci morţii. Nu este oare astăzi 
un fapt evident pentru toată lumea că cea mai puternică rezistenţă față de o 
prefacere pe care toţi o simt necesară vine din Franţa, adică țara cea mai 
prosperă și mai echilibrată — încă! — după vechea formulă? Ba da. 

Vedeţi, dară: este explicabil că o anumită categorie de oameni își 
închipue că se poate reveni la „vremurile bune” dinainte de răsboiu; e 
atitudinea celor cari au înflorit sub acea formulă şi cari nu se mai pot înoi. 
Asta nu însemnează însă că istoria stă în loc; iar istoria asta ne spune că de 
îndată ce peste noi a trecut răsboiul, care a fost o răscruce, apoi nu ne mai 
putem întoarce. Avem de făcut doar un lucru: să cercetăm — încotro 
mergem. 

1 Octombrie 1931. 


SECRETUL... PROFESIONAL AL CUMINŢENIEI 


Dacă noi am cunoaște situaţia financiară a fiecăruia din oamenii politici 
cari ne conduc, poate că am fi în stare să indicăm mai dinainte cu precizie 
linia evenimentelor. Veţi fi fost întotdeauna surprinși că în politică nu mai 
lucrează, uneori, nici chiar adevărurile cele mai evidente. Dar aţi uitat, și de 
aci surprinderea, să vă gândiţi că aceste evidențe apar contrariu intereselor 
de moment ale conducătorilor noștri. 

Suntem, toți, victimele unei concepțiuni eroice și catastrofale a istoriei. 
Ne închipuim, anume, că pentru oamenii politici există realităţi și probleme 
obiective, către care se îndreaptă și după care se diriguește efortul lor 
creator. Nu e, totuș, aşa. Dreptatea lui Pascal, în această privinţă, trece chiar 
dincolo de afacerea cu nasul Cleopatrei. Istoria e făcută din bucăţi și din 


lucruri mărunte. Istoria cea făcută de oameni; cea pe care-și închipue 
oamenii că o fac. Cealaltă — se face ea singură. Cea adevărată. E drept. 
Dar oamenii se aţin pe la periferia întâmplărilor și se amestecă în ele cu 
pretenţia de a le conduce. De condus, e sigur că nu le pot conduce. Le-ar 
putea totuș promova. Dacă ar ști să le urmărească, să le înţeleagă și să se 
pună în slujba lor. Asta însă e greu. Pentrucă nu pot judeca liber și nu pot 
vedea drept — mai exact: nu poate vedea, pur și simplu — decât cel care nu 
e încătușat de nici un fel de prejudecată. Și sunt două, cel puţin două 
beteşuguri ale oamenilor politici, cari le falsifică vederea şi stau, ca atare, la 
originea tuturor turburărilor şi necazurilor: spiritul de conducere şi spiritul 
de posesiune; ambiția de a domina şi dorinţa de a poseda. 

Nu vedeţi? Noi am întreprins o lucrare de înțelegere a realităților prin 
care trecem. O lucrare făcută cu toată buna credință de care suntem capabili 
şi cu toată inteligența — multă, puţină — câtă neîa dat-o Dumnezeu. Este o 
operaţie, astăzi, absolut necesară. Pe care noi credem că o putem face mai 
ușor decât alții... pentru simplul motiv că nu o facem pentru noi. Ce am 
urmări, mă rog, Situaţii? Ştie toată lumea că „situaţii” ni se tot oferă de trei 
ani, într'una, — şi nu le acceptăm. Și ce ne-ar întuneca independenţa de 
judecată? „Averea” noastră? Poate afla toată lumea că toți redactorii şi 
colaboratorii „Cuvântului” sunt gata să cedeze în bloc averea şi datoriile lor 
— din ţară şi... străinătate, sub ori ce formă ar fi — contra sumei de una 
sută lei hârtie! Deci, — nu avem prejudecăţi. Şi la adăpostul acestei lipse de 
ambiţii sau de avere — care nu e numai o realitate, ci şi un sistem, şi va 
dăinui, deci, ca atare — încercăm să judecăm situaţia. 

Ni se răspunde, vai!, ni se răspunde! La început, când ceteam replicele, 
făceam ochii mari: mai rar atâta prostie, înfruntare a bunului simţ, rea 
credință, desconsiderare a realităţilor, lipsă de legătură logică. Pe urmă, 
însă, am început să pricepem. Și cine pricepe multe — iartă multe. Şi de 
atunci ne amuzăm. De câte ori ne mai iese în cale vreun preopinent, şi mai 
ales unul din acei preopinenţi „cuminţi” și „cu simţul răspunderii”, cum se 
ivesc din ce în ce mai mulţi astăzi, pe măsură ce se agravează situația şi 
apar ca mai necesare schimbări radicale, noi încercăm să descoperim în 
scrisul lui... ce-l doare. Distracţie în adevăr captivantă, cum rare îţi mai 
îngăduiesc necazurile zilelor de azi. Poţi astfel, cu un nu prea mare efort, să 
ştii, după atitudinea luată de diverşii publiciști sau oameni politici, cine are 
depozite în străinătate (şi unde anume) și cine nu; cine are datorii — și în ce 
fel de monedă; cine vrea să parvină — și prin cine anume; și aşa mai 


departe. V'aţi închipuit dvs. că există la noi partide politice — unul cel puţin 
— care s'a declarat ferm pentru etalonul aur în nădejdea că reprezentanții 
mondiali ai acestei politici îl va promova în încercarea de a veni la putere? 
Și totuş așa este. Un „şef? va pleca în curând peste graniță, ca să 
„perfecteze” acordul. Şi pe urmă... va veni la putere. Îl va aduce 
profesiunea lui de credință — credinţa lui faţă de aur. Să nu râzi. 

Și, la drept vorbind, nu ştim dacă e chiar aşa de râs. Noi o să isprăvim 
prin a ne cunoaşte toţi preopinenții şi a-i cataloga: Dar ce a câștigat din asta 
politica și ţara rumânească? Nimic. 

Nimic, pentru că nimic nu se va schimba. Fie care epocă își trimite 
exponențţii ei în politică. Şi exponenţii de azi sunt cei ai unei clase care 
posedă. Care posedă şi — natural — nu se lasă deposedată. Aţi voi poate ca 
politica de azi să fie făcută de reprezentanţii realităților de mâine? Asta e 
imposibil. Nu s'a întâmplat nici odată în istorie, — nu se va întâmpla nici 
acum. 

Noi spunem, însemnând aci, lucrurile astea, doar ca o explicaţie; ca să 
înţeleagă, cei cari ne urmăresc, de ce această categorică deosebire între noi 
şi preopinenţii noştri; de ce întâmplările, totuș, ne dau nouă dreptate și nu 
lor; şi de ce nu luăm parte activă şi directă în politica ţării. Sunt lucruri, cari 
ori cât de intime şi personale ar fi trebuesc totuș spuse. Stăm în faţa 
publicului — care are dreptul să ne ceară socoteală pentru tot ceeace facem 
şi nu facem. Ne executăm deci, răspunzând, cu atât mai mult cu cât în 
ultima vreme am fost întrebaţi; și încă stăruitor. 

lată. 

11 Octombrie 1931. 


«Teorie 


EROAREA FILANTROPICĂ 


... Vasăzică d. Buresch s'a prezentat la Geneva, în fața Europei și a lumii, 
cu Austria în palmă și a spus simplu: iată, de acu luaţi-o și gospodăriţi-o 
dumneavoastră, — că noi nu mai putem. Așa a făcut cancelarul. Căruia cel 
puţin acest merit trebue să i se recunoască astăzi: că s'a hotărît să 
isprăvească odată cu minciunile. Aşa! 

O să spuneţi, de sigur, că situaţia Austriei este cu totul specială, și o să 
concedem. Vom concede însă că acest caracter special se raportează numai 


la gradul de gravitate al situaţiei, și nu la calitatea ei. Vrem să spunem, cu 
alte cuvinte, că gravă e situaţia peste tot; şi că s'ar putea cu un gest analog 
cu cel al Austriei să fie silite a face mâne și alte ţări. Și o spunem nu 
dintr'un pesimism de babe plângărețe, ci, din potrivă, din nevoia de a ne 
smulge cu un ceas mai de vreme, noi, și alții — noi toţi, din această situaţie 
gravă. 

Pentru că — de ce nu vrem să o recunoaștem? — starea de dezechilibru 
de astăzi nu e o „criză trecătoare” cum le-ar conveni unora şi cum ne-ar 
conveni tuturor, de altfel, să o credem, ci numai punctul de ajungere al unor 
situaţiuni false, create prin imixtiunea în politică, în politica lumii, a unor 
puncte de vedere străine vieţii așezărilor omenești. Nu sunt, desigur, 
problemele acestea de desbătut în ziare, dar cel puţin o indicație generală tot 
trebue dată; indicație asupra faptului fundamental care stă, sau ar trebui să 
stea, la baza tuturor raționamentelor şi a comentariilor noastre. 

Lumea a mers cum a mers, atâta vreme cât nu s'au amestecat „doctorii” 
în treburile ei. Era, evident, mizerie, suferință şi nedreptate. Dar toate astea 
erau individuale; iar viaţa lumii era un fenomen al unei ființe colective. 
Căci fie care din noi putem închipui — așa cum ne-a nefericit Descartes, cu 
al său cogito — că suntem centru şi scop al universului; dar dacă numai 
puţin mai impersonali am fi, ar trebui să ne gândim că Dumnezeu va fi făcut 
totuş lumea din alte motive decât ca să ne slujească nouă de vacă de muls. 
Aş spune, deci, cu alte cuvinte, că creațiunea universului e un fapt care 
transcende existența noastră, şi că noi nu facem decât să ne înglobăm în 
anumite existenţe colective de cari se leagă chiar existenţa noastră. 

Nu există în univers decât colectivităţi; ceeace noi numim individ nu e 
decât o existență colectivă; organizată şi unificată după un anumit principiu. 
Cum însă înlăuntrul fie cărui individ, întru atâta întru cât acesta e o ființă 
colectivă, sunt şi alte existenţe individuale, și cum fie care existenţă își duce 
viaţa după legea ei, însemnează că în univers există o ierarhie a 
individualităților. Conflict? Şi conflict prea adesea. Și mai ales asta trebue 
reținut. 

Pentru că de aci pleacă toată neînţelegerea politicei. Politica vorbește, în 
adevăr, de individ și colectivitate; ca de două realități absolute. Şi de fapt nu 
e aşa. Căci dacă noi spunem că noi suntem indivizi, iar statul națiunea, rassa 
sau mai ştiu eu ce colectivităţi, apoi cu acelaş drept o celulă din corpul meu 
îşi poate spune individ numindu-mă pe mine colectivitate, — iar națiunea, 


care întrun” fel se încadrează în cosmos, se poate încadra în 
„colectivitatea” acestuia, ea socotindu-se drept... individ. 

Ce însemnează asta? Că totul fiind colectivitate, fiecare din aceste ființe 
colective îşi duc viaţa lor, după legea lor. Lucrurile sunt simple și evidente. 
Și le admite toată lumea. Cum nu am admite, de pildă, dreptul nostru al 
oamenilor de a utiliza pentru existența noastră funcțiunile celulelor din 
corpul nostru? Asupra acestui punct nu există discuţie. Pentru că, în 
definitiv, legea celulei trebue să se subordoneze legii noastre, și dacă pentru 
a promova viaţa noastră celula trebue să moară, asta nu e decât foarte 
normal! Că doară nu vom subordona noi viața noastră, vieţii cutărei sau 
cutărei celule care nu intră în noi decât ca element constitutiv! 

Şi cu toate astea, raționamentul acesta aşa de simplu, așa de firesc, aşa de 
sănătos, noi nu-l aplicăm întotdeauna. Căci atunci când ne aflăm în faţa 
colectivităţii care se cheamă nație sau stat, noi răsturnăm lucrurile. Și în loc 
să ne spunem, cum ar fi natural, că aci primează legea naţiei sau statului, 
noi cerem... o mai mare fericire, o mai mare bucurie individuală; şi o 
cerem chiar dela nație sau stat; ca și cum aceasta ar fi legea lor, să se 
adapteze necesităţilor individuale ale fiecăruia din noi! Uitând că mâne ne- 
am putea afla, după acelaș raționament în faţa unei ligi a trupurilor... 
bacilului lui Koch; — funcționând exact după acelaş mecanism şi cu aceeaș 
îndreptăţire ca şi faimoasa ligă a drepturilor omului. 

Nu. De câteva sute de ani, omenirea substitue conştient viaţa 
„colectivităţii” naţionale, intereselor individuale ale fiecăruia din noi. Vrem 
să se isprăvească cu suferința și mizeria individuală. Și „organizăm” viaţa 
societăţii în acest scop. Nu e o flagrantă falsificare, violentare a realităţilor 
această filantropie? Ba da. Dar atunci de ce vrem ca „lucrurile să meargă 
bine”, atunci când noi înși-ne ne punem de-a curmezișul lor? 

15 Octombrie 1931. 


Situaţia politică 


PROBLEMA POLITICII NOASTRE DE STAT 


Partidul naţional-ţărănesc a dat publicului un comunicat prin care anunţă 
începutul unei campanii pentru răsturnarea guvernului; iar, mai grăbit, 
partidul liberal răspândește peste tot vestea apropiatei lui treceri la putere şi 
îşi face un program de lucru în consecință. Ne-am afla deci, după toate 


aparențele în preziua unei schimbări de regim. Cu atât mai mult, cu cât 
chiar presa care-și zice — și într'o oarecare măsură chiar e — independentă, 
duce o vie, campanie, pe o temă sau alta, împotriva guvernului actual. 
Cetim astfel, în fiecare zi, despre o nouă combinaţie ministerială. Cu 
preciziuni cari în ultima vreme merg până la numele viitorilor miniştri. 

Se schimbă guvernul? Nu știm. Noi cetitori în cafea sau în stele nu 
suntem; nici viziuni nu avem; și nu auzim nici „voci”. Bunul Dumnezeu nu 
s'a îndurat de noi până într'atâta, în cât să ne însemne cu un asemenea dar. 
Nu ne-a îngăduit să fim de cât oameni; simpli oameni; cu judecata pe care 
el a hărăzit-o la fel tuturor în jurul nostru. De aceea noi n'am profetizat 
niciodată. Nici în politică și nici altfel. Cum însă politica e o treabă 
omenească, şi cum toate treburile omenești stau sub semnul judecății, ne- 
am străduit întotdeauna să judecăm. Chiar şi în politică. Şi cetitorii noștri ne 
sunt martori, — nu ne-am înșelat nici prea des, nici prea tare. Când, este, 
deci, vorba să se știe dacă se schimbă guvernul sau nu, noi tot la judecată 
vom recurge. Nu ca să aflăm ce se va întâmpla, ci ca să ne lămurim ce se 
poate întâmpla, ce e normal să se întâmple. Căci spre deosebire de semeni 
ai noștri, simpli confraţi de gazetărie sau oameni politici, noi credem că 
politica este o îndeletnicire în care fantezia este cu totul exclusă, lucrurile 
întâmplându-se după o strictă necesitate ale cărei resorturi și desfășurări nu 
scapă raţiunii şi bunei judecăţi. Să judecăm deci. 

Şi să o luăm dela început, băbeşte. Un guvern stă sau pleacă, după cum e 
bun sau rău; după cum răspunde nevoilor politice de stat sau nu. Pentru ca 
să ştim, deci, dacă vom avea schimbare de guvern, şi ce fel de schimbare de 
guvern vom avea, va trebui să stabilim mai întâiu care e problema politicei 
noastre de stat actuală și ce fel de înfăptuitor reclamă ea; pentru ca să 
judecăm apoi dacă guvernul actual se poate măsura nevoilor vremii, iar 
dacă nu, cine ar putea-o face. 

Politica noastră, de stat, — astăzi? Ea nu poate fi decât de două feluri. 

Prima, cea preconizată de noi, aci, la „Cuvântul”. O politică net 
revoluționară. Care plecând dela faptul că lumea întreagă este în criză şi că 
interdependența mondială a scăzut în chip considerabil, recomandă: o 
decuplare a noastră de politica mondială; o închidere a noastră, cât mai 
departe împinsă, în graniţele noastre; o luare în considerare a realităților 
românești; o scădere provizorie a standardului de viaţă la nivelul acestor 
realități; şi așezarea temeiurilor unui stat românesc de structură ţărănească, 
singura formă în care noi putem cu adevărat trăi după indicaţiile firii 


noastre și singura care poate îngădui o adevărată și completă rodire a 
puterilor rassei noastre. 

Noi nu vrem să ne ascundem dificultăţile și să ne sustragem realităţilor. 
Noi ştim că politica aceasta — deși singura eficace, ca una ce ar fi în stare 
să ne sustragă falsificărilor sub care a fost comprimată viața noastră de stat 
până acum — e prea îndrăzneață și prea „riscată” pentru a fi adoptată de cei 
cari poartă răspunderea. O singură iluzie — și aceea foarte puţin consistentă 
— am avut: că o asemenea politică ar putea face N. Iorga. Profesorul Iorga 
avea, în adevăr, perspective de vizionar, largă înţelegere, istorică și-aș zice 
conaturală, a realităţilor româneşti și însuflețire profetică de mare 
reformator. D. Iorga a preferat totuş să fie un gospodar cinstit, care să facă 
în această țară de oameni necăjiţi „puţintel bine”. Nu a avut suflul pe care i 
l-am bănuit noi? Sau mai de grabă, cum de altfel am spus-o, a venit la 
guvern prea devreme? E indiferent. Fapt este că profesorul Iorga nu ne-a dat 
marea guvernare revoluționară în care noi, uneori, timid nădăjduiam; aşa că 
politica noastră, a revoluţiei de sus în jos, rămâne mai departe un lucru pe 
care oamenii politici nu consimt și nici nu vor consimţi a-l accepta şi 
înfăptui, de și el e singurul firesc. 

Prin înlăturarea acestei politici, rămâne însă oamenilor noștri de stat 
deschisă o a doua cale. Şi calea aceasta a fost adoptată de toţi. Ea e 
incontestabil falsă, dacă avem în vedere destinele rasei şi ţării noastre. Dar 
are o seamă de avantagii: nu bruschează obicinuinţele, nu comportă efort 
reformator și, mai ales, nu comportă responsabilități; nici faţă de alţii, nici 
faţă de tine însuţi. Politica asta spune: toată lumea trece printr'o grea criză; 
criza noastră e în bună parte criza celorlalţi; noi nu suntem singuri pe 
pământ; şi nici cei mai deştepti nu suntem. Să vedem, deci, ce vor face 
ceilalți. Să așteptăm rezultatul frământărilor lor, soluţiile lor, şi când se vor 
drege lucrurile la ei, vom folosi și noi din asta. Să aşteptăm deci. Căci chiar 
dacă am şti ce avem de făcut, — ceeace e de făcut e aşa de nou și așa de 
îndrăzneţ, încât nu putem începe noi. Prin urmare: să fim cuminţi; să nu 
luăm iniţiative radicale; să încercăm a ne strecura de azi pe mâne printre 
dificultăţi, până când rezolvarea crizei mondiale ne va îngădui și nouă să 
atacăm problema refacerii noastre. 

Nu vom spune că această politică e bună. Nu vom spune însă, aci, nici că 
e rea. Căci problema care ne preocupă nu e: care trebue să fie politica 
noastră de stat; ci: trebue să se schimbe guvernul sau nu, şi cum. lar pentru 
aceasta — am arătat-o — e nevoe să știm mai întâiu care este de fapt 


politica noastră de stat astăzi. Ei bine, această politică, iat-o: rezolvirea 
provizorie a chestiunilor mărunte, așteptând ca soluţia cea mare să ne vină 
din afară. E politica acelui „puţintel bine” de care se veselesc toți oamenii 
politici şi care e totuş politica TUTUROR, în acest moment. 

Cere această politică o schimbare de regim? Și în ce fel. 

lată ce va trebui să cercetăm. 

27 Ianuarie 1932. 


ADEVĂRURI, — PE JUMĂTATE 


Duelul oratoric susţinut la Cameră mai zilele trecute, între d-nii Ottescu 
şi dr. Trifu, pro şi contra Francmasoneriei, rămâne cu mult sub nivelul 
planului de realități în care această problemă își are sâmburele și unde ea, 
prin urmare, ar putea fi atacată cu eficacitate. Este adevărat că terenul de 
luptă a fost ales de d. dr. Trifu; aşa că subsecretarul de stat dela interne îşi 
avea oarecum indicate punctele de atac. Dar tot așa de adevărat este că 
deoparte şi de alta nu s'au spus decât jumătăţi de adevăruri. Și astfel, 
dreptate a avut și interpelatorul când a vorbit de acţiunea disolvantă a 
Francmasoneriei; dreptate a avut şi ministrul Ottescu când a replicat că 
totuş oameni de cea mai înaltă răspundere consideră opera Francmasoneriei 
ca o acţiune constructivă, — la care ei socoteac ca o cinste a lua parte. Și, 
dacă voiţi, nu a avut dreptate d. dr. Trifu când prea uşor a trecut asupra 
atâtor oameni de treabă şi atâtor acţiuni de seamă cari se află înscrise în 
statele Francmasoneriei; după cum iarăși nu a avut dreptate d. Ottescu 
atunci când a afirmat că Francmasoneria e monarhistă şi creştină, — dat 
fiind că monarhismul și creştinismul francmason sunt cu totul formale și 
lipsite de esenţialitate. 

Aşa fiind, desbaterea din Cameră nu a contribuit cu nimic la lămurirea 
chestiunii. Înseamnă aceasta că chestiunea nu se poate lămuri? Nu. Și, iată, 
noi vom încerca-o. Nu pentru a epuiza problema; ci doar pentru a așeza 
câteva jaloane de orientare. 

În două feluri poate fi cineva francmason: din oportunitate, şi prin 
structură spirituală. Cea dintâiu nu interesează aci; interesează cea de a 
doua. Francmasoneria de structură însă, Francmasoneria ca stare de spirit 
nu e un fenomen originar, — ci numai un aspect, o față a unei realități mai 
adânci, a unei orientări spirituale mai largi, pe care cu un alt prilej eu am 
definit-o drept „protestantism”. 


Nu voiu stărui aci și acum asupra acestei forme de viaţă, spirituale și 
altfel. Am făcut-o destul de pe larg acum câţiva ani la Universitate. Şi 
problema este îndeajuns de însemnată ca să revin asupra ei, atunci când 
împrejurări cari nu depind numai de mine îmi vor îngădui să-mi reiau 
activitatea pe o catedră unde eu totuși am frământat idei și viață, în faţa unui 
tineret pe care îl aduna acolo adesea altceva decât nevoia unei diplome. 
Voiu spune aci, cu toate acestea, va trebui să spun, că spiritul protestant la 
care mă refer mai sus este resortul unei întregi civilizații și a unei întregi 
forme de cultură; în care Francmasoneria se încadrează ca un fenomen 
derivat. Aşa fiind, este cu totul ineficace şi nejustificat a combate 
Francmasoneria în ea însăș. Pentru simplul motiv că o luptă nu se poate 
purta cu sorți de isbândă împotriva efectelor, decât atunci când ataci la 
rădăcină, cauzele. Anti-masoni? Foarte bine. Dar asta e cu totul insuficient; 
şi, o repetăm: ineficace. Pentru ca rezultate să fie obţinute ar trebui ca în 
acelaş timp lupta aceasta anti-masonică să fie purtată: împotriva 
individualismului liberal, a  ştientismului, a  cartesianismului şi 
kantianismului, a democraţiei, a monarhiei constituționale și 
republicanismului (cari structural sunt aproape acelaş lucru), a 
socialismului, a protestantismului religios de toate formele, a romanismului, 
dar şi a galicanismului catolic, a misticei individualiste dela Fericitul 
Augustin până la Francisc din Assisi, a kabalisticei, a teosofiei, a 
asiatismului panteist, a umanitarismului, etc. etc., a tot ce este rațiune uscată 
față de plinătatea trăirii, a tot ce este mecanism față de bogăţia polimorfă și 
fecundă a vieţii. 

lată — așa înțelegem noi problema. Și asta hotărăște atitudinea noastră 
față de ea. În tot ce voiu fi scris sau spus în ultimii cincisprezece ani nu e un 
rând, o vorbă care să decurgă din spiritul acesta protestant. Dar să mă ierte 
antimasonii români, tovarăș activ alături de ei nu sunt. Căci pentru asta ar 
trebui să-i socotesc serios antimasoni şi asta nu o pot face. Nu o pot face, 
atâta vreme, cât cel mai logic, mai linear, mai organic ca gândire dintre ei, 
profesorul Cuza, crede că poate despărți vechiul de noul testament și 
transforma întreg creştinismul întrun sistem de morală — fie ea şi 
„sublimă” — iar pe Christos în... profet; când nu crede; când nu vede în 
creştinism de cât funcția lui socială, şi nu acceptă biserica și tainele ei decât 
ca un fel de concesiune pe care „omul de ştiinţă” trebue să o facă din 
oportunitate unei instituţii folositoare prin aceea că furnizează metafizică la 
îndemâna poporului. Asta, domnilor antimasoni rumâni se cheamă 


protestantism; iar protestantismul nu e antimasonic; ci din potrivă — 
isvorul Francmasoneriei. 

Și pe urmă mai e ceva. Împotriva Francmasoneriei nu se luptă. 
Francmasoneria este. Este, ca un aspect al unei forme de cultură. Forma 
aceasta de cultură există — și pe urmă dispare. Elenismul a fost, — și a 
dispărut; transcendentalismul medieval a fost și el, — și el a dispărut. A 
venit renașterea și protestantismul; şi a creat în toate domeniile vieţii forme 
noui. Sau cel puţin le-a pus în valoare; au ajuns la modă. A ajuns la modă 
deci şi Francmasoneria — cum a ajuns la modă știenţismul sau democraţia. 

Formele acestea în momentul de față dispar. A intrat în disoluţie întreg 
spiritul mecanic raţionalist protestant — și va dispare mai curând sau mai 
târziu şi Francmasoneria. Dela sine. Pentru că așa e firesc. E zadarnic deci 
să ne mai cocoșim. Soarele răsare și fără cucurigitul nostru. 

Așa! 

11 Februarie 1932. 


Cazul Averescu 


GENERALUL PĂCII 


„Îndreptarea” publică un articol, semnat iarăşi X. X. X., asupra 
întrevederii dela Belinzona, care se încheie cu declarația că d-l Mareșal nu 
are nici un fel de merit, dar și nici un fel de răspundere, în actul 
Restauraţiei. Dacă până acum mai era posibil, cel puţin formal, să se spună 
că nu e nici o legătură între X. X. X. și d-l Averescu, apoi, după acest 
articol, o asemenea posibilitate dispare. Căci, în ce mă privește personal, 
pot afirma, în conştiinţă, că relatările din „Îndreptarea” întrebuinţează 
preciziuni și fraze pe cari le-am auzit din gura domnului Mareșal; atunci 
când — la începutul anului 1930 — d-sa binevoia a se întreține cu 
puţinătatea mea asupra... condiţiilor în care ar consimţi să ia atitudine fățișă 
şi categorică pentru necesitatea restauraţiei. 

Deduc din aceasta, deci, că fie chiar și sub anonimat, domnul Mareșal 
Averescu ţine să precizeze însuş anumite puncte de istorie, care îl privesc 
personal; pentruca nu cumva lumea să aibă despre d-sa o imagine ce nu ar 
corespunde realităţii. Deocamdată vrea să arate că nu e amestecat întru 
nimic în actul restauraţiei. Pasă-mi-te, lumea credea altfel; şi iată, d-l 


Mareşal nu vrea să se împăuneze cu pene de împrumut. Este, netăgăduit, o 
nevoie sufletească cu totul onorabilă. 

Sub care d-l Averescu suferă — lăuntric — de multă vreme. Căci de 
când îl ştim, domnul Mareșal a fost întotdeauna altfel decât trecea în ochii 
lumei. Lumea credea, de pildă, că d-l Mareșal are vreun merit — măcar cel 
al ralierii — în procesul restauraţiei. Şi iată, nu a avut. Lumea credea că, în 
1918-20, când ţara îl ridicase pe scut, d-sa se ţinea în amenințătoare rezervă, 
așteptând ca această ţară, care i se închina, să-l impună la guvern. Și, de 
fapt, în acea vreme d-l Averescu utiliza pentru emisari portita de din dos a 
palatului regal, de unde d-sa aștepta, amărît, puterea. Și așa mai departe. 
Ceea ce e mai ciudat însă — și ceea ce mai ales trebue să apese conștiința 
domnului Mareşal și să-i îndurereze surprinderea — este faptul că d-sa nu a 
încercat nici odată să inducă lumea în eroare, înfățişându-i-se altfel decât 
era. Nu. Ştie doară toată lumea sentimentele pe cari d-sa le-a nutrit 
întotdeauna față de Acela pe care articolul „Întrevederea dela Belinzona” Îl 
numeşte „Principele Carol”. Se știe anume ce a propus generalul Averescu 
în consiliul de coroană din naintea lui 4 Ianuarie. Şi din toate convorbirile 
pe cari le-a avut în urmă asupra acestei chestiuni, sunt destule peste cari d- 
sa nu a aşezat piatra discreţiei. lată, mie, de pildă, nu mi-a cerut nici odată 
tăcerea asupra convorbirilor pe cari le-am avut. Şi, din destăinuirile pe cari 
le face „Îndreptarea” de luni, eu aş avea dreptul să cred că — chiar fără a 
cere voe domnului Mareșal — eu sunt liber oricând să dau în public acele 
convorbiri (două). Prin urmare, domnul Averescu nu a făcut nimic pentru ca 
lumea să creadă că d-sa ar avea vreun merit în actul restaurației — cum 
spune „Îndreptarea”. Şi totuş lumea credea altfel. Nu e, în adevăr, straniu? 

Unde însă tragedia intimă a Mareșalului Averescu atinge intensități 
shakespeare-iene, este în cazul carierei d-sale militare. D-l Averescu, este, 
fără îndoială, unul din cei mai străluciți militari ai noştri. Printr'o 
perversiune a soartei însă, d-sa nu a putut niciodată să se realizeze. 
Operaţiile din Bulgaria din 1913, pe cari — dacă-mi aduc bine aminte — d- 
sa le-a condus, au sfârşit trist şi grotesc prin bălării, unde bieţii noștri soldați 
mureau de holeră. Ce putea face d. general Averescu? Să le trimită 
picăturile d-rului Davila? A făcut-o; cât a avut. Dar să mărturisim că e puţin 
pentru geniul militar al domnului Mareșal, care merita de sigur împrejurări 
mai prielnice pentru desfășurarea lui. 

Și cam la fel s'au petrecut lucrurile și în celalt răsboiu al nostru, cel 
adevărat. Comandant al marelui cartier nu a fost. Evident, nu putea fi vorba 


de asta. Când prin scoaterea dela conducerea răsboiului a gen. Iliescu, 
politica a încetat să-și spună cuvântul, și a venit, în sfârşit rândul militarilor, 
la marele cartier a trecut generalul Prezan; aşa cam era și firesc; şi cum nici 
d-l general Averescu nu putea pretinde altfel. Dacă însă nu putea fi, pentru 
d-sa, vorba de comanda marelui cartier, apoi la mai mult noroc ar fi avut 
totuş dreptul acest strălucit meşter al armelor. Nu a avut. Îndrăzneaţa 
operație dela Flămânda, demnă, ca concepţie, de oricare din căpitanii 
victorioşi ai istoriei, a sfârşit în chip dezastruos. Nu din vina d-sale, desigur. 
Căci d-l Averescu ne-a lămurit în lucrarea d-sale „Operaţiile dela 
Flămânda” ce strălucit fapt de arme ar fi fost acesta — dacă reușea; și astăzi 
ştim, grație acestei lucrări, de ce nu a reușit. Fapt e însă, că a eșuat. Nu a 
avut noroc. 

Și tot astfel nu a avut noroc mai târziu. Căci bătălie a răsboiului nostru și 
marea noastră victorie nu a fost în sectorul d-sale; ci a fost la Mărășești. Ar 
fi fost victoria noastră mai mică dacă lupta o comanda d-l general 
Averescu? Suntem siguri că nu. Poate chiar că ar fi fost mai mare. Date 
fiind marile calități de ostaș ale d-sale. Dar — încă odată nu a avut noroc; 
căci nu a fost acolo. Și astfel, când e vorba de figurile mari ale răsboiului 
nostru, se vorbește de un Prezan, de un Cristescu, de un Eremia Grigorescu. 
De Averescu însă — în al doilea rând. Drept e? Nu. E o strigătoare 
nedreptate a soartei; care nu a voit să-i îngăduie a-și pune în valoare marile 
lui însușiri de osţaş. Dar totuş așa e: Averescu — în al doilea rând. 

Şi iată — culme a ironiei — astăzi, la atâţia ani după răsboiu, când rana 
deschisă de neîndurarea soartei în sufletul acestui mare comandant nu s'a 
cicatrizat încă, lumea noastră, nesatisfăcută de omul politic Averescu, zice: 
nu o fi el, om politic; e însă un mare ostaș; amintiţi-vă de răsboiu! 

Să ne amintim de răsboiu? D. Mareşal Averescu ar avea toate drepturile 
să fie revoltat. Căci d-sa îşi amintește de răsboiu. Și ştie ce rol mediocru a 
jucat în el, cum s'a lăsat de greu soarta asupra lui. Ştie. Și își aduce aminte 
cum, ca un om cinstit ce este, nu a încercat niciodată să acrediteze în public 
legenda că ar fi un mare general. Propagandă pentru persoana lui? Da, a 
făcut. Dar nu pentru generalul Averescu; ci pentru omul politic Averescu. 
Încă pe front fiind, d-sa a făcut să i se tipărească chipul pe un fel de cărți 
poştale, cu explicaţia: „Generalul Averescu care va da PACEA ȘI 
PĂMÂNT.” Şi a împărţit pozele astea la ostaşi. Deci e clar: vă va da pacea 
şi pământ. Astea nu le dă un ostaș. Un ostaș dă victorii; nu pace și pământ. 


D. Averescu ştia că nu poate vorbi ca ostaş. Ca ostaş nu le putea da nimic 
doară. Le vorbea ca om politic. 

Și totuş, astăzi, faima lui cea statornică nu e de om politic, ci — de ostaş. 
D. Mareşal Averescu are tot dreptul să se ridice împotriva lumii și a soartei. 
Căci lumea îl vrea altfel decât cum e el. Și el se refuză — pentru că, om 
cinstit, îşi dă seama că, a te înfățișa altfel decât cum ești, însemnează a fi un 
impostor. 

D. Mareşal nu acceptă o asemenea situație falsă. Articolul de Luni din 
„Îndreptarea” e o dovadă. Şi un început de autoreabilitare. 

10 Martie 1932. 


„HAI TATĂ, SĂ-ŢI ARĂT MOȘIA !” 


— sau: cum se face doctrina ţărănismulul — 


Cineva, care de sigur a urmat pe vremuri cursurile mele la universitate, și 
care îşi trădează formațiunea nu numai prin felul de a pune problema — 
care, aci, în ţara rumânească îmi e specific mie — dar până şi prin 
materialul pe care îl aduce şi care se găseşte, în chiar această formă, în 
cursurile mele stenografiate, (mai sistematic și mai în bloc, cuprinse în 
„Filosofia protestantismului”), încearcă în „Dreptatea” de eri să mă înveţe 
ce e aia țărănism, şi mai ales cum decurge țărănismul, prin filiaţie naturală 
din... iluminismul veacului al XVIII francez. 

Noi, dascălii, cari am învăţat pe alţii, riscăm întotdeauna să ne-o ia 
înainte învăţăceii noștri. E firesc. Și pentru cei cu un sâmbure de 
înţelepciune, chiar mișcător. Îmi pare rău însă că noul colaborator al 
„Dreptăţii” nu e în situaţia asta. Ce vrea el să mă înveţe pe mine astăzi nu e 
prea a cătării. E în orice caz o poziţie pe care eu, în cercetările mele, am 
depăşit-o ca insuficientă. Şi dacă ar fi fost natural ca obiecţiuni de natura 
celor pe care mi le aduce să pornească dela oamenii generaţiei anterioare 
mie, apoi e cu totul surprinzător, și nu augurează nimic bun pentru 
desfășurarea lui spirituală, ca un elev al meu, să reprezinte, față de punctul 
meu de vedere, o poziţie retrogradă. 

„Dreptatea” e o foaie de partid. Este foaia partidului naţional-ţărănesc. A 
singurului partid, deci, care mai păstrează, astăzi, în ţara rumânească, 
veleități doctrinare. Așa fiind, ar trebui să fie ceva mai atentă cu 
„editorialul”. Căci nu se poate lăsa doctrina pe mâna oricui. Băiatul ăsta 


care scrie acolo e, de sigur, istet — chiar când e prost crescut; dar până la a 
fi în măsură să facă teoria ţărănismului, mai va! Băiatul ăsta va fi fost pe la 
mine la cursuri, a auzit ceva, a asimilat ceva; dar de înţeles tot, nu a înţeles; 
şi mai ales nu a înțeles metoda. 

Toată sforțarea mea de a înțelege și interpreta evenimentele politice se 
sprijină pe o metodă precisă. Ea are ca punct de plecare eliminarea 
conceptului de cauzalitate mecanică din explicarea întâmplărilor, şi 
înlocuirea lui prin cel al corelaţiei organice. Metoda aceasta nu e, Doamne 
fereşte, o invenţie a mea. Ea este aplicată cu un succes din ce în ce mai 
impresionant, şi în mecanică, și în fizică, și în biologie. E adevărat că în 
comentarea vieţii politice rumâneşti eu sunt singurul care o utilizez constant 
(sau mai precis: eu și prietenul meu Onicescu). De aci și impresia de nou, 
de surprinzător, de paradoxal, de sofism pe care o dau celor nepreveniţi sau 
interesați expunerile mele. Dar tot de aci și faptul că încercările mele de a 
înțelege desfășurarea evenimentelor nu au dat rezultate prea alături de 
realități, — ci, din potrivă. 

Metoda aceasta procede prin identificare de structuri, şi apelează, ca 
atare, în primul rând la intuiţie, la putinţa de a vedea. Asta nu e chiar așa de 
ușor. Asta cere o anumită maturitate în observație, o anumită experiență, şi 
mai ales renunțarea la orice personalism și la orice pretenție — aşa de 
inerentă iluminismului — de a crea realitatea prin jocul logic al raţiunii. 
Odată în stăpânirea acestei metode însă, vezi tot. Nu mai ai nevoe de 
raționamente. Raționamentul e bun pentru a transmite o convingere deja 
făcută, nu pentru a-ţi face convingeri. Ei bine, această metodă, a corelaţiilor 
şi a structurilor, tânărul meu preopinent și teoretician al „Dreptăţii”, nu o 
posedă. Căci dacă ar poseda-o, şi-ar da imediat seama că a afirma că 
Montesquieu stă la originile țărănismului, e tot aşa de absurd ca, de pildă, a 
descoperi o... coadă de câne la om. Montesquieu și ţărănismul făcând în 
acelaş fel parte din structuri deosebite precum cânele și omul. lată de ce tot 
ceea ce spune împotriva „teoriilor” mele „Dreptatea” în ultima vreme, — 
nu poate fi luat în serios. 

Dacă ţărănismul rumân vrea, în adevăr, să ajungă la formularea unei 
doctrine, — să, nu proceadă de la teorii, şi nici din cărți. Să proceadă dela 
realitate. Să se întoarcă la momentul în care s'a născut țărănismul ca mişcare 
consistentă şi militantă: la 1918. Să încerce a-și da seama de condiţiunile în 
cari s'a ridicat această mișcare, şi, mai ales, de formele pe cari le-a luat 
organizarea ei. Forme cari nu au avut nimic intenţionat, nimic voit, — 


economiștii și intelectualii nu apăruseră încă — pentrucă erau născute în 
chip firesc. Teamă mi-e însă că, dacă ar utiliza această metodă — singura 
îndreptăţită de altfel — teoreticianii „Dreptății? vor trebui să ajungă la 
aceeaş înțelegere a evenimentelor la care am ajuns noi aci la „Cuvântul”. 


P. S. Toate astea ca o lămurire de încheiere. Nu cred că „Dreptatea” ţine 
la o polemică doctrinară cu noi. Dacă crede totuş că aceasta ar putea folosi 
cauzei, eu nu mă dau îndărăt dela o asemenea treabă. Numai că, în acest 
caz, am dori un alt... preopinent. Băiatul care a scris eri, e bun. Dar mai 
trebue lăsat să se coacă. Să mai înveţe ceva carte, că cu atâta câtă ştie e cam 
costeliv. Și să nu mai facă afirmaţii lipsite de o elementară informație — ca 
cele de ieri —; căci asta dezonorează o foaie; mai ales foaia unui partid cu 
doctrină. 

7 Aprilie 1932. 


EI, ŞI? 


Ziarele de ieri după amiazi vorbesc toate, pe un ton cu deosebire alarmat 
de „neîncrederea dela Paris”. D. Rist a depus acolo, guvernului francez, un 
raport foarte defavorabil situaţiei dela noi, în care cele mai grave pasagii se 
referă la conversiune. D. Puaux a prezentat guvernului rumân o copie după 
acest raport, adăugând surpriza d-sale, respectiv a guvernului francez, că o 
asemenea lege a fost votată. Și „pour la bonne bouche”, d-l Auboin şi-ar fi 
dat demisia din postul de control pe care îl ocupă la Banca Naţională a 
României. 

Aşa spun ziarele. Noi nu știm dacă e aşa. Ceea ce însă știm, e că 
încheierile pe cari le trag ziarele „de opoziţie” sunt cu totul deplasate. Căci 
aţi aflat dvs. cari sunt aceste încheieri? Nici mai mult nici mai puţin decât 
că în faţa acestei atitudini a Parisului, guvernul trebue să plece. Convingere 
aşa de fermă în opoziţie încât dela clubul liberal se şi anunţa demisia 
guvernului. 

Ne vor ierta preopinenţii noştri, dar noi, ca prea cunoscuţi „sofişti”, 
„iresponsabili”, „originali? şi „paradoxali”, ne vom îngădui să nu 
împărtăşim această alarmantă solicitudine pentru soarta ţării; și anune, mai 
precis adică, să nu-i împărtășim motivele. E neîncredere la Paris! Ei, și? 
Pentru asta trebue să plece un guvern în ţara rumânească? Adică cum? Ceea 
ce alaltăieri era „neîncredere în Stambul”, ieri „neîncredere la Berlin” să fi 


devenit astăzi pur și simplu „neîncredere la Paris”? Nimic, adică, să nu se fi 
schimbat între hotarele noastre? Unirea tuturor rumânilor să nu fi adus decât 
deplasarea stăpânirii noastre dela Berlin la Paris, așa după cum unirea 
principatelor adusese mutarea ei dela Constantinopole la Berlin? Prin 
urmare tot sub regimul capitulaţiilor trăim? 

Va să zică, în împrejurări extrem de grele, e adevărat, guvernul actual a 
făcut, între altele: 

un buget care, chiar în forma lui de buget de mizerie, nu putea fi acoperit 
— fără ca să fi luat măsuri față de această eventualitate; 

o lege pentru conversiunea datoriilor agricole în care problema finanțării 
nu era atacată — fără ca să se fi preocupat de chestiunea generală a 
creditului, chestiune care singură făcea valabilă conversiunea; 

o gospodărie care a dus la neplata salariilor — fără ca astăzi să aibă o 
soluţie la problemă, sau cel puţin hotărîrea de a găsi una, după gravitatea şi 
urgenţa chestiunii. 

A făcut deci greşeli; sau cel puţin nu a putut evita dificultăți serioase. 
Pentru toate acestea, opoziţia nu cere totuş plecarea guvernului; ci o cere... 
pentru că la Paris se manifestă neîncredere. Unde este explicația acestei 
stări de lucruri paradoxale? Unde? lată: 

Pe deoparte, în incapacitatea însăş a opoziţiei: nu putea protesta 
împotriva sistemului după care a fost făcut bugetul — pentru că și 
guvernele anterioare tot după acest sistem a lucrat; nu puteau protesta 
împotriva conversiunii, — pentru că au discutat-o, au admis-o şi au votat-o; 
şi nu pot protesta împotriva neplăţii salariilor — pentrucă nici ei, oamenii 
opoziţiei de azi, nu ar putea face faţă acestor necesităţi, dacă ar fi chemați la 
putere. 

Pe de altă parte, explicaţia stă întrun fapt de natură sufletească: în 
psihologia de slugă a oamenilor noștri politici în genere, cari, după 
patrusprezece ani dela unire nu realizează încă ceeace reprezintă statul 
nostru; după șase-sute de ani de cultură autentică şi autohtonă nu realizează 
încă ce reprezintă ţara şi rasa noastră; şi cari, incapabili a se ridica până la 
solidaritatea de ethos, reeditează în procesul de cucerire a puterii, vechile 
lupte pentru domnie purtate aci cu ajutorul Sultanului, dincolo cu ajutorul 
Papei. 

Să plece guvernul? De ce nu? Guvernul de sigur că va pleca, așa cum 
pleacă toate guvernele cari doară nu sunt decât trecătoare. Nu va pleca însă 
nici mâne, nici poimâne, nici... ieri. Ci atunci când i se va împlini sorocul. 


Atunci când va fi socotit pasibil de plecare după meritele și vina lui; după 
vină, care e mai mică decât o crede opoziţia, — după merite, cari hotărît 
sunt mai mari decât i le acordă opoziţia. 

Eu îmi dau cel dintâiu seama că guvernul va pleca; pentru că știu şi de ce 
va pleca. Va pleca pentru că imprejurările nu i-au îngăduit, sau pentru că i-a 
lipsit curajul marilor hotărîri, — ca să devină marele guvern al revoluţiei 
rumânești, singura atitudine rodnică și mântuitoare în situaţia de azi. 

Dar să nu-și facă nimeni iluzii. Atunci când va pleca, va fi stat mai mult 
şi va fi avut o activitate mai curată și mai plină de viață rumânească decât 
guvernele cari îi vor urma. Căci dacă guvernul lorga-Argetoianu îi va fi 
lipsit putinţa de a face politica restaurării statului țărănesc, — noi ne-am 
exprimat de mult teama că un guvern Iorga s'ar putea să fie prematur — 
apoi sigur e că guvernelor cari îi vor succeda le va lipsi nu numai putinţa, 
dar și înțelegerea. Și vom intra astfel — ori care ar fi regimul ce se va 
adopta: „constituţional”, parlamentar, cu guverne de partid, cu coaliţii 
naţionale sau numai de partide, cu noui echipe de technicieni, cu guverne 
„electorale” sau cum veţi voi, — vom intra astfel, pentru o bucată de vreme, 
într'o perioadă de ministere de „trei zile și una până la prânz”, în care 
răspunderea nu va mai putea fi, chiar pentru cei mai de rea credință, decât a 
celor ce vor cădea. 

lată de ce şi cum va pleca guvernul, şi vor pleca guvernele. A spune însă, 
a nădăjdui şi a cere ca un guvern să plece pentru că există „neîncredere” 
peste graniță, însemnează a nu-ți da seama de situaţie; şi, pe deasupra, a da 
gratuit dovada unei lipse de demnitate care descalifică. 

29 Mai 1932. 


SUB INTERDICŢIE 


În lipsă de altă replică mai ad rem, „L'Indépendance Roumaine” 
răspunde la întâmpinarea noastră de Joi cu un argument ad personam: d. 
Nae Ionescu nu are voe să scrie tot ceeace scrie în „Cuvântul”, pentrucă 
scrisul d-sale angajează foruri mai înalte de cât persoana sau gazeta d-sale. 

Nu e pentru prima oară când se pronunță împotriva noastră această 
interdicţie. Nu. De doi ani, toți cei pe cari scrisul nostru îi stinghereşte, nu 
pregetă în a ne-o repeta. Sfioși cu cele cari se leagă de persoana noastră, noi 
am tăcut, — lăsând fără răspuns această cea mai lașă lovitură care se poate 
îndrepta în potriva unui adversar. Dar asta nu însemnează că vom consimţi a 


tăcea la nesfârşit. Stăm la o răscruce a istoriei noastre naţionale. Interese de 
cele mai multe ori strâmt egoiste obligă pe cei mai mulţi din jurul nostru a 
orbecăi, refuzându-se adevărului. Desfăcuţi de persoana noastră, așa cum o 
lungă și aspră terapeutică spirituală ne-a îngăduit-o, credem că stăpânim 
acest adevăr și că avem datoria să-l mărturisim; pentru toţi, în faţa tuturor. 
Scriem deci. Avem însă astăzi nevoe să ne apărăm dreptul nostru la scris, pe 
care ni-l contestă așa de stăruitor adversarii? O vom face. Chiar cu riscul de 
a trece limitele unei discreţiuni care ne e firească. Şi o vom face pentru că 
scrisul nostru aci nu e o chestiune personală, ci împlinirea unui imperativ 
căruia nu ne putem sustrage. Avem deci: dreptul și datoria să scriem. 

Dreptul. Ni se spune: dvs. aţi luptat pentru Restauraţie; şi, o 
recunoaștem, aveţi în această luptă anumite merite; căci dacă Restauraţia s'a 
înfăptuit, ea s'a înfăptuit și prin colaborarea dvs. Prin aceasta însă chiar, dvs. 
sunteţi solidari cu Restauraţia; și după cum pe vremuri aţi fost purtătorii de 
cuvânt ai acestei cauze, lumea vă consideră astăzi ca purtători de cuvânt ai 
nouei ordine, stabilite prin Restauraţie. Nu puteţi vorbi, deci, fără a angaja 
prin spusele dvs. noua ordine — pentru care aţi luptat. 

Răspundem: e fals. Nu poate fi solidarizată în nici un fel noua ordine, a 
Restauraţiei, cu noi. Nu noi am făcut Restaurația — ci ea singură s'a făcut. 
Meritul nostru? Nici unul. Căci noi nu am acționat pentru înfăptuirea ei, ci 
numai am spus că ea se va înfăptui. Am spus-o, pentrucă o vedeam fiind în 
ordinea firească a lucrurilor; în acelaş fel, de pildă, în care am spune că 
mâine e Duminecă. Și cum oare, dacă mâine va fi în adevăr Duminecă, să 
avem noi un merit la faptul că e Duminecă? 

Dacă noi am fi avut vreo parte la înfăptuirea Restauraţiei, am fi făcut 
politică. Şi, oameni politici fiind, am fi avut pretenția — justificată — ca, 
după isbânda noastră, să luăm parte la guvernarea ţării. Ne-a văzut cineva 
să o fi făcut? Nu. Dimpotrivă: toată lumea știe că eu şi tovarășii mei de aci 
ne-am refuzat oricărei situaţii de asemenea natură. Și, slavă Domnului, nu 
prilejul ne-a lipsit! 

Noi am fost, în tot procesul Restauraţiei, numai gazetari: adică oameni 
cari orientează opinia publică asupra celor ce e firesc să se întâmple. 
Evenimentele au arătat că nu ne-am înșelat, — că știm, deci, să vedem. Şi 
cum, adică, pentru că ne-am dovedit a ne îndeplini cu succes funcțiunea, 
tocmai de aceea să ni se interzică astăzi a mai vorbi? Dar dacă vom tăcea 
noi, cine vreţi să vorbească? Faliţii prevederii politice, orbii cari nu vedeau 


evenimentele ce îi plesneau peste ochi? Sau poate oamenii politici, negatori 
ai ordinei fireşti? Iată, deci, acesta ne e dreptul. 

Și acum, datoria. Scriem. Nu putem să nu scriem. Scriem ceea ce 
vedem, ceea ce înțelegem că se întâmplă. Că trebue să se întâmple. Nu 
scriem pentru noi. Nici pentru folosul nostru. Nu știm ce e aia. Atâtea 
răsunătoare succese câte a avut lupta noastră în mărturisirea adevărului, nu 
ne-a făcut nici mai bogaţi, nici mai pretenţioşi, — nici nu ne-a ridicat în 
situaţii altele decât le aveam înainte. Suntem aceiași: simpli, săraci și 
neînfrânți. 

Scriem. Nu pentru noi. Nu din ale noastre. Căci nu am inventat nimic, şi 
nu voim să câştigăm pe nimeni pentru invenţia noastră, — în atârnarea 
noastră. Scriem mărturisind o credință și un adevăr. Și suntem siguri de 
isbânda acestora. Sofisme și fantezii — scrisul nostru? Asta se va vedea. Nu 
era nu mai departe de acum trei ani tot o fantezie și Restauraţia? Şi iată! 
Sigur: scrisul nostru stingherește pe unii în planurile și ambițiile lor; isbeşte 
violent pe alții în lenea și obicinuinţele lor. Ei, și? Trece vremea — și până 
la urmă tot noi avem dreptate. Luaţi, vă rog, manifestele electorale și 
programele de azi ale partidelor politice; și spuneţi dacă ele nu se resimt 
toate de acţiunea programatică a „Cuvântului”. Meritul nostru, deci? Nu. Ci 
altceva. 

Noi exprimăm o realitate: realitatea rumânească. Este funcţia noastră în 
viața noastră publică. Nu construim voit un sistem politic. Noi nu 
cunoaștem sisteme; ci numai realități organice. Tocmai de aceea însă scrisul 
nostru e unitar; dela 1926 până astăzi „Cuvântul? se mișcă pe aceeaș 
singură linie a destinelor și realității rumâneşti. Oamenii ne-au fost prieteni 
şi dușmani; am crezut în ei şi am încetat să credem. Problemele însă, — 
perspectiva asupra lor a rămas statornic aceeaș. lată, gazeta noastră e aci — 
să ne arate cineva în ultimii ani o contradicţie pe liniile esenţiale. 

Explicaţia? E simplă. Nu inventăm — ci exprimăm. Suntem solidari cu 
rasa noastră; mai solidari decât mulți alţii dintre noi. Simţim deci în noi 
înşine, prin contactul organic dar şi conştient cu această rasă, ritmul şi 
direcţia destinelor ei. Simţim şi spunem. Nu pentru că o voim, ci pentru că 
nu putem altfel. Cântăm cum cântă pasărea — fără nici un merit, dar 
adevărat. E funcțiunea noastră firească; datoria noastră. 

Să se renunţe deci, din lagărul advers, la această interdicţie care se 
aruncă asupra noastră. Vă stinghereşte că scriem? Aveţi o soluţie simplă: 
strângeţi-ne de gât — dacă puteţi. Nu uitaţi însă că şi asta e zadarnic: 


niciodată un condamnat la moarte nu a scăpat de ștreang oprind ceasornicul 
care îi arăta înaintarea vremii spre ceasul sorocit supliciului. 
26 Iunie 1932 


„ÎN NUMELE CUI?” 


Rând pe rând, toate partidele, grupările şi oamenii politici cari au căzut 
sub examenul nostru critic, ne-au pus întrebarea asta: „În numele cui 
vorbeşti d-ta”? Era, pasă-mi-te, după isteaţa lor părere o întrebare menită 
să... ne încurce. Ne-au întrebat deci toți: și averescanii, și național-ţărăniștii 
şi liberalii d-lui Duca. Pe rând, care cum ne cădea în cleşte. și stăruiau 
semnificativi!, cu chestiunea. Căci asta le trebuia dumnealor, să stabilească 
odată pentru totdeauna că suntem o gazetă „inspirată”. Ţărăniştii, luaţi 
uneori de scurt, nu se sfiau să declare că „Dreptatea” nu reprezintă punctul 
de vedere al partidului; naţionalii spuneau cui voia să asculte că „Patria” nu 
tipăreşte decât elucubraţiile personale ale unui anume Zachi Boilă; şi nu 
odată dela liberali s'a trimis vorbă în dreapta și stânga că cutare lucru din 
„Viitorul” sau „L'Indépendance Roumaine” s'a publicat fără ştirea 
conducerii partidului, care regretă. Deci oficioase de partid se puteau 
oricând retranşa în dosul unui punct de vedere personal al cutărui sau 
cutărui redactor, scuturând astfel răspunderea partidului. În cazul 
„Cuvântului” însă, asta nu e îngăduit. „Cuvântul” deși nu e decât foaia 
redactorilor lui, TREBUE neapărat să reprezinte punctul de vedere al cuiva 
în afară de redacţie, care acela e răspunzător de toate cele ale noastre; bune 
sau rele; mai ales rele însă. 

Faptul că ziarul acesta apare de șapte ani, nu-i dă încă, se pare, drept de 
cetăţenie în viața noastră publică; drept care, după câte înțelegem, nu se 
poate căpăta decât dacă te poţi dovedi ca aparţinând unui stăpân. Că ai şi tu 
ochi cari văd, minte care înțelege şi gândeşte, suflet care simte și crede, 
piept care stă în faţa loviturilor şi braţ care loveşte în numele credinţei, 
oameni cari te urmăresc şi prin aceasta chiar îți devin tovarăși, tovarăși care 
îți stau în ajutor, — asta nu e deajuns ca să facă înţeleasă „taina” apariţiei 
acestui ziar şi îndreptăţirea lui de a vorbi. Nu. Îţi mai trebue ceva: voe dela 
un stăpân care neapărat trebue să-ți stea în spate, pitindu-se după tine; voe 
şi îndemn. De unde, deci, şi întrebarea — care pentru un om de conștiință 
nu e decât o insultă —: în numele cui vorbeşti d-ta? 


În numele cui? Iată, vom spune. Vom spune-o însă începând prin a stabili 
că, apărând deja de șapte ani, cel puţin de şase foaia aceasta s'a mișcat pe 
aceiaşi linie politică. Nici un pas spre dreapta sau spre stânga; ci statomic 
pe aceiași linie. Au plecat unii, alţii au venit. Dar au venit la acelaș fel de 
înțelegere a realităților, la aceiaşi tradiţie spirituală, la acelaș crez; politic și 
metafizic acelaș. Că aceşti unii sau alţii au fost partide sau simpli oameni, 
— egal. Nu noi am venit la ei; nu noi am plecat de lângă ei; au venit sau au 
plecat dânşii; sau mai exact am fost tovarăși; de drum și de luptă, atâta 
vreme cât drumurile noastre, întâlnite, au mers alături. Și nu am mai fost, 
atunci când drumurile noastre s'au despărţit. A, de sigur, au fost împrejurări 
când, la despărțirea drumurilor, privindu-ne foștii tovarăși cum se ștergeau 
în ceața fumurie, o lacrimă a înflorit în ochiului nostru; plângeam însă 
pentru ei, pe rătăcirea lor. Dar chiar când inima ni se strângea în piept, noi 
dela drumul nostru nu ne-am abătut. Suntem gata să stăm la judecată în faţa 
conştiinţei noastre și a lui Dumnezeu; și să spună fiecare dacă e sigur că la 
despărţire el şi nu noi am rămas pe calea împărătească a credinței — UNA. 

De şase ani deci, zi de zi, aceiaş credinţă. lată în numele cui vorbim. De 
șase ani, zi de zi, ÎN NUMELE ȘI ÎN SLUJBA — jertfelnică de atâtea ori 
— a REALITĂŢILOR RUMÂNEȘTI. De şase ani nu ostenim a spune, în 
toate chipurile, pe toate glasurile că se face la noi o politică abstractă şi 
năroadă gândită de un cap de papagal pentru cetatea cucilor din nouri. Că se 
risipesc cu inconştiență îndobitocită în occidentalism, minunatele energii 
ale unei rase hamice, cinstite, cuviincioase, bogate în ignorate adâncimi 
sufleteşti. Că creerul de maimuţă, al unei „cea dintâi generaţie în ghete”, a 
creat pentru gospodărirea acestor energii un stat caraghios, trândav, 
incorect, parazitar şi paralizant, sărăcind prin pretenţii înfumurate de 
mahalagiu parvenit, o ţară dăruită de Dumnezeu cu toate bunurile 
pământeşti. Că, mentalitate de slugi proaste, am băgat ţara şi sufletul ei 
slugă la dârloagă, am renunţat la demnitatea noastră de oameni ai lui 
Dumnezeu cel puţin ca ori care alţii, am încrucișat cultura noastră reală, 
veche de o mie de ani, puternică în adâncimea ei, cu tot felul de civilizaţii 
lipsite, față de noi, de orice connaturalitate, creând astfel oribile corcituri 
sterpe şi ridicule. 

De şase ani. 

Și tot de şase ani cerem ca acest scandal împotriva firii să înceteze. Să ne 
desmeticim. Să ne dăm seama că nimic nu se poate crea decât în ordinea 
firească a lucrurilor. Să ne aplecăm atenți, umili și înţelegători asupra 


realităților noastre. Să cunoaștem cum ne-a făcut Dumnezeu și unde ne-a 
aşezat Dumnezeu. Și din voinţa Lui, adică din legea noastră, să scoatem 
îndreptările pentru orânduirea vieţii noastre. 

De şase ani o spunem, de șase ani o cerem; și nimeni nu s'a gândit până 
acum în urmă să ne întrebe în numele cui vorbim şi nici să ne pretindă carte 
de îngăduinţă dela vreun stăpân. Şi, iată, deodată, acuma se ridică, proști, și 
îndrăzneţi, buluc cu toţii: d-ta în numele cui vorbeşti? 

Eu? Nu. Noi! Vorbim NOI TOŢI! În numele realităţilor rumâneşti 
ignorate, înfruntate, schingiuite, închircite de toată viitura a trei generații de 
oameni politici în papainoage. 

Să nu fie, oare, de ajuns? 

27 Iunie 1932 


VREMEA TEOLOGILOR 


Cred că mai păstrez încă, pe undeva, broşura „cu dedicație” asupra unei 
reforme a constituției austriace pe care mi-o dăduse pe vremuri 
Monseniorul Seipel. Dar în 1918 când l-am cunoscut eu — lucram, ca 
redactor, într'un institut de editură cu care el avea strânse legături — 
cancelarul de mai târziu al republicei austriace nu avea decât contacturi 
scriitoricești cu politica; şi în afară de bunul lui prieten, exegetul Alois 
Schoepfer dela Innsbruck, nu-mi aduc aminte de cineva care să-i fi prezis o 
mare carieră politică. 

Erau, de altfel, şi timpurile „defavorabile”. În 1918, războiul trăgea spre 
sfârşit şi crea o poziţie cu totul preponderentă partidelor şi oamenilor de 
stânga. Ce ar fi putut aștepta, deci, dela viitor profesorul Seipel, teolog şi 
om de încredere al cercurilor imperiale? Și totuș, iată, s'a întâmplat că 
teologul Seipel, om de dreapta în închegarea lui sufletească, a devenit cea 
mai însemnată figură politică a noului stat austriac. E potrivit, cred, să ne 
oprim asupra întâmplării acesteia. Pentru că ea e pasibilă de o formulare 
generală. 

Fenomenul carierei politice a răposatului monsenior Seipel nu este 
izolat. Căci, lăsând la o parte pe Cardinalul Pacelli, actualul secretar de stat 
al Vaticanului, şi care mi s'a părut cel mai însemnat cap politic pe care l-am 
cunoscut în vremea războiului, trebue să constatăm că între puţinii oameni 
mari iviţi după războiu, trei sunt teologi: Seipel, Bruening şi Stalin. Într'o 

vreme, deci, în care oamenii „de știință” şi de concepţie „pozitivă”, cred că 


îşi pot îngădui tot felul de ironii pe seama „popilor” și „teologilor”, 
destinele atâtor țări sunt sub hotărârea unor personagii cari s'au plămădit 
sufleteşte în lumea problemelor dumnezeieşti. 

Nu aş avea dreptul să generalizez; îmi dau seama. Dar chiar aşa, în 
forma lui redus-generală, fenomenul își are însemnătatea lui. Care e 
explicaţia faptului? Eu nu văd decât una singură; ceva cam subtilă, de sigur, 
construită mai mult din imponderabile; dar nu mai puţin valabilă pentru 
aceasta. 

Să observăm, pentru început, că nici unul din reformatorii de după 
războiu nu se ridică din lumea protestantă. Rathenau era un metafizician 
evreu; Mussolini e catolic; Lenin a fost rus-ortodox. Nu ca profesiune de 
credință. Ce crede omul despre el însuș și ce ar vrea el să fie, e cu mult mai 
puţin important decât ceeace este el în fond. A putut, deci, Lenin să se 
declare ateu și să şi activeze în consecinţă. Structura lui sufletească, felul lui 
de a judeca, simţi sau percepe nu era însă mai puţin ortodox. Va să zică nici 
unul din marii reformatori contimporani nu e din lumea protestantă; adică 
nu este raţionalist, positivist, libertar, contractualist, idealist şi... 
antimetafizic. 

Asta ne dă un prim element de orientare în problema pe care o desbatem. 
Mentalitatea uscat-positivistă poate fi eficace în raporturi fixe şi ordonate. 
În momentul însă, în care realitatea se desgărdinează şi tinde să devină 
aparent haotică, metodele reci şi precise ale raţiunii singure, nu mai ajută 
prea mult. Ba încurcă. E și natural. 'Timpurile de mari prefaceri nu oferă la 
suprafaţă nici un punct fix sau măcar precis de orientare. În asemenea 
împrejurări nu ajută decât cea de a doua vedere, care nu judecă în funcţie de 
concret, ci în funcţie de real; care stă în contact cu principiile generatoare 
ale realităţii, cu momentele esenţiale. Toate imponderabile, „divagaţiuni” 
metafizice — așa cum le judecă şi le categorisesc oamenii serioşi şi 
ştiinţifici, dragă Doamne, dar, iată, existând și făcându-se valabile la timpul 
lor. 

Ei bine, tocmai aceste împrejurări hotărăsc de prezenţa teologilor în 
capul marilor mișcări politice reformatoare de astăzi. În privinţa teologilor 
circulă în chip curent tot felul de păreri; cari de cari mai nepotrivite şi mai 
false. Se ignorează în primul rând caracterul realist şi viu al cunoștinței 
teologice. Aplicarea directă la realități. Capacitatea surprinzătoare de a 
generaliza valabil pornind dela un singur fapt, în aparență neînsemnat, dar 
în realitate caracteristic pentru un întreg grup de evenimente. Generarizare 


nu după bunele reguli ale inducției, așa cum sunt formulate ele în orice 
manual de logică (și nefăcând în fond nici cinci paralele), ci ţinând de un 
anumit dar special a cărui origine stă într'o adâncă iubire a existenţei. 

Și mai ales se ignorează un alt dar — imens acesta — al structurii 
sufleteşti a teologilor: posibilitatea de a sta în contact direct cu cele 
nevăzute, dar reale; cari dacă nu se pot fotografia, se pot în schimb trăi. 
Nimic mai fals în procesul cunoașterii decât pretenţia sau măcar tendinţa de 
a reduce toată realitatea la ceeace se vede sau se poate măsura. Și nimic mai 
îndepărtat de mentalitatea teologică, în acelaş timp. 

Aşa că aci stă explicaţia: atâta vreme cât raporturile sunt ordonate, 
înșiruirea aparenţelor este oarecum structural fixă, iar așa numita cauzalitate 
ştiinţifică (ce o mai fi și aia?!) poate servi de instrument orientator. Când 
însă intervin marile perioade de prefacere, nu se mai pot descurca decât cei 
cari cunosc meșteșugul de a sta în contact nu cu întâmplările, ci cu 
resorturile lor intime. Adică metafizicienii. 

Seipel, Bruenning şi Stalin au trecut pe primul plan politic — pentrucă e 
vremea teologilor. 

6 August 1932. 


„NU EȘTI OM POLITIC” 


O nouă tactică a fost adoptată în lumea noastră politică, față de 
precipitarea evenimentelor, care amenință cu exproprierea pe „oamenii 
noştri de stat” de până acum. Ea se aplică celor cari s'au hotărît să pășască 
la o prefacere radicală, şi urmăreşte demonetizarea lor; nu ca program, — ci 
doar ca... ministeriabilitate. „Ce vrea, în definitiv X sau Y? Reducerea 
cuponului? Restabilizare? Simplificarea aparatului de stat? Schimbarea 
așezării generale a așezării economiei noastre? Are dreptate. Parcă noi nu 
gândim la fel? Dar, vezi, nu e om politic. Astea nu se spun. Se prepară în 
secret. Și se fac. Când le vine timpul!” 

Tactica asta ar fi de admirat. Dacă nu te-ar prididi desgustul. „Are 
dreptate” și „gândim la fel”! De când, mă rog? Anul trecut, cam pe vremea 
asta, adică mai exact prin August, am scris noi pentru prima oară aci că, în 
situaţia în care ne aflăm, nu mai putem plăti cuponul. Vă aduceţi aminte ce 
a fost? Săptămâni de zile a durat haiul și larma. Trebuia să se dovedească 
lumii că noi suntem niște desperaţi, nebuni și iresponsabili. Cari nu 
posedăm a. b. c.-ul finanţelor și politicei. Și dacă credeţi că se prefăceau 


numai, vă înşelați. Bieţii oameni, toți cu muşiţă pe creer — cum bine vă 
puturăţi da seama de atunci —, erau sinceri. Vă întreb astăzi, — care este 
omul politic „responsabil” care să nu se gândească, și să nu spună, că e 
nevoe să începem cât mai neîntârziat tratative pentru reducerea cuponului? 

Mă rog, ce s'a schimbat de atunci şi până astăzi? Nimic. De atunci şi 
până acum avem, faţă de obligaţiile bugetare, un deficit de minimum opt 
miliarde. Deficit care în August trecut începuse deja să curgă. Intervenţia 
pentru reducerea cuponului era, deci, în August trecut de imediată 
necesitate. Unde erau însă oamenii noștri de stat cu soluţiile lor? Poate ştiţi 
dvs. Eu nu. Astăzi — da. Astăzi toţi vor reducerea cuponului. Și o tratează 
chiar. Dar nedându-și seamă că, ceea ce anul trecut ar fi fost poate suficient, 
azi nu mai e decât o picătură de apă pe plita înroșită, o tratează timid (şi 
până la sfârşit — luaţi, vă rog, notă — o vor strica). 

Aş vrea să ştiu; să mi se spună şi mie, ca să mă dumiresc — e mai la 
urma-urmelor şi o faptă creștinească doară! — dece atitudinea „Cuvântului” 
era anul trecut lipsită de răspundere? Nu era soluţia bună? Ba da, de îndată 
ce azi toți oamenii cu răspundere au adoptat-o. Nu era actuală? Ba da, de 
îndată ce azi statul are un gol de opt miliarde la încasări și nu mai poate 
plăti nici măcar lefurile şi mor caii DE FOAME în grajdurile cazărmilor. 
Atunci? 

Și cazul ăsta nu e unic. Mai de mult, a eşit d. lunian cu o soluţie a d-sale: 
restabilizarea. Nu știu dacă e cea mai bună. Noi, precum se știe, ne gândim 
la alta. Dar, incontestabil că restabilizarea e o soluţie mare; şi serioasă. Cum 
a fost primită? Ce s'a spus despre d. lunian? Ştiţi iarăș. Dar ce gândesc 
astăzi aceiaşi oameni „cu răspundere” despre restabilizare, — mai bine să 
nu mai spun. Căci nu le-ar fi moale anumitor „stabilizanţi” dacă ar şti lumea 
la ce activitate se dedau dumnealor astăzi. Și cu toate acestea, pentru ei 
„lunian are dreptate — dar nu e om politic; pentrucă... vorbeşte de 
restabilizare și cupon. lar despre asta nu se poate vorbi! Nu trebue!” 

Vai, biata lor şiretenie făcută ferfeniță și cârpită cu aţă albă! De ce „nu e 
om politic” d. X sau Y — aţi priceput. Pentrucă s'ar putea ca evenimentele 
să impună politica a cărui purtător de cuvânt s'a făcut el, şi pentrucă s'ar 
putea ca opinia publică să-l împingă pe el la locul de realizare a acestei 
politici. Şi vedeţi, asta nu se poate. Politică economică și financiară nu au 
dreptul să facă în ţara rumânească de cât anumiţi specialişti, oameni de 
meserie, cari ştiu ce este aia ban, credit, bir şi împrumut. Şi mai ales cari au 
relaţiuni. Mai ales. D-l X sau Y nu ei au văzut întâiu real că... au vorbit. Și 


pe urmă, pentrucă nu sunt specialişti. Că totuș d. X sau Y și nu ei au văzut 
întâiu realităţile, că ei nu le-ar fi văzut de cât dacă li le arătau alții, — asta 
se pare că nu are nici o importanţă. Luăm programul — și gata! 

Gata? Ei, nu. Şi nu numai pentru că ar fi imoral. Asta, precum se ştie... 
nu are în politică nici o importanţă. Nu, pentru alte motive; mai obiective 
decât atât. În politică, o idee creşte cu un om. Ea nu e, ca în medicină, o 
doctorie care se poate administra uneori în chip mecanic, fie și de un agent 
sanitar. O idee, o soluţie politică se impune dintrun anumit complex de 
condițiuni, obiective, de sigur; dar nu e posibilă decât printr'o sinteză 
personală. Aşa — încât cel care o are cel dintâiu, cel care o vede, este şi cel 
mai indicat să o realizeze. Politica e viață; și în politică soluţiile nu se 
învaţă; se găsesc. Cine nu e în stare să le găsească, ci numai aşteaptă să i le 
spună alţii, pentruca el să şi le însușască de bine de rău, învățându-le, acela 
nu e om politic; ci cel mult un funcţionar. Pentrucă nu are simţul vieţii, şi 
nici putinţa de contact cu ea. 

Este bine să fie spuse și lucrurile astea. Nu de alta, dar s'ar putea, vedeţi, 
să vină şi vremea socotelilor. Noi, o experiență am făcut. Nu era oare 
„conversiunea” o soluție mare, radicală? Şi ce s'a ales din ea? Nimic. Pentru 
că cei cari o realizează nu au înţeles nimic din ea. Nu a crescut în ei. Nu i- 
am putut vedea rădăcinile — și, deci, nici prevedea cum va trebui să 
crească. Aşa a fost omorîtă conversiunea; pentru că nu a fost gândită unitar, 
până la sfârşit. Voiţi acum să procedaţi la fel cu celelalte soluţiuni radicale 
pe care le prindeţi din vânt, după ureche dar cu care nu aveţi nici un fel de 
legătură organică? 

Luaţi seama, s'ar putea să nu vă... lase lumea! 

2 Octombrie 1932. 


SFÂRȘIT DE AN 


Preocupările sintetice sunt din ce în ce mai rare în politica rumânească. 
Oamenii cari cer pentru ei roluri de mâna întâi în viața publică fac, în 
generalitatea cazurilor, o politică de combinaţiuni; cari când nu sunt 
personale sunt numai de douăzeci și patru de ore, — iar când nu sunt de 
douăzeci şi patru de ore sunt numai personale. 

Poate că e mai bine așa. Căci intervenţia unei voinţi în cursul 
evenimentelor, intervenţie care caracterizează în primul rând acţiunea 
politică, nu poate fi cu adevărat fecundă decât atunci când această voinţă nu 


are pretenţia să creeze istorie, ci numai să o înlesnească, subordonându-se 
în chip inteligent desfășurării firești a lucrurilor. Umilitatea asta este însă 
aşa de rară la oamenii politici, încât mai că nu am cunoscut dela răsboiu 
încoace o acțiune care să fie determinată de altceva decât de resorturi 
subiective şi personale. Aşa că, trebue să considerăm ca un adevărat noroc 
faptul că lipsește spiritul de generalizare și de sinteză. Viaţa noastră publică 
nu ar fi decât mai falsificată încă. Așa, putem să nădăjduim că peste 
eforturile efemere ale micilor ambiţii, istoria se face singură. Cu alte 
cuvinte: dacă nenorocul nostru e că nu a apărut încă în viaţa politică de 
după răsboiu o mare personalitate înţelegătoare și eficace în gest, — apoi 
norocul nostru e că nu a apărut nici o mare şi puternică ambiţie inteligentă 
şi ca atare primejdioasă. Ambiţii sunt destule. Ambiţii puternice însă, nici 
una. 

Anul politic pe care îl încheiăm astăzi este o tristă ilustrare a acestor 
considerațiuni. E anul acțiunii confuze prin excelență. Confuză, această 
acțiune nu în integralitatea ei, ci în resorturile subiective, ale oamenilor 
politici cari au fost la lucru. Anul acesta se poate caracteriza ca cel al 
reacţiunii. În adevăr, două erau problemele cari dominau viaţa noastră 
publică: a) în ordinea militant politică, crearea unor organisme vii şi 
eficace, cari să se înstăpânească în chip firesc la conducerea treburilor 
publice; b) în ordinea de guvernare, orientarea din ce în ce mai precisă şi 
mai hotărîtă în spre o politică radicală de realităţi. Ce s'a obținut? 

ad a): procesul de destrămare al actualelor partide politice şi precizarea 
unor noui centre de polarizare, sâmbure al viitoarelor partide — acelea în 
adevăr vii şi eficace — a fost oarecum oprit, prin introducerea arbitrară a 
unui antiferment. Fenomenul acesta s'a întâmplat cam la începutul toamnei, 
şi pentru ca incapacitatea de înțelegere a oamenilor noștri politici să fie 
peremtoriu dovedită, anume întrun moment în care fenomenul nouei 
polarizări era de domeniul celei mai apropiate înfăptuiri. (Irebue să 
recunoaștem că duşmanii nouei ordini politice, cei cari luptă împotriva unei 
reașezări firești, au fost mai îndemânatici și mai tari decât partizanii naturali 
ai regrupării a căror categorică înfrângere se datorește în primul rând lipsei 
de orizont politic a d-lui Mihalache). În momentul de față victoria e 
necontestat de partea vechilor așezări politice. (Intervenţia d-lui Titulescu în 
politica internă nu schimbă cu nimic această realitate). 

ad b): orientării înspre o politică radicală i sa opus, după căderea 
guvernului lorga-Argetoianu, o viguroasă contraofensivă a spiritului 


capitalist-burghez. Campania împotriva bolșevismului economic, așa de 
artificială, în contra firii şi fără sens, nu a fost de fapt decât un fenomen 
anex şi lipsit de importanţă politică; adevărata ofensivă fiind purtată de 
fostul ministru de finanţe d. Mironescu, sprijinit de Banca Naţională și 
ajutat, întâmplător, de faimoasa hotărîre a Casaţiei în chestiunea 
conversiunii. Trebue să stabilim totuș că odată cu instalarea guvernului 
Maniu contraofensiva aceasta a slăbit în chip sensibil. Dacă nu în formă, 
actualul ministru de finanţe continuând a tuna împotriva „defetiștilor”, — 
cel puţin în fond, măsurile și legiuirile ministrului de justiţie; devenit 
centrul marei politici financiare a guvernului, accentuând necesitatea unei 
adaptări la realități. 

Dacă însă în ordinea politică, supusă iniţiativelor individuale, anul 1932 
a fost anul contraofensivei reacționare, nu e mai puţin adevărat că în 
ordinea istorică, a marilor întâmplări fireşti independente de biata noastră 
viață omenească, lucrurile și-au urmat cursul lor normal, tocmai acela pe 
care îl indicăm noi constant în această foaie de mai bine de trei ani. 

Victoria partidelor vechi nu a fost o victorie efectivă, aceste organisme 
neisbutind, de fapt, să oprească înlăuntrul lor procesul de destrămare astăzi 
mai înaintat ca oricând, 

iar contraofensiva capitalist-burgheză nu și-a atins decât în chip cu totul 
trecător ţelurile, fenomenul de orientare înspre o politică radicală fiind în 
acest moment într'o evidentă fază de generalizare. 

Prognosticuri pentru 1933? Nici unul. O dorință numai: ca politica să se 
pună de acord cu istoria; pentru a asigura cu un ceas mai devreme refacerea 
noastră; sau pentru a se evita sguduiri prea mari. Știut fiind că nimic nu 
poate întoarce istoria din curgerea ei. 

1 Ianuarie 1933. 


D. MIHALACHE PLEACĂ ÎN STRĂINĂTATE... 


Un comunicat oficial anunţă că ţara noastră va fi reprezentată la 
conferința dezarmării prin dd. Titulescu, Mihalache și Antoniade. Abia 
întors dela Atena, d-l Mihalache deci, se va îmbarca pentru Geneva. Pe d-l 
Titulescu îl înțeleg oarecum; mai ales după ce, acum câtăva vreme, „Le 
Temps” ne-a vestit că a debarcat nu ştiu unde în tovărășia lui Harold Lloyd; 
ceea ce ar dovedi la d-sa o predilecție pentru intrările de senzaţie. 


Nu înțeleg însă pe d-l Mihalache. D-l Mihalache la conferinţa 
dezarmării? Apoi ce crede d-sa că poate face la o conferință ca asta? Acolo 
sunt tot felul de oameni: naivi vizionari cari îşi închipue că pot realiza un 
utopic ideal de pace universală, șireţi îndemânateci cari încearcă să-şi 
asigure pe vecinicie o situaţie astăzi preponderentă şi șmecheri trecuţi prin 
toate ciururile, spălaţi cu toate apele, frecaţi ca toate şiretlicurile lucrând 
mai mult în culise la sabotarea oricărei înțelegeri efective, spre satisfacția 
marilor fabricanți de arme și muniţiuni cari le stau la spate. Şi d-l 
Mihalache se duce în această adunare, atunci când nimic nu-l obligă la asta? 
În care din cele trei categorii, — şi ce să facă acolo? 

D-l Mihalache greșește, deci, când se duce la Geneva, la conferinţa 
dezarmării; şi mai greşeşte când trece din nou graniţa. Prea multă fâțâială, și 
mai ales prea multă — în străinătate. Ce vrea d-l Mihalache? Să devină 
„internaţional” sau să-şi lărgească orizontul? Cea dintâi nu se poate, de cea 
de-a doua nu avem nevoe. 

A merge în străinătate e de sigur un lucru bun și de folos; dar la vremea 
lui numai. Te duci în străinătate atunci când sufletul și inteligenţa îţi sunt 
plastice, când poţi asimila, când poţi adică primi şi topi în tine, aşa cum o 
plantă soarbe prin rădăcinile ei sucurile pământului și le transformă în 
celule vii cari toate merg către fruct și sămânță. De la o vreme însă omul nu 
mai asimilează; nu-și poate îmbogăţi ființa; el rămâne exterior tuturor celor 
ce se petrec în afară de el, — nu mai poate trece în lucruri și nu mai poate 
prelua lucrurile în el. E momentul din care înainte el devine judecător peste 
oameni şi împrejurări, şi intervine normativ în evenimente. A voi să înveţi, 
să-ţi lărgeşti orizonturile la o asemenea epocă a vieţii e nu numai sforțare 
zadarnică, ci deadreptul primejdioasă. Căci nouile tale cunoştinţe rămân 
experiență moartă, hrană neasimilată, care împiedică și rătăceşte. Și, vedeţi, 
asta vrea să facă d-l Mihalache acuma. O face, — și face rău. 

Domnule Mihalache, noi treburile astea ale învăţăturii de tot felul le 
cunoaștem deaproape; pentrucă le-am trăit. Nu o regretăm, desigur. Dar noi 
ne dăm seama că am sosit deja la popasul cel mare, de unde înainte trebue 
să facem efortul de a uita tot. De a uita tot ce am învăţat pe nume și ce a 
rămas identificat ca al altuia în noi, şi de a nu mai păstra decât ceea ce am 
mistuit cu atâta desăvârşire, încât a devenit parte integrantă din fiinţa 
noastră. Asta vrem noi cari am văzut lumea la vreme, am învăţat carte și 
ştim ce însemnează „cartea? pe care o prețuim, dar care nu ne sperie — 
pentrucă de ea nu se sperie decât analfabeţii. De ea şi de străinătăți. 


D-l Mihalache vrea însă altceva. Vrea să se ducă prin străinătăţi, să 
înveţe de aci înainte ceea ce nu a avut norocul să înveţe la vreme, şi cu 
puteri noi să se întoarcă aci pentru a ne gospodări. E zadarnic și primejdios. 
Treaba asta a mai făcut-o unul: Petru cel Mare. Dar, vedeţi, ăla era Petru cel 
Mare; iar pe dealtă parte, cine îşi dă seamă de rostul lucrurilor înțelege că 
nici chiar geniul organizator înăscut al acestui împărat nu a putut rezista 
falşificării sterpe — care se răsbună și peste sute de ani — la care te expune 
învățătura târzie şi contactul târziu cu lumea alta decât cea în care te-ai 
născut. 

D. Mihalache se înșeală deci, şi face eforturi rău dirijate. Le face însă, 
pentru că nu-şi dă seama ce reprezintă el în politica rumânească și ce 
aşteptam noi dela el. Noi l-am înconjurat nu numai de dragostea, dar şi de 
nădejdile noastre, şi i-am stat toți în ajutor, adesea mai mult decât ar fi 
meritat-o poate, numai şi numai pentru că am crezut să găsim în el nu un 
reprezentant al gândirii şi căldurii reflectate, ci un exponent al instinctului 
țărănesc. Și cu cât efortul nostru de a ne lepăda de tot ce am adăugat pe noi 
era mai mare, cu cât mai tare doream a ne simplifica gândirea şi a o repune 
în contact direct cu realitățile redevenind ţărani; cu atât prețuirea noastră 
pentru acest norocos fiu al pământului — norocos pentru că îl socoteam 
autentic — era mai adâncă. 

D-l Mihalache însă nu se mai vrea ţăran. D-l Mihalache se vrea om 
umblat și cu carte — ca să ne înveţe și pe noi; neștiind bietul de el că noi 
dacă ne dorim ceva nu e să mai învăţăm, ci să uităm ca să devenim așa cum 
îl credeam pe el: simplu, sănătos și trăind deadreptul realitățile. 

De acest domn Mihalache mărturisim că nu avem nevoe. Căci nu uităm 
că cele două mari erori politice pe cari le-a făcut în ultima vreme, au fost 
ambele comise fiecare după o întoarcere din străinătate. 

21 lanuarie 1933. 


„CE VOR MASSELE” 


Planul înclinat al politicei se dovedeşte a fi din ce în ce mai primejdios 
pentru oamenii vieții noastre publice. Gândiţi-vă, numai, la câţi alunecară 
pe el în ultimele zile! E adevărat că şi împrejurările au fost tari. Dar oricum, 
eu o mărturisesc, tot ar fi fost de așteptat par'că mai mult echilibru; și mai 
multă stăpânire de sine. 


E o veche convingere a mea, că oamenii politici gândesc surprinzător de 
puţin. Convingerea asta s'a verificat încă odată acum. Căci toată lăbărțătura 
demagogică expusă la tribuna Camerei nu e de fapt, decât lipsă de 
înţelegere a unor situaţii, relativ simple totuş: oamenii noștri doresc cu orice 
preţ să facă „carieră”, şi cred că drumul cel mai scurt e cel indicat de 
aplauzele „masselor”. Iată unde ei se înşală; şi încă fundamental. 

În adevăr: viaţa noastră publică este dominată, în chip constant, de foarte 
multă vreme, de o nefericită confuzie care se face între voința maselor și 
aplauzele masselor. Oamenii politici, chiar sincer şi perfect intenţionaţi unii 
din ei, se cred îndatoraţi a vorbi și lucra pe placul mulțimii, închipuindu-și 
că urmează prin aceasta indicaţiile masselor. Asta e însă categoric fals. 

Pentrucă nu e nici o legătură între mulțimile cari aplaudă și masse; 
mulțimile cari aplaudă sunt strada; massele, sunt altceva. Strada poate să 
fie uneori şi muncitoare; ea nu e constituită în chip necesar din ceea ce 
obicinuit se numeşte scursura mahalalelor, publicul flotant al oricărei 
întruniri, ceata de gură-cască în totdeauna gata a lua parte la un scandal și la 
o protestare. Strada însă, este în orice împrejurare, o mulțime sugestionată; 
cu o existenţă spirituală care nu e nici normală nici proprie. lar resorturile 
ei, — pasiunile cele mai turburi, stările sufletești cari cele dintâiu şi cele 
mai uşor scapă de sub controlul judecății și al voinţei. 

Spre deosebire de stradă, adunare incoherentă, fără viaţă organică 
statomică, trăind agăţată de o formulă pasională impusă pe cale de 
sugestiune, — massa este însuş suportul vieţii colective, insul întreg al 
naţiunii. Massa trăieşte deci, își are legile ei, necesităţile ei precise, liniile ei 
de mișcare; însă nu formulează. Vei afla, deci, întotdeauna, din chiar gura 
străzii, ce vrea această stradă, când în adevăr vrea ceva; nu vei afla însă nici 
odată direct din gura masselor ce vor ele. „Ce vrea massa”, — asta e o 
problemă. Cea mai de seamă problemă a vieţii politice; și cea mai grea. 
Căci „ce vrea massa” însemnează de fapt „ce trebue massei”, iar ceea ce îi 
trebue e prea adesea deosebit de ceea ce ea cere în chip expres. 

lar pe atitudinea care se ia față de această problemă se măsoară omul de 
stat. Demagogul ieftin, plevușca vieţii politice, deschide fereastra ca să audă 
ce se strigă în stradă, — atunci când de cele mai multe ori el însuș și-a 
trimis oamenii să strige. Omul de stat se concentrează, se adună, tocmai 
pentru a se deschide mai complect intuiţiei realității, pentru a trăi, înțelege 
şi formula ceea ce constitue fondul adevărat al necesităților massei. Aşa 
fiind, demagogul e întotdeauna în acord cu dorinţele strigate ale străzii, dar 


tocmai de aceea în dezacord cu adevăratele nevoi ale colectivității pe când 
omul de stat, de cele mai multe ori în dezacord cu strada, se găsește aproape 
întotdeauna în acord firesc cu ritmul vieţii naționale, pe cari îl promovează. 

E, fără îndoială, comod a merge cu mulțimea; omul de stat însă preferă 
calea cealaltă, a adevărului, interesându-se numai mediocru de ceea ce cere 
strada. Nu trebue, de sigur, să împingem lucrurile prea departe. Va trebui 
totuş să subliniăm faptul destul de ciudat că toţi marii aşezători de ţară au 
fost lipsiţi de dragostea și aplauzele mulțimii. Așa Bismarck şi Richelieu, 
aşa Petru cel Mare şi Ludovic al XI, aşa Cronwel și Stalin. E firesc. Căci 
toți aceşti oameni nu au căutat aplauzele mulțimii, ci binele acesteia. A fost 
deci în toată atitudinea lor un efort care mergea către fiinţa întreagă a 
colectivităţii, şi care tocmai pentru aceasta călca prea des în picioare 
necazurile și poftele individuale cari de fapt nici nu se suprapun cu marile 
nevoi ale naţiunii. 

Asta au fost întotdeauna oamenii de stat, și asta nu sunt oamenii noștri 
politici de azi. Lăsându-se conduşi de mulţime în loc de a le pătrunde, 
înţelege și conduce, sau — mai rău încă — încurajând pofte iresponsabile în 
mulțime pentru a le câștiga, ei nu fac decât să-și mărturisească slăbiciunea. 
De când există omenirea, a face politică însemnează a stăpâni. Nu a stăpâni, 
de sigur, ca un tiran, adică punând mulțimile sub jugul inspiraţiei tale 
fanteziste şi sub nevoile ambițiilor tale uscate de stăpânire. A te da sarcinii 
şi naţiei tale, a arde tot în slujba căreia te-ai plecat, — dar totuş a stăpâni. A 
stăpâni nu pentru tine, ci pentru alţii, pentru chiar cei stăpâniți, — dar totuş 
a stăpâni. Dur, cu severitate de cele mai multe ori; înfruntând dușmănia și 
ura care nu face bine nimănui pentru că se suportă foarte greu, dar pe care 
dacă nu o cauţi, nici nu ai dreptul s-o ocoleşti atunci când ea încolțeşte pe 
drumurile aspre ale sarcinei tale. 

...Şi ar mai fi atâtea de spus. Toate lucruri tari și stranii, — de cari toţi 
oamenii noștri politici fug. Dar dacă fug, nu dă asta și măsura valorii lor? 

23 Februarie 1933. 


UN IMPERATIV: MÂNILE LIBERE! 


Cu câteva săptămâni înainte de a trece „dincolo”, și anume în primăvara 
lui 1928, dacă-mi aduc exact aminte, Titus Enacovici, întemeietorul acestei 
foi şi unul din capetele cele mai clare din câte a avut presa românească, a 
publicat în „Cavântul” un articol profetic: 1933; în care indica anul acesta 


ca timp al marilor lichidări în criza mondială. Suntem abia în a treia lună, și 
prevederile par a se împlini. 

Nu există colț pe pământul acesta în care, într'un fel sau altul, lumea să 
nu se frământe și lucrurile să nu se răstoarne; nu există domeniu de 
activitate omenească în care să nu se fi instalat dezechilibrul. Dacă anul 
1933 va fi cel al lichidărilor, e greu de spus. Asta ar însemna că în acest an 
criza și-ar atinge punctul maxim, toate distrugerile necesare ar fi deja 
efectuate și condiţiile pentru începuturile unei noui vieți — înfăptuite. Să o 
credem? Mai degrabă nu. Lumea veche are sub toate raporturile o forță de 
rezistență mai mare decât am fi noi dispuși să-i acordăm; iar pe de altă 
parte, procesul de disoluţie e încă așa de la începutul lui, încât e imposibil 
să distingem profilul nouilor forme de viață. Probă? Rusia; care nu numai 
că în zadar încearcă să înfăptuiască formula comunistă — nerealizabilă, 
după toate experienţele de acum —, dar nici nu isbuteşte să nimerească, 
empiric dacă nu altfel, un drum nou, chiar dacă, aşa cum încercări timide o 
dovedesc, ar fi dispusă a părăsi (bine înţeles, pe tăcute) căile ortodoxiei 
bolșeviste. 

Dacă însă nu se poate spune că suntem deja în anul marilor lichidări, 
apoi sigur este că azi nu mai e un singur om cu pretenţie de a articula un 
gând, ori cât de rudimentar, care să nu recunoască în chip categoric că, în 
adevăr, omenirea a intrat într'o criză din care drum de întoarcere la cele 
vechi nu mai există. Sunt, de bună seamă, și mai ales sunt la noi, câţiva 
betegi, care ne tot cântă cupletul „cuminţeniei” paralitice. Este însă 
caracteristic pentru mine, că chiar un om lipsit de cugetare politică propriu 
zisă şi ancorat în obicinuinţele trecutului, cum e actualul nostru ministru de 
finanţe, se vede silit, în expunerea de motive a bugetului prezentat acum în 
urmă Camerei, să considere problema monedei ca o chestiune rezervată — 
dat fiind că peste jumătate din ţările lumii au intervenit revoluţionar în acest 
domeniu. 

Această constatare a caracterului definitiv al crizei este deci un punct 
câștigat pentru orientarea noastră în politica zilei de mâine. 

Ce este de făcut? Întrebarea trebue considerată ca prematură. Pentru ca 
să ştim ce e de făcut, ar trebui să fim deja în pragul erei de construcţie; și nu 
suntem încă. De unde va începe reclădirea, noi o bănuim. Lumea va intra 
într'o perioadă de pauperizare; cum de altfel a intrat întotdeauna la începutui 
marilor transformări. O coborîre a standardului de viaţă în toate domeniile; 
economic și spiritual. Să nu ni se spună că asta e exclus, că omenirea nu 


poate renunța la bunurile deja câştigate — sau mai știu eu ce. Baia era și ea 
un bun câștigat doară. Și dela căderea Romanilor, omenirea a avut nevoe de 
douăsprezece veacuri pentru a reveni la folosința acestui „bun câștigat”. De 
ce, adică, să nu se întâmple și cu alte cuceriri ale omului astăzi, cum s'a 
întâmplat acum peste o mie de ani cu baia! Este deci posibilă o coborîre a 
nivelului vieţii, — şi după socotelile noastre această coborîre e și probabilă. 
Astea sunt, însă, numai probabilităţi; şi încă sprijinite pe impresii; — deci 
insuficiente ca fundament pentru o judecată sau, mai rău, pentru o acţiune 
politică. 

Pentru politică, urmările fireşti cari decurg din constatarea caracterului 
istoric al crizei de astăzi sunt altele. Consecințe cari se impun de altfel şi 
celor cari nu vor sau nu pot să gândească din când în când și istoric în 
politică. Sub toate raporturile, situaţia a devenit de o labilitate extremă. Și 
economicește, și politiceşte. Singurele constante, dar și acestea încă 
neutilizabile, sunt cele cari se leagă cu elementul geografic de o parte, cu 
cel spiritual de alta (dat fiind că revoluţia spirituală s'a făcut deja). Într'un 
moment de așa răsturnătoare transformare deci, ca cel de astăzi, prima 
noastră grijă trebue să fie a ne asigura o deplină libertate de mișcări. Vechile 
legături nu mai activează. Nouile legături nu s'au desemnat încă. Știm ce nu 
mai poate fi, dar nu știm încă ce va să vie. Este foarte posibil ca spațial 
legăturile noastre să rămână aceleași, schimbându-și însă, evident, 
conţinutul. Dar asta e deocamdată numai posibil. Nici măcar probabil nu e. 
Şi aşa fiind, nu avem nici un drept a întârzia în vechile legături. Tocmai 
pentru că o asemenea întârziere ne ridică libertatea de mişcare, şi ne face 
dificilă, dacă nu chiar imposibilă, o repede și eficace orientare, atunci când 
va veni ceasul hotărtrilor. 

Spunem deci: ori care ar fi interpretarea pe care fiecare din noi o dăm 
sensului istoric în care se mișcă astăzi omenirea, — de îndată ce toți suntem 
de acord asupra adâncimei crizei, atitudinea noastră în politică nu poate fi 
decât una: a evita cu grijă ori ce legământ politic sau economic care, 
angajând cât de puţin viitorul, ne-ar lua ceva din libertatea completă de 
acțiune, şi ne-ar face incapabili de a acţiona cu maximum de folos în 
momentul marilor hotărîri. 

Cine procedează altfel se încarcă cu păcate grele, — și s'ar putea să 
ajungă a fi răspunzător şi altfel decât în faţa istoriei. 

Scriu, subscriu și datez. 

11 Martie 1933. 


TOT DESPRE „DREAPTA” Și „STÂNGA” 


Se pare că lămuririle noastre în legătură cu problema radicalismului nu 
au fost de natură a satisface pe preopinentul nostru de la „Dreptatea”. 
Dificultatea cea mai de seamă vine din faptul că d-sa stărue asupra 
necesităţii de a şti dacă radicalismul nostru e de dreapta sau de stânga, 
pentru că altul nu mai înţelege. Și nu mă înţelege, pentru că „unele din 
articolele d-sale sunt radicale de stânga, mai ales cele economice; altele — 
articolele politice — înclină spre dreapta, sau chiar mai departe; în materie 
socială sau morală, d-sa n'are nici o poziţie clară, iar în filosofie este adeptul 
filosofiei idealiste”. Asta e, o mărturisesc, cam grav. Căci, dacă ar fi 
adevărat, asta ar însemna că eu sunt un tip hibrid, care nu știu să gândesc 
unitar şi organic, şi care adun tot felul de soluţiuni din câmpuri de realităţi 
structural deosebite. Noroc pentru mine însă că lucrurile nu stau tocmai așa. 
În această discuţie aproape jenant de personală — ce importanță să aibă 
oare în toată treaba asta persoana mea? — eu trebue să constat două fapte: 
întâiu, că mi se pun în sarcină treburi de cari nu sunt vinovat; al doilea, că 
există o anumită confuziune de termeni. 

Mi se spune, de pildă, că în filosofie aş fi idealist. Nu e adevărat. Nu am 
fost niciodată idealist în filosofie. Nu a fost neam de neamul meu; că doară 
bunicu-meu, Stroe Ivașcu era ţăran din Bărăganul Brăilei; și ce să aibă a 
face bunul simţ țărănesc cu idealismul (filozofic); şi nădăjduiesc să nu fie 
nici băieții mei, pe cari i-aş vrea crescuţi în frica lui Dumnezeu și în 
respectul realităților esenţiale. Cine a pătruns în miezul lucrurilor ăstora, a 
înţeles ce pacoste e idealismul filozofic, şi ştie de ce mă scutur eu așa de 
tare de el. 

Prin urmare, nu sunt idealist în filozofie. Cât despre încurcătura cu 
dreapta și stânga, cu soluţii economice de un fel, și cu atitudini politice de 
altfel, — apoi aci chestia e mai complicată, dar totuş pasibilă de descurcare. 
Principial, preopinentul meu are dreptate: toate soluţiile pe cari le accepti, 
trebue să formeze sistem; nu poţi fi, de pildă, pentru proprietatea de uz, şi 
antidemocrat; sau: nu poţi fi democrat în politică, și realist în filozofie; sau: 
nu poţi preconiza o așezare ierarhică şi organică a statului și cere în acelaș 
timp un regim parlamentar. Nu poţi. Cine a mers până la fundul lucrurilor, 
ştie ce spun eu acum. Deci, principial, preopinentul meu are dreptate. 
(Numai că, nu în potriva mea, care de când scriu aci, tocmai acest punct de 
vedere am reprezentat). 


Preopinentul meu (de ce nu-și spune numele, să discutăm cu viziera 
ridicată?) nu are dreptate însă, când vrea să aplice acest principiu la dreapta 
şi stânga. Şi nu are, pentrucă, „dreapta” şi „stânga” nu sunt denominaţiuni 
suficient de precizate, aşa încât să determine situaţii structural deosebite. 
Mă rog, Stalin e de dreapta sau de stânga? De stânga, de sigur. Și totuş 
Stalin a instituit o dictatură. Care e, precum se ştie, treabă de dreapta. Ori 
poate că Stalin e de dreapta? Foarte bine, de dreapta să fie; eu nu mă opun. 
Dar atunci cum facem cu abolirea proprietăţii individuale, care, precum 
iarăş se ştie, e o treabă de stânga, și pe care tot Stalin o făcu? Dar poate că 
pilda lui Stalin vă jenează. Să o luăm pe cea a lui Bismarck. Bismarck era 
de stânga sau de dreapta? De dreapta. Cum se împacă însă politica lui de 
dreapta cu măsurile socialiste pe cari le-a înfăptuit? 

Vedeţi, deci, pe dreapta şi stânga nu se poate descurca o chestiune 
politică; nici măcar teoreticește, pentrucă „dreapta” şi „stânga” nu sunt în 
domeniul politic noţiuni complect diferenţiate. Dar chiar dacă teoretic 
chestiunea ar fi discutabilă, întrebarea „ce fel de radicalism, de dreapta sau 
de stânga” tot nu ar fi revelantă pentru discuţia dintre „Dreptatea” și noi. Eu 
am stăruit asupra acestei laturi a problemei, și îmi pare rău că preopinentul 
nostru nu a acordat pasagiului respectiv atențiunea cuvenită. 

Mă întreabă: ce eşti d-ta? radical de dreapta sau de stânga? Am precizat 
mai sus: nu există o dreaptă și stângă univoc definite. Dar chiar dacă ar 
exista: de unde vrei să ştiu eu? și ce interes are asta pentru discuţia noastră? 

Mă rog, balena e o ființă oare care. Pentru naturalist e necesar să ştie 
dacă e mamifer sau peşte. Dar pentru balenă? E indiferent. Căci treaba ei nu 
e să ştie ce este ea, ci să-și îndeplinească funcțiunile ei firești. Aşa e şi cu 
omul politic: nu are nevoe să se eticheteze. Ci: să fie ceva precis, şi să 
lucreze în conformitate cu firea lui; cu ceeace este şi ce reprezintă. Istoricul, 
sau teoreticianul politic, sau sociologul, — acela cercetează și etichetează 
pe omul politic. Omul politic însă nu e nici istoric, nici teoretician politic, 
nici sociolog; şi ca atare nici nu poate şti (nici nu trebue să ştie) unde se 
inserează el în tabelul politic. 

Așa și cu mine. Eu încerc să gândesc asupra realităților politice, pentru a 
delimita probleme şi a găsi soluţii de guvernare. Sunt de dreapta sau de 
stânga? Habar n'am. Deci, cruţaţi-mă cu aceste întrebări. Nu de alta, dar nu 
au nici un sens. 

25 lunie 1933 


FOILETOANE 


SUB SOARELE LUI SATAN 


Prima serie de exemplare din romanul lui Bernanos trimise la Bucureşti 
e deja epuizată. Se dovedeşte încă odată cât suntem de la curent cu 
mișcările de opinie din Paris. Căci să nu ne îndoim, celebritatea pariziană a 
autorului a fost cea mai bună recomandare pentru publicul de la noi. (Dacă 
ne gândin însă că prima informaţie autorizată ne-a venit prin articolul lui 
Leon Daudet din „Action Francaise”, va trebui să tragem anumite încheieri 
şi asupra prestigiului pe care aceste două nume — om și foaie — îl au pe 
malurile Dâmboviţii). 

Informaţia noastră literară nu a luat încă atitudine. E natural, între altele, 
şi pentru că romanul trece aşa zisa pregătire „aperceptivă” a cronicarilor 
români. Se repetă cazul lui Ramuz, pentru care lumea noastră activ literară 
nu are suficientă înţelegere. Nu dintr'o insuficiență estetică; ci dintr'una 
metafizică; insuficiență care nu se făcea simțită înainte de războiu; dar se 
demască în chip flagrant astăzi. 

Să observăm că publicul trece peste indicaţiile criticei și informaţiei 
literare; că aceasta este numai după ce a devenit cunoscută și cerută adesea 
în postura falsă de a se ocupa de o lucrare stăruitor în librării; şi vom 
înţelege că criteriile pur estetice, singurele de care se conduc — au fost 
îndreptățiți să o facă — cronicarii literari, nu mai ajung pentru orientarea 
publicului. Publicul vede astăzi în opera de artă ceva mai mult decât o operă 
de artă. Absolutul estetic și-a pierdut autonomia. El se încadrează într'o 
viziune metafizică a realităţii, şi trebue judecat ca atare. Dacă e bine sau e 
rău? Întrebare ceva cam oţioasă, care în orice caz nu poate schimba 
realităţile. 


„Sous le soleil de Satan” este un mare roman descriptiv. Aceasta îl şi 
face aşa de puţin abordabil pentru critica estetizantă. O viaţă de sfânt, 
înfățișată în amănunte adesea excedante care nu sunt totuș o analiză 
explicativă. Propriu zis, nici nu înţelegem prea mult din acest roman; adică 
nu suntem în stare să urmărim desfășurarea logică (ah, logica!) a vieţii 
interioare a abatelui Donissan; care este probabil un sfânt; dar un sfânt în 
felul lui. Mai întâiu un sfânt fără perspectivă istorică; el trăește între noi, 
viața noastră de la 192... şi atâtea. Mai apoi, un sfânt care convieţuieşte 


permanent cu Diavolul. Și aci, ne pare, întregul nod și întreaga originalitate 
a tragicului. Ori ce sfânt are în viata lui o criză în care e ispitit de puterile 
întunericului; dar el scapă şi se iluminează. Tocmai în virtutea acestei 
iluminări el poate continua viața care se împodobește cu atributele 
sanctităţii; căci „harul” nu e numai putinţa de a aduce împăcare în sufletele 
altora, ci e în primul rând linişte și seninătate — echilibru absolut — pentru 
sine. Bernanos, autorul, renunță pentru eroul lui la acest de al doilea 
element. Şi de aci drama. Care nu este expusă într'o „acţiune”, și nu are 
„motivare”; ci e pur şi simplu o dramă — fără acţiune şi motivare. 

Cine cetește de două ori romanul, va trebui să se oprească la pagină 139. 
Abatele Donissan, înfrânt în nădejdile lui, stă în faţa Crucii; „Orice bucurie 
vine dela diavol...; Nu mă mai înșela, nu mă mai chema... Nu mai vreau 
slavă, nu mai vreau bucurie. Nu mai vreau nici măcar nădejdea. Ce am de 
dat? Ce mai am? Singură doară această nădejde. Ridică-mi-o! la-o. Dacă 
s'ar putea, fără să te urăsc, — ţi-aș jertfi mântuirea mea, m'aş pierde, 
pentru sufletele pe cari, în batjocură, mi le-ai încredințat mie, păcătosul”. 

O rugăciune gemută într'o grozavă înfrângere sufletească. Acest capitol 
al romanului poartă titlul: „La tentation du desespoir”. Eu cred, pentru 
scena pe care am reprodus-o, și pe care o socotesc centrală întregei cărți. 

Căci rugăciunea îi e ascultată. De aci înainte el va trăi condamnat, cu 
diavolul în el, cu diavolul cu care se întâlnește într'o noapte pe drum; va 
aduce linişte și alinare în sufletele păstoriţilor lui — și va fi pentru ei, un 
sfânt — dar va trebui să se frământe în chinuri grozave. Cronica acestor 
chinuri; o cronică fără şir și fără sens, cum sunt toate cronicele adevărate, 
este romanul. 

Drama este simplă: orice faptă la capătul căreia ar luci pentru el nădejdea 
împăcării, sau nu e dusă până la sfârşit, de frică de a nu cădea victimă ispitii 
diavolului, sau eșuează lamentabil. Aşa minunea învierii unui copil; aşa 
istoria cu convertirea Mouchette-i. 

În asemenea împrejurări însă, evident că o acţiune nu mai are sens. 
Problema e pusă și rezolvată în momentul în care noi ne încredințăm că 
Dumnezeu a hotărît a împlini dorința abatelui Donissan. lar romanul nu 
face decât să amănunţească prin întâmplări reale, sensul acestei rugăciuni. 


Cartea se ceteşte într'o chinuitoare şi bolnăvicioasă încordare. Aș zice că 
nici nu se poate ceti numai odată; ea închide atâtea elemente de elevaţie 
mistică, încât poate uşor deveni o carte de căpătâiu; căci deși tonalitatea ei 


tainic-aridă înfrânge, interesul obiectiv e de aceiaș natură cu cartea vieții 
Sfintei Tereza scrisă de ea însăş. 

Scene mari? Tot romanul e o scenă mare. Se pot indica totuş ca 
proeminente: întâlnirea cu diavolul (în partea a doua a cărții), minunea 
învierii copilului (în partea treia), scene ţinute în acelaș stil mistic, și total 
deosebite de prima parte (Histoire de Mouchette) sau de amuzanta 
prezentare a unui Anatole France către sfârșitul cărţii. 

Însemnătatea acestei lucrări trebue subliniată, căci ea izbutește, pentru 
prima oară în epoca noastră, să scoată mistica din domeniul romanticei sau 
al apocalipsului. În această privință Bernanos cată a fi socotit dincolo de 
Claudel și de Ramuz. 

29 Mai 1926 


PERPESSICIUS 


Un pseudonim care nu e lipsit nici de căutare, nici de preţiozitate. Greu 
de pronunțat, — şi mai cu seamă greu de înţeles. Evident, un compus ad- 
hoc al lui patior, a suferi. Perpessicius va fi deci, aproximativ, cel tăbăcit de 
suferinţă. 

O bogată şi foarte variată activitate în câmpul culturii; ceva cam 
împrăștiată uneori, silită să se acomodeze cu dificultăți grave ale vieții 
interioare. În fond, un sentimental; centrând nu numai toate impresiile, dar 
chiar întreagă activitatea cosmică asupra lui însuși; interpretând toată 
devenirea în funcţie de el; nu sensul protagoreic al omului care e măsură 
tuturor lucrurilor, ci așezându-se pe el însuși ca țel al acestei deveniri. 
Temperament prin urmare eminamente liric. Dacă însă mai adăugăm: 
temperament fără violență activă, ci contemplativ, spirit analitic, înclinat 
spre pasivitate, cel tăbăcit de suferință devine cel ce se chinuește singur. 
Prin urmare: Perpessicius, desigur; dar și Heautoutimonoumenos (care 
aminteşte pe Baudelaire). Precizare care nu e lipsită de interes pentru 
înţelegerea poetului. 

Căci toată subtilitatea de situaţii sufleteşti, bogăţia nuanţelor și acuitatea 
de simțire care abundă în volumul „Scut și targă” sunt daruri ale unei 
precise și îndelungate îndeletniciri cu sine însuș; al unui proces de auto- 
analiză, caracteristică contemplativului. De aci şi acţiunea de disociere a 
impresiilor, prezentă aproape pretutindeni în volum, ruperea echilibrului 
normal dintre esenţial și accidental, şi alunecarea cu accentul fundamental 


asupra amănuntului, care — deși împotriva bunei logice — printr'o 
meșteșugită și viguros susținută sensibilizare, ia adesea proporţiile unui 
simbol. 

Culegerea aceasta de versuri se intitulează „Scut și targă” pentrucă 
marea majoritate a poeziilor se grupează în jurul războiului. Dar spre 
deosebire de soldatul Panait S. Dumitru, ostaş hotărît şi glorios mutilat din 
1917, poetul Perpessicius a făcut războiul ca „lăturaş”. Catastrofa aceasta 
de proporţii aproape cosmice, pe el îl interesează în amănunte mărunte și 
imediat concrete, aşa cum se resfrâng ele în conștiința unui om obicinuit să 
ducă o viață de „unul singur”. Lipseşte pathosul, grandiloquenţa, 
perspectivă vastă și generală. E parcă o voită reducere la scară a tuturor 
sentimentelor; iubirea se închirceşte în madrigal; durerea este numai ironie; 
mânia doar amărăciune; învăluite toate într'o largă atmosferă de milă, 
superioară înțelegere și ...renunţare. 


Mai este un aspect interesant al poeziei lui Perpessicius: predilecţia ei 
pentru viaţa regională şi anume iubire caldă, directă, necontrafăcută și 
neliterară pentru orașul Brăilei. Scriitorii noştri sunt în generalitatea lor 
abstracţi. Înțelegerea lor pentru pitoresc şi frumuseţe locală e surprinzător 
de redusă. Saltul pe care individul îl face de la copilărie la maturitate, e, în 
ţara noastră, analog cu saltul pe care l-am făcut înspre civilizaţie: aci am 
pierdut contactul cu istoria noastră, dincolo rupem legătura nu numai cu 
copilăria ci şi cu locul natal. De aceea literatura noastră e așa de lipsită de 
concret şi de actual; și mai departe, de aceea peisagiul nostru apare aşa de 
rar în literatură. 

Când Panait Istrati a înfățișat ceva din pitorescul Brăilei, a fost o 
generală mișcare de surprindere plăcută. Și totuşi nu cred să fie brăilean 
adevărat pe care literatura lui Panait Istrati să-l fi surprins sau să-l fi 
satisfăcut. Incontestabil P. I. este un mare talent de povestitor. 

Dar peisagiul lui este literaturizat, și încă inferior, prin introducerea unui 
element senzațional-haiducesc care contraface — uneori până la anulare — 
caracteristicul brăilean. Cine are toate datele ca să înţeleagă acest lucru 
esenţial, va trebui să supună unei revizuiri — cel puţin în parte — renumele 
lui Panait Istrati. Căci nu se poate spune că marea lui calitate ar fi subiectul 
sau felul lui de povești, pe care l-aş numi „FEinschachtelungssystem”: toate 
cafenelele portului Brăila de la Vadul Budurului pânăn Cetăţuia sunt doar 
pline de bătrâni care povestesc și astăzi, după acelaș sistem, lucruri mai 


interesante încă; Panait Istrati nu e din acest punct de vedere decât o ediţie 
europenizată — deci pieptănată — a atâtor Barba lani, Bara Spiro, Barba 
Vangheli, Căpitan Stavro și atâţia alți căpitani... de barcă, de pe Dunăre. 

lată de ce mă gândesc că literatura noastră nici nu a atacat încă după 
cuviință tema Brăilei. Perpessicius o face: Mater Dolorosa: Ad provinciales, 
meum in Gretchen amorem, spernentes; Mirajul Planului orașului Brăila, ş. 
a. sunt evident numai indicațiuni; dar așa de preţioase, încât dacă am avea 
elemente cari să îngădue prognosticuri asupra calităților epice ale lui 
Perpessicius, am putea nădăjdui în el pe viitorul cântăreț al marei porţi 
deschise la răsăritul turco-bizantin al ţării. 

Dacă nu m'aş teme că jignesc unele susceptibilități, poate chiar 
îndreptăţite, aş spune că Perpessicius este cel mai cult dintre liricii noştri 
actuali. Nu în sensul unei culturi de sinteze și de idei generale; ci în acela al 
unei erudiții mărunte şi aproape penibile, pe care, eu, cel puţin, mam 
obicinuit s'o așez la baza adevăratei valorificării spirituale a vieţii. 
Perpessicius este filolog, istoric literar, bibliograf şi eminent latinizant în 
acelaş timp. O cunoaștere precisă și savantă a prozodiei şi a metricei, îi 
îngăduie libertăţi cari în alte împrejurări ar părea deconcertante. P. este un 
rafinat şi un subtil; el nu se sfieşte a întrebuința ritmurile cele mai 
îndrăzneţe alături de cele de o banalitate aproape suburbană; pentru că nu îl 
teoretizează ritmul; pentrucă îl cunoaște; pentru că îl ştie pune în acord cu 
situaţiile sufleteşti. Este o calitate rară; desigur nu de-adreptul trăită, — ci 
raționată. Dar totuşi organic contopită. Asupra căreia trebuie să atragem 
atenţia. 

Perpessicius este un scriitor dintre cei mai cunoscuţi. „Scut și targă” e 
totuși primul său „volum”; care nu face decât să accentueze profilul delicat, 
subtil, preţios şi precis până la acuitate, pe care isbutisem să ni-l schițăm din 
activitatea disparată de până acum; cu impresia fundamentală că înainte de 
orice Perpessicius e poet. 

18 Iunie 1926. 


1 Perpessicius, Scut și Targă, Poezii, Editura librară a Casei Școalelor, 
București, 1926. 


VIRGULA 


Sunt oameni foarte de treabă, cari, în împrejurări de convorbire destul de 
pacinice, ajung să ridice tonul și să se enerveze pentru simplul motiv că nu 
știu să respire convenabil când vorbesc. Cazul e foarte frequent: și mă 
surprinde faptul că medicina, care, mai ales în ultimul sfert de veac, a dat 
dovadă de multă subtilitate, ingeniozitate și elasticitate intelectuară, nu a 
luat în studiu această problemă destul de precisă, a cărei rezolvare ar 
contribui sensibil la reducerea numărului oamenilor cuprinşi în categoria cu 
totul vagă şi irevelantă a „nervoşilor” sau — mai rău încă — a 
„neurastenicilor”. 

Cunosc însă un alt caz, cu mult mai interesant, pe care îl urmăresc de 
peste cincisprezece ani; evident, nu stăruitor sau sistematic; fără să caut sau 
să provoc prilejurile; dar nelăsând să-mi scape nici unul din cele cari mi se 
ivesc. Este anume vorba de una din cele mai vaste personalităţi cugetătoare 
ale culturii noastre. Numele nu interesează. Interesează cazul. 

Şi cazul, iată-l. Pe omul de care vorbesc l-am frequentat o vreme aproape 
zilnic. De unde se poate deduce că îl cunosc destul de bine. Mi-aş permite 
să spun sunt chiar prieten. Ceea ce însemnează că îl apreciez în chip 
deosebit. Ne împăcăm suficient de bine. Cred că deși cu multe ocoluri și cu 
o infinitate de nuanţe deosebitoare — gândim în diferite probleme 
fundamentale la fel; suntem în fond înrudiţi sufleteşte. 

Și cu toate acestea; l-am auzit vorbind de nenumărate ori; în dialoguri 
scurte sau mai prelungite, în conferinţe. L-am cetit; în articole sau în studii. 
Întotdeauna am avut aceeaş impresie; nu pot să-l urmăresc suficient. Dacă 
vorbeşte și iau note, controlând însemnările, trebue să recunosc că are linia 
unitară de gândire; şi o frumoasă închegare a vorbirii; dar dacă nu iau note, 
nu-mi rămân decât crâmpee; deci interesante şi sugestive, dar a căror 
exploatare nu este completă. Mi-am controlat impresiile adesea cu alţi 
auditori; invariabil răspunsul a fost: foarte interesant, dar cu materialul și cu 
ideile astea se putea face o conferință mai frumoasă încă! Ceea ce totuș este 
inexact. Căci dacă citeşti aceeaș conferință după stenogramă, ea este fără 
cusur. Straniu, nu? 

Până deunăzi, când i-am cetit un articol mai întins. Îl urmăream cu greu. 
Tema şi ideile mă interesau; dar nu-i puteam prinde şirul argumentării. Mă 
dovedeam neputincios şi-mi era penibil. Așa de penibil, încât m'am hotărît 
să descos tot articolul, frază cu frază. Nu a fost nevoe de prea multă muncă. 
Dela a doua pagină am descoperit cu surprindere că omul meu nu știe să 
pună virgulele. Acestea ocupau locurile cele mai fanteziste. Nu vorbesc de 


cele dinaintea lui și de cari sunt pline paginile; aci pot fi îngăduite... 
libertăţi. Dar dacă eu scriu de pildă: „calul meu, aleargă”, punând adică 
virgula după calul meu, atunci nu mai e vorba de nici o licenţă. Ei bine, cam 
aşa scrie omul meu. E ca și cum ai fi isprăvit de redactat o pagină şi pe 
urmă te socotești: ia să mai pun vre-o douăzeci-treizeci de virgule. Și le pui 
cu furca, absolut la întâmplare. Evident, în asemenea împrejurări: „ca, 
vântul” (eu nu exagerez nimic; dar ce are aface o virgulă mai mult sau mai 
puţin!). 

Și totuş are aface. Experiența mea nu s'a oprit aci: am luat o frază și i-am 
aşezat virgulele cât am putut mai convenabil. Dar s'a întâmplat şi cazul 
impresionant că nu am putut să așez virgulele. Fraza se refuza unei 
disciplinări sub punctuație. Ei, iată ce e foarte grav; și iată ce explică o 
mulțime de lucruri! 

Omul meu gândește logic, dar nu se exprimă întotdeauna logic. 

Rândurile acestea îi pot cădea în mână. Nu este exclus să se recunoască. 
Dar mi-ar părea rău să se supere. Căci nu pentru el scriu aci. La el lipsa de 
disciplină în exprimare e sublinită de mari calități de gândire. Dar la alții? 
Căci răul este răspândit. 

Nu mai scrim logic, — și nu mai gândim logic. Mașinăria noastră 
intelectuală ratează ca un motor ramponat; ia câmpii ca un cal nestrunit. 
Lipsește gândirii noastre curente cea mai elementară disciplină. 

Prin meseria mea sunt în contact permanent cu minţile tinerimii noastre. 
E dezolant; cum vorbesc: fără șir și fără sens; cum răspund: în totdeauna 
alături de întrebare; cum nu ştiu să prindă miezul unei afirmaţii; cum nu 
sunt în stare să înțeleagă înlănțuirea a două idei; cum nu pot să deosebească 
contrariul de contradictoriu; cum nu pot face o analogie pentru că nu știu 
apropia termenii de acelaș grad și aceeași generalitate; ş. a. m. d. 

Îmi veţi răspunde că totuşi copiii învaţă logica; la liceu şi la universitate. 
Știm. Dar în liceu, așa cum se face, logica nu e de nici un folos, pentru că e 
prea dificilă și subtilă; iar la universitate... logica e o disciplină filosofică. 
Şi pe urmă o intervenţie la universitate ar fi prea târzie. Studentul vine aci 
cu posibilităţile de gândire deja formate. (Căci doar ăsta e rostul liceului). 

Atunci? Atunci ne sălbătecim. 

Sunt totuşi fructele şcoalei realiste, care trebuia să ne fericească cu o 
generaţie de minţi agere, aplicate strict la realități. Experienţa am făcut-o. 
Copiii noştri au sburdat destul prin câmpiile „științei pozitive”. Credem că a 
venit vremea și de treabă mai serioasă. 


Deci — înapoi la gramatică! 

Evident nu vom face din orice licean un Spinoza; cu siguranţă însă, din 
orice licenţiat un absolvent efectiv a cel puţin 4 clase primare. 

Ceea ce va fi un câştig. 

16 Iulie 1926. 


TRADIŢIONALISM ȘI DEMOCRATIE 


„Chemarea” Institutului Românesc al Acţiunii Naţionale a sgândărit 
pretenţiile de intelectualitate ale presei democratice. Domnii teoretizează. 
Deocamdată mai mult periferic. Le va veni — mâncând — pofta de a intra 
în miezul lucrurilor? Îi aşteptăm. 

Recunoaştem că discuţia în generalități e mai comodă. Nu ai nici un 
control. De îndată ce generalizările le faci tu, ţi le poți construi sau alege pe 
cele cari sunt mai potrivite țintei către care te îndrepţi. Socoteală bună, de 
sigur, dar cu alţii decât cu noi. Noi avem obiceiul să precizăm. 

Două sunt afirmaţiile fundamentale făcute de preopinenţii noştri 
democratici: 

intâiu că este imposibil a urca înapoi cursul vremii; 

al doilea, că şi democrația recunoaște o tradiție, dar numai pe aceea dela 
1848. 

Această din urmă afirmație este deadreptul deconcertantă. O tradiție care 
începe dela o dată fixă, ca simpla apariție a unui ziar, e o contradicție in 
adjecto. În esența tradiției stă perfecta continuitate în timp și lipsa de 
începuturi cari să se poată stabili pe calendar. Un început cu data fixă este o 
uzură în curgerea vremii, o aşa numită soluție de continuitate, adică tocmai 
negarea acumulării neîntrerupte de experiență, caracteristică 
tradiţionalismului. Tradiţionalismul în felii — „pe asta o admit, pe astălalta 
n'o admit” — este o amuzantă invenţie intelectuală, demnă de subtilitatea 
democraţiei de pe malurile Dâmboviţei. Este totuși o surpriză. Căci, oricum, 
dar noi ne țineam preopinenţii „în Sărindar”. Ei vor să ne încredinţeze acum 
că sunt dela Chiajna. La urma urmelor singurul lucru pe care nu ţi-l alegi 
sunt adversarii. O să ne învăţăm deci şi cu noua lor origine. 

Cât despre introducerea în discuţie a axiomei că anume nu se poate urca 
înapoi cursul vremii şi reînvia timpurile de acum trei sute de ani, ea este cel 
puţin neîndemânatecă. Poate cineva afirma serios că noi am avea o astfel de 
pretenție? Am cerut noi un asemenea lucru? Ne credeţi capabili de o 


asemenea ignoranță? Haide domnilor calpuzani intelectuali, pășiţi înainte cu 
preciziunile. 

Să ni se facă nouă lecţii de ce însemnează istorie, e în orice caz 
înveselitor. Când însă această lecţie ne e făcută de democrați, cari revendică 
pentru ei istoria, comicul desvălue deficiențe mai grave. 

Şi totuş vajnicii apărători ai „cetățenismului” sunt la noi progresiști cu 
toţii; așa dintr'odată. Este iarăş o invenţie românească. În altă parte 
democratismul nu cunoaște istoria. E și natural. Democraţia este negarea 
tradiţii şi a eredității în genere; ea este atomizare, aritmetizarea societăţii, şi 
ca atare anularea trecutului pur și simplu. Mai pretenţios spus, mentalitatea 
democratică este ametafizică şi ca atare ahistorică. Încercarea de a confisca 
pentru ea metoda istorică și mai ales viziunea istorică a lumii este o 
scandaloasă aberaţie intelectuală. 

Nu, domnilor, tradiţia, istoria, şi ceeace aţi vrea să numiţi Dvs., progresul 
— un lucru pe care iarăș nu-l înțelegeți — astea toate cad în lotul nostru. 
Nu vă atingeţi de ele, și mai ales nu vi le însușiţi, că vă furaţi căciula 
singuri. Şi iată, se apropie iarna. 

Știu că prin Sărindarul democratic e rătăcit şi un filozof. E timpul să fie 
scos dela naftalină, și pus să vă dea ceva elemente de discuţie. Hotărât nu 
mai e vremea când numai reportagiile lui Nedelea trebuiau revăzute de un 
om cu carte. Acuma se cere acelaş lucru și pentru articolele de „teorie”. 

Timpurile satului fără câini au dispărut şi din presă. Deci înapoi la 
„Abâcâ...” Şi mai uşor cu „discuţiunile”. 

14 August 1926. 


„CETĂŢEAN” ŞI „OM” 


Cunoaștem de eri un nou recrut al forțelor democratice. A apărut în 
„Adevărul” şi iscăleşte Ig. 

Ig? Cum Ig? Care Ig? 

Ig-nat? Nu se poate! 

Ig-notus? nu era nevoe să ne-o spună! 

Ig-narus, ne jenăm noi înşine. 

Ig-nobilis, e rușine! 

Ipoteze se mai pot face. Totuşi ţinând seama de locul de unde ne 
întâmpină, optăm mai degrabă pentru Ig-el. 


Igel-ariciu. Ştiţi, există şi o fabulă: ariciul și sobolul. Și tocmai ca ariciul 
din fabulă se comportă d. Ig. Căci abia descălecat în Sărindarul democratic, 
d-sa se simte obligat să apere naționalismul românesc împotriva 
sovietismului nostru. Pe d. Ig. nu-l cunoaștem. Știm însă că în redacţia 
respectivă sunt și oameni de bună cuviință. Era de datoria acestora să 
aprecieze situaţia: naționalismul d-lui Ig. dela „Adevărul” jignit şi 
primejduit de sovietismul „Cuvântului”! E cel puţin nedelicat! Sunt doară 
limite peste care nu se poate trece. Dacă nu pudoarea, cel puţin bunul gust 
trebuia să scutească publicul de acest spectacol. Regretăm noi cei dintâi 
întâmplarea, pentru oamenii cu simțul măsurii din redacţia... preopinentă. 


Cu câteva zile în urmă cineva scăpase o declaraţie sinceră: „nu român, ci 
cetățean”. C'était le cri du coeur. Deosebirile apăreau, dela noi la democrați, 
esenţiale. Antinomia cetățean-român definea categoric situația. Am 
subliniat-o după cuviinţă și importanţă, pentru a ne delimita poziţiile. D. Ig. 
revine astăzi „à la recousse”, și crează o identitate care iarăși e 
caracteristică: cetățean și om. Recidiva este întotdeauna primejdioasă; deci 
chiar când ea nu e decât stăruința în a teoretiza. D. Socor e mai 
îndemânatec; a făcut odată „teorie”, — ştiţi, cu tradiţia și cu istoria; a primit 
răspunsul şi s'a retras prudent; de atunci nu mai intervine în discuţie decât 
ca comentator de fapt. Teoria a lăsat-o în seama altora. Nu e mai frumos 
aşa? 

D. lg. crede că nu. Și atunci se lansează: „Lupta aceasta dusă de 
entuziaştii noștri fascişti pentru dărâmarea statului politic modern — care e 
clădit pe noţiunea modernă de cetățean şi om, este o luptă absurdă 
împotriva tipului uman cel mai desăvârşit şi mai complect din punct de 
vedere individual şi social, pe care l-a putut concepe gândirea umană în 
evoluţia ei”. 

Va să zică, noi cei de azi reprezintăm „tipul uman cel mai desăvârşit 
(admiraţi superlativul!) și mai complect”. Mărturisim că noi perfecțiunea 
aceasta proprie nu o prea simțim. Probabil că d. Ig. vorbeşte pentru d-sa. 
Gândirea i-am văzut-o. Regretăm că nu ne-a trimis fotografia. Am fi avut și 
noi o idee de ce însemnează „tipul uman cel mai desăvârşit și mai complect 
din punct de vedere individual şi social, pe care l-a putut concepe gândirea 
umană în evoluţia ei”. 

Să ne lămurim. Mă rog de care om e vorba? De omul real creat de 
civilizaţia contimporană? El este, după știrea noastră, departe de a fi 


complet. Omul de astăzi e mai mult decât ori când homo faber, omul 
tehnicei, contrafăcut de o viziune unilaterală a vieţii, mutilat în toate 
avânturile lui metafizice şi mistice. Dacă în adevăr el ar fi omul complet, de 
ce frământarea spirituală a vremii noastre? Că doar „complect” însemnează 
întrun fel „perfect”, iar perfecțiunea este o stare de echilibru, nu de 
frământare şi de luptă. Dacă contimporanul e omul „desăvârşit” (desăvârșit 
e traducerea exactă a lui perfect) de ce acuzaţia ce se aduce structurii 
spirituale a vremii că ar fi anihilat cultura în beneficiul civilizaţiei; şi de ce, 
pe de altă parte, încercarea tuturor reprezentanților mentalităţii veacului 
XVIII de a compromite mișcarea mistică actuală, în care noi vedem 
încolțind o nouă epocă de cultură în viaţa omenirii? 

Dar zice d. Ig.: nu perfect, ci cel mai perfect (!); superlativul este relativ, 
nu absolut. Fie și aşa. E mai fundată afirmaţia? Evident, nu. Căci momentul 
de astăzi nefiind o stare de echilibru, ci una de devenire, nu se poate 
compara nici pe departe cu momentul grec sau cu momentul scolastic sau 
chiar cu momentul pozitivist, care în felul lor erau în adevăr perfecte. Vrem 
comparație? Să aşteptăm întâiu noul precipitat sufletesc al istoriei, — şi 
atunci vom putea vorbi. 

Înţelege d. Ig. prin omul de astăzi pe omul pozitivismului ştiențist? Ar 
însemna să luăm lucrurile dela capăt; căci tocmai acesta e punctul de vedere 
pe care îl afirmăm și îl dovedim necontenit: mentalitatea pozitivist 
ştiențisță, precum și corelațiunile ei în ordinea producţiei și a politicei, au 
fost depășite de procesul istoric. 

Dar poate că toată discuţia asta e, în specie, de prisos. În adevăr, surprind 
un pasagiu caracteristic: „Cetăţeanul modern... este mai întâi om, şi ca 
atare nimic omenesc nu-i este străin, fie și acel omenesc de aceeași lege și 
de acelaș sânge, FIE DE LEGE STRĂINĂ”. Sublinierea e a noastră. Se 
poate să fie cazul a zice: „Te văd, te văd”. „Fie şi de lege străină”, e bun. 
Dar în acest caz, identitatea d-lui Ig. cetăţean-om, are acelaș fond cu 
antinomia d-lui Socor, cetățean-român. Și în acest caz îl trimitem la 
articolul nostru trecut. 

20 August 1926. 


MAREA 


La Balcic harnicul profesor Moşescu se trudește, deocamdată prin 
înființarea unei universități de vară — să intereseze atenţia opiniei publice, 


pentru acest oraş, capitală a Coastei de Argint. 

Problema se ţine pentru moment numai în cadrul unor interese şi 
necesităţi de orizont local; dar nu se poate ea oare lărgi? Există o problemă, 
părăsită din necunoașştere a Balcicului; dar nu există și o problemă a mării? 
Cine dintre conducătorii acestei țări poate pretinde că a fost preocupat de 
ea? 

Lucrul e şi explicabil. De când ne-am constituit ca stat modem, noi am 
avut o politică naţională mai mult de „bogdaprosti”. Actul nostru politic de 
naştere a fost milogit de fugarii dela 1848 pe la porţile tuturor oamenilor 
mari — mai adesea oficiali — ai Europei apusene. De aceea noi nici nu ne- 
am exercitat ochiul pentru a prinde problemele cari depăşesc situaţia 
noastră de pupili. O ţară cât Italia ca întindere, și de atâtea ori mai bogată 
natural de cât aceasta, judecă astăzi, la zece ani după războiu, exact după 
aceleaș proporţii reduse din 1916. Statul român nu are conștiința 
însemnătăţii lui în noua configuraţie a Europei centrale; iar, ca urmare, 
gândul fiecărui cetăţean e lipsit de îndrăzneala rodnică a acestei conștiințe. 

lată de ce nu ne preocupă problema mării. Numai conceperea ei, şi cere 
atâtea lucruri! Mai întâiu perspective largi istoric-sociale; și mai pe urmă o 
mândră independență de judecată. Stăpânim un țărm de mare de jumătate de 
veac. Ce am făcut ca să-l legăm de viața noastră și de ţara noastră? Dintre 
toate provizoratele în care regimul politic ţine statul românesc, acesta e cel 
mai penibil. 

Nu ne ridicăm pretenţiile până la vremea în care Marea Neagră era un 
„lac moldovenesc”, — dar credem că un stat cu 17 milioane de oameni își 
poate pune, pentru conștiința publică, problema drepturilor și îndatoririlor 
lui asupra celui mai scurt drum la Indii, şi la isvoarele de petrol europene și 
asiatice (căci asta va fi situaţia la deschiderea canalului Rin-Dunăre). 

Noi totuși nu am întreprins nimic pentru siguranța noastră în Marea 
Neagră. Toată coasta e deschisă celor dintâi năvălitori. Puterea noastră 
încetează dincoace de linia apelor teritoriale; la țărm chiar. Suntem săraci, 
desigur! Dar unde este alianţa politică în stare să ne asigure folosinţa mării? 
Putinţa unei asemenea alianţe există; s'a gândit cineva la ea? 

Unde stă pricina acestei indiferenţe? Într'o lipsă de perspectivă istorică, 
și într'o timiditate de judecată, — am spus-o. Ea stă şi în altă parte. În 
incapacitatea noastră de a stăpâni iniţiativa în legăturile cu lumea. Marea a 
fost în mâna noastră un instrument pasiv. 


Problema mării este deci la noi una din feţele regimului de pasivitate 
naţională în care trăim. Însemnătatea ei se va impune spiritului public 
numai când aceasta va avea prilejul s'o întrebuințeze. Ar fi calea normală. 
Căci după cum prin „mergerea la mare” noi am învăţat să o preţuim sub 
aspectui estetic-sanitar, tot aşa vom izbuti să o înţelegem şi să ne-o însușim 
economic și politic atunci când puterile de expansiune ale naţiei își vor 
căuta drumurile de cea mai mare folosinţă. 

Avem de aface propriu zis cu o problemă de integrare națională. Noi nu 
ne-am luat în stăpânire încă ţara, după cum nu ne-am luat în stăpânire 
istoria. Istoria trăește în noi numai în forma retorică a ei. 

„Era nobil omul, când era român” după cum organizmul noului stat 
românesc nu există în conştiinţa noastră decât în formula sforăită și de prost 
gust „România Mare”. 

O cunoaștere a lor, o iubire a lor, o folosire a lor în toate resursele pe cari 
această istorie şi geografie ni le pot oferi, lipseşte cu totul. 

Și iată acum, de la Balcic, ridicându-se, mai mult întâmplător, chemarea 
către cunoașterea și iubirea mării; a mării care trelue să fie și a noastră. Nu 
suntem originali, de sigur; au făcut-o înaintea noastră Bulgarii care se 
interesează de Varna lor mai mult de cât o facem noi pentru coasta noastră. 
Dar nici nu e nevoie să fim originali; ci mai ales temeinici. O cunoaștere a 
mării, de sigur. Dar o cunoaștere în așa fel, încât această mare să fie 
integrată nu numai în conștiința publică, ci mai ales în mecanismul noului 
stat românesc. Artiştii și poeţii sunt buni, de sigur, ca propagandiști ai mării, 
mai folositori vor fi însă oamenii de ştiinţă, geografi, geologi, biologici şi 
istorici şi mai ales sociologii, economiștii şi marii întreprinzători. Pe aceştia 
toţi îi aşteptăm la o acţiune de cucerire a mării. 

Căci fără ei, totul nu va fi decât... literatură. De care suntem obosiţi. 

4 Septembrie 1926. 


CULTURĂ ȘI DEMOCRAŢIE 


Institutul Românesc al Acţiunei Naţionale a fost însfârşit salutat de presa 
democratică. Un vechiu gazetar anume se bucură că o asemenea instituție 
va putea lua naştere. Dar salutul ca şi bucuria sunt cu meșteșug. Căci 
firitisitorul nostru aşteaptă de chiar activitatea acestui institut întărirea ideii 
democratice. 


Dacă lucrul ar fi fost numai afirmat, am fi avut de aface cu un punct de 
vedere baroc, sau numai cu o butadă de gust îndoelnie. Dar nu, articolul 
respectiv argumentează; şi anume aproximativ aşa: 

Răspândirea culturii şi preocuparea de probleme sociale aduc întărirea 
democraţiei; 

Institutul Românesc va contribui la răspândirea culturii; 

Deci, Institutul Românesc va contribui la întărirea și răspândirea ideilor 
democratice. 

Să recunoaştem că silogismul este exact. Numai că, exactitatea formală a 
unui silogism nu dovedeşte niciodată valabilitatea concluziei. În bună 
logică această concluzie este oare cum cuprinsă în „premise”, valabilitatea 
acestor premise deci condiționează valoarea încheierii. Asupra acestui punct 
nu poate să existe controversă. 

Discuţia se localizează deci la o chestiune de fond, şi anume la cea pusă 
de premiza majoră. Aceasta afirmă că între cultură și democraţie ar fi o 
strânsă legătură, și anume în sensul unei condiționări: răspândirea culturii 
aduce întărirea democraţiei. 

În această discuţie — pe care o recunoaştem pedantă, dar al cărui 
caracter nu-l putem schimba noi nu urmărim decât lămurire cinstită; pentru 
noi şi pentru cititori. Să cercetăm deci câtă realitate cuprinde afirmaţia de 
mai sus. 

Mai întâiu, de ce cultură e vorba şi de ce democraţie e vorba? 

Există o cultură care însemnează o adâncire și o potenţare a vieţii 
spirituale; dar există şi o cultură care nu e decât lărgirea comodităţilor vieţii 
şi are ca instrument o vulgarizare superficială și neasimilată a câtorva 
cunoștințe elementare. 

lar pe de altă parte, există o democraţie care e mai mult o atitudine 
generoasă, de om de treabă înduioșat de soarta semenului său abstract; 
precum există o democraţie care însemnează efectiv egala îndreptăţire a 
tuturor de a hotărî în chestiunile publice și care nu poate duce decât la 
înecare individualităţilor în masse, la precumpănirea cantităţii asupra 
calităţii. 

Să distingem deci. 

Cultura adevărată este operă de adâncire personală, și prin urmare de 
diferențiare. Marii oameni de cultură, marii creatori în ordinea spirituală nu 
au fost niciodată democrați; nu au fost democrați nici prin temperament, 
nici prin practică politică. lată un exemplu chiar din ţara noastră şi poate 


unul tipic: d. Iorga. Sentimental, ca orice om de inimă s'a plecat milos 
asupra masselor necăjite, şi a cerut pentru ele dreptul la viață. Dar dreptul 
lor de a hotărî în chestiunile de bază ale statului, nu. D-sa este de altfel 
autorul lapidarei formule care defineşte o epocă şi o structură spirituală: 
democraţia nu este stăpânirea prin popor, ci stăpânirea pentru popor (adică 
în folosul poporului). 

Se poate ceva mai clar? 

Vă închipuiţi dvs. un om cult, vecinic frământat de probleme, vecinic 
inventiv şi iscoditor, consimţind să intre în rânduri și să se supună hotărârii 
— după criterii numerice — a majorităţii? De ce să nu ne aducem aminte că 
însuş Rousseau care numai o cultură solidă și organică nu a avut, dar care 
era desigur atins de aripa geniului, însuş Rousseau preconiză dreptul 
individului de a protesta împotriva hotărârilor majorităţii (cu ce spirit de 
consequență, rămâne de cercetat!). 

Sau poate e plausibil spectacolul unei masse de intelectuali oameni culti, 
trăind și lucrând după normele şi principiile democratice. 

Nu, cultura este în esența și urmările ei hotărît aristocratică. Confratele 
nostru a călcat cu stângul. 

...Sau face o uşoară confuzie. Căci e adevărat, în regimul democratic se 
poate identifica o mai mare răspândire a culturii. Dar cultura aceasta a 
masselor nu este cultură; ci, așa cum stabileam, mai degrabă instrumentul 
technic al unei forme speciale — foarte aproximative — de civilizaţie. Este 
cultura al cărui summum se atinge în așa numitele universități populare, 
plagă paralizantă a adevăratei culturi. Cultura stearpă, îndrăzneață şi 
mărginită a mentalităţii anchilozată în cl. VI de liceu. Docta ignorantia la 
propriu, nu în înțelesul de îndoială metodică a lui Nicolaus Cusanus. Dacă 
de aceasta vorbește confratele nostru, are dreptate. Dar o asemenea cultură 
o lăsăm democraţiei. 

Institutul Românesc optează hotărît pentru celalt fel de cultură; care de 
sigur nu va aduce la întărirea ideilor democrate. 

11 Sept. 1926. 


LICHIDAREA 


... Desigur mai sunt încă două zile până Duminecă, data când se adună în 
congres cele două partide democratice ale țării. Dar ce însemnătate mai 
poate avea acest eveniment! Sorţii au căzut. Naţionalii şi ţărăniştii, 


rezervele supreme ale nevindecabililor iluzioniști sau iluzionaţi politici, cari 
trebuiau să dea ţării, „marele partid democrat”, ultima nădejde 
europenizantă, va veni la „Dacia? — dacă vor mai veni — sfârticaţi, reduși, 
neputincioşi, ruşinaţi de ei până la gândul dispariţiei. 

Este, fără îndoială, cel mai mare dezastru moral pe care l-a înregistrat 
viaţa noastră publică; cea mai rușinoasă și mai definitivă desagregare a unor 
organisme politice. A mai murit pe vremuri la noi un partid: cel socialist; 
dar a murit de moarte violentă; strâns de gât. „Marile partide democratice” 
mor însă de păcatele lor proprii. Și ce e mai grav pentru ele, se sting în 
indiferența plictisită şi desgustată a publicului. 

Criză de oameni? Nu. Criză de regim spiritual. 'Trei luni, o vară întreagă, 
am afirmat-o zi de zi în această foaie: democraţia lichidează. A, ce gâlgâială 
de ironie și de dispreţ savant în gâtlejurile democrate! Și acum? 

Partidul naţional, o serie de grupuri și grupuleţe fiecare cu „libertate de 
acţiune”: Grupul Maniu, grupul Goldiș, grupul Vaida, grupul tinerilor, 
grupul Iorga, grupul Argetoianu, grupul foștilor takiști, şi pe urmă 
disidenţele: Petrică Dragomirescu, Derică loaniţescu... et j'en passe. 
Socotindu-se unii să se retragă sub cortul lui Ahile, ochind alții spre liberali, 
spre averescani, spre ţărănişti. 

Iar ţărănișştii? D. Stere se retrage din viaţa politică. Dr. Lupu a înfrânt pe 
d. Mihalache, dar în Basarabia d. Cazacliu ameninţă pe dr. Lupu. Cum se 
vor desfăşura și aci evenimentele? Cari sunt perspectivele ţărăniștilor? În 
orice caz incomparabil mai puţin strălucite de cât în 1919! 

Situaţia aceasta noi o numim lichidarea partidelor democrate. Ea verifică 
pas cu pas punctul nostru de vedere, care a afirmat constant că unul din 
corolarele democraţiei este formarea partidelor politice în solda feudalităţii 
bancare. Întărirea partidului liberal, care neapărat va câştiga din dezastrul 
naţional-țărăniștilor, va fi încă o dovadă a dreptăţii noastre. Celelalte partide 
cari se vor forma și câte se vor forma de aci înainte, vor trăi fatalmente la 
remorca liberalilor. 

„„„Afară numai dacă chiar acest partid, în fond el însuși de ideologie 
marxistă, nu va sucomba sub noile realităţi ale vremii. D. Ion Brătianu ştie 
în această privință ceva. Stie anume că înjghebarea politică îi e ameninţată 
de statul corporativ, care e în mers; şi simte că astăzi inițiativa nu mai stă la 
d-sa. 

Lichidarea partidului liberal prin statul corporativ este un proces istoric 
pe care unele întâmplări îl pot cel mult grăbi; de împiedicat nu-l mai poate 


împiedica nimic. Elementele politice militante cari ar putea interveni activ 
pentru grăbirea acestei ultime lichidări a regimului spiritual jacobin sunt 
două: Partidul țărănesc şi d. Iorga. 

Partidul țărănesc, dacă printr'un act de desmeticire şi de violent curaj, ar 
trece cu buretele peste toată falsa ideologie democrată pe care — spre 
nefericirea lui și a țării — a adaptat-o dela 1921 încoace; și dacă s'ar putea 
reîntoarce la adevăratele lui rosturi, care se rezumă în ceeace pentru inițiați 
aş numi programul de la Mănăstirea Dealu. Noi, şi cu noi unii membri ai 
partidului țărănesc, am mai afirmat-o aci. Dar era pe vremea când se 
pregătea actuala ...fuziune, şi „Aurora” era foarte măreaţă; „avea treburi 
mai serioase”. Treburile acestea „mai serioase” le-am văzut. Nu sunt nici 
măcar de râs... 

Al doilea element ar fi d. Iorga. Nu am uitat nici odată intuitiva d-sale 
antipatie pentru regimul artificial, contrafăcut și dizolvant al democraţiei; 
precum nici încercările d-sale de concretizare în formule a viitorului stat 
corporativ; căruia de sigur d-sa îi zice altfel; dar crede în fond acelaș lucru 
ca noi. D. Iorga însă nu a insistat; și ar fi trebuit să o facă. Să nădăjduim că 
o va face de aci înainte, și anume ridicând acest crez la rangul de idee 
centrală a întregei d-sale activităţi ideologic-politice. 

Dar dacă nimic din acestea nu se va întâmpla? Va fi păcat pentru oamenii 
noştri politici. Realităţile cari au lichidat „marile partide democratice”, vor 
lichida şi statul liberal. Chiar fără concursul țărăniștilor sau al d-lui Iorga. 
Statul corporativ e în marş; nimic nu-l mai poate opri. 

8 Octombrie 1926 


LASCĂR VOREL 


Câţi sunt, în marele public al Bucureştilor, cei cari îşi mai aduc aminte 
de pânzele frământate, chinuite, surprinzătoare de noutate și străbătute de o 
înaltă intelectualitate, pe care le expunea prin 1912 la expoziţia „Tinerimii 
artistice” Lascăr Vorel? 

Lascăr Vorel a fost. Sunt aproape nouă ani de la moartea lui, întâmplată 
la Muenchen unde se aşezase de aproape douăzeci de ani. Şi nu ştiu de ce în 
acest sfârşit de toamnă târzie mă gândesc mai stăruitor la el. Poate pentru 
imaginea aceasta a vieţii agonizante, care încearcă să se împotrivească 
morţii, smulgându-i o zi de soare mai mult, este într'un fel însuși simbolul 
trecerii lui prin această lume. 


Un necunoscut pentru istoria noastră culturală, și totuşi unul din cele mai 
strălucite exemplare de spiritualitate românească.. Românească? Era pictor? 
De sigur. Dar ce viu era! Numele lui l-am cunoscut întâia oară la Noua 
Revistă Română. Prin 1911. Trimisese câteva schiţe literare, cari au și 
apărut. Fine, nervoase, fruct mai de grabă al unei gândiri disciplinate și 
strecurându-se sigură printre subtilități şi nuanţă; analist de o ascuțime 
aproape cazuistică, şi totuşi, în scris chiar, un ochiu plastic. 

Personal, l-am văzut ceva mai târziu la Muenchen; în Schwabing, la 
Stefanie-Kaffe. Cine a trecut prin viaţa artistică și intelectuală a Germaniei 
de Sud, şi nu a freugentat pe d. Oberdârfer dela Stefanie-Kaffee! Cum şedea 
el închiondorat, vecinic mahmur și prost dispus, uitându-se dușmănos la 
clienţii lui, care nu aveau alt cusur decât că-i consumau cafeaua — şi ce 
cerea! „Bliemchen!” — şi plăteau cinstit... Acolo l-am cunoscut și pe Vorel. 
Seara târziu, şedea liniștit la o masă, făcea ochii mici ca să te privească prin 
fumul de ţigară; și vorbea; potolit și dulce, cu un glas cald învăluitor, cu 
mlădieri ciudate, uneori ca de femeie. Avea o frunte enormă, aproape 
monstruoasă, gata să plesnească parcă sub frământarea dureroasă a 
gândului pe care îl adăpostea. Gândul era activitatea lui de predilecție; aș 
zice că o exercita incontinuu, cu o plăcere aproape sadică. Sadică, pentru că 
analiza spirituală permanentă la care se deda, dizolvase aproape, pentru el 
toate formele de manifestare ale geniului omenesc. lar admiraţia pentru 
marile monumente de cultură îi era otrăvită de conștiința insuficienţei 
pentru generaţia noastră a tuturor vechilor forme de creație. Mi-aduc aminte 
cu ce zguduitoare emoție vorbea odată de Rembrandt „din a doua 
perioadă”; cum îi diseca opera, cum desprindea elementele noui, 
revoluționare în luptă cu vechea manieră sigură şi „definitivă”. Cu ce 
pasiune urmărea în viața contimporană temperamentele cu adevărat 
artistice!. Este emoţionantă în această privință o amintire, de un interes mai 
general. Primisem din ţară catalogul „Tinerimii”. I-l arătasem și îl cercetase 
cu atenţie. Seara l'a adus la cafenea. Era ca de obicei sobor mare: era și 
Wedekind cu replicele lui scabroase și violente, și Nebeltham de la 
Schauspielhaus în perfecțiunea de „dandy”, şi Galbranson și Weissgerber 
timid şi totuşi sigur de el, şi Marc de la Blauer Ritter, ambii aceștia din 
urmă mari puteri ale picturei germane nimicite în războiu; Doro Maier, 
taciturn şi impasibil, Albert Bloch, Emsen sfios și delicat ca a fată mare şi 
Bolz impetuosul. Aproape în unanimitate, toți s'au oprit asupra unei 
reproduceri din 'Theodorescu-Sion: „Pescari”. Bucuria reţinută şi totuşi 


emoţionantă a lui Vorel nu e ușor de uitat nici acum, după cincisprezece ani. 
Și el tot la Sion se oprise, nu ca la un artist cristalizat, ci ca la unul ce căuta. 

De sigur prin connaturalitate. Căci toată viaţa lui, asta a făcut Vorel: a 
căutat. Ceasuri și zile întregi l-am urmărit în faţa planşetei sau a 
chevalcului. Nu picta; rezolva probleme. Suprafeţe de culoare lângă alte 
suprafeţe. Linii lângă linii, sau deacurmezișul, în ritmuri noi, mai adesea 
formale decât plastice, dar întotdeauna interesante și surprinzătoare. Toată 
înfrigurarea novatorie a cubismului, el a trăit-o printre cei dintâi. Am un 
portret în ulei lucrat de el. Problemele cubismului sunt deja puse. 
Expresionismul s'a frământat în mintea lui, ca în capul unui novator. 
Procedeul întrebuințat de Kokoschka, și anume prezentarea unei figuri „de 
face” şi de „trois quarts” în chip public. Și câte alte probleme puse și 
rezolvate în acest spirit adânc în vecinic neastâmpăr și în frământare. 

De pe urma lui au rămăs puţine lucruri: câteva uleiuri risipite pe la 
prieteni, şi resturile unei expoziţii pe care o făcuse împreună cu Heckel la 
Golz. Mai ales acestea din urmă sunt de cea mai mare însemnătate. Se 
găsesc în ţară, la Piatra Neamţ; nu le cunoaşte nimeni, și e păcat. 

Domnul Bunescu, care are atâtea merite în organizarea vieţii noastre 
artistice, nu ar voi să se gândească la o „expoziţie retrospectiva Lascăr 
Vorel?”. 

24 Octombrie 1926. 


FASCISM ȘI FRANCMASONERIE 


Pe editorialul nostru de ieri Pamfil Șeicaru a pus problema raporturilor 
dintre Biserica Verde și Fascism, înfățișând ultimile frământări din Italia ca 
un atac în stil mare întreprins de spiritul egalitar și laicisant împotriva 
noului regim roman, creştin şi diferențiat. 

Tema e vastă şi comportă explicaţiuni. Mai ales pentru ţara noastră, în 
care francmasoneria, inexistentă prin împrejurările speciale în care ne-am 
desvoltat, este mai degrabă motiv de curiozitate a spiritelor semi-docte 
amatoare de iniţieri sensaționale, sau obiect de glumă a unor sceptici cari nu 
se pot entusiasma de o mișcare secretă, ce stă în toate formele posibile, sub 
controlul statomic al siguranţei generale. 


Baza ideologică a francmasoneriei este „religiunea naturală”, sau dacă 
vreți, religiunea ştiinţifică; adică religia curăţită de toate elementele ei 


mistice, supranaturale, divine, transformată întrun sistem de morală 
terestră, în care principiul fundamental este: iubeşte pe aproapele tău. 

Precum se vede, nimic sensaţional, nimic nou și nimic primejdios. Până 
aci. Numai că, după cum biserica creștină este o organizaţie militantă cu 
acţiune directă asupra publicului, tot astfel această nouă religie, care în fapt 
numai religie nu e, a sfârşit prin a se organiza ca o unitate de luptă. Nu însă 
pentru a câştiga de partea ei cât mai mulţi adepţi, ci pentru a distruge 
organizația oarecum „concurentă”, deși de mai veche existenţă, a bisericii. 

Dar biserica nu este — mai ales în apus — o asociațiune cu program și 
statute, inventată de un ideolog, fie el chiar și de geniu; ci un organism 
puternic ancorat în structura spirituală a țărilor respective, formulând o 
disciplină individuală şi politică, ridicată din însăș natura intimă culturii. 
Distrugerea bisericei nu se poate face, în asemenea împrejurări, decât prin 
subminarea substratului spiritual corespunzător, și nu prin atacarea de front 
a însăş instituţiei. Să recunoaștem că problema e primejdios de bine pusă; 
iar metoda de lucru excelentă. 


KK 


Dacă, urmărind lucrurile în ultimele lor resorturi, întelegem că 
francmasoneria este expresiunea religioasă a filozofiei iluminării ajunsă la 
formularea definitivă în veacul al XVIII, putem să ne dăm seama că ea e 
corelată cu democrația, cu pozitivismul şi cu protestantismul. Este însă 
constatat, pentru motive ce nu urmează a fi expuse aci, că formele 
protestante de gândire și de acțiune nu au putut pătrunde în ţări de 
mentalitate ortodoxă. Aceasta explică într'un fel de ce francmasoneria nu s'a 
putut împământeni la noi. 

Mai este însă un al doilea fapt. La noi biserica nu a fost nici când un 
element activ în treburile politice; organizația erarhică religioasă nu s'a 
amestecat direct în conducerea țării, iar motivul religios nu a fost în viața 
publică destul de diferențiat, pentru ca să apară tinerilor noștri jacobinizanți 
ca un obiectiv precis de combatere. De aceea organizațiile francmasone au 
fost la noi în țară considerate ca inutile. Și probă că e așa, e faptul că 
începuturile democraţiei românești, așa numiții „cârvunari”, având să lupte 
cu biserica noastră, greacă pe acele vremuri şi destul de aprinsă în apărarea 
poziţiilor ei materiale, — au stat sub egida francmasoneriei. A fost însă 
numai un episod. În general întinderea spiritului democratic nu a întâmpinat 


rezistenţa disciplinei bisericeşti, şi ca atare „biserica verde” nu a fost 
chemată să-și dea contribuţia. 


Nu tot așa în apus. Acolo organizaţiile francmasonice sunt formidabile. 
Ele impun aparatului de conducere a unui stat o sub structură secretă, cu 
planuri de lucru nemărturisite, și isbutesc adesea să facă valabilă ierarhia 
lor înaintea ierarhiei oficiale. Pentru a sensibiliza aceste afirmaţii: gândiţi- 
vă că există cazuri în justiţie sau în armată, când un superior trebue să 
cedeze unui subaltern, pentru că acesta din urmă are în „lojă? un rang mai 
înalt; şi gândiţi-vă că nu arare ori lojile acestea sunt active, pentru a înţelege 
ce poate realiza o asemenea disciplină într'o organizaţie cu ramificări 
mondiale. 

Se afirmă acum că cea mai straşnică opoziție dusă împotriva fascismului 
porneşte din lagărul francmason. Nimic mai plausibil decât aceasta. 
Fascism și francmasonerie sunt două concepții fundamental opuse. Ele 
trebue să vină în conflict. Atacul l-a început Mussolini, care mai acum trei 
ani a desfiinţat asociaţiile secrete. Biserica Verde pășește probabil astăzi la 
contraatac. 

Cine va învinge nu e prea greu de prevăzut. Dacă democraţia, 
pozitivismul, protestantismul, raționalismul ştientist sunt astăzi în lichidare, 
— poate avea oare francmasoneria alte perspective? 

Soarta ei este pecetluită. 

13 Noembrie 1926. 


UN EROU DE TRAGEDIE 


Lespedea care se va coborî asupra gropii lui Ion Brătianu, închide de fapt 
o epocă în istoria ţării românești. 

Ultimul șef al partidului liberal a fost un om tare. Ceva din dârzia 
liniștită a munteanului, perzista în atitudinea lui chiar atunci când 
convingerea se schimbă în patimă. A stăpânit destinele ţării timp de aproape 
trei decenii, dar nu a fost nici odată omul politic care sintetizează și 
reprezintă în domeniul înfăptuirii practice nevoile și aspirațiuniie unui 
neam; — ci personalitatea puternică şi absorbantă care se realizează pe ea, 
aşa cum a fost plămădită în tradiţia ei familială. 

Ridicat pe scut, — șef al liberalilor, de către tinerimea partidului său, Ion 
Brătianu nu a fost niciodată tânăr, ca înţelegerea realităților. Desvoltarea lui 


politică s'a făcut în cadrele stricte ale liberalismului românesc dela sfârşitul 
veacului XIX, în care a fost ancorat până la moarte. 

Aceasta explică de altfel și conflictul permanent în care s'a aflat cu 
opinia publică, şi sterilitatea activităţii lui în materie de gospodărire a ţării. 

Partidul liberal a reprezintat întotdeauna în politica țării un punct de 
vedere centralizator şi autoritar. Democraţia nu a fost pentru el, atunci când 
a dorit-o efectiv, decât un fel de „berbece de asalt” împotriva boieriior şi a 
stăpânitorilor de pământuri. 

Stăpâniţi, instinctiv aproape, de metoda materialistă în interpretarea 
istoriei, liberalii au urmărit constant disoluția formei de producție agrară şi 
înlocuirea ei cu economia capitalistă. E adevărat că au avut o înţelegere 
lipsită de elasticitate pentru acest proces, şi — cedând unor necesități mai 
degrabă politic-sociale decât economice — au inițiat reforma agrară și 
expropierea, întârziind prin aceasta procesul de industrializare al 
agriculturii. Dar asta este excepţia. Linia mare a politicii lor a fost urmată 
constant. Acesta este de altfel şi rolul istoric pe care acest partid l-a jucat în 
viaţa noastră publică. 

L'A JUCAT. Căci peste el a trecut răsboiul. Din acest eveniment de 
proporţii aproape cosmice, partidul liberal nu a înţeles nimic. Nu a înţeles 
că structura politică a Europei, intrată mai de mult în descompunere lentă, a 
fost fundamental și în chip precipitat schimbată prin această universală 
încleştare în luptă. 

Și împreună cu partidul liberal nu a înţeles nimic Ion Brătianu, 
moștenitorul și reprezentantul autentic al generaţiei dela 1848. 

Dacă șeful liberalilor ar fi fost un om slab, l-ar fi răsturnat evenimentele. 
(Cari, evident, l-au depășit, dar nu l-au debordat). Puternica lui personalitate 
însă a rezistat tuturor atacurilor cari erau purtate mai mult de vreme de cât 
de adversarii lui politici. Credincios sie-și şi idealurilor generaţiei tatălui 
său, Ion Brătianu a rămas până la sfârșit pe poziţie, apărând un steag care 
nu mai reprezintă nimic, dar care era totuși steagul său. 

Aci stă şi tragedia lui. Omul acesta care și-a iubit neamul cu elanuri 
aproape mistice, şi care se socotea trimis de Dumnezeu să conducă această 
ţară chiar peste capul şi împotriva conducătorilor ei de sânge regal, a intrat, 
prin ancorarea lui rigidă în tradiţia familial-politică, în conflict cu ţara nouă 
pe care nu o cunoștea şi pentru care nu avea nici un fel de înțelegere. 

Sfârşitul vieţii i-a fost întunecat. Conflictul acut în care intrase cu toată 
ţara prin persistenţa cu care ţinea să-și impună până la sfârşit o voinţă ce nu 


a cunoscut obstacole, se apropia de desnodământ. Toate greșelile pe care le 
făcuse înfruntând și înfrângând realitatea conjurau ispășirea. 

Într'o tragică încordare de voință omul care nu a ştiut nici odată să 
asculte evenimentele, a încercat asupra lor o supremă siluire. Dar mijloacele 
lui obicinuite, prestigiul lui necontestat nu mai erau suficiente. A recurs deci 
la mijloace desperate: cenzură, stare de asediu, teroare exercitată pe tot 
cuprinsul țării. Moare ca un tiran, iar trecerea lui la cele veşnice este simțită 
ca o uşurare de întreaga ţară. Soarta a fost nedreaptă cu el; atâta iubire de 
neam şi atâta devotament pentru treburile obşteşti ar fi meritat o mai 
recunoscătoare recompensă. Căci a fost totuș un om mare, chiar când a 
făcut răul. 

26 Noembrie 1926 


BĂTRÂNEȚE 


Un prieten, întors dintr'o scurtă călătorie de cercetări din străinătate, nu 
mai ostenește povestind, şi entusiasmându-se de minunata operă modern- 
constructivă întreprinsă de vecinii noştri. La Sârbi, la Unguri, la 
Cehoslovaci, spiritul științific organizator pătrunde viața publică până în 
cele mai intime încheieturi, dându-i o supleță, o putinţă de acomodare și un 
avânt creator necunoscut până acum. 

O hămicie, care nu are nimic din agitația noastră neliniștită și stearpă; un 
spirit practic şi aplicat, care nu mai consimte să se piardă zadarnic în 
consideraţiuni teoretice şi principale; o preocupare constantă de amănunt 
concret și viu, singurul în stare a interesa energiile constructive şi a 
promova o viață publică modernă. 

Opuneţi acestei atmosfere de bucurie creatoare scepticismul nostru 
superior şi obosit, hiperrafinamentul nostru critic şi estetizant, care vrea să- 
şi apropie forme noui de creaţie spirituală, nu creând condiţiile de viaţă 
corespunzătoare din cari aceste forme isvorăsc în chip natural, ci importând 
de aiurea formele gata făcute, — şi veți avea, într'un isbitor şi descurajator 
contrast, imaginea unei naţiuni îmbătrânite înainte de vreme. 

De ce să ne înșelăm pe noi înșine, — sau cât să ne mai înșelăm pe noi 
înşine? În Bucureşti s'au întrunit săptămâna trecută câţiva oameni de 
energie şi de vederi largi, ca să pună la cale înființarea unui institut pentru 
organizarea științifică a muncii. Este o îndatorire elementară pentru orice 
stat modern, care vrea în adevăr să-și pună în valoare puterile. A fost cineva 


contra; şi anume conducătorui unei mari instituţii de credit. E penibil să o 
constatăm, — și anume cu precizare sângeroasă, ca să ne cunoaștem în 
adevăr halul și oamenii; să știe deci toată lumea că la 1927 inginerul Ghiţă 
Popescu, directorul general al societăţii naţionale de credit industrial, s'a 
pronunţat categoric contra organizării științifice a muncii! O să spuneţi: nu 
e decât d-l Ghiță Popescu! Nu e conducătorul creditului industrial, 
deținătorul industriei româneşti. 

De unde toată această stare de lucruri — e simplu și clar. Dela 1916 până 
la 1919 nu au trecut decât trei ani. Dar sub raportul desvoltării noastre e o 
deosebire de aproape două generaţii. Alt spirit pulsează în arterele ţării, alte 
raporturi s'au stabilit între forțe. La locurile de răspundere, de iniţiativă și de 
creație au rămas însă pretutindeni tot bâtrânii; cu vechile lor apucături și 
obiceiuri, cu rutina lor în judecată, cu incapacitatea lor organică de a se 
adapta unor împrejurări nouă. 

Nu este așa în politică? Nu au isbutit oamenii și obiceiurile vechi să 
stranguleze singurul organism politic răspunzând nevoilor de după războiu, 
partidul țărănesc, transformându-l într 'o formațiune obicinuită, după 
vechile tipare ale partidelor politice? Nu domneşte peste tot aceiași 
neîncredere măruntă și geloasă, spiritul de combinaţie ocultă, oroarea 
aproape fizică de a ataca problemele de front, groaza de răspundere şi 
incapacitatea creatoare? Nu a rămas la noi în ţară, chiar acum după războiu, 
politica, cea mai însemnată activitate? Şi nu e asta un semn de iremediabilă 
bătrâneţe? 

Și acelaş lucru în ştiinţă. La toate răscrucile cari comandă drumurile 
activităţii s'au instalat bătrânii; sterpi, neputincioşi, cu mentalitatea de 
vagmistru, umil cu cei mari, tiranic cu cei mici; invidioși, lipsiţi de 
generozitate, neștiind ce însemnează bucuria de a avea un elev; alegându-și 
creaturile dintre toţi cei lipsiți de demnitate şi de libertate de spirit; 
nevăzând în tinerii învăţaţi decât „negri” de muncă, buni a le scoate reviste 
pe cari bătrânii le „diriguesc”, a le purta geanta, a le organiza conferinţe, a 
le face reclamă în gazete, sau a scrie studii pe care „bătrânii” le iscălesc. 
(Aș vrea să mi se spună că am calomniat!). 

Așa e! Incapacitatea de adaptare a bătrânilor la nouile condițiuni de 
viață, neputinţa lor creatoare, înăbușe viaţa noastră publică şi închirceşte 
energiile națiunii. Nu există astăzi — decât cu disparent de rare excepţii — 
în ţara românească om trecut de 50 de ani, care să nu ocupe locul unuia 


mai tânăr şi mai capabil. Cei mai mulţi dintre ei o simpt. Dar cine este aşa 
de nebun încât să renunțe la „drepturi câștigate”? 

Stau deci. Stau și fac școală tinerimii. Şcoala lor: a rutinei şi a ruginei, a 
lipsei de curaj şi de demnitate personală, a „cuminţeniei” și lipsei de 
generozitate. Și așa creștem cu toții; în mentalitatea oamenilor de casă, a 
lipsei de personalitate, a lașităţii de gândire și de creație. Suntem prudenți 
— şi îmbătrâniţi înainte de vreme. Și cum suntem noi, — așa ne este şi ţara. 

Să ne mirăm că popoarele din jurul nostru duc viaţa în cu totul alt ritm, 
în ritmul victorios al creaţiei?. 

Alte neamuri au avut norocul ca în războiu să le moară bătrânii. Nouă 
ne-au murit numai tinerii... 

9 Fevruarie 1927. 


KEYSERLING 


Una din cele mai fluide întruchipări omenești. Nu ştii niciodată cine îți 
stă în față; dacă te gândești la scriitor, de sigur îți apare mai însemnat 
cugetătorul; dar tot așa dacă încerci să-ţi fixezi pe gânditor, simţi că centrul 
de greutate al acestei ciudate înjghebări spirituale trebue să fie undeva în 
altă parte. Înfăţişarea lui nu-ţi încurajează deloc ironia; ci e mai degrabă 
straniu. „Unheimlich”! Prea îți scapă printre degete; prea te deconcertează 
— şi totuşi fără a te obosi. 

Și mai ales par'că ai vrea să ştii ce crede el despre el însuși; poate că asta 
ar făcea mai sigură metoda pentru a-l înțelege. Dar aşează-te în faţa lui, 
uită-i-te în ochii cari nu privesc decât în afară, și vei pierde curajul de a-l 
întreba; căci ce se întâmplă dacă nici el nu ştie ce vrea, și încotro merge?... 

Ce a voit odată, acum aproape cincisprezece ani, e mai ușor de spus. În 
aparenţă. Căci a scris-o. Dar asta nu însemnează nimic. El te poate și se 
poate desminţi oricând. Gândirea este valabilă numai pentru momentul în 
care s'a născut. Atât. Pe atunci era metafizician, adică om care se interesa nu 
de cum este lumea în realitate, — ci numai de posibilitatea ei. Şi pe atunci 
urmărea auto-realizarea. Autorealizarea era un fel de înfăptuire a eului 
metafizic; graţie căruia omul poate vedea orice fenomen, din punctul de 
vedere al lui Dumnezeu; specialul privit sub prisma esenţialului, aşa cum o 
face Dumnezeu grație numai naturii Lui. 

Îndumnezeire? A, nu! (A fi Dumnezeu nu e decât 0... neomenime 
spiritualizată.) Ci mai degrabă de personalizare. E tragedia tragediilor 


metafizicianului, că el nu-şi poate nici odată depăși complect în sine, pe 
individ. Și totuş nici un om evoluat nu poate cinsti personalitatea ca pe un 
ideal. 

Căci toate puterile adevărate ale vieţii sunt supraindividuale; ele dau 
întâmplărilor sens şi direcţie. lar conștiința metafizicianului își trage 
rădăcinite direct din ele. Și în altă parte: Cunoştiinţa adevăratei libertăţi îşi 
are corelatul în simțământul solidarităţii cu toate creaturile. 

Nu precisăm și nu catalogăm. Mai ales nu definim. L-am supăra — și 
poate nu ar mai veni pe la noi. Ceea ce ar fi un păcat. Dar din toate 
frânturile de idei înşirate mai sus, fie care poate reconstitui o fizionomie 
aproximativ exactă. Keyserling nu e german; pentru asta, îi lipsește simţul 
de sistemă şi de personalitate, de individualizare. Keyserling e un balt. Om 
din ţinuturile Estoniei, poarta prin care Europa a pătruns de sigur în Rusia, 
dar pe care aceasta din urmă a plămădit-o spiritual. În viziunea metafizică a 
lui Keyserling, atitudinile ruseşti foiesc. Kirejewski, Chomiakow, Solowjew 
sunt prea des întâlniți la toate răscrucile gândirii. Fără ca totuşi ei să se 
întregească într'o unitate sistematică și fundată, dacă nu altfel, cel puţin 
printr'un echilibru interior de construcţie. „Sub raportul metafizic nici o 
formulă nu poate fi cea mai bună; fie care nu reprezintă decât o expresie 
posibilă a absolutului”. Misticism rusesc şi „conciliarism” antipersonalist, 
da! Ontologism, cunoștință absolută, nu! Ci din potrivă înlocuirea 
inebranlabilului dogmatism rus, cu un fel de relativitate istorică. Nici măcar 
unitate de atitudine în acelaş individ; căci „diversele suflete, pe cari le-am 
căpătat, mi-au rămas; ca orientări posibile ale persoanei mele...” 

Nu mai e prea mult de adăugat. De obiectat... nu e în orice caz nimic. 
Amintesc, însă, odată, la ţară la el în Estonia, şedea el singur şi cânta din 
Bach. Toată minunata arhitectonică de catedrală a muzicei acesteia se 
desfășura solemnă într'o profunziune de note profunde; și Keyserling 
gândea: „Când voiu ajunge să cuget aşa, cum a compus omul ăsta, când 
conștiința mea va oglindi funduri aşa de adânci, cum o face muzica lui, 
atunci de sigur voi fi ajuns la ţel”. 

Au trecut de atunci mai mult de zece ani. Pot să asigur, asta nu s'a 
întâmplat. Știu, de atunci Keyserling a deschis, în felul lui, o școală a 
înţelepciunii. Ceea ce gândea pe vremuri este, după împrejurări, sau nu este 
perimat. El primeşte lume și dă reţete. Dar înţelepciunea lui nu e înţelegere, 
ci mai de grabă atitudine. 


Într'un ceas şi jumătate a pomenit de trei ori pe Christos, în chestiuni de 
metodă. Da, se poate. Dar Christos, chiar pentru un istoricizant, dădea 
soluţiuni. și pe urmă ni-l închipuim vorbind potolit, rar, sugestiv, dar 
liniştitor. Keyserling vorbește prea repede; aşa nu se poate comunica de la 
suflet la suflet; în acest domeniu căile sunt ceva mai puţin... cursive. Omul 
răsuflă la urcuşuri, şi își ia timp să mai gândească. Și porneşte iarăși la 
drum. 

Vi se pare riscată apropierea? Mă rog de iertare; dar nu am făcut-o eu... 

18 Februarie 1927 


JUXTA CRUCEM 


„„„Pe vremea aceea altarul lui Grünewald băjenărea pe la Muenchen. 
Gonit din Colmarul alsacian de urgia răsboiului; sau pus la adăpost, în 
potriva unor pretențiuni de peste hotare — cari nici nu au întârziat să se 
valorifice. Sorţii căzuseră. În primăvara spălăcită a lui 1919, Germania 
lichida, într'o dureroasă înfrângere morală, nenorocul armelor sale. Şi în 
cetatea de pe malurile Isarului, grea de mândrie şi de amintiri, neamul 
germanic își lua adio dela tripticul crucificării, cerut înapoi, la locul de 
baştină în Colmar. 

La vechea pinacotecă din Barerstrasse, unde fusese expus panoul, era un 
pelerinaj. De dimineața începeau să curgă școalele cu profesorii lor; şi 
oameni de toată mâna, simpli — sau mai evoluaţi, solidari cu toţii, ca 
descendenţi spirituali direcţi, cu meșterul Griinewald care în acele ceasuri 
grele întrupa încă şi mai mult parcă sufletul vechei Alsacii germane. 
Perindarea tuturor în faţa crucificatului, căpăta, de sigur un alt sens, mai 
adânc şi mai tragic decât plângerile periferic-sentimentale și intonarea 
vechiului cântec de mişcătoare aducere aminte: 

O Strassburg, o Strassburg... 

Am fost să-l văd. O durere aproape fizică; covârșitoare în ori ce caz. 
Crucea cu trupul Domnului proectată pe un cer de cositor. Nu e un simbol; 
nici o adâncire transcendentă; nu e nici resemnare, nici nu se deschid zările 
mântuirii ca o nădejde. Pe cruce spânzură un biet trup de om, frânt de 
durere; cu degetele crispate de suferință ca picioarele unui păianjen în 
agonie; — cu carnea plină de vânătăi, ca și cum descompunerea ar fi 
început deja; — cu două picioare informe, umflate de înfiorarea cuiului, 
peste cari se prelinge o dâră băloasă de sânge. În stânga crucii, Maria. O 


Marie cu fața mai degrabă un stârv; dacă nu ar fi în ea desnădejdea ochilor 
halucinaţi și roșul strident al gurii, într'un văl de un alb crud, de cretă. Iar în 
dreapta, loan. Nu loan pe care îl cunoaștem noi, metafizicianul prăpăstios și 
pasionat; ci un loan rece, impasibil aproape, impersonal. Mâna cu arătătorul 
întins, un arătător subțire, lung, precis cu indicaţiunea unui istoric, arată 
înspre Cel spânzurat pe cruce: ECCE HOMO! 


Da, iată OMUL. Răstignirca este un fapt istoric, și un simbol. Ea 
închipue suferinţa acumulată, de proporţii enorme, a omenirii. Pe lemn 
atârnă EL, pentrucă numai el putea purta pe umeri toată durerea trupului, 
câtă s'a îngrămădit de la săvârșirea păcatului. Iar crucea a fost înfiptă sus pe 
Golgota. Dacă și aceasta are un sens — Golgotha, quod est Calvariae locus 
(Matei 27.33) — nu ştiu. Dar că jertfa a trebuit să se împlinească acolo sus, 
nu e fără nici un rost. Sus, adică în văzul întregii lumi antice, care într'o 
desperată stăruință încercase excluderea, sau cel puţin ignorarea suferinţei 
câtă este ea în univers. 

Aci stă marea întoarcere, mare semnificaţie omenească a creștinismului: 
durerea este un fapt; care nu străbate în încheieturile lui cosmosul, ci 
neamul omenesc. Creștinismul nu ia față de această durere atitudini 
protivnice; nu o ignorează, nu o combate; ci înșelată în nădejdile ei de 
mântuire, prin Cristos-omul omenirea se doreşte după dreptul și libertatea 
de a-și plânge înfrângerea. 

Omul este cel care se svârcoleşte în chinuri sus la locul Căpățânii. Nu 
Cristos-Dumnezeu. Știu, și Dumnezeu poate să sufere; și Dumnezeu suferă. 
Când fiecare din noi își întoarce faţa dela EL, și lasă drum iubirii sale către 
vadurile întunecate ale diavolului, Dumnezeu plânge. Îmi aduc aminte cât 
de puternic e în L. Blois sentimentul acesta pentru Dumnezeu care suferă 
pentrucă e părăsit de oameni. Pe cruce însă a fost părăsit durerii sale omul, 
de către Dumnezeu. Plângerea Celui răstignit nu o spune oare destul de 
categoric? „Dumnezeul meu, Dumnezeul meu, pentru ce m'ai lăsat?” (Matei 
27.46). Şi nu este caracteristic că în isbucnirea suferinței Lui, Christos 
găseşte exact aceleaşi cuvinte ca şi psalmistul?: „Deus, Deus meus... quare 
me dereliquisti?” (Psal. 21. 2). Ca şi psalmistul care nu a fost decât om. 

Fără retorism, fără pathosul eroic al Grecilor, de care nu a putut scăpa 
nici o personalitate aşa de măsurată, adânc cumpănită şi sinceră ca a lui 
Socrates, gemătul acesta este plânsul simplu, umil și necontrafăcut, 
expresiunea veridică a sufletului închircit de dureri sub gesturile teatrale și 


inutile ale lumii vechi. E recunoașterea pur şi simplu a unui fapt; şi anume 
fără comentarii. 

Toată metafizica creştină e dominată de această trăsătură fundamentală. 
Ceea ce există nu are nevoe de justificare, nici de fundare teoretică. Nici 
măcar de explicare. Răul e; ca o stare, de fapt. Păcatul originar, de la care 
derivă în timp, răul, nu reprezintă o demonstrare a necesității răului, care 
există, aş zice, ontologic. Primul om a păcătuit atunci când s'a îndreptat 
înspre cunoştinţă. Dar nu întâmplător, prin intervenţia unui principiu 
exterior al răului, diavolul; ci în virtutea unei slăbiciuni existând chiar în 
om. Căci diavolul când a voit să ispitească, nu s'a întors către Adam, ci către 
femeie. De ce? Pentru că el știa că femeia nu va rezista ispitei. Ea era deci 
mai slabă; iar dacă a greşit, trebuia să greșească; propter imbecilitatem 
sexu. Posibilitatea păcatului preexistă deci în om căderii, în acelaș fel în 
care firul de iarbă e închis în sămânță. Profund realistă, metafizica creştină 
este lipsită de dialectică. 

Este adevărat, istoria gândirii și a suferinței omenești cunoaște şi alte 
soluțiuni; cari din punct de vedere al arhitectonicei filosofice pot apărea 
unora ca mai complicate şi mai impunătoare; Budhismul de pildă, aşează 
durerea la chiar baza realității, fundând prin aceasta teoretic caracterul ei de 
necesitate absolută. Mă gândesc însă dacă toată această subtilă și confuză 
dialectică, înfăţişată în forma unei exuberante cosmogonii, este în adevăr 
mai impunătoare decât recunoașterea simplă, dar tragică, a faptului, așa 
cum o face creștinismul. 

Şi pe urmă, unde duce o asemenea dialectică? Dacă existenţa este 
înfrățită cu durerea, evasiunea din suferință trebue să echivaleze cu 
smulgerea din realitate. Prescripţiuni technice precise indică — în adevăr — 
înțeleptului, calea pe care trebue să o urmeze pentru ca să se poată 
desprinde din existenţă, trecând în Nirvana. Dar pe deoparte soluţiunea 
aceasta — care nu e decât prea radicală — nu rezolvă problema decât 
suprimând individul; iar pe de alta, acolo unde această suprimare — din 
diferite motive — nu este posibilă, singurul drum, care mai rămâne deschis, 
este calea pasivă şi întunecată a resemnării. Plecând de la faptul concret al 
durerii individuale, budhismul hipostazează suferința într'un fel de durere 
cosmică. O frumoasă și cutezătoare construcţie de gândire, — sigur. Din 
nefericire însă, trecerea în Nirvana nu e decât... saltul în gol. 


Mai este lumea greacă, pe care nu o putem ignora. Pe care însă prea ni-o 
închipuim senină, însorită, entusiastă, mergând cu pieptul deschis înspre 
victoriile vieţii. S'a observat, cu drept cuvânt, că trăsătura fundamentală a 
întregei antichităţi este hedonismul, urmărirea stăruitoare a bucuriei, în 
accepțiunea ei largă; cuprinzând, de la plăcerea brutală a trupului până la 
cea spiritualizată a contemplării realităţii ultime, toate formele, cele mai 
variate și mai complexe ale bucuriei. Erosul grec, vehicul sau metodă, el 
însuș proteic și nesfârșit de diferențiat, este oarecum expresiunea tipică a 
structurii spirituale antice, a idealurilor acestei lumi. Foarte puţini sunt însă 
acei cari au înțeles că în spatele acestei vecinice saturnale pe care o 
imaginează închipuirea noastră, cam grăbită întru generalizare, stă tocmai 
desamăgirea și durerea unor sforțări făcute în zadar; că hedonismul nu este 
formularea unei realități care stă la baza vieţii grecești; nu e răsfrângerea 
teoretică a unei stări de fapt; ci mai degrabă, tocmai din potrivă, 
expresiunea unei dorinţe, crescută și împutemicită de golul rece al durerii. 
Dincolo de sfârşitul temut al bucuriei atât de stăruitor dorit, stă prăpăstios 
deschisă „moira”. 

Cinismul grec, cu toate formele lui, este o sfidare, dar nu o înfrângere a 
suferinței; o încercare mai mult retorică, fără adâncime sufletească; o 
atitudine care își găseşte răsplata mai adesea în admiraţia superficială şi 
neînțelegătoare a mulțimii, de cât în adevărata linişte sufletească a 
înţeleptului, care înainte de orice este echilibru. Cinicul este un orgolios, și 
de aceea un singularizat între semenii lui. Punctul lui de reazăm e în afară; 
dar nu întrun absolut transcendent, ci în respectul temător al celorlalți. 
Formula lui de viaţă nu are valoare circulatorie; nu trebue să aibă, pentru că 
satisfacția lui stă tocmai în prestigiu, şi nu poate da prestigiu decât tocmai 
ceea ce nu se poate realiza de toţi oamenii. Este prea puţin ca cucerire 
pozitivă în problematica bucuriei, nu? Prea puţin și prea... epidermic. 

Însăși vestita „ataraxia” a lui Epicur, care este una din consecinţele 
istorice ale cinismului — cealaltă consecință este îndemnul la sinucidere, 
practicat de întunecatul Hegesias — înseamnă, faţă de pretențiunea 
permanentă a hedonismului — de a-ţi procura, anume, un maxim de plăceri 
— un jalnic faliment. Căci nici înţelepciunea aceasta epicureică nu este o 
atitudine pozitivă, de afirmare a individualităţii, ci trecerea într'o defensivă 
fricoasă în faţa realității recunoscute a durerii, care cel mult ar putea fi 
neutralizată. Dincolo de anestesiantul epicureic, nu mai e nimic. 


Şi tot aşa cu diversele variante ale doctrinei stoice. Cari până la urma 
urmelor nu duc de cât la o mutilare a vieţii noastre afective, prin reducerea 
voită a facultăților de cunoaștere. 

Ce deosebit este tabloul acesta așa de întunecat și desnădăjduit, — de 
bucuria vecinică și isbăvitoare pe care ne-o închipuim domnind perpetuu 
sub cerul albastru al Eladei. Din el se resfrânge desigur altceva; și anume: 
convingerea că ceia ce vechii Greci urmăreau mai stăruitor — isgonirea 
durerii din omenire — era o imposibilitate de fapt; că suferinţa se strecoară 
pretutindeni acolo unde nevoia fericirii se face simțită; iar dumnezeiasca 
bucurie împăciuitoare este cu atât mai greu de cucerit, cu cât mai însetat și 
mai stăruitor alergi după dânsa... 


Se poate vorbi aşă dar, după aceste scurte indicațiuni, de un faliment al 
metafizicei antice. Terapeutica greco-indiană a dat greș; nihilism de-oparte; 
resemnare de alta. Ambele altoite pe voinţa stăruitoare, dar neputincioasă, 
de a negà durerea. Creștinismul lichidează idealurile lumii antice; între 
altele și prin aceea că recunoaște nu numai existența de fapt a suferinţei, dar 
— atitudine fundamental nouă — și drepturile ei la existenţă. 

Nietzsche a crezut că poate arunca suprema insultă creştinismului, 
considerându-l drept o morală a sclavilor. E o eroare; chiar dacă ea vine 
dela un om de netăgăduit geniu. Mai întâiu creştinismul nu este o morală; el 
depăşeşte cu mult limitele unor asemenea preocupări. Chiar desbrăcat de 
esenţa lui adânc religioasă, le depăşeşte; încadrând toată existenţa într'o 
interpretare metafizică. Nietzsche nu avea de unde să o știe: într'o familie de 
pastori protestanți, tradiția metafică a creştinismului trebuiă să fie de mult 
pierdută. 

În al doilea rând, de sclavi nu putea fi vorba atunci când se cumpăneşte 
structura intimă a evangheliei; căci recunoaşterea drepturilor la existenţă a 
durerii nu duce la luptă în potriva ei, — e drept; dar nu duce nici la 
resemnare. 

Știm de unde vine această falșă apreciere. Nietzsehe era prea adânc 
îndrăgostit de idealurile lumii antice și de imaginea unei forțe în continuă 
acţiune, pentru ca să-şi poată însuși noua perspectivă care singură face cu 
putință înţelegerea creştinismului. Om de geniu, de sigur — dar... filolog 
clasic; și cu atât mai ancorat în antichitatea elină și mai legat de idealurile 
ei, cu cât era mai de geniu. 


Nu există, nici din punct de vedere istoric, punți de legătură între lumea 
creştină şi cea greco-indiană. Asemănările sunt superficiale şi valabile 
numai pentru  incompetenți.  Stoicismul — formă premergătoare 
evangheliei? În nici un fel. Dela Zenon la Cristos sunt deosebiri 
fundamentale nu numai de natură și de inspiraţie, dar și de atitudine. 
Stoicismul acordă un caracter negativ bucuriei, și caută să o provoace 
înlăturând durerea. Creștinismul primeşte durerea ca o realitate, dar nu o 
neagă, ci O VALORIFICĂ. 

Dela răstignire, lumea știe că nu durerea sau bucuria ca atare sunt 
hotărîtoare pentru suferința sau fericirea noastră; ci atitudinea pe care 
personalitatea noastră spirituală o păstrează în faţa lor. Astfel durerea însăș 
poate deveni isvor de nesfârşită bucurie, dacă ea îndeplineşte un rost și își 
capătă un sens în ancorarea noastră înspre mântuire. 

Această înaltă semnificație morală a durerii, creștinismul a găsit-o; ea stă 
în acţiunea purificatoare asupra sufletului. Askeză. Suferinţa nu poate fi 
pedeapsă trimisă nouă de Dumnezeu întru ispășirea păcatelor; ci tovarăș 
iubit şi fericitor, prin care sufletele noastre se desprind de contingențele 
concretului, înălțându-se în sferele fericite ale libertăţii adevărate, — focul 
în care ele se lămuresc, binecuvântarea unui Dumnezeu îndurător care nu ne 
poate lăsa pradă năclăielii. Creștinismul este deslegarea dumnezeiască a 
problemei lui Iov, pe care lumea antică nu o puteă primi de cât cu revoltă 
legitimă, dar în potriva căreia nu eră în stare să întreprindă nimic... 

Cristos a fost spânzurat pe lemn; şi a suferit; omenește; dar nu atât 
pentru ca prin suferinţa lui să ne mântuiască; ci pentru ca prin pilda lui să ne 
înveţe a ne mântui. Cristos a fost răstignit — şi a înviat. CU MOARTEA 
PRE MOARTE CĂLCÂND, — prin suferinţa lui înfrângând suferința. 

Pilda este lămurită. Durerea e drumul mântuirii, — calea pe care ne 
putem câştiga pe noi înși-ne; minunile sunt la îndemâna ori cui; numai să 
ştii a te înţelege, și a cere dela tine. 

Mișcarea lumilor nu s'a săvârşit încă. Legea nouă e legea iubirii şi a 
suferinței; dar ea nu e decât un drum. Cuvântul Apocalipsei stă încă 
neîmplinit; deci cată a pătrunde înțelesurile Crucii, și pregăteşte-te întru 
marea înnoire care va să vină. 

1927. 


FUGA ÎN EGIPT 


(Articol cu tâlc, care ocolește noul proiect de lege al Presei) 

... Îngerul Domnului s'a arătat deci, şi a poruncit cele ce trebuiau făcute: 
Maria să ia Pruncul și să fugă în Egipt. Pruncul nu era altul decât lisus. Ca 
să scape de urgia urmăritorilor, Maica Domnului s'a supus poruncii. Pruncul 
Sfânt ar fi putut invoca pentru El protecţia Tatălui Ceresc; ar fi putut găsi în 
El puterea de a deslănțui minunea, şi de a se păstra nevătămat în mijlocul 
iureșului sângeros după Cel Nou născut. 

Nimic din toate astea nu s'a întâmplat. Primul act al vieţii lui, a fost de 
umilință și de supunere. Și-a recunoscut natura pământească, atâta vreme 
cât nu-i sosise încă ceasul; și a acceptat legea firii în care se întrupase; 
înțelegând că ceeace era dumnezeesc în el, abia mai târziu trebuia să 
lucreze. 

lată deci că a înfrunta primejdia, în potriva căreia nu poţi face omenește 
nimic, nu e o dezerțiune. Să fii Dumnezeu şi să te pleci înaintea urgiei 
oamenilor, nu însemnează asta să renunţi la dumnezeirea ta? De bună seamă 
că nu, de îndată ce Iisus însuş a acceptat fuga, — și de îndată ce funcțiunea 
dumnezeirii era în acel moment numai virtuală în el. 

A nu te opune răului, ci a te feri din drumu-i, se dovedește, astfel, a fi 
pentru noi, omeneşte, o indicație necesară. A te feri din drum, tocmai pentru 
a pune la adăpost, pentru ceasul în care se va plini vremea, puterile pe cari 
Dumnezeu ţi le-a hărăzit, ca să le faci rodnice întru ajutorarea celor ai tăi. 

Maria a luat pe Pruncul lisus și a fugit în Egipt. Minunată pildă de 
supunere şi de prevedere. Pruncul lisus nu a stat să înfrunte pe ucigași. E 
aşa de firesc. Dar ascultați totuş pe închinătorii romantici ai eroismului cu 
orice preţ: cum, era fiul lui Dumnezeu, și nu a pregetat să fugă? A acceptat 
să se declare înfrânt în faţa oamenilor și nu a deslănţuit asupra lor fulgerele 
mâniei Dumnezeiescului Său Părinte. Vedeţi, nu. Și nici Părintele lui nu a 
hotărât altfel. Ci a poruncit fuga la adăpostul din ţara Eghiptului, 
impunându-l acest pas de umilință. Spre mai marea slavă a Lui de mai 
târziu. 

Să fi stat pe loc, să moară? Frumos. Cel mult frumos adică. În fapt, nici 
măcar atât. Căci frumuseţea aceasta îndoielnică ne ridica nouă putinţa 
mântuirii, pe care aşa de îmbelșugat ne-a pus-o la îndemână mai târziu. 

A fugit. Dar nu ca să rămână acolo, în pază bună și în căldură. Ci ca să se 
păstreze pentru ceasul pe care Dumnezeu [I-l hotărâse; pentru ca să se 
reîntoarcă la ai săi, unde trebuia să înceapă minunatele Lui isprăvi; între 


cari nu cea mai lipsită de însemnătate a fost când a luat biciul, și a isgonit 
pe negustorii cari spurcau cu larma lor provocatoare casa Tatălui Său. 

A, există — vedeţi — și un eroism al umilinței; eroismul cotidian, fără 
gesturi, și fără pathos, ignorat de toţi, răstălmăcit de toţi, batjocorit de toți. 
Răscolitorul, tragicul eroism al celui care-și simte chemarea, care-și știe 
îndatoririle grele ale acestei chemări, și care își impune aspra disciplină de a 
aştepta, întreg, ceasul în care trupul și sângele lui se vor frânge cu folos 
pentru iertarea păcatelor noastre. 

Când steaua Betleiemului se arată deasupra capetelor noastre noi ne 
gândim că după arătarea ei a urmat fuga în Egipt, și intonăm, în încordarea 
tuturor nădejdilor vechiul îndemn vecinic nou: „iată, mirele vine la miezul 
nopții, și fericită e sluga pe care o va afla priveghind”. 

25 Decembrie 1929 


„ERICH MUHSAM, SCRIITORUL DE REPUTAŢIE MONDIALĂ...” 


Telegramele din Berlin anunţă că între comuniștii arestaţi în legătură cu 
pârjolu din clădirea Reichstag-ului, se află şi Erich Miihsam, „scriitorul de 
renume mondial”. Bietul Erich Miihsam; cred că la toate se va fi aşteptat în 
viaţa lui necăjită, numai la un mondial renume scriitoricesc nu! 

Scriitor de renume mondial? Să vă spun o parte cel puţin din povestea 
lui. Pe acest Erich Miihsam eu l-am cunoscut deaproape între 1914 şi 1919. 
Eram „Stammgast” la Stefanie Kaffee în Muenchen; și petreceam aproape 
în fiecare seară între 11 jum. și 1 jum. — singurele ore pe cari mi le 
îngăduia programul meu de lucru — cam vreo două ore cu Erich Miihsam 
la acelaş „Stammtisch”. Ne oblăduia, pe noi și pe ceilalți de la masă, 
privirea adormită şi protector respectuoasă a d-lui Oberdârfer patronul — 
ştia el ceva! — și ne îndestulau diligenţele lui Iulius, „Ober” vienez oploşit 
pe malurile Isarului. 

Eram deci aproape zilnic cu el la aceeaș masă, dar nu ştiu să fi vorbit de 
cinci ori cu el. De altfel, nu știu dacă vreme de atâţia ani, l-am auzit 
deschizând gura de zece ori. Era un tip nepieptănat sburlit; cu nişte ochi 
mici și puchinoşi în dosul unor ochelari cari nu serveau la nimic, pentru 
simplul motiv că Miihsam nu se uita nici odată la cineva sau ceva; și cu o 
barbă roșie-sură, făcută par'că artificial din nişte peri de bidinea mâncată de 
molii. Venia întotdeauna grăbit şi stângaciu, frecându-și în mers genunchii 


unul de altul, se așeza neîndemânatec răsturnând un scaun, un pahar, sau 
turtind o pălărie, — şi pe urmă tăcea. 

Nu ştia nimeni nici unde stă, nici din ce trăieşte. Prietenul meu Diro 
Maier, care pe vremuri editase revista umoristică „Der Komet” ca să 
„distrugă? pe Gulbranson şi pe Heine cu „Simplizissimus”-ul lor, îmi 
spusese că e scriitor. Dar toată „opera” literară a lui Erich Miihsam se 
reducea o singură poezie, care se intitula „der Revoluzer”. Nu o cetise 
nimeni, deși fusese pe vremuri publicată într'un fel de foaie de ceapă. Dar o 
puteai auzi ori când spusă de însuşi autorul la cabaret la „Simplizissimus” 
în Tiirkenstrasse, unde amicul nostru găsea oricând la Käthe Kotbus 
(patroana-fată bună) o marcă pentru Vortrag-ul lui. 

Am auzit-o deci şi eu. Și îmi aduc aminte şi acum primele două versuri: 


Es war ein Revoluzer 
Ein armer Lampenputzer... 


Adică: a fost odată un biet lampagiu, revoluționar. Care mergea la toate 
adunările, striga şi se răzvrătea, şi cerea răsturnarea ordinei stabilite; iar 
când venea vremea, își ştergea felinarele, le îngrijea și le aprindea. Până 
într'o zi, când veni şi revoluţia. Porni, deci, lampagiul nostru împreună ca 
toți tovarășii de devastă case, răsturnă tramvae, arboră steagul roșu și omori 
oameni. Dar iată, cineva lângă el sparse... un felinar. Cum? Felinarul lui, 
spart? Pământul se învârteşte; lampagiul urlă şi se sbate: trec de partea 
cealaltă! 

Nu e rău — de sigur. Ca satiră. Dar ca satiră antirevoluţionară. Când în 
primăvara lui 1919 s'a instalat în Muenchen a patra revoluție — roșie, de 
data aceasta — am aflat din gazete că între comuniștii cari se agită este și 
unul Erich Miihsam. Erich Miihsam al nostru. Au fost numai guri căscate. 
Diro Maier pretindea că e imposibil, — și anume pentrucă Erich Mihsam ar 
fi cretin. Și aducea și dovadă: că anume odată, apucându-l de barbă și 
dându-i barba înapoi, a constatat cu jenată surprindere că Erich nu ar avea 
bărbie; semn netăgăduit de degenerare. 

Aventura revoluţionară a lui Erich Miihsam a făcut multă vreme veselia 
mesei noastre dela Stefanie-Kaffee. Numai la „Simplizissimus” Käthe era 
furioasă: auzi, cui să dea ea o marcă! Mai erau personagii surprinzătoare în 
revoluţie, de sigur. Unterleitner Hans ajunsese de pildă ministru de răsboiu; 
dar ăla era, cel puţin, tinichigiu! Erich Miihsam însă, — ce era el? Nimic. 
Decât doar autorul lui „Der Revoluzer”, şi ca atare transfug. 


Pe urmă a venit colonelul Epp, au venit Prusacii, a căzut fabrica dela 
Dachau care făcea hârtie pentru bancnote și a căzut deci și revoluţia roşie. 
Represiunea a fost sălbatecă. Zăceau oamenii executaţi, pe stradă. Ca să fie 
pildă. Pe Erich Miihsam nu l-a executat nimeni. Tocmai pe el era să-l 
execute! Și-a reluat, deci, intimidat şi stângaciu locul la Stammtisch-ul lui 
Oberdârfer. 

După vreo două luni am plecat din Muenchen; am pierdut de atunci 
contactul cu oamenii de acolo. Erich Miihsam a făcut, se pare, totuş carieră. 
De îndată ce telegramele vorbesc astăzi de arestatul fruntaș comunist „Erich 
Miihsam — scriitor de reputație mondială”. 

„„„Aşa o fi, însă ce vreţi? dacă o mai veni o telegramă ca asta — n'o să 
mai cred nici în revoluţie! 

4 Martie 1933. 


1832-1932 


Entbehren sollst, du sollst entbehren 


Opera scrisă a lui Goethe se întinde pe trei sferturi de veac: de la 1757 
până la 1832; de la „urarea”, în versuri, închinată de anul nou bunicilor lui, 
până la Anatomia Plastică. Viaţa lui, abia cu opt ani mai mult: de la 1749 
până la 1832. Asta spune tot. Căci asta însemnează că în fiecare moment al 
vieţii el s'a realizat. Şi s'a realizat după dimensiunile ființei lui din fiecare 
moment, complet. Fără rămășiță; fără cenuşă. Se poate, deci, vorbi de o 
„evoluţie” a operei lui şi a fiinţei lui din punct de vedere al amplitudinei; nu 
se poate vorbi însă de o evoluţie a lui din punct de vedere a împlinirii. Căci, 
împlinindu-se în fiecare moment, el ar fi fost din punctul de vedere al 
realizării fiinţei lui lăuntrice tot aşa de „perfect”, — oricând ar fi încetat să 
trăiască: la 8, la 25 sau la 80 de ani. Asta însemnează un om fără evoluţie. 

Dar tocmai de aceea un OM. Istoria vieţii spirituale a omenirii nu 
cunoaște o mai deplină și mai fără de păcat realizare a omului, așa cum l-au 
creat nouile idealuri ale Renașterii, de cum a fost Goethe. Eu am încercat pe 
vremuri — și încercarea merită a fi reluată de oameni care cunosc şi mai 
multă cabală, dar mai ales și mai multă ebraică decât mine — să găsesc 
cheia dramei lui Faust în cabala iudaică; luând ca punct de plecare vestitul 
Hexeneinmaleins din Faust I. Ce voiam eu să obțin — și intuitiv sunt sigur 
mai mult ca oricând astăzi că am obţinut — era să găsesc drumul în spre 


rădăcinile acelui om al renașterii, cu care noi, răsăritenii, nu ne-am putut 
identifica nici odată şi către care mă îndemna să merg, în afară de structura 
pronunţat eroică, „daemonică” a lui Goethe, texte precise în legătură cu 
predilecţia lui pentru Spinoza — singurul „european” pe care nu numai că 
nu-l asimilez, dar nici nu-l „înțeleg? — şi pentru francmasonerie 
(Rosenkraenzlertum). 

Astăzi ştim ce este acest om: parte a cosmosului, dar în acelaș timp 
centru al lui, pentru că îl răsfrânge. Astăzi ştim ce vrea acest OM: unitatea 
vieţii lui şi celei a cosmosului. Pentru ca el însuș să se realizeze în ceea ce 
este el ca parte a cosmosului: devenire. Nu devenire către ceva; ci, aşa cum 
e cosmosul, vecinică devenire, devenire în sine, devenire pură. Acest OM, 
care poate fi tot ce poate fi ca om, pentru că nu cunoaște nimic afară de 
cosmos, a fost realizat de Goethe în toată plinătatea lui. În fiecare moment 
al vieţii; cu fiecare „creaţie” literară sau altfel a lui; mai exact, cu fiecare 
imagine a fiinţei lui, răsfrântă numai în scris. 

Realizare desăvârşită şi convinsă a Omului Renașterii, Goethe a fost 
totuși mai mult decât atât. Desigur: dacă 


Des Menschen Leben... 

...hat wohl einen Anfang, hat ein Ende, 

Allein ein Ganzes ist es nicht, 
(Pandora) 


ea poate totuși participa la TOT. Goethe știa însă că TOTUL acesta nu e 
tot. Că dincolo de acest TOT mai e CEVA, către care însă natura noastră 
omenească mărginită ne interzice accesul. Poate că a aflat-o târziu, căci 
Faust e deja bătrân când ne-o spune; o spune însă categoric: 


Nach driiben ist die Aussicht uns verrannt; 
Tor, wer dorthin die Augen blinzelnd richtet, 
Sich über Wolken seinesgleichen dichtet! 
Er stehe fest und sehe hier sich um. 


Clar. Dar și dramatic. 
„Er stehe fest, und sehe hier sich um” este un program. Când însă același 
Faust ştie că 


Dămonen... wird man schwerlich los, 
Das geistig-strenge Band ist nicht zu trennen, 


atunci programul lui Goethe închide în el o renunțare. lar în această 
renunțare stă toată tragedia Omului Renaşterii. 

Kant avea desigur, în fond, aceleași convingeri. Și el om al Renașterii, 
închizând (alături cu Goethe) o perioadă a spiritualităţii omeneşti și nu, cum 
se pretinde, deschizând una, recunoștea existenţa unei lumi închise puterilor 
noastre. Dar Kant este mai puţin uman. Fiinţa lui sângeră mai superficial. 
Drama lui îl apasă aşa de puţin, încât își permite să escamoteze dificultățile. 
Prin „Critica Raţiunii Practice”. 

Atitudine, înainte de toate, comodă; leneșă; şi prostească. Pentru că își 
închipuia că poate sugruma frământarea metafizică, ridicând ea singură, 
printr'o simplă hotărîre, păcatul care, prin voia lui Dumnezeu, apasă asupra 
noastră dela începutul lumii. 

Goethe nu. Goethe este eroic, dar şi umil. Goethe este OM al Renașterii; 
şi ca Om al Renașterii va face tot ce îi cade în sarcină şi în putință. Nici 
chiar cutezanţa de a înfrunta pe Dumnezeu sau de a deveni el Dumnezeu, 
aşa de caracteristică acestei structuri spirituale, nu-i e străină 
(„Prometheus”). 

Dar Goethe, care cunoaște limitele omului, devine — vă aduceţi aminte! 
— un fel de ministru la curtea unui Mare Duce, iar Faust — adică tot 
Goethe — sfârşeşte mântuit de „das ewing Weibliche”, sfânta cuvântare 
înspre Dumnezeu. 

... Acum o sută de ani, Goethe a deschis o poartă căreia noi abia astăzi ne 
îndemnăm a-i trece pragul. 

23 Martie 1932. 


FEMEI ȘI FEMINISTE 


„D-ra Văcăreseu a ţinut 
un mare discurs” 
(Ziarele) 


Acum de curând — doi ani de la catastrofa aeronavei engleze R-101, în 
care şi-au găsit moarte năpraznică Lordul Thomson, fost atașat militar 
englez la București, și în urmă ministru al aerului. Răsfoiesc din nou, la 
acest prilej de reculegere, magnificul panegiric scris de Principesa Marta 
Bibescu, Le destin de Lord Thomson of Cardinton, şi recetesc Smaranda, 
acele simple și mișcătoare pagini de jurnal, în cari colonelul de pe atunci 


Thomson „îşi mărturiseşte — după discreta indicație a lui Mac Donald — 
dragostea lui pentru România”. His love for Roumania! Da — da, iată, eu îl 
cred pe Mac Donald, pentru că îl înţeleg pe colonelul Thomson. 

„„„Căci sunt sigur — Smaranda nu a rostit nici un discurs. Cel mult dacă 
va deschis ochi mari, peste cari va fi lăsat, apoi, să cadă gene lungi și negre, 
„crengi de salcie atârnând peste faţa unui lac”; cel mult dacă se va fi mişcat 
în nobilă euritmie; ea un exemplar omenesc, rezumativ în înfrăţirea lui cu 
văzduhurile și cu pământul nostru; cel mult dacă va fi lăsat să curgă isvorul 
glasului nostalgic — tânguitor, ca acel cântec al Smarandei în cadență 
picardiană, pe care l-am auzit, pe vremuri, cântat de o fată la un seceriş în 
Muscel. 

Și încă „cel mult” nu e bine zis. Mai ales față de un discurs. Căci când e 
vorba de cunoaştere a unei realităţi care nu se dă ochilor minţii tale decât 
sintetic, simbolic, aşa cum e o ţară și un neam de pildă, amănunte ca cele pe 
cari le-am indicat mai sus sunt totul — iar un discurs nu e nimic. 

Eu am văzut multe feministe în viaţa mea. Și mi-a fost dat să surprind și 
resortul intim al mișcării acesteia: feminismul decurge din lipsa de 
feminitate. Încercarea — ridiculă în pretenţiile ei şi generatoare de milă în 
lipsa ei de mijloace — de a expropria pe bărbat din funcțiunile lui politic- 
sociale, în beneficiul femeilor, nu a fost nici odată întreprinsă de femei 
propriu zise; ci, în chip normal, de biete ființe aruncate, printr'o lipsă sau 
alta, în afară de putinţa acţiunilor lor fireşti, scoase, printr'o deformaţiune 
sau alta, de sub raza de valabilitate a legilor lor firești. 

Veleităţile de stăpânire ale femeilor? Nimeni nu ar avea, la urma- 
urmelor, dreptul să le nege sau să le dușmănească. Căci nu ar însemna decât 
să ne facem iluzii. Stăpânirea aceasta a fost întotdeauna un fapt. Ea e mai 
slabă astăzi, decând femeile au încercat să o exercite direct, la egalitate cu 
bărbaţii, după aceleaşi norme și poziţii ca şi bărbaţii — și, evident, au fost 
înfrânte. Ceia ce şi explică, de altfel, lipsa oricărei femei ca element 
hotărîtor de declanșare a acţiunii, în toate marile prefaceri actuale. Dar 
întâmplările istorice au stat prea întotdeauna și prea mult sub stăpânirea — 
adesea dură și tiranică — a femeilor, pentru a se putea nega acesteia 
drepturile la existenţă. 

A fost o stăpânire deci, — însă s'a exercitat altfel. După legile firești ale 
femeii. Care, orice ar spune feministele, este totuş altceva decât un bărbat. 
Altceva, nu numai ca organism şi sensibilitate; ci altceva ca structură 
spirituală. Mai aproape de realități, — în contact mai nemijlocit cu viaţa. 


Mai identificate cu ea. Nedepășind-o cu gândul; dar fiind această viaţă. Şi 
redând-o. Într'un gest sau într'o vorbă. Încercarea noastră conceptual- 
analitică de a despica realitățile după liniile lor fireşti, de a le grupa și 
sistematiza pentru a le cunoaşte, se dovedeşte a fi o penibilă trudă pe lângă 
îndemânarea instinctivă, de animal aproape, cu care o femeie, mai mult 
jucându-se, fixează elementele esenţiale ale unei situaţii, precizează 
punctele nevralgice, ignorează într'o problemă tot ce e lipsit de revelanță. 

Pe această linie, deci, a vieții și mai departe a resfrângerii vieţii, a 
reprezintării ei simbolice, şi nu pe cea a cunoașterii acţiunii analitic- 
discursive trebue să se miște activitatea feminină — dacă vrea să fie 
rodnică. Pe linia feminităţii adică, și nu a feminismului. 

„În cartea aceasta — Smaranda — Brigadierul General Lord Thomson 
şi-a mărturisit dragostea lui pentru România”. Dragostea lui pentru 
România; pe care a iubit-o pentru că a înțeles-o, şi pe care a înţeles-o pentru 
că a cunoscut-o în Smaranda. A, dacă filozofii ar fi mai aproape de realități 
— toată ştiinţa barbară și lemnoasă a așa-zisei teorii a cunoaşterii ar trebui 
refăcută. Și s'ar așeza atunci, poate, în centrul acestui nou efort de înţelegere 
al procesului cunoaşterei omenești, ca un stâlp de sprijin, axă a întregei 
clădiri, marele adevăr întrevăzut de unii odată, că nimic nu cunoaștem cu 
adevărat prin referire directă la obiect. Căci fapt e, cunoaștem întotdeauna o 
realitate ÎN ceva. Prin mijlocirea, adică, a altceva decât această realitate 
însăş; a ceva, însă, care odată e rost, resort și justificare, iar altă dată 
rezumat sintetic, esenţial — nu abstracţie analitică deci — a acestei realități. 

Lordul Thomson ne-a cunoscut pe noi toţi, cu toate cele ale noastre, în 
Smaranda; 

„„„poate aşa cum, în alte vremi, marii inspirați cunoșteau și trăiau 
cosmosul ÎN Dumnezeu. 

E poate cea mai însemnată din marile funcțiuni metafizice ale iubirii. 

Dar cu asta procesul între femei și feministe e închis. 

19 Octombrie 1932. 


TRISTIA 


... Apoi au venit la un loc împrejmuit al cărui nume este Ghetsemane și 
acolo a zis către ucenicii săi: şedeţi aci până ce mă voiu ruga. 

Și a luat cu el pe Petru şi pe Iacov și pe loan, şi a început să se 
înspăimânte și să se sbuciume. 


Şi le-a zis lor: Prea întristat este sufletul meu până la moarte. Rămâneţi 
aici şi priveghiați. 

Apoi mergând puţin mai înainte a căzut la pământ și se rugă că de este cu 
putinţă să treacă dela el ceasul acela. 

Și zicea: Abba, toate sunt ţie cu putinţă; depărtează dela mine paharul 
acesta. Însă nu ce voiesc eu, dar ceeace tu voieşti. 

Și a venit la ucenici și i-a găsit dormind, și a grăit către Petru: Simone, 
dormi? N'ai avut tărie să veghezi un ceas? 

Fiţi treji și vă rugaţi, ca să nu cădeţi în ispită. Căci duhul este 
nepregetător, dar trupul — neputincios. 

Şi iarăş s'a dus de s'a rugat, spunând aceleași vorbe. 

Dar întorcându-se, i-a găsit pe ei din nou dormind, căci ochii lor erau 
îngreuiați de somn, şi nu știau ce să-i răspundă. 

Aşa Marcu (14, 32-40). „A început să se înspăimânte și să se sbuciume, 
şi le-a zis lor: prea întristat e sufletul meu până la moarte”. lar Luca (22, 
44): „Și fiind în sbuciumul durerii cu mai mare stăruință se ruga. lar 
sudoarea lui, ca picături mari de sânge, picura pe pământ”. 

Așa dar, a suferit. A suferit însă Christos-omul sau Christos-Dumnezeu? 
A suferit pentru că mergea spre împlinirea soartei lui — spânzurarea pe 
cruce —, sau pentru că se făcea gol în jurul lui, pentru că Iuda îl trădase, 
pentru că Simon-Petru era să se lapede de el, pentru că ai lui n'au avut tărie 
să vegheze nici măcar un ceas, ci au adormit în chiar vremea agoniei lui? 
Teamă mi-e că a suferit Dumnezeu și nu omul, că suferința e chiar în 
Dumnezeu, că prin aceasta tragedia existenţei e mai adâncă și mai 
cutremurătoare. 

De ce nu? Căci Dumnezeu a creat cerul și pământul, — şi asta 
însemnează că Dumnezeu însuş era în lipsă. În lipsă de ceva, pe care a 
căutat să-l împlinească prin ceea ce a creat. Să se împlinească. Să se 
împlinească — prin actul de creaţie, sau prin creatură, asta e deocamdată 
indiferent. Fapt e că se afla în lipsă, în dezechilibru. Căci unde este 
echilibru, nu e creaţie; pentru că unde e echilibru nu e nimic; e nemişcare. 
Dumnezeu s'a mișcat însă când a creat lumea — a eșit din el însuș; și creând 
ceva, a făcut un efort; iar efortul e suferință; și instituind existenţa a ceva, a 
instituit existența efortului, existența fiind întotdeauna un efort asupra 
nefiinţei. 

Din lipsa și din suferinţa lui a ieșit deci lumea; şi trăieşte numai ca 
suferință. Atât cât trăiește în ea. Deosebită de el. Să tindă însă din nou către 


el, să se destrame în el, să renunţe în el la fiinţa ei, şi totul intră din nou în 
echilibru, în plenitudine. Și omul la fel. 

Dumnezeu are deci nevoe de creaţiune. Are nevoe de iubirea ei. De actul 
de iubire prin care creaţiunea se dorește cătră isvorul ei. Căci dacă, odată 
creată, lumea devine de sine stătătoare, atunci actul de creaţie a mers în sec, 
Dumnezeu tot neîmplinit a rămas, iar actul trebue să se repete în infinitum 
— cât ar dura, de altfel, şi suferinţa lui Dumnezeu. 

Pentru om e încă mai ușor. El nu are nevoie decât de el însuș, pentru a 
ajunge din nou în Dumnezeu. Plato cunoştea deja funcțiunea erosului, 
ascensiunea fericitoare înspre Dumnezeu, la capătul căreia stă pacea şi 
împăcarea — storghe ziceau grecii —. 

Pentru Dumnezeu însă — nu. Căci Dumnezeu are nevoe de actul liber de 
iubire al omului, pentru ca toate să se întoarcă în El. Astfel încât tragediei 
omului dela care Dumnezeu și-a întors faţa, îi răspunde, mai înfricoșătoare 
încă, tragedia lui Dumnezeu dela care își va fi întors faţa omul. Am amintit- 
o şi altă dată, Leon Bloy a avut o prăpăstios de adâncă intuiţie, atunci când 
a vorbit de suferinţa lui Dumnezeu, cel singur și părăsit de oameni. 

„Simone, dormi?” De trei ori s'a întors lisus cătră ucenicii lui, cei mai de 
aproape ai lui, și le-a cerut să vegheze cu el. Și de trei ori ei l-au părasit — 
adormind întru osteneala lor: și nu știau ce să răspundă, că erau ochii lor 
îngreuiați de somn. 

De ce le-a cerut să vegheze? Ca să-l păzească? Să-l păzească — contra 
cui? Contra slugilor mai marilor bisericii? De aceştia s'ar fi putut feri ieşind 
din Ierusalim. Nu a făcut-o. Pentrucă el mergea la moarte — voia să 
meargă. În ceasul în care însă soarta lui se împlinea, el le cerea să 
privegheze — să fie cu el. Iar ei au adormit. Nu au fost. Deşi iubirea lui 
pentru ei avea să sfarâme şi porţile iadului. 

Simon Petru doarme. Şi noi toți — ca el. Şi de aceea până și iubirea e 
suferință. Lumea se răsuceşte în durere ca o râmă pusă pe jăratec. — Și 
Dumnezeu odată cu ea. 

...„lar sudoarea lui, ca picături de sânge, picură pe pământ”. 

16 Aprilie 1933 


„ȘI UN CUVÂNT AL EDITORULUI 


Acum, la sfârşitul acestei cărți bogate — a cărei tipărire a însemnat una 
din cele mai neașteptate bucurii din câte mi-a dăruit tinerețea — îmi este 
foarte greu să scriu aşa cum se cuvine despre gândirea și fapta învățătorului 
meu, profesorul Nae Ionescu, despre intervenţia sa hotărâtoare în cultura şi 
viaţa civilă a României de după războiu. Nădăjduiesc s'o fac într'o zi — cât 
de curând — și pe îndelete. Prezenţa lui Nae Ionescu a fost, și continuă să 
fie, atât de copleșitoare, încât numele său s'a întins de-a lungul ţării 
transfigurat de mit sau însângerat de veninul magnific al urii. Pretutindeni 
unde se vorbește de Nae Ionescu, e prezentă legenda sau ura; și una şi alta 
mărturisind, cu aceeași prisosință, tăria de poveste a acestui om care de 
cincisprezece ani preface şi clădeşte o ţară. Puţini bărbaţi se pot mândri că 
au fost cinstiți cu atâta ură, câtă a adunat gândul și fapta profesorului Nae 
Ionescu. Dar, de asemenea, nici un cărturar — de la Nicolae Iorga încoace 
— n-a mai întâlnit aderenţa masselor şi a intelectualilor deopotrivă, în 
măsura în care ea s-a dovedit a fi avută de Nae Ionescu. 

Noi, care trăim astăzi în preajma lui Nae Ionescu, anevoie ne putem da 
seama de statura spirituală și de măreţia destinului acestui îndrumător 
frăţesc al tineretului. Opera sa scrisă, ca și gândirea și fapta sa, s-au topit 
atât de firesc în plămada istoriei vii a timpului nostru — încât cercetătorul 
de mai târziu va fi nevoit să le judece laolaltă. Rareori o epocă a 
împrumutat cu mai multă bucurie, şi mai firesc, idei, sugestii, formule și 
lozinci — de la un singur om, care măcar nici nu s-a ostenit să ţină 
socoteală de ele. Ar fi un admirabil exerciţiu de critică istorică, pentru 
cineva care s-ar hotărî să noteze — nu influenţele exercitate de Nae Ionescu 
în spiritualitalea și politica românească din ultimii cinciprezece ani, ci 
împrumuturile, niciodată mărturisite, de metodă, de idei și soluţii izolate, 
sau chiar de terminologie. Niciodată nu s-a vorbit atât de mult în presa și 
viaţa politică românească de „realităţi”, de „revoluţie”, de „linia destinului 
istoric al neamului nostru”— ca în ultimii ani. Și dacă stă undeva scris ca 
neamul românesc să mai îndure un al doilea pașoptism, apoi de la această 
pripită împrumutare de termeni va pomi el. Căci, după cum pașoptiștii 
veacului trecut se grăbeau să introducă fraze, idei şi gesturi împrumutate 
luminilor din Apus — tot aşa întârziaţii de astăzi, ca să fie în pasul vremii, 
vor împrumuta formulele „destinului istoric”. Cu același rezultat; căci nu 


cuvintele şi preocupările exterioare, împrumutate peste noapte, consumă 
faptul revoluţionar și deschid drumul destinului. 

Într-un timp când minţile româneşti se răsucesc încă pe trunchiuri streine 
— e firesc ca o mare inteligență, care încearcă să judece de-a dreptul 
realitățile şi să le înțeleagă cu puterile sale, să pară „stranie”, „paradoxală” 
şi „singuratecă”. Mulţi oameni nu înțeleg nici astăzi de ce Nae Ionescu 
„vrea să singularizeze”. Fără să bage de seamă un amănunt esenţial: că Nae 
Ionescu se „singularizează” într'o ceată care judecă după tipic sau care 
refuză să judece — și că, dimpotrivă, „ideile” lui aproape că nu mai sunt 
„ale lui”, într'atât sunt de impersonale, de obiective. Aici stă lămurirea 
sentimentului de neconfortabilă mirare, pe care îl dovedesc anumiţi oameni 
citind articolele lui Nae Ionescu; articole atât de contrarii „opiniei curente”, 
atât de „paradoxale”, şi scrise totuși cu liniștea unui om care observă un 
lucru evident, cu siguranța modestă și sfioasă a cuiva care își dă seama că 
nu spune decât lucruri la mintea omului. Adevărul este că niciodată Nae 
Ionescu n-a avut timp să fie paradoxal. De când scrie, a întâmpinat atâta 
uluită stupoare — e drept, răscumpărată de bucuria comuniunii cu un întreg 
tineret — încât va mai trece multă vreme până să depășească stadiul 
„adevărurilor simple, elementare”. Marea revoluţie adusă de Nae Ionescu în 
scrisul cotidian românesc — a fost tocmai această familiaritate cu 
adevărurile elementare, cu faptele simple, această excesivă modestie a lui 
de a nu vorbi decât despre lucrurile la mintea oricărui om sănătos; modestie 
care i-a creiat, întro cultură „complicată? ca a noastră, celebritatea 
„gazetarului paradoxal”. Este drept că pentru mulţi oameni vioi celebritatea 
aceasta le-a oferit o agreabilă clasificare: Nae Ionescu este un „filozof” în 
gazetărie — și un „gazetar” în filozofie. Într'adevăr, judecată mai de 
aproape, clasificarea această lămureşte o sumă de lucruri încurcate. 
Lămurește mai întâi „singularizarea” lui Nae Ionescu în toată activitatea sa 
publică. În al doilea rând, explică „simplitatea” aproape indiscretă a lecţiilor 
sale universitare... 

Aparține poate destinului lui Nae Ionescu această permanentă obligație a 
lui de a învăța pe oameni lucrurile simple și metodele elementare. Acest 
mare învăţător al neamului său îşi merită cu drept cuvânt titlul; căci este 
întradevăr un „învăţător”, care îți amintește necontenit că ai deprins 
anapoda alfabetul, că nu știi tabla înmulțirii şi că priveşti prost o hartă. 
Nimic mai surprinzător pentru un om cult — cum este deobiceiu românul 
— să fie întrerupt într'o erudită discuţie geografică şi politică, amintindu-i- 


se — de către paradoxalul Nae Ionescu, fireşte!, că nu știe cum curg apele 
într'o ţară și cum șe'ntinde o graniță. Acest bărbat care a străbătut atâtea 
culturi și s'a luptat cu atâtea filozofii, n'a găsit încă timpul să ne întrețină 
asupra lor — ocupat fiind şi-acum să îndrepte greșelile de tabla înmulțirii 
cu care voiau să pornească la drum şi la discuţie academică unii dintre 
contemporanii săi. 

Fireşte, lucrând cu metode simple, cu adevăruri elementare, cu realităţi 
— Nae Ionescu a fost continuu acuzat de „sofisme”. Pentru structura lui 
socratică, acesta este încă un titlu de glorie. Cineva ar putea studia într'o zi 
cu ce tragică precizie s'au împlinit, spre pedeapsa noastră, toate „sofismele” 
lui Nae Ionescu. Lista tuturor dezastrelor prevăzute şi împlinite nu i-ar face, 
în nici un caz, plăcere; ea ne-ar putea folosi numai nouă — și unora dintre 
contimporanii lui. Dar cercetarea întregei opere scrise a lui Nae Ionescu — 
din care noi n'am publicat, între copertele cărţii de față, decât o infimă parte 
— ar putea folosi oricărui tânăr doritor de a cunoaște temeinic metoda de 
gândire și de lucru a profesorului. Vorbesc, fireşte, de acei dintre tineri care 
n'au urmărit cursurile universitare ale lui Nae Ionescu. De aceia care n'au 
luat contact cu gândirea lui Nae Ionescu decât prin articole — admirabile, 
aşa cum nu s'au mai scris în presa românească dela Haşdeu și Eminescu — 
dar totuşi numai fragmente din vasta operă de gând şi faptă spirituală a 
profesorului. E ciudat că influenţa lui Nae Ionescu s'a exercitat în medii 
diferite, mai ales prin coloanele ziarului Cuvântul, dar că adevărata sa 
„învățătură? a rodit mai repede şi mai bogat la Universitate. Deşi Nae 
Ionescu este unul dintre foarte rarii gânditori pe care scrisul — chiar scrisul 
de gazetă — nu-i trădează, opera sa a crescut totuși în faţa celor câteva mii 
de studenți care i-au audiat cursurile în ultimii cinsprezece ani. Aici 
„învăţătorul” a fost întotdeauna ascultat... 


XX 


„Începând din anul 1922, studenţimea bucureşteană trăieşte sub 
influenţa spirituală a profesorului Nae Ionescu. Influență care se exercită şi 
dincolo de zidurile Facultăţii de Litere — la început prin cursurile la care 
participau foarte mulţi studenţi dela Teologie și Științe, apoi prin A.S.C.R., 
mai târziu prin articolele din ziarul Cuvântul, iar acum în urmă prin cursul 
de logica colectivelor. Nu avem a ne ocupa aici de răsunetul pe care l-a avut 
şi de rezistențele pe care le-a întâmpinat gândirea şi acţiunea profesorului 
Nae Ionescu, în viața civilă a României moderne. Paginile de faţă sunt 


închinate numai profesorului, omului care a condus de pe catedră, timp de 
cincisprezece ani, orientarea spirituală a tineretului. Este însă ușor de ghicit 
— şi tot aşa de uşor de verificat — cât de mult datorește profilul actual al 
României, prezenţei profesorului Nae Ionescu. Critica anumitor forme 
economice şi politice româneşti intrate în descompunere — critică 
exercitată de profesorul Nae Ionescu zece ani în urmă, este astăzi verificată 
de o serie întreagă de fapte, și acceptată de un număr impresionant de 
tehnicieni și oameni politici. Formele noi, de viață economică și civilă, 
pentru care militează profesorul Nae Ionescu — încep a fi presimţite și 
dorite de masse compacte, dinamice, româneşti. Fără a fi popular, Nae 
Ionescu a câștigat întotdeauna de partea sa elementele dinamice, creiatoare, 
eroice. Structura influenţei sale se recunoaște în toate planurile în care s'a 
exercitat, oricât ar fi ele de diverse. 

În viaţa universitară, profesorul Nae Ionescu se situiază dela început ca 
un urmaș direct a lui Nicolae Iorga, şi se recunoaște unul din elevii săi cei 
mai „puri”; crescuţi adică în realismul istoric, fenomen românesc dinamizat 
de N. Iorga. Cronologic, Nae Ionescu apare totuşi ca un „moștenitor” al lui 
Vasile Pârvan. Căci — dela 1926 încoace — el are în fața sa o massă de 
studenţi care crescuseră sub magia lui Pârvan și care nu-şi mai găseau acum 
nici un sprijin viu, nici un maestru spiritual. O generaţie de studenţi nu se 
apropie întotdeauna de profesorul cel mai erudit sau de pedagogul cel mai 
eficace. Studenţii nu caută la Universitate numai o precisă şi bună 
învăţătură. Caută, mai ales, o metodă de viață și de gândire; un maestru 
spiritual, adică un om destul de sincer ca să nu șovăie lămurindu-le 
zădărnicia științelor omeneşti, și destul de viu ca să nu piară el însuși, 
copleșit de conștiința acestei zădărnicii. Nu este deloc întâmplător că cei 
trei profesori care au condus generaţiile de studenți dela 1900 încoace — 
Nicolae Iorga, Vasile Pârvan, Nae Ionescu — au mărturisit toţi trei o 
conștiință tragică a existenței, și au găsit totuși un sens eroic acestei 
existenţe, care trebuie acceptată și rodită. Nu este întâmplător că tocmai în 
jurul acestor trei dascăli s'au adunat tinerii. Fiecare din ei a mărturisit un 
aspect al conştiinţei tragice. Nicolae Iorga, el, muncitorul — a vorbit despre 
blestemul muncii, despre durerea nesfârşită a omului, silit să lucreze 
neîncetat, ca să ţină lumea vie şi rodnică. Pasile Pârvan, el, solitarul — a 
vorbit despre blestemul singurătăţii. Nae Ionescu n'a tăinuit ascultătorilor 
nici unul dintre paradoxele, blestemele şi dramele condiţiei umane. Şi cu 
toate acestea, în lecţiile și conferințele acestor trei mari învăţători ai 


neamului nostru, — au aflat generaţii întregi de studenţi adevărata lor hrană 
spirituală, și fundamentarea teoretică a unei vieţi autentice și creiatoare. 
Este una din caracteristicile culturii românești moderne această conștiință 
tragică a existenții (Eminescu, Hajdeu-lorga—Pârvan—Nae Ionescu), 
conștiință care nu se neagă pe sine, totuși, în desperare sau scepticism. Toţi 
aceşti creiatori de valori românești au acceptat condiția umană, au muncit, 
şi au intervenit în istoria neamului românesc, aducând prin scrisul şi vorba 
lor o extraordinară capacitate de nădejde. Nimeni n'a văzut mai glorioasă 
soarta neamului românesc decât acești „tragici”. 

Situarea lui Nae Ionescu, în viața Universităţii bucureştene, ca elev al lui 
Nicolae Iorga şi ca moștenitor spiritual al lui Vasile Pârvan — nu e lipsită 
de o anumită semnificaţie istorică. După momentul profetic și dionisiac al 
lui Nicolaie Iorga, şi după momentul metafizic și apolinic al lui Vasile 
Pârvan — funcțiunea socratică pe care o exercită profesorul Nae Ionescu 
încă din primele sale cursuri, își capătă o valoare foarte precisă în evoluţia 
culturii româneşti. Într'adevăr, Nae Ionescu se mărturiseşte dela început ca 
un tip socratic: împotriva oratoriei, împotriva profetismului, impotriva unei 
metafizice exterioare. El readuce metafizica la punctul ei iniţial: 
cunoașterea de sine. Dela prima sa lecţie de metafizică — problema fiinţei 
va rămâne centrul de preocupări teoretice al profesorului Nae Ionescu. 
Structură anti-oratorică, el introduce în Universitate tehnica socratică a 
lecţiilor familiare, calde, dramatice. Creiază repede un stil, pe care îl imită 
studenţii: vorbire directă, fraze scurte, exemple frivole. Elev al lui N. Iorga 
şi continuator al lui Pârvan — profesorul Nae Ionescu se deosebește totuși 
hotărât de acești doi mari învăţători. Ironic în loc să fie profetic, familiar în 
loc să fie solemn — Nae Ionescu nu domină ca un oracol, nici nu 
emoționează ca o Pythie. Vorba lui cucerește — și gândirea lui turbură. 

Cea dintâi etapă, și cea mai fascinantă, din influenţa pe care profesorul 
Nae Ionescu a exercitat-o asupra studențimii — a fost această tehnică a 
neliniștirii. Unii au şi văzut în ea o mare „primejdie teoretică”. Serii întregi 
de studenți au fost învăţaţi sistematic cum să nu creadă în cărţi, în teorii 
generale, în dogme. Dimpotrivă, paradoxul și aventura era încurajată; 
deznădejdea și exasperarea erau privite cu simpatie; sinceritatea era 
promovată pretutindeni. La Universitate, pe stradă, în redacţia „Cuvântului” 
profesorul Nae Ionescu păstra totdeauna ochiul viu asupra tânărului care se 
apropia de el, nelămurit, neliniștit, desperat. Nu respingea decât două 
categorii de tineri — pe cei nesinceri, și pe cei înţelepţi. A manifestat 


întotdeauna panică sau prudenţă față de tinerii care îşi aveau sistemul lor de 
filozofie la 19 ani. O vorbă pe care o spunea adesea, era aceasta: „Ca să poţi 
nădăjdui că vei înţelege ceva în viaţă, trebuie să-ţi dai seama 7 ani că nu 
înţelegi nimic”. 

Momentul spiritual pe care l-a formulat, dacă nu chiar l-a creiat Nae 
lonescu — cerea o ieşire din formule, din cărţi, din lucruri învăţate. 
Războiul pusese din nou problema omului — a libertăţii și mântuirii lui. În 
România întregită, această problemă se încadra în acea gravă și surdă luptă 
de regăsire a sufletului românesc, autentic. Nicolaie Iorga luminase, cel 
dintâi, această intuiție fundamentală a unor virtuţi românești, prin care 
există istoria neamului nostru, şi fără de care creaţia e mincinoasă şi viaţa 
zădărnicie. Vasile Pârvan căutase mai departe, în protoistoria thracă, izvorul 
unor virtuți mai eroice și mai universale. Momentul spiritual pe care îl 
alimentează necontenit lecţiile și articolele profesorului Nae Ionescu — 
aparţine unui alt ciclu. Se cere, înainte de toate, o totală sinceritate față de 
sine şi faţă de ai tăi. Nu ştii decât ceiace trăieşti tu; nu rodești decât în 
măsura în care te descoperi pe tine. Orice drum e bun, dacă duce în inima 
ființei tale, dar mai ales drumurile subterane, marile experienţe organice, 
riscurile, aventura. Un singur lucru e esenţial: să rămâi tu, să fii autentic, să 
nu-ți trădezi fiinţa spirituală. 

Socratismul profesorului Nae Ionescu se integrează, astfel, de minune 
momentului spiritual 1922-1930. Tot ce a dezbătut „generaţia tânără” în 
acea vreme — „experienţa”, „aventura”, „ortodoxia”, „autenticitatea”, 
„trăirea” — își găseşte rădăcinile în ideile profesorului Nae Ionescu. 
Sufletul românesc nu se putea găsi pe sine fără drame, fără eşuări, fără 
„experienţe”. Nu te puteai întâlni cu tine prin cărţi, prin metode, prin ideile 
altuia. Ca să poţi ajunge undeva, oriunde, trebuie înainte de toate să fii tu 
însuţi, să fii autentic. În această dramatică şi necesară luptă pentru 
autenticitate — fără de care nimic nu se poate creia — profesorul Nae 
Ionescu a jucat rolul de frunte. În timp ce alţi cărturari şi scriitori se grăbeau 
să „sistematizeze” — el își continua conversațiile, lecţiile, fragmentele. 

Pe Nae Ionescu nu-l interesa decât un singur lucru: să fii tu însuți. 
Problema sufletului românesc este o problemă ontologică înainte de a fi una 
istorică. Deaceia în lecţiile pe care le-a făcut studențimii — profesorul Nae 
Ionescu a stăruit 12 ani asupra problemei ființei ca să poată trece, deabia în 
ultimul timp, la problema ființei românești. Nu putem vorbi despre ceiace 
nu suntem încă. Nu putem desbate realitățile româneşti — până ce nu 


întâlnim realul. Drumul către real — a fost ţinta tuturor cursurilor 
profesorului Nae Ionescu. Și pentrucă ţinta aceasta fusese atacată profetic şi 
„mistic” de către N. Iorga şi Pârvan — Nae Ionescu şi-a ales o altă metodă, 
metoda personală, socratică. 

Nae Ionescu a refuzat multă vreme să publice cărți de filozofie, şi e 
foarte probabil că va refuza și de aici înainte. S'au adus felurite şi isteţe 
explicaţii acestor ciudate singuralizări. S'a spus bunăoară, că lecţiile 
profesorului Nae Ionescu nu sunt „originale”, și ca atare nu îndrăzneşte să 
le dea la tipar. Într'o cultură filozofică atât de „originală” ca a noastră, unde 
oricine poate face o carte de filozofie cu alte zece cărți înainte — refuzul 
acesta de a publica pare întradevăr ciudat. Cursurile profesorului Nae 
Ionescu sunt totuși litografiate în 16 mari volume, și nimeni nu e împiedicat 
să caute „influenţe” și „lipsă de originalitate” în această rodnică activitate 
universitară. După câte știm, nimeni n'a făcut totuși până acum un asemenea 
examen. Profesorul Nae Ionescu a răspuns anticipat oricăror bănueli, 
publicând stenograma cursurilor sale. Dar continuă să refuze publicarea lor 
în volum. 

Este oare atât de greu de înțeles de ce? Tip socratic, Nae Ionescu nu 
crede într'o filozofie făcută de departe, prin cărţi. Cursurile sale sunt 
litografiate numai pentru folosul acelora care l-au auzit, care au stat de 
vorbă cu el: sunt scheme mnemonice, pentru orientarea întro lungă 
conversaţie avută acum un an, sau acum cinci ani. Studenţii care îi urmăresc 
lecţiile alcătuiesc laolaltă o mare comunitate de dragoste și gândire, şi 
numai pentru această comunitate folosesc la ceva cursurile. Nae Ionescu, 
prin tot ce este şi ce gândeşte el, nu poate invita lumea să dezbată 
problemele fiinţei şi ale gândirii, departe de el; şi-ar trăda, altminteri, însă-şi 
structura sa socratică. Departe de el, departe adică de „gândirea care se 
naşte”, cetitorul e în primejdia să creadă prea repede, să accepte prea 
repede, să devină dogmatic, primind un adevăr din afară, întorcându-se, 
deci, la „pre-socratici”... 

Dacă influenţa lui Nae Ionescu este atât de fertilă, dacă în loc de a face 
„elevi” el şi-a făcut prieteni şi colaboratori de toate vârstele — miracolul se 
datoreşte tocmai acestei tehnice socratice, care nu influențează automat, din 
afară, prin cuvânt scris, prin maieutică. De aceia se și explică de ce foştii 
„elevi” ai lui Nae Ionescu sunt atât de personali, atât de rotunjiți sufletește, 
chiar atât de deosebiți între ei. Toţi au câteva note comune: realiști, anti- 


oratorici, anti-democratici. Dar ce deosebire între un Mircea Vulcănescu, 
bunăoară, şi un Emil Cioran — între un G. Racoveanu și Mihail Sebastian!.. 
În istoria culturii româneşti moderne, o singură mare personalitate a avut 
o influență asemănătaare asupra contemporanilor mai tineri. A fost Mihai 
Eminescu. În timp ce, însă, Eminescu a creiat un curent de simtire și 
gândire eminesciană prin opera sa scrisă — Nae lonescu exercită o 
influență socratică, de la om la om, dela suflet la suflet. Deaceia, nu se mai 
repetă rigiditatea și idolatria vulgară a eminescienilor și eminescolzilor. 
Influenţa prin operă, prin cărţi, are marile ei primejdii — mai ales într'o 
cultură tânără, ca a noastră, lipsită de influenţe paralele. Cartea, cât ar fi ea 
de bună, e numai o gândire moartă; ea exprimă un lucru care fost viu întrun 
anumit ceas, față de anumite probleme, alături de anumiţi oameni. O 
influenţă exercitată prin cărți riscă să creeze tipuri în serie; riscă mai ales, să 
se exercite la întâmplare. Poţi înțelege cum vrei tu cartea unui om; dar dacă 
omul acela este permanent alături de tine, corectarea se face necontenit şi 
nesimţit. Nae Ionescu este un autor foarte ciudat pentru ţara românească: 
opera lui e vie, e alături de el, s'ar putea spune chiar că nu e încă desprinsă 
de el. Destinul său socratic îi domină și justifică toate gesturile; venit să 
înveţe pe tineri drumul către ei înșiși, să-i înveţe dragostea pentru trăirea 
interioară — Nae Ionescu nu se putea contrazice „publicând” cărţi de 
filozofie, texte moarte pe care ei să gândească și pe care să și le însușească. 
Nu se putea contrazice — adică nu acceptă să moară. Într'o celebră lecţie 
de deschidere a sa, Nae Ionescu a vorbit despre „sistemul” filozofic ca 
despre piatra de mormânt a filozofului. Omul care a înţeles și a justificat tot, 
care a izbutit să se împace cu lumea şi cu Dumnezeu — nu mai are nimic de 
învăţat de la viață. Viaţa nu-i mai poate aduce nici o surpriză, nici un risc; 
nu mai e nici dramă, nici îndoială. El a intrat în moarte, fiind încă în viaţă. 
Căci viaţa este continuă rodire, continuă prefacere. Nu e vorba de o 
„evoluţie” nesfârşită, şi nici de bergsoniana curgere în lume. Prefacerea şi 
ordinea în viață înseamnă înainte de toate, certitudinea suferinţii. Trăiesc, 
deci sufăr; sufăr, deci nădăjduiesc în mântuire, în odihna cerească. Drama 
omului are un rost: mântuirea lui. Și experienţa suferinţii îngăduie omului 
să nădăjduiască în mântuire. Numai moartea are dreptul să oprească pe loc 
necontenita curgere a durerii, experiența umană. Numai murind omul își 
găseşte liniștea. Dar e o liniște plină de nădejdi, această trecere dincolo. 
Liniştea de aici, împăcarea cu totul și cu Dumnezeu fiind încă în viață — 
împăcarea aceia supremă pe care o aduce sistemul de filozofie — poate fi 


primejdioasă. Poate fi o ispitire a lui Dumnezeu. Pentrucă omul nu are 
dreptul, atât timp cât rămâne în condiţia lui umană, să se liniştească pe 
deplin, să ajungă asemenea lui Dumnezeu. 

Verweile doch! „Opreşte-te!” — aceasta este cea mai statornică poruncă, 
pe care Mephistopheles o adresează de mai multe ori lui Faust. Liniştirea 
filozofică, împăcarea cu lumea, este o ispită împotriva lui Dumnezeu. 
Oprirea pe loc, este o ispită împotriva vieţii. Atât timp cât ești încă în viaţă, 
cât ești viu — nimic nu este pierdut. Orice rigiditate, orice împietrire, poate 
fi însă fatală. Deaceia, groaza pe care o mărturiseşte Nae Ionescu față de 
orice fenomen de „moarte în viață”, de oprire pe loc; fie el fenomen 
individual, trădat prin sterilitate fizică și spirituală, fie fenomen social, 
trădat prin descompunerea formelor de viață civilă care i se subsumează. 
Nimeni, în afară de Eminescu n'a scris cu atâta emoție și atâta severitate 
despre „moartea în viață”, despre blestemul nerodirii, ca Nae Ionescu. În 
lecţiile sale universitare, în articolele sale dela „Cavântul”, fenomenul de 
sterilizare, de împietrire, apare întotdeauna ca un destin tragic, care nu 
loveşte întotdeauna la nemereală. Cel care stă de partea vieții împotriva 
morții, de partea istoriei împotriva visului, îşi are rădăcinile fiinţei sale 
adânc înfipte în realitate, şi trăiește sub semnul rodirei. „Organicul” 
înseamnă, pentru Nae Ionescu nu numai a fi viu şi creiator — ci a fi integrat 
istoriei, comunităţii de dragoste din care faci parte, și prin aceasta, de a 
putea nădăjdui în mântuire. Problema mântuirii este o întrebare gravă, la 
care creştinul poate răspunde după multă gândire şi experiență. Dar un lucru 
este sigur: că problema mântuirii începe dela viaţă, și se pune numai 
oamenilor vii... 

Vorbind de mântuire după ce am vorbit de „istorie”, am rămas tot în 
cadrul problematicei profesorului Nae Ionescu. Două sunt chemările între 
care se zbate sufletul omului: sympathia și soteria; „simpatia”, apropierea, 
contopirea cu oamenii — şi „mântuirea”, distanța de oameni, căutarea lui 
Dumnezeu, contopirea în Fiinţa divină. Pe deoparte, dragostea, istoria, 
drama; căci omul zadarnic se apropie de alt om, singur: zadarnic 
nădăjduește că se va putea pierde pe sine şi va putea trece în celalt, prin 
actul dragostei. O dragoste între oameni, în numele lor, opreşte viaţa pe loc 
— şi în cele din urmă, viaţa se răzbună. (Deaici, taina căsătoriei — care 
unește sufletele în absolut, căci în viață faptele se consumă, oamenii se 
prefac necontenit). Pe de altă parte soteria, adică ieşirea din istorie, umilirea 
vieţii (valorile ei trec pe un plan secundar), încercarea omului de a deveni 


centrul preocupărilor sale, neglijând orice alt instinct în afară de instinctul 
perfectei supravieţuiri, în viaţa mântuită de după moarte. (Au fost oameni 
care au osândit soteria, ca o preocupare „egoistă”: în India buddhistă, aşa 
numiți boddhisattva, nu voiau să fie „mântuiţi”, ca să nu părăsească lumea 
aceasta de durere şi ignoranță, ca să poată ajuta mai departe pe oameni). 

S'ar putea reduce toate eforturile de viață şi de gândire ale profesorului 
Nae lonescu, la aceste două fundamentale chemări: sympathia și soteria. 
Problematica aceasta, care e veche de când lumea, dar care a fost dramatic 
pusă pentru creştinătatea răsăriteană de către Origenes, şi pentru lumea laică 
occidentală de către Goethe, în Faust — profesorul Nae Ionescu a făcut'o 
vie în conştiinţa generaţiei al cărei învăţător spiritual este. În anii când 
domina problema fiinţei, în aceiași ani Nae Ionescu desbătea în faţa 
studenţilor drama mântuirii. Ontologie-soteria — primat al spiritualului. 
Era momentul căutării cu orice preţ al fiinţei, al realului, al vieţii spirituale 
autentice. Problema mântuirei, adică autonomia şi plinătatea fiinţei umane 
— trebuia să urmeze cu necesitate problemei ontologice. Ca să ajungi la 
ființă, Nae Ionescu te învăţa să te întorci la marile tale sincerităţi organice, 
să accepţi aventura, să nu fugi de deznădejde și neliniște. Ce început arzător 
şi dramatic pentru o inteligenţă tânără, pentru un suflet nedesfăcut! Și cu 
toate acestea, adevăratele paradoxe şi neliniști, nu se iveau în calea 
tânărului decât când îşi punea şi cealaltă problemă, a mântuirii. Aici se 
vedea şi mai bine profunda creştinătate a gândirii profesorului Nae Ionescu. 

Să vorbeşti despre creştinism şi filozofie creştină în Universitate, era, 
prin 1921, o adevărată revoluţie. 

Să vorbeşti despre „mântuire”, „sfinţenie”, „ortodoxism”, „erezie” — în 
cursuri de metafizică Și logică, însemna să te abaţi dela o tradiţie bine 
stabilită de idealism şi pozitivism. Problemele de metafizică și filozofie 
religioasă fuseseră de mult excluse din preocupările universitare. Profesorul 
Nae Ionescu a pus cel dintâi — cu competenţă și originalitate — aceste 
probleme în centrul lecţiilor sale. Religia mai fusese menționată de pe 
catedra de Filozofie, fără îndoială. Dar fusese menționată ca o etapă de mult 
trecută a cunoașterii omeneşti, ca o „falsă sau imperfectă filosofie”. Vasile 
Pârvan, singur, a vorbit despre istoria religiilor cu simpatie, căldură și 
înţelegere. Ca un adevărat precursor, profesorul Nae Ionescu nu s'a sfiit, 
însă, să-şi deschidă cel dintâi curs universitar cu o lecţie asupra dragostei. 
Au urmat, apoi, cursurile de Filozofia Catolicismului, de Filozofia 
Protestantismului, despre „Faust şi problema mântuirii”, etc. Mult mai 


târziu au aflat profesorii și gânditorii noștri că problemele religioase se 
puneau din nou omului, că pozitivismul şi idealismul sunt poziţii de mult 
depășite, că nu e deloc compromițător să crezi în Dumnezeu, că filozofia 
creștină domină din nou veacul al XX-lea. Când se va scrie istoria 
problemelor filozofiei românești, se va vedea că vreme de 15 ani de zile, 
noi am fost contemporani Europei numai prin cursurile profesorului Nae 
Ionescu. 

Este drept, numai profesorul Nae Ionescu își putea permite libertatea de 
a vorbi despre religie, creștinism, mistică şi dogmatică de pe catedra de 
metafizică. Pentrucă, era în acelaş timp un temut logician, şi făcea cursuri 
de filozofia ştiinţei, şi îşi trecuse teza de doctorat cu o problemă 
matematică. Solida sa pregătire științifică nu i-o putea contesta nimeni. Nu 
putea fi bănuit de patetism, de „misticism”, de diletantism. Așa că lecţiile 
sale de filozofie a religiilor au fost privite cu neîncredere — dar în acelaș 
timp cu timiditate. 

Apărut în Universitate ca un revoluționar, Nae Ionescu nu și-a trădat 
misiunea, obligația pe care o avea față de elevii săi de a nu măslui 
realitatea, de a nu evita dificultăţile, de a nu șovăi în fața adevărului. 
Revoluționar a fost, şi a rămas profesorul Nae Ionescu, chiar prin 
turburătoarea lui sinceritate. Rareori un profesor își mărturiseşte în faţa 
studenţilor săi limita înţelegerii și a cunoștințelor sale. Când e atât de ușor 
să trişezi, când e atât de încântător să improvizezi — Nae lonescu își 
mărturiseşte cu tristeţe tot ceiace încă nu înțelege. Zarea acestei cunoașteri 
nelămurite încă — obsedează și farmecă pe studenţi. Gândul care se 
rotunjește în faţa lor, omul care se zbate în luptă cu un adevăr — invită mai 
mult la gândire decât orice filozofie complectă și perfectă. Deşi permanent 
nemulțumit de sine — profesorul Nae Ionescu a izbutit totuşi să clădească 
cea dintâi filozofie originală românească. 

Nu un sistem de filozofie — ci o filozofie; adică o metodă de a cunoaște 
realitatea şi o tehnică de a formula această cunoaștere. 

Preocupat zece ani mai ales de soteria — Nae Ionescu simte din nou 
încotro se îndreaptă istoria, și în ultimii ani acordă o mai mare importanţă 
sympathiei, omului în lume. De fapt, niciodată nu uitase această chemare a 
sufletului către comuniune, către „pierderea în altul”. În cursurile sale de 
metafizică, a vorbit adesea despre dragoste ca instrument de cunoaștere. 
Ori, ce este altceva dragostea decât cea mai perfectă formă a sympathiei? 


Iar în activitatea depusă la A.S.C.R., a dovedit că ortodoxia încearcă să 
unească aceste două mari drumuri spirituale — căci mântuirea, în concepția 
creștinătății răsăritene, se cucerește înlăuntrul comunităţii de dragoste, 
laolaltă cu ceilați oameni. Atât de mult a fost pătruns profesorul Nae 
Ionescu de acest adevăr, încât uneori a vorbit de apokathastasis, de acea 
infiorată nădejde a lui Origen, că oamenii nu se pot mântui decât toţi 
odată... 

Prin ortodoxie, prin viaţa creştină — cu marile şi ascunsele ei îndoeli — 
a ajuns din nou Nae lonescu la istorie, la această mare comuniune de 
dragoste şi destin care este neamul. Când spun „a ajuns din nou”, înţeleg: a 
stăruit, i-a acordat întâietatea preocupărilor sale. Pentrucă, întotdeauna a 
fost viu în conştiinţa profesorului Nae lonescu sentimentul tragic al 
existenţi istorice, al participării la o anumită structură etnică şi spirituală. În 
ultimii ani, însă, a fost preocupat mai ales de problemele istorice, adică de 
destinul neamului românesc, de marile sale linii de desfășurare şi rodire. A 
fi viu, şi a rodi — aceleași criterii care orientau problematica omului, 
domină şi istoria unui neam. Omul se verifică prin viaţa şi capacitatea sa de 
rodire — şi poate nădăjdui mântuirea prin sinceritatea sa faţă de sine. Tot 
aşa, un neam supravieţuieşte prin sinceritatea față de sine, prin curajul său 
de a se cunoaște așa cam este; prin autenticitate. Dominantele gândirii lui 
Nae Ionescu sunt ușor de regăsit, în orice problemă pe care o dezbate. El 
rămâne, întotdeauna, realist, organicist, „fatalist”. (Ceiace se numește 
„fatalismul” său este numai un excepţional instinct ontologic. Nae Ionescu 
ştie că ceiace este nu poate fi contestat prin dialectică, nici suprimat prin 
decrete). Deaceia, atunci când îşi pune problema neamului românesc, el ştie 
că acest neam nu există prin legi și tratate, ci prin sinceritatea lui față de 
propriul său destin, și prin capacitatea sa de rodire. Nu poţi opri un neam 
din drumul firesc al istoriei sale: poţi, cel mult, întârzia etapele de creştere, 
şi această întârziere se plăteşte întotdeauna. Ceiace se numeşte „politica” 
profesorului Nae Ionescu este numai un exercițiu practic al eternei 
probleme ontologice: a vedea ceiace este, a prevedea destinul formelor 
istorice, care se nasc, a formula legile realităţii în termeni accesibili 
tuturora, a da o mână de ajutor celor care nu văd. Omul nu creiază nimic în 
istorie — această deznădăjduită și eroică lege o repetă necontenit profesorul 
Nae Ionescu. Omul nu e creiator, în afară de limitele fiinţei sale. Un om 
poate face copii — şi încă, în măsura în care participă la viaţă, adică la o 
realitate care îl precede şi îl stăpâneşte. Dar un om nu poate face legi — 


legile există, în afara lui, în realitate, şi el doar le vede și le formulează. Un 
om nu poate face istorie — căci istoria se face, sub semnul lui Dumnezeu 
sau al destinului, dar se face laolaltă de toţi oamenii, cu morţii care i-au 
precedat și cu vii care vor veni. 

Este o lege deznădăjduită, aceasta. Dar este, înainte de toate, o lege 
creștină, antieuropeană (dacă ne referim la Europa care s'a organizat după 
Renaștere și Reformă). Nicăiri nu întâlnim atâta umilință a omului singur, a 
omului izolat, rupt din comunitatea de dragoste; nicăiri orgoliul — care a 
dus pe om în păcatul luciferic, al ispitirii lui Dumnezeu, al asemănării cu 
Dumnezeu, — nu e mai definitiv înfrânt ca în această concepţie creştină. 

Drumul către ființă începe printr'o mare căutare de sine, dar sfârşeşte 
dincolo de sine, în Dumnezeu (soteria) sau în istorie (sympathia). 
Autenticitatea, fără de care nimic nu e valabil, îţi cere să fii tu însuți — dar 
realizând-o, te recunoști dincolo de tine (dragostea, mistica, istoria). Caută- 
te pe tine însuţi — cu sinceritate, cu îndrăzneală — şi vei vedea că tu eşti în 
altă parte decât în tine; te vei găsi sub umbra lui Dumnezeu, sau adânc 
îngropat alături de morţii tăi. Fii sincer până la urmă, fii bărbat, nu te lăsa 
păcălit de iluzii, nu te lăsa — mai ales! — dus în ispită, şi vei vedea că în 
puţinătatea omului stă marea lui vrednicie, că în umilirea orgoliului lui se 
află nădejdea mântuirii sale. Viaţa omului e deznădăjduită, plină de 
primejdii, surpată de erori și întâmplări — dar atât timp cât e viu şi sincer, 
omul se poate apropia de centrul ființei sale. Și dacă în viața individuală 
libertatea omului este numai libertatea lui de a păcătui, există încă un fel de 
libertate, spirituală: aceia de a te integra legilor, de a alege istoria 
(comuniunea de dragoste) în loc de a alege moartea (oprirea pe loc, 
împietrirea; luxuria)... 

MIRCEA ELIADE. 


NOTĂ. 

